
Mikkelin seudulle 1880-luvulla asettunut rautalammilaissyntyinen pa- 
rantaja Otto Tiitinen (1845-1919) jätti harvakseltaan julkisia jälkiä toi- 
minnastaan. Tiedetään, että hänen puolisonsa Anna-Liisa oli maankuu- 
lun kansanparantajan Vesijärven Ukon eli Juho Hytösen (1819-1879) 
tytär. Hytösen perheessä oltiin innokkaita lukijoita ja sinne hankittiin 
laajalti saatavilla ollutta kirjallisuutta, unohtamatta terveyskirjallisuutta, 
joka oli Vesijärven Ukon parantamistaidon perusta.' Vesijärven Ukko 
opetti parannustaitonsa Otto Tiitiselle ja toiselle vävylleen Aatami 
Huttuselle, jotka toimivat maankuuluina parantajina Mikkelissä ja Suo- 
nenjoella 1800—1900-lukujen taitteessa. Otto Tiitisen ja hänen perheen- 
sä jälkiä voidaan seurata henkikirjoista, mutta parantamistoiminnasta 
jääneet lähteet ovat hajanaisempia. Vuoden 1890 tietämillä nimimerkki 
B. P. vieraili Tiitisen ”lasaretissa? toiveenaan kerätä tämän käyttämiä 
loitsurunoja Suomalaisen Kirjallisuuden Seuralle. Paikalla kävi ilmi, että 
Tiitinen lausui itse keksimiään runonpätkiä korkeintaan asiakkaidensa 
huvitukseksi. Loitsujen sijaan hän luotti kaikenlaisiin rohtoihin, joita 


1 Kananoja 2021a. 

hän valmisti keräämistään lääkekasveista ja apteekkilääkkeistä — aivan 
kuten appensa Juho Hytönen ja lankonsa Aatami Huttunen.? 

B. P::n vierailun jälkeen Tiitinen tuomittiin vielä Mikkelin maalais- 
seurakunnan vuoden 1891 talvikäräjillä 6 markan sakkoon; mutta sen 
jälkeen hän katosi julkisesta elämästä. Lyhyessä muistokirjoituksessa 
hänen kerrottiin menehtyneen sairauteen vuonna 1919.4 Anna-Liisa 
Tiitisen muistokirjoituksessa vuodelta 1925 mainittiin, miten parantajan 
asiakaskunta oli pääasiassa koostunut yhteiskunnan vähäväkisistä, joista 
monet olivat saaneet avun vaivoihinsa.5 1930-luvulla Otto Tiitisen lapset, 
Herman Tiitinen ja Edla Kojonen, muistelivat isäänsä yksityiskohtaisesti 
lehtimies Antti Pänkäläisen kirjassa Kansanparantajia (1938). He ker- 
toivat isänsä ja Aatami Huttusen kieltäytyneen kaikista taikatempuista. 
Aikalaislähteiden sijaan muistelupuhe ja kirjoitettu muistitieto — lapsen- 
lapsi Anelma Vuorion sukukronikka Kukaton morsian (1975) — ovatkin 
parhaita lähteitä Otto Tiitisen lääkintätoimesta.* 

Kansanparantaja Tiitinen on malliesimerkki terveyshistorian tutki- 
mushaasteista. Samalla kun uusi tutkimus on osoittanut hänen olevan 
paljon muutakin kuin mitä vallitsevat mielikuvat kuppareista, loitsijois- 
ta, verensulkijoista ja tietäjistä antaisivat olettaa, löytyy hänen kaltaisis- 
taan, aikanaan mahdollisesti suurtakin suosiota nauttineista parantajista 
ja näiden potilaista vain hajanaisia lähdefragmentteja.? Historioitsijalle 
hankalimpia tutkittavia saattavatkin olla nimenomaan arkipäiväiseen 
lääkintään ja terveysajatteluun liittyvät käytännöt, jotka ovat yhteiskun- 
nassa niin yleisiä ja hyväksyttyjä, ettei niitä ole suuremmin ollut tarvetta 
kommentoida kirjallisissa asiakirjoissa. 

Samalla parantaja Otto Tiitisen tapaus muistuttaa kahdesta tärkeäs- 
tä muuttujasta. Ensinnäkin hän ankkuroi huomiomme parantamisen, 
terveyden ja sairastamisen historian monimuotoisuuteen, joka voi viita- 


N 


B.P., "Eras talonpoikaislääkäri”, Päivälehti 20.11.1890; ”Talonpoikainen tohtori Vesannolla”, Uusi Savo 
11.7.1891. 

Kansallisarkisto Mikkeli, Caa:49 Mikkelin käräjäkunnan varsinaisasiain pöytäkirjat, talvikäräjät 1891. 
”Kuollut luonnon lääkäri”, Keski-Savo 30.1.1919. 

”Anna Tiitisen hautaus”, Länsi-Savo 8.6.1925. 

Pänkäläinen 1938, 151-152; Vuorio 1975, 49-68. 

Kananoja 2021a, 33—34. 

Hokkanen & Kananoja 2019, 9. 

ta paitsi lääkinnällisten oppien ja parantamisen käytäntöjen enemmän 
tai vähemmän harmoniseen rinnakkaiseloon, myös erilaisten lääkintä- 
järjestelmien sisäiseen monimuotoisuuteen — tässä tapauksessa kan- 
sanlääkinnän eri muotoihin kuppauksesta ja hieronnasta yrttilääkintään 
ja loitsimiseen tai näiden yhdistämiseen eri tavoin.? Toisaalta Tiitinen 
muistuttaa myös siitä valtavasta muutoksesta, mikä lääkinnässä ja ter- 
veysajattelussa on nähty viimeisen puolentoista vuosisadan aikana. To- 
della harva vanhan ajan hoitomuoto on enää käytössä, tai jos onkin, se 
on muuttunut ajan kuluessa. Kukaan lääkärin pakeille menevä potilas 
ei enää odota paranemisen tapahtuvan suoneniskennän tai voimakkai- 
den ulostus- ja oksennuslääkkeiden avulla. Paitsi että Tiitisen kaltaiset 
itseoppineet parantajat ovat nykypäivän maailmassa menettäneet osan 
suosiostaan, biolääketieteellinen hoito on kehittynyt valtavasti toisen 
maailmansodan jälkeen. 

Tämä ajallinen muutos on historioitsijan työn lähtökohta. Menneisyy- 
teen kurkottamalla historiantutkimus ja historiallinen ajattelu tarjoavat 
laajoja ja moninaisia näkökulmia nykyisyyden hahmottamiseen sekä vä- 
lineitä olennaisen ja epäolennaisen, muuttuvan ja pysyvän erottamiseen 
tapahtumien ja ilmiöiden sekasorrosta.'* Historiantutkijan velvollisuus 
on tehdä oikeutta tutkimuksen kohteena oleville ihmisille, ja siksi hä- 
nen on ylitettävä kulttuuriset sidonnaisuutensa ja vältettävä laittamasta 
tutkimuksen kohteena olevia ihmisiä ajattelemaan ja toimimaan oman 
kulttuurinsa edellyttämällä tavalla, kuten Jorma Kalela on asian kiteyttä- 
nyt." Lähestyttäessä tutkimuskohdetta vieraana kulttuurina keskeiseksi 
nousee lähdekritiikki, jonka merkitys kiteytyy paikkansapitävän tiedon 
sijaan pätevän tai validin tiedon käsitteeseen: mikä tahansa lähde on pe- 
riaatteessa käyttökelpoinen todisteena, jos se vastaa tutkijan asettamiin 
kysymyksiin. Tämänkaltainen lähdekritiikki ei syrji mitään lähdetyyp- 
pejä: kun lähtökohdaksi otetaan tutkijan kysymys, jokainen lähde voi 
tavallaan välittää tietoa toisen ihmisen ajattelusta. 


9 Kansanlääkinnän eri muodoista ks. esim. Strandberg 2012; Piela 2017; Kananoja 2021a. 
10 Autio, Katajala-Peltomaa & Vuolanto 2001, 10. 

11 Kalela 2000, 88, 92-93, 98-100. 

12 Markkola 2008. 

Tämä kirja käsittelee terveyshistorian erilaisia näkökulmia ja tutki- 
muskysymyksiä sekä niiden selvittämiseksi tarvittavia lähdeaineistoja 
ja metodeja pitkällä aikavälillä. Miten terveyshistorian tutkijat valikoivat 
metodiset lähestymistapansa ja lähdeaineistonsa ja miten he muodosta- 
vat tulkintansa valituista materiaaleista? Millaisia menetelmällisiä, teo- 
reettisia ja käsitteellisiä työkaluja he käyttävät kirjoittaessaan tutkimustu- 
loksistaan? Minkälaisia menetelmällisiä haasteita ja tutkimusongelmia 
terveyshistorian tutkija joutuu kohtaamaan ja miten ne voidaan ylittää? 
Tulevissa luvuissa annetut esimerkit menetelmien käytöstä, lähdeaineis- 
toista, tutkimushaasteista ja niiden ratkaisemisesta antavat työvälinei- 
tä tutkimusprosessin toteutukseen ja auttavat lukijaa hahmottamaan 
terveyshistorian monia mahdollisuuksia. Vaikka kirjan painopiste on 
lähteissä ja tutkimusmenetelmissä, se kertoo myös laajemmin monista 
terveyshistorian suurista kysymyksistä ja auttaa näin ymmärtämään, 
miten käsityksemme terveydestä ja sairaudesta ovat kulttuurisesti muo- 
vautuneita ja ajassa muuttuvia. 


Terveyshistorian menetelmistä, käsitteistä ja 
tutkimusperinteistä 


Suomalaisessa tutkimusperinteessä on käytetty pitkään termiä lääketie- 
teen historia, joka vastaa lähinnä englannin ja saksan käsitteitä history of 
medicine ja Geschichte der Medizin. Näiden synonyymeinä esiintyvät toi- 
sinaan myös termit medical history, Medizinhistorie ja Medizingeschichte. 
Heini Hakosalo on laajentanut lääketieteen historian käsitteen merki- 
tyssisältöä lisäämällä siihen terveyden ja määrittelemällä näin laajem- 
man terveyshistorian tutkimuskentän. Hakosalon mukaan ”lääketieteen 
historia” on tuskastuttavan kapea määrite, sillä edes koulutettujen lää- 
kärien ja kirurgien tekemisillä ei historiallisesti aina ole ollut tekemistä 
eksaktin luonnontieteen kanssa. Englannin medicine on Suomen lääke- 
tiedettä laajempi termi ja kattaa myös käytännön lääkinnän. Terveys- 
historian lähtökohtana on, että ihmiset sairastavat ja pyrkivät jollain 
tavoin hallitsemaan sairautta ja sen uhkaa. Sairauden muodot sekä 

sairauksien hallinnan keinot ovat kulttuurista ja aikakaudesta toiseen 
muuttuvia.” 

Keskustelu terveyshistorian tutkimusmenetelmista on kytkettävä 
osaksi laajempaa keskustelua tutkimusprosessista, menetelmistä ja his- 
toriantutkimuksen luonteesta. Kuten Ville Vuolanto on eritellyt ja kuten 
Markku Hokkanen luvussaan painottaa, ”metodilla” on historioitsijoille 
ainakin neljä eri merkitystä. Sillä voidaan ensinnäkin viitata koko tutki- 
musprosessiin tienä, jonka tutkija kulkee tuloksiin päästäkseen. Tästä 
näkökulmasta metodi voidaan tuntea vasta jälkikäteen. Toiseksi meto- 
dilla voidaan tarkoittaa lähdekritiikkiä ja käsitteellistämistä tutkimus- 
materiaalin jäsentämisen, luokittelun ja analysoinnin välineinä. Ulkoi- 
sen lähdekritiikin menetelmillä pyritään selvittämään lähteen sisältö, 
tekijä, sisäinen logiikka sekä sen synnyn ja säilymisen alkuperäiset 
syyt, kun taas sisäinen lähdekritiikki punnitsee ja arvioi menneisyyden 
jäänteen merkitystä tutkijan tutkimustehtävän kannalta. Tutkijan on 
pohdittava, kenen näkökulma lähteistä avautuu ja minkälainen näkymä 
todellisuuteen niistä välittyy eli toisin sanoen kysyttävä, kenen ”todelli- 
suuksista” on kyse. Lähdekritiikin yksi tärkeä tarkoitus on siis pohtia 
kriittisesti sitä, mistä näkökulmasta lähde ”puhuu” ja mistä se vaikenee. 
Tutkimuskysymykseen vastaaminen edellyttää myös kontekstointia sekä 
kokonaiskuvan ja tulkinnan muodostamista aineiston avulla. Tähän 
päästäkseen tutkijan on jäsenneltävä ja luokiteltava lähteiden antamat 
tiedot yhdistämällä ne toisiinsa ja ympäristöihinsä nähden merkityksel- 
liseksi kokonaisuudeksi." 

Kolmanneksi metodilla viitataan historiantutkimuksen teoreettisiin 
perusteisiin ja tutkijan ennakko-oletuksiin tämän lähestyessä tutkimus- 
kysymystään. Teoriatonta historiantutkimusta ei ole, vaan tutkijan toi- 
mintaa ohjaa vähintäänkin käsitys siitä, millaista tietoa historiantutki- 
muksella voidaan saavuttaa.5 Neljänneksi metodilla voidaan tarkoittaa 
argumentoinnin ja esittämisen menetelmiä, toisin sanoen tutkimuksen 
kirjoittamista ja tapoja, joilla tutkija on pystynyt sitomaan oman tutki- 


13 Hakosalo 2014, 73-74 (kursivointi lisätty). Ks. myös Mikkeli 1995, 13-15. 
14 Vuolanto 2007, 305-307. 
15 Vuolanto 2007, 307-308; vrt. Danielsbacka, Hannikainen & Tepora 2018, 10-11. 

musprosessinsa kuvauksen ja temaattisen argumentaation eli tutkimus- 
tulokset juonelliseksi kertomukseksi."° Tämän kirjan luvut ilmentävät 
näitä metodin eri merkityksiä ja muistuttavat, ettei ole olemassa yhtä, 
kaikille historioitsijoille yhteistä tarkoin rajattua metodia. 

Marjo Kaartinen ja Anu Korhonen ovat kulttuurihistoriallisesti pai- 
nottuneessa, metodeja käsittelevässä teoksessaan keskittyneet tutkimuk- 
sen kirjoittamisprosessiin ottaen lähtökohdakseen Michel de Certeaun 
laajan ajattelun ja erottelun: historiankirjoitus muodostuu historian ja 
kirjoituksen lähes vastakkaisista käsityksistä, todellisuudesta ja diskurs- 
sista. Kaartinen ja Korhonen analysoivat myös tutkimusprosessia ja 
historiantutkijan työn keskeistä tehtävää, menneisyyden tulkitsemista 
menneisyyden tarjoamien lähteiden avulla. Alkuperäislähteen keskei- 
nen merkitys on vastata tutkijan sille esittämiin kysymyksiin: ”lähde ei 
puhu eikä kerro meille mitään ilman, että me kysymme siltä”. Tulkitse- 
minen on kysymysten ja vastausten prosessi, joka jo itsessään edellyt- 
tää teoreettista näkökulmaa.” Vuolannon mukaan historioitsijan ennak- 
ko-oletukset ja tutkintaprosessia ohjaavat hypoteesit ovat tämänkaltaisia 
tulkintaa ja ymmärtämistä ohjaavia perusteita.' 

Paitsi että historioitsija joutuu pohtimaan historiallisen tiedon rajoja 
ja historian teoriaa, hän voi työssään käyttää muilla tieteenaloilla kehi- 
tettyjä teorioita ja käsitteitä historiallisen tiedon luomisen apuvälineinä, 
kuten Mirkka Danielsbacka, Matti Hannikainen ja Tuomas Tepora ovat 
argumentoineet. Heidän katsannossaan ”teoriat selittävät ilmiöiden syitä 
ja olemassaoloa, kun taas metodit ovat käytännön tutkimusmenetelmiä, 
joilla testataan teorioiden totuudellisuutta.”'9 Vuolannon tavoin he nos- 
tavat keskeisiksi historiantutkimuksen menetelmiksi lähteiden käytön, 
kontekstualisoinnin ja kirjoittamalla tapahtuvan päättelyn. Näiden meto- 
dien avulla historioitsijat voivat soveltaa muiden tieteenalojen teorioita 
siinä määrin, kuin ne soveltuvat menneisyyden tutkimukseen. Teoriat 
ja käsitteet eivät siis itsessään ole menetelmiä eivätkä kerro sitä, miten 
empiiristä tutkimusaineistoa tulisi käsitellä.?" 


16 Vuolanto 2007, 309. 

17 Kaartinen & Korhonen 2005, 15, 167—179, sitaatti 172. Ks. myös Certeau 1988. 
18 Vuolanto 2007, 311. 

19 Danielsbacka, Hannikainen & Tepora 2018, 13—14. 

20 Danielsbacka, Hannikainen & Tepora 2018, 14-15. 

Historiankirjoituksen ”pyhä kolminaisuus” muodostuu aiemmasta 
tutkimuksesta (historiografia), primäärilähteistä ja tutkijan lähteiden 
tarjoaman tiedon avulla muodostamasta tulkinnasta, joka vastaa tutki- 
muskysymykseen. Tutkimuksessa nämä kolme elementtiä on saatava 
sopusuhtaiseen vuoropuheluun. Kuten Tepora, Danielsbacka ja Hanni- 
kainen ovat esittäneet, historiantutkimuksen ”perusmenetelminä voi 
pitää lähdekritiikkiä, tutkimuskohteen kontekstualisointia ja kirjoitus- 
prosessin aikana tapahtuvaa hermeneuttista tai teoreettista päättelyä”.?" 
Tutkimusprosessi itsessään on elävää — ja usein edestakaista — liikettä 
tutkimuskysymyksen, aineiston ja tulkinnan välillä. Tutkimuksen ai- 
hetta ja asiayhteyksiä ei voi tuntea ilman tutustumista aiempaan ja 
jatkuvasti akkumuloituvaan historiankirjoitukseen. Tutkijan käyttämä 
primäärilähteistö yleensä karttuu vähitellen, samalla kun tutkijan käsi- 
tys aineiston sisällöstä avartuu. Näin ollen myös lähteille esitettävät ky- 
symykset tarkentuvat tai muuttuvat kokonaan hermeneuttisen kehän 
periaatteen mukaan, jossa tutkijan alustavat hypoteesit ja näkökulmat 
muokkautuvat lähteiden ja tutkimuskirjallisuuden lukemisen edistyes- 
sä. Tämä hermeneuttinen ymmärrys ja vuoropuhelu lähteiden ja tutki- 
jan välillä korostuu kirjoittamalla tapahtuvassa päättelyssä, jossa lähde- 
aineisto nivotaan osaksi aiempaa tutkimusta.” 

Lääketieteen historiaa on toisinaan luonnehdittu erittäin epäreilusti 
lääkärien lääkäreistä lääkäreille kirjoittamaksi historiaksi. Tämä karika- 
tyyri on kohtuuton siksi, että lääketieteen historian tutkimustraditio on 
ollut erittäin monitahoinen ja pyrkinyt monenlaisiin tavoitteisiin eri ai- 
koina ja eri paikoissa. Näitä tavoitteita ovat osaltaan määrittäneet eri 
maissa vallinneet tutkimusperinteet, mistä Saksassa 1800-luvulla ke- 
hittynyt lääketieteen historian tutkimus on hyvä esimerkki. Jo ennen 
1800-lukua lääkäriksi opiskeleminen edellytti historiallisten lääketie- 
teellisten auktoriteettien tuntemusta, sillä menneisyydestä valikoitiin 
aina teorioita, joita muokkaamalla pyrittiin parhaiten vastaamaan kun- 
kin aikakauden lääkinnällisiin tarpeisiin. Kurt Sprengelin (1766-1833) 
käytännöllinen historia, joka korosti menneisyydestä oppimista, pyrki 


21 Tepora, Danielsbacka & Hannikainen 2022, 14. 
22 Tepora, Danielsbacka & Hannikainen 2022, 16; Ylivuori 2022, 27. 

kasvattamaan lääkäreissä yhteisöä palvelevaa vastuuntuntoa. 1800-luvun 
puolivälissä historian merkitystä lääkärikoulutuksessa alettiin kuitenkin 
väheksyä, sillä laboratorio alkoi korvata kirjaston oppimisen paikkana. 
Uusi innostus lääketieteen historiaa kohtaan kumpusi filologiasta ja 
antiikin tutkimuksesta, jotka rekonstruoivat menneisyyttä kääntämällä 
ja tulkitsemalla klassisia tekstejä. Humboldtilainen, uushumanistinen 
ideaali nosti 1800-luvun jälkipuoliskolla uudelleen esiin sen, että lääke- 
tieteen historialla voisi olla merkitystä lääkärikoulutuksessa.? 

Suurelle yleisölle terveyshistoria välittyy usein tautien historiana. Tau- 
tien jälkikäteis- eli retrodiagnoosi saa säännöllisesti huomiota, kun me- 
diassa raportoidaan menneisyyden merkkihenkilöiden, usein hallitsijoi- 
den, kuolinsyihin liittyvistä uusista päätelmistä. Myös terveyshistoriassa 
on keskusteltu paljon retrodiagnooseista alkaen siitä, mikä olisi kaikkia 
tutkijoita miellyttävä taudin määritelmä.? Menneisyyden ihmisten teke- 
mät diagnoosit poikkeavat nykyajan biolääketieteellisistä diagnooseista 
ja tautimäärityksistä. Lähteissä mainitut kuvaukset eivät usein ole riittä- 
vän spesifejä tai yksityiskohtaisia, jotta niistä voitaisiin tehdä varmoja 
päätelmiä siitä, mikä sairasta on vaivannut. Tämän vuoksi jotkut tutkijat 
haluavat kokonaan välttää retrodiagnosointia. Lääkäri ja historioitsija 
Pablo Gömez, jonka tutkimus on keskittynyt varhaismodernin Karibian 
alueen lääkintähistoriaan, on muistuttanut, että menneisyyden ihmiset 
elivät hyvin erilaisissa kehoissa. He myös kokivat sairaudet eri tavoin, 
vaikka ne biologisesti ottaen olisivatkin olleet samojen tautien aiheutta- 
mia.?* Menestyksellisintä ja hedelmällisintä retrodiagnosointia ovat teh- 
neet monitieteisiset ryhmät tai sellaiset tutkijat, jotka ovat hankkineet 
monialaisen koulutuksen.? 

Kuten Ludmilla Jordanova on osoittanut, potilaat kokivat lääkintää 
ensi kädessä sosiaalisessa vuorovaikutuksessa erilaisten parantajien 
kanssa, mutta kehollinen hyvinvointi oli osa laajempaa yhteiskunnan 
kielellistä ja kuvallista kontekstia. Käsitykset terveydestä ja sairaudesta 


23 Huisman & Warner 2004, 5-11. 
24 Harrison 2004, 6; Harley 1999. 
25 Cunningham 2002. 

26 Gömez 2017, 40; Cagle 2018, 24. 
27 Mitchell 2011. 

eivät olleet ainoastaan tieteellisiä, vaan niitä määrittivät usein laajalle 
levinneet kansanomaiset, uskonnolliset ja poliittiset merkitykset.** Tut- 
kimuksessani 1500-1700-lukujen atlanttisessa Afrikassa harjoitetusta 
parantamisesta tautien diagnoosit olivat usein liian epämääräisiä, jotta 
olisin voinut määritellä ne 2000-luvun biolääketieteellisin käsittein. Sen 
sijaan terveys ja sairaus näyttäytyivät sosiaalisina konstruktioina. Vaikka 
tautien tunnistaminen oli tutkimuksessani haastavaa, menneisyyden 
toimijoiden käyttämät diagnoosit eivät olleet hyödyttömiä, sillä ne vasta- 
sivat kysymykseeni siitä, millä tavoin tuon ajan eurooppalaiset ja afrikka- 
laiset käsittivät ja käsitteellistivät erilaisia ruumiin ja mielen sairauksia. 
Ne kertoivat myös potilaiden ja parantajien välisestä vuorovaikutuksesta 
ja osoittivat, että lääkärien näkemykset saattoivat poiketa populaareista 
sairaus- ja terveyskäsityksistä.?9 

Luonnontieteellisten menetelmien ansiosta tautien historian tutki- 
mus on harpponut valtavasti eteenpäin. Parhaiten tämän osoittavat 
2010-luvulla tehdyt ruton historiaa koskevat tutkimukset. Justiniaani- 
sena ruttona tunnettu ensimmäinen ruttopandemia, joka edelsi 1300- 
luvun puolivälissä alkanutta mustaa surmaa ja höyrylaivojen avulla 
1800-1900-lukujen vaihteessa levinnyttä kolmatta pandemiaa, on nous- 
sut keskeiseksi tutkimuskohteeksi, koska genetiikan avulla on päästy 
käsiksi uuteen todistusaineistoon.3* Ruton aiheuttajaksi tiedetään ny- 
kyään Yersinia pestis -bakteeri, jonka historiallista kehittymistä voidaan 
tarkastella molekyylibiologian menetelmillä. 

Miten nämä menetelmät ja uudet lähteet auttavat historiantutkijaa 
menneisyyden tulkitsemisessa? Paiserutto, yksi ruton kolmesta muodos- 
ta keuhko- ja veriruton ohella, aiheuttaa imusolmukkeissa tulehduksen 
ja paiseina näkyvän turvotuksen. Justiniaanisen ruton rekonstruointi 
on perustunut tämänkaltaisten oireiden ja niihin liittyvän korkean kuol- 
leisuuden kuvauksiin. On kiistanalaista, voidaanko näiden kuvausten 
perusteella kuitenkaan puhua pandemiasta, vaikka paleogeneettisen tut- 


28 Jordanova 1995, 369-375. 

29 Kananoja 2021b. 

30 Tosin paleomikrobiologia on osoittanut, että justiniaanista ruttoa edelsi jo kivi- ja pronssikauden 
vaihteessa laaja ruttoepidemia, jota ei kuitenkaan voida tulkita aidoksi pandemiaksi. Rasmussen ym. 
2015. 

kimuksen avulla onkin pystytty osoittamaan, että jotkut varhaiskeskiajan 
ihmiset kuolivat ruttoon. Menetelmän rajat tulevat nopeasti vastaan, 
sillä tarvittaisiin suuri määrä luurankoja eri mantereilta osoittamaan, 
että kyseessä todella oli pandemia. DNA-fragmentit eivät voi kertoa sitä, 
kuinka suuri määrä ihmisiä kuoli tautiin, sillä genetiikka ei ole väestö- 
tiedettä, vaan tutkii eliöiden evoluutiota. 

Ruton genetiikan selvittäminen voi kuitenkin auttaa historioitsijoita 
ymmärtämään, millä tavoin tauti kehittyi levitessään paikasta toiseen 
ja miksi se ilmeni siellä, missä ilmeni. Taudinaiheuttajien genomien 
syntyä ja polveutumista kuvaavat haarautuvat evoluutiopuut auttavat 
hahmottamaan justiniaanisen ruton laajempaa, globaalia ulottuvuutta. 
Kirgisiassa tehdyt löydöt ulottavat justiniaanisen ruton alkujuuret Kes- 
ki-Aasiaan eli kyseessä oli paljon Välimeren ja Euroopan aluetta laa- 
jempi epidemia, jonka vaikutukset ulottuivat myös esimerkiksi Koillis- 
Afrikkaan. Historiantutkimuksen kannalta keskeinen kysymys ei ehkä 
sittenkään ole, kuinka monta ihmistä tai kuinka suuri osa väestöstä epi- 
demian seurauksena menehtyi, vaan millaisia yhteiskunnallisia vaiku- 
tuksia tautien leviämisellä on ollut. Vuosina 1918-1919 eri maanosiin le- 
vinnyt — eli pandemiaksi yltynyt — espanjantauti tappoi noin 2 prosenttia 
maailman väestöstä, ja tuoreempi HIV-pandemia jopa vähemmän. Silti 
molempien taloudelliset ja kulttuuriset vaikutukset olivat merkittävät ja 
laajakantoiset. Koronaviruspandemian myötä tautien historia ja epide- 
miat ovat jälleen nousseet keskeisiksi, jopa dominoiviksi terveyshisto- 
rian tutkimusteemoiksi.?? 

Myös mielenterveyden ja tunteiden historia tarjoaa näkökulman men- 
neisyyden kokemusten ja nykyaikaisten tautidiagnoosien yhteensovitta- 
misen mahdollisuuksiin ja haasteisiin. Ville Kivimäki on kokemushisto- 
riallisessa tutkimuksessaan suomalaissotilaiden psyykkisistä vammois- 
ta ja henkisestä murtumisesta tarkastellut kriittisesti traumaperäisen 
stressihäiriön teoreettista soveltamista menneisyyteen. Varsinaisena 
psykiatrisena diagnoosina traumaperäinen stressihäiriö (post-traumatic 


31 Gebre Selassie 2011. 

32 Espanjantaudista Suomessa, ks. Linnanmäki 2005. Aidsista ks. Nikkanen & Järvi 2014. Korona- 
viruspandemian aikana ryöpsähtäneestä historiallisesta keskustelusta ks. esim. Charters & Vermeir 
(toim.) 2020. 


16 KALLE KANANOJA 


https://doi.org/10.21435/ht.287 


stress disorder, PTSD) virallistui vasta vuonna 1980 vastaamaan akuut- 
teihin ongelmiin, joita Vietnamin sota yhdysvaltalaissotilaille aiheutti. 
Kivimäki osoittaa tutkimuksessaan, ettei nykypsykiatrian traumakäsitys 
sellaisenaan istu historiantutkimuksen käyttöön, sillä traumaperäisen 
stressihäiriön diagnostiset kriteerit kattoivat vain osan niistä oireista, 
joista suomalaissotilaat kärsivät. 

Jälkikäteinen diagnosointi ei myöskään välttämättä edesauta histo- 
riantutkimuksen päätehtävää eli menneisyyden ymmärtämistä ja selit- 
tämistä. Siinä missä lääketieteellinen diagnoosi vetää rajan terveen ja 
sairaan välille ja pyrkii edesauttamaan yksilön paranemista, historian- 
tutkimuksen päähuomio voi yhtä lailla keskittyä niihin olosuhteisiin, 
jotka ovat synnyttäneet häiriöksi katsotun ilmiön ja antaneet sille merki- 
tyksen. Myös traumaperäinen stressihäiriö on syntynyt tietyn ajallisesti 
ja paikallisesti rajoittuneen historiallisen prosessin seurauksena. Se on 
tietyn todellisuuden tuotos ja samalla tuottaa ja uusintaa tuota todelli- 
suutta. Vastaavasti sen puuttuminen 1940-luvun ihmisten käsitteistöstä 
ei tarkoita, etteivätkö he olisi kokeneet nykymielessä traumaattiseksi 
ymmärrettäviä tunteita 34 

Suomalaisessa historiankirjoituksessa Heikki S. Vuorinen on ollut 
merkittävä tautien historian esiintuoja. Kotimaisessa lääketieteen his- 
toriassa erityisen vahvoja teemoja ovat olleet myös esimerkiksi insti- 
tuutioiden ja julkisen terveydenhuollon sekä lääkärien ammattikunnan 
historiat. Moniin muihin maihin verrattuna Suomessa on keskitytty vä- 
hemmän potilaiden historiaan ja arkipäiväisen, ei-tieteellisen lääkinnän 
menneisyyteen historiallisesti dynaamisena ilmiönä. Vahvasta kaleva- 
laisen kansanperinteen tutkimustraditiosta johtuen kansanlääkintä on 
ollut osa kansatieteen tutkimuskenttää, erityisesti loitsurunojen osalta. 


33 Kivimäki 2018. 

34 Kivimäki 2018, 96, 99, 102—103. 

35 Vuorinen 2002; Vuorinen 2006; ks. myös Kallioinen 2005. 

36 Tiitta 2009; Nyström (toim.) 2010; Laurent 2017. 

37 Poikkeuksia toki on: Joutsivuo & Mikkeli (toim.) 1995 oli varhainen merkkipaalu, joka laajensi suoma- 
laista tutkimuskenttää kronologisesti, maantieteellisesti ja temaattisesti. Honkasalo & Salmi (toim.) 
2012 tarjosi uusia ja tuoreita näkökulmia kulttuuriseen terveystutkimukseen. Sairauden ja terveyden 
historiallisia ja kirjallisuushistoriallisia kysymyksiä on pohdittu teoksessa Ahlbeck ym. 2015. Rytty 2021 
on tärkeä virstanpylväs vaihtoehtohoitojen historian tutkimuksessa. 

38 Ks.esim. Piela 2010. 

Kuten tämän kirjan luvut osoittavat, suomalainen terveyshistorian 
kenttä on nyt kenties monialaisempi ja -äänisempi kuin koskaan aiem- 
min. Tutkimus luo jatkuvasti uutta ja hyödyntää monipuolisesti lähde- 
aineistoja, joiden laajan kansallisesti ja kansainvälisesti merkittävän po- 
tentiaalin monet tämän kirjan tapaustutkimukset tuovat esiin. Käsittelen 
seuraavaksi terveyshistorian erilaisia lähestymistapoja ja esittelen kirjan 
sisällön keskittyen sen keskeisiin teemoihin: parantajiin ja potilaisiin, 
terveydenhuollon instituutioihin ja epävirallisiin toimijoihin, materiaa- 
liseen kulttuuriin sekä globaaliin terveyshistoriaan. 


Parantajat 


Terveyshistoria rajataan tässä kirjassa ennen kaikkea ihmisten historiak- 
si, vaikka yhtä hyvin mukana voisi kuljettaa myös eläimiä ja niiden ter- 
veyttä ja lääkintää. Termillä parantaja voidaan viitata kaikkiin lääkintää 
harjoittaneisiin henkilöihin koulutustasosta riippumatta, millä muistu- 
tetaan yksinkertaisesti siitä, että parantamisen kenttä on moninainen. 
Lauri Hongon määritelmä terveyskäyttäytymisen kokonaisuudesta ottaa 
tämän huomioon argumentoimalla, että perheissä tai suvuissa on perin- 
teisesti ollut henkilöitä, joihin yleensä turvaudutaan ensimmäiseksi sai- 
rauden osuessa kohdalle — nykypäivänä internet on ainakin osittain kor- 
vannut tämän perhepiiristä löytyvän ”terveydenhoitajan”. Vasta tämän 
kotona tapahtuneen alkuperäisen diagnosoinnin jälkeen on käännytty 
parantamiseen erikoistuneen perheen ulkopuolisen henkilön puoleen, 
ellei sitten vamman laatu ole edellyttänyt välitöntä kääntymistä kansan- 
parantajan, lääkärin, kirurgin, sairaanhoitajan, apteekkarin tai rohdos- 
kauppiaan puoleen. Parantajien kirjoa tutkittaessa ei ole syytä unohtaa 
myöskään hierojia tai pappeja. Molemmat ovat ammatteja, joiden har- 
joittajiin on luotettu erilaisten kehollisten sairauksien parantamisessa. 

Lääkinnän moninaisuudesta huolimatta terveyshistorian tutkimus 
on painottunut kirjoitettuihin lähteisiin ja oppineeseen lääketieteeseen. 


39 Honko 1983. 
40 Kananoja 2021c, 25-26, 78-86. 

Kansanomaiset ja usein lukutaidottomat maallikkoparantajat ja heidän 
potilaansa pysyivät pitkään tutkimuksen katveessa. Historioitsija Roy 
Porterin mukaan ”lääkintähistorian tulisi keskeisesti käsitellä lääkärien 
ja potilaiden kaksisuuntaisia kohtaamisia.” Porter tosin lisäsi, että suuri 
osa menneisyydessä tapahtuneesta parantamisesta on ollut vain mar- 
ginaalisesti ammattimaisten parantajien harjoittamaa.“ Vaikka muisti- 
tietohistorian menetelmin on 2000-luvulla laajennettu käsityksiä poti- 
laiden ja parantajien välisestä vuorovaikutuksesta erityisesti globaalissa 
pohjoisessa, ei-länsimaisten yhteiskuntien ja länsimaiden varhaisem- 
pien aikojen tutkimuksessa riittää edelleen tekemistä. 

Keskiajan Euroopan terveyskäsitykset jakautuivat lääketieteessä usein 
sairauksien parantamiseen ja terveyden edistämiseen. Aristoteelisen 
luonnonfilosofian keskeinen terveysajatteluun vaikuttanut näkemys ko- 
rosti kohtuutta terveyden ja hyvän elämän lähteenä. Asettamatta lääke- 
tieteellisiä ja populaareja terveyskäsityksiä arvoasteikolle on menetel- 
mällisestikin tärkeää havaita niiden monimuotoisuus. Kyse ei ollut vain 
lääketieteen ja kansanparantamisen eri muodoista, vaan yhtä lailla käsi- 
tykset poliittisista hallitsijoista parantajina olivat osa länsieurooppalaista 
ajattelua. Maallisten hallitsijoiden lisäksi kirkolla oli määräävä vaikutus 
moniin keskiaikaisen Euroopan lääkintäperinteisiin. Kirkolliset insti- 
tuutiot tarjosivat organisoitua terveydenhuoltoa eri puolilla Eurooppaa, 
mutta katolisessa kansanuskossa keskeisellä sijalla olivat myös ihmeet. 

Jenni Kuuliala tarkastelee luvussaan keskiajan ja uuden ajan alun 
katolisten ihmekertomusten hyödyntämisen mahdollisuuksia vammai- 
suuden, sairauden ja terveyden tutkimisessa. Pyhimykset, joiden ihme- 
teoista suurin osa on parantamisihmeitä, kuuluvat katolisissa maissa 
keskeisesti jokapäiväiseen, elettyyn uskoon. Kanonisaatioprosesseissa 
tutkittiin pyhinä pidettyjen henkilöiden ihmetekoja ja pyrittiin selvit- 
tämään, voiko tekoja oikeasti pitää pyhinä. Lääkäreillä oli merkittävä 
rooli kanonisaatiokuulusteluissa, mikä korostui entisestään 1500-luvun 
lopulta alkaen, kun he todistivat ihmeparanemisista ja sisällyttivät lau- 


41 Porter 1985, 175. 

42 Joutsivuo 2015, 14-15. 
43 Bloch 1973. 

44 Duffin 2009. 

suntoihinsa yhä monipuolisempia ja tarkempia diagnoosikategorioita. 
Tarkemmista määrittelyistä huolimatta vammaisuuden ja sairauden 
tulkitseminen ihmetodistusten avulla on haastavaa, sillä niihin liitty- 
vä sanasto oli keskiajalla ja uuden ajan alussa epämääräistä ja taudin- 
syihin kiinnitettiin verrattain vähän huomiota. Kun tästä otetaan vielä 
askel pidemmälle ja yritetään tulkita, minkälainen asema kroonisesti 
sairailla tai vammautuneilla ihmisillä oli myöhäiskeskiajan yhteisöissä, 
lähteet ovat valitettavan usein hiljaa. Ainoastaan sitkeä lähiluku ja laajan 
aineiston läpikäynti voivat kertoa yhteisöllisistä odotuksista ja arvoista 
satunnaisissa todistajanlausunnoissa. Silti nekin saattavat johtaa tutkijaa 
harhaan korostamalla vammaisuuden ja sairauden negatiivisia puolia. 
Uskonto ja lääketiede limittyivät myös Suomen historiassa. Lääkäri- 
määrän ollessa vähäinen papeille annettiin lääkinnällisiä tehtäviä muun 
muassa rokottajina ja terveydenhuollon neuvojina. Lääkärimäärien las- 
keminen on keskeinen tutkimusongelma Saara-Maija Kontturin luvus- 
sa: mitä määrien laskeminen ja vertaaminen asukaslukuun kertoo? 
Tämä tärkeä kysymys liittyy yhteiskuntien medikalisaatioon pitkällä 
aikavälillä - ymmärtääksemme nykyisin vallitsevan tilanteen on tunnet- 
tava menneisyys. Kuten Kontturi osoittaa, ongelma on kuitenkin paljon 
moniulotteisempi kuin yksinkertainen lukujen laskeminen eri vuosi- 
kymmeninä ja -satoina. Ensin tutkijan on määriteltävä, mitä termillä 
lääkäri tarkoitetaan. Tärkeää ei ole ainoastaan se, miten termi on eri 
aikoina virallisella tasolla määritelty vaan ennen kaikkea se, miten tut- 
kija itse sen määrittelee. Yhdeksi ratkaisuksi Kontturi esittelee prosopo- 
grafisen eli tietyn ryhmän henkilöiden historian ja yhteisten piirteiden 
tutkimiseen tarkoitetun menetelmän, jonka avulla on mahdollista laskea 
suhteellisen tarkkaan lääkärimäärissä tapahtuneita muutoksia suhteessa 
väestönkasvuun. Tulkinnalliset haasteet ovat kuitenkin myös maantie- 
teellisiä: koko maan kattavan kokonaisuuden sijaan on mielekkäämpää 
tarkastella pienempiä kokonaisuuksia eli ”lääkintäpiirejä”, joiden alueel- 
la asukas on voinut olettaa saavansa valtion järjestämää hoitoa. 
Viralliset lääkärit eivät ole kaikkina aikoina olleet ainoita eivätkä 
välttämättä aina edes tärkeimpiä terveydenhuollon toimijoita. Pappien 
lisäksi välskärit, kirurgit ja apteekkarit olivat rajatapauksia, joiden kuu- 
luminen lääkäreiden ammattikuntaan on ollut monitulkintaista. Näiden 

lisäksi lääkäriprofession ulkopuolella toimineet parantajat ja kätilöt ovat 
olleet tärkeitä alan spesialisteja. Petteri Impolan luvussa perehdytään 
näihin varhaismodernin Suomen lääkintäkulttuurin keskeisiin toimi- 
joihin ja heitä koskeviin lähteisiin. Epävirallisten parantajien ja kätilöi- 
den kansanomaisten toimenkuvien tutkiminen asettaa rajaukselle ja 
lähteiden löytämiselle erilaisia haasteita kuin säänneltyjen ammattikun- 
tien tutkiminen viranomaisaineistoista. Impolan aineistossa korostuvat 
oikeudenkäyntipöytäkirjat eli varhaismodernin Suomen tuomiokirjat, 
joista kätilöiden ja parantajien identifioiminen edellyttää järjestelmällis- 
tä lähilukua.% Parantamiseen ja synnyttämiseen liittyvien verbien, subs- 
tantiivien, adjektiivien ja fraasien etsiminen on menetelmällisesti yhtä 
tärkeää kuin toimijoiden etsiminen aineistoista, sillä parantaja ei ollut 
virallinen asiakirjoissa käytetty ammattinimike — monet varhaismoder- 
nin ajan parantajat ja kätilöt harjoittivat terveydenhoitoa yhteisössään 
sivutoimisesti. 

Flämäkerrallista menetelmää hyödyntää tässä kirjassa Katariina 
Lehto, jonka luku keskittyy lääkäri Peter Elfvingin toimintaan. Elfving 
toimi Turun akatemian lääketieteen professorina ja oli monin tavoin 
menestynyt ja hyvin verkostoitunut lääkäri. Auktoriteettinsa ja asian- 
tuntijuutensa vuoksi hän toimi myös muun muassa piirilääkärinä ja 
oikeuslääketieteellisenä lausunnonantajana. Lehto tarkastelee Elfvingin 
toiminnasta näissä rooleissa syntyneitä asiakirjalähteitä ja osoittaa, mil- 
laiseksi lääkärintyö muodostui yhteiskunnallisessa vuorovaikutuksessa. 
Varhaismodernin ajan lääkärintyötä ei voi näin ollen tiivistää ainoastaan 
akateemisen lääketieteen oppihistoriaan, vaan käytännön työhön vaikut- 
tivat verkostot ja niissä jaettu tieto, käytännössä hankitut kokemukset, 
ylhäältä tulevat määräykset ja niiden määrittelemä toimivalta sekä pai- 
kalliskontekstissa kohdatut tilanteet. Lehdon esiin nostamat esimerkit 
kertovat ennen kaikkea niistä hetkistä, joissa lääkärintyön toimintamallit 
olivat ennalta määrittelemättömät. Lääkäriyhteisön arvoja ja tavoitteita 


45 Oikeudenkäyntipöytäkirjojen hyödyllisyys varhaismodernin ajan parantamiskäytäntöjen ja terveyskäsi- 
tysten tutkimisessa on osoitettu laajalti ja maailmanlaajuisesti. Katolisilla inkvisitioilla oli keskeinen 
rooli taikuuden ja noituuden tuomitsemisessa paitsi Euroopassa, myös muilla mantereilla. Kirkollisten 
tuomioistuinten aineistot taipuvat moneen, myös lääketieteellisten diskurssien ja lääkärien elämäker- 
tojen tutkimiseen. Ks. esim. Donato (toim.) 2019; Gomez 2017; Sweet 2011. 

mukaillessaankin Elfving tulkitsi ympäristöään ja toimi oma-aloitteisesti 
omista lähtökohdistaan. 

Elfving oli kaiken perusteella hyvin menestynyt lääkäri. Alannah 
Tomkins on kuitenkin muistuttanut, että lääkärin ammatti ei 1700- ja 
1800-luvuilla ollut automaattisesti mikään menestystarina. Lääkärit 
kamppailivat toimeentulon, jaksamisen ja hoitovirhesyytösten kanssa. 
Kaikki eivät pystyneet vastaamaan lääkärinammattiin kohdistuviin odo- 
tuksiin ja putosivat professionalisoitumisen kelkasta. Toisaalta yksilöä 
laajemmassa kuvassa epäonnistumiset ja epävarmuus palvelivat amma- 
tillisten normien kehittymistä.4* 


Potilaat 


Potilaat eivät ole olleet ainoastaan erilaisten hoitotoimenpiteiden passii- 
visia vastaanottajia, vaan aktiivisia toimijoita lääkintäkulttuurien muo- 
toutumisessa. He ovat etsineet vastauksia terveydellisiin ongelmiin ja 
hakeneet vamman laadusta ja sairauden kestosta (akuutti vai krooninen) 
riippuen apua monilta tahoilta. Varhaismodernia Englantia koskevassa 
tutkimuksessaan Olivia Weisser on osoittanut, miten sukupuoli, ikä, ai- 
kaisemmat kokemukset sairastumisesta, uskonnolliset ja hengelliset kä- 
sitykset sekä maantieteellinen alue vaikuttivat kaikki potilaiden sairaus- 
käsityksiin. Potilaiden sairauksia koskeva kerronta osoittaa, miten he 
osallistuivat varhaismodernin lääkinnän ja terveydenhuollon määrittele- 
miseen. Uskomukset, odotukset ja kokemukset lääkinnästä, henkilö- 
kohtaisista suhteista, hengellisyydestä ja arkisesta työnteosta vaikuttivat 
sairaudesta kärsivien ihmisten ajatuksiin ja toimintaan." 

Suomessa lääketieteellinen antropologia on antanut merkittävän pa- 
noksen potilaskokemuksen ymmärtämiseen ja tarjonnut näin myös his- 
toriantutkimukselle tärkeitä herätteitä. Esimerkiksi Marja-Liisa Honka- 
salon Pohjois-Karjalaan sijoittuva etnografinen tutkimus osoittaa alueen 
sydänsairauskäsitysten historiallisen kerroksellisuuden ja ”perinteisten” 


46 Tomkins 2017. Aalto 2022 on tutkinut lääketieteellistä epävarmuutta 1930-1970-lukujen Suomessa. 
47 Weisser 2015. 

käsitysten muuttumisen viimeistään lääketieteellisen Pohjois-Karjala- 
projektin'* seurauksena. Honkasalo osoittaa, miten ihmisten käsitykset 
sairauksista ovat yhdeltä ulottuvuudeltaan moraalitarinoita, joissa etsi- 
tään merkityksiä syiden ja syyllisyyden avulla. Tämä yhteiskunnallisesti 
ja historiallisesti kerrostunut puhe omista ja muiden sairauksista ei 
koske vain ”arkea” eikä ainoastaan menneisyyttä, vaan siihen on imey- 
tynyt myös eri aikakausien lääketieteellisiä käsityksiä, jotka kumpuavat 
erityisesti Pohjois-Karjalan terveyskasvatusprojektista.19 

Tässä kirjassa potilaiden historiaa tarkastelee Tuomas Laine-Frigren, 
joka käsittelee luvussaan Järvilinnan kasvatuslaitokseen 1940-1950- 
luvuilla joutuneiden poikien sosiaalisesti rakentuneen kokemuksen tut- 
kimuksen haasteita. Hän pyrkii osoittamaan, että historiantutkijoiden 
on syytä lähestyä mielenterveyttä kokonaisvaltaisesti ja monien eri 
lähteiden avulla. Mielenterveyden historialla on selviä yhtymäkohtia 
esimerkiksi tunteiden historiaan, joka tarjoaa vaihtoehtoja myös histo- 
rioitsijan kasitevalikoimaan.°° Lääketieteellisen terminologian ja asian- 
tuntijadiskurssien lisäksi historioitsija voi hyödyntää analyyttisesti avoi- 
mempia tunnekäsitteitä (esimerkiksi kärsimys ja ilo, pelko ja toivo, suru 
ja kipu). Ongelmallisiksi arvioitujen lasten ja nuorten sosiaalisesti ra- 
kentuneen kokemusmaailman tutkiminen on tulkinnallisista haasteista 
huolimatta tärkeää, sillä se auttaa ymmärtämään paremmin erilaisten 
yhteiskunnallisten ja kulttuuristen tekijöiden roolia aggressiivisiin tai 
epätoivoisiin tekoihin ryhtyneiden lasten motivoijina. 

Mielenterveyden historia kuuluu kehollisten sairauksien lisäksi kes- 
keisesti terveyshistorian tutkimuskenttään. Mielenterveyden määrittele- 
minen on itsessään haasteellista, sillä lääketieteellisten määritelmien 
lisäksi ”hulluutta” on historiassa tarkasteltu poikkeavuutena sekä tapana 
kuvata sosiaalisesti epätoivottavaa käytöstä. Näin ollen mielisairautta ja 
siitä kärsivien hoitoa eivät ole määrittäneet ainoastaan psykiatrit ja lääkä- 
rit, vaan myös yhteisöt ja perheet sekä potilaat itse. Suomalainen mielen- 
terveyttä koskeva historiankirjoitus on ansiokkaasti nostanut esille tätä 


48 Pohjois-Karjala-projekti oli vuosina 1972—1997 toteutettu kansanterveyden edistämishanke, jonka ta- 
voitteena oli parantaa erityisesti itäsuomalaisen väestön terveyttä. 

49 Honkasalo 2008. Pohjois-Karjala-projektista ks. myös Jauho 2020. 

50 Tepora 2022. 

moniulotteisuutta. Institutionaalisten ja lääketieteellisten historioiden 
rinnalle tärkeiksi tutkimusaiheiksi ovat nousseet muun muassa sotien 
vaikutus ihmisten mieliin ja hermoihin sekä psyykkisen sairastumisen 
elämäkerralliset ulottuvuudet.’ 


Julkisen terveyden toimijat 


Julkisen terveyden historia koostuu moninaisista instituutioista ja toimi- 
joista. Julkisessa terveydessä ei ole kyse ainoastaan tautien torjumisesta, 
vaan laajemmin (kansan)terveyspolitiikasta. Julkiseen terveyteen liite- 
tään usein mielikuva moraalisesti jaloista tavoitteista, mutta yhtä lailla 
sen historia voi osoittaa, millä tavoin terveyden edistämisessä ja tautien 
suitsimisessa on epäonnistuttu ja miten julkista terveyttä voisi kehittää. 
Kansanterveyden kehityksen arviointi itsessään on historiallinen haaste: 
patologisten ja lääkinnällisten tekijöiden vaikutusta väestöön voidaan 
arvioida ainoastaan ajassa tapahtuvana muutoksena. Kansanterveydessä 
tapahtuvat muutokset ja niissä esiintyvä epätasa-arvo liittyvät usein laa- 
jempiin yhteiskunnallisiin haasteisiin, kuten syrjäytymiseen ja huono- 
osaisuuteen. Näin ollen julkisella terveydellä ja sen historian tutkimisel- 
la on vääjäämätön poliittinen ulottuvuus.’ 

Michel Foucault'n työstä inspiroitunut julkisen terveyden tutkimus 
linkittyy institutionaalisiin historioihin. Foucault'n merkitystä on koros- 
tettu biopolitiikan tutkimuksessa, jossa on keskitytty niihin aatteisiin 
ja käytäntöihin, joiden kautta moderni valtio ja muut instituutiot sekä 
sosiaaliryhmät pyrkivät hallinnoimaan kansalaisten elämää biologisena 
prosessina. Suomessa Foucault'n työ on osaltaan vaikuttanut muun 
muassa Ilpo Helenin ja Mikko Jauhon tutkimuksiin kansalaisuudesta 
ja kansanterveydestä.5 Teoksessaan Klinikan synty Foucault kartoitti lää- 
ketieteellisen katseen kehitystä ranskalaisessa lääketieteessä 1700- ja 


51 Ks. esim. Uimonen 1999; Ahlbeck-Rehn 2006; Tuohela 2008; Kivimäki 2013; Pietikäinen 2013 ja 2020; 
Myllykangas 2014; Salmela 2017; Parhi 2018; Laine-Frigren, Hokkanen & Eilola (toim.) 2019; Kinnunen 
2020. 

52 Porter 1999. 

53 Helen 1997; Helén & Jauho (toim.) 2003; Jauho 2007. 

1800-lukujen vaihteessa.’ Lääkärin potilaasta patologisen anatomian 
avulla luoma kuva loi foucault'laisen tulkinnan mukaan uudenlaista 
epätasa-arvoa, jonka valossa julkinen terveys oli usein kehittymässä 
huonompaan, ei parempaan suuntaan. Julkista terveyttä alettiin histo- 
riantutkimuksessa analysoida monimerkityksisenä toimintakenttänä, 
jossa kurinpidollisesta vallasta tuli usein rankaisevaa valtaa. 

Tässä kirjassa julkisen terveyden historian tutkimushaasteisiin keski- 
tytään kahdessa luvussa. Minna Harjulan luku esittelee terveyspalvelui- 
den yhteiskuntahistoriallisen tutkimuksen teoreettis-metodologisia 
lähtökohtia. Luvun lähtökohtana ovat pitkän aikavälin tutkimukset suo- 
malaisen terveydenhuollon rakentumisesta ja ajallisesta jäsentymisestä 
1900-luvun merkittäviin murros- tai käännekohtiin. Luku osoittaa, mi- 
ten terveyspalvelujärjestelmän rakentumista voidaan tarkastella niin 
ylätason politiikan ja lainsäädännön kautta kuin alhaalta päin ihmisten 
arkikokemuksen näkökulmasta. Tämä edellyttää historiantutkijalta 
erilaisia tutkimusotteita kontekstoivasta lähiluvusta diskursiiviseen 
analyysiin ja muistitiedon hyödyntämiseen kokemuksen historian tul- 
kitsemisessa. Yhteiskunnan terveyspalveluinstituutiot rakentavat ja 
rajoittavat yksilöllistä toimijuutta, mutta toisaalta ne rakentuvat ja syn- 
tyvät ihmisten kokemusten ja toiminnan pohjalta. Harjulan mukaan 
kokemushistoriallisen® näkökulman entistä syvällisempi sisällyttämi- 
nen terveyspalvelujärjestelmän menneisyyden tutkimiseen auttaa myös 
terveyspolitiikan nykytilan ja tulevaisuuden arvioinnissa. 

Sosiaali- ja terveysalan järjestöillä on ollut ja on edelleen tärkeä mer- 
kitys julkisen terveyden kentällä. Folkhälsan ja Väestöliitto ovat pitkä- 
aikaisia toimijoita, joiden työtä Sophy Bergenheim tarkastelee luvussaan 
aate- ja käsitehistorian menetelmin. Luvussa perehdytään näiden järjes- 
töjen tuottamiin aineistoihin ja siihen, mitä ne paljastavat kansanter- 
veyden ja mentaalihygienian käsitteistä.’ Käsityksiin kansanterveydestä 
yhdistyi järjestöjen toiminnassa sosiaalisia, lääketieteellisiä ja poliittisia 
ulottuvuuksia. Väestöliiton ohjelmassa korostuivat niin kansan määrän 


54 Foucault 2013. 
55 Kokemushistorian tutkimuksesta ks. Annola, Kivimäki & Malinen 2019. 
56 Käsitehistorian menetelmästä ks. Hyrkkänen 2002; Kärrylä 2022. 

kuin laadun kohottaminen sekä lisääntymisen merkitys kansalaisvelvol- 
lisuutena. Kansanterveys oli ennen kaikkea väestöpoliittinen kysymys, 
jota edistettiin kansanterveydellisten toimenpiteiden — terveysriskien vä- 
hentäminen äitiys- ja lapsenhuollossa — avulla. Folkhälsanin tapauksessa 
kansanterveyden käsite ei kuitenkaan esiintynyt keskeisesti järjestön 
tuottamissa aineistoissa, vaan hegemonisesti sen nimessä kaiken katta- 
vana lähtökohtana toiminnalle. Terveys merkitsi järjestön näkökulmasta 
ennen kaikkea koko väestön fyysistä, hengellistä ja määrällistä terveyttä, 
jonka laatuun kytkeytyivät degeneraatio- ja rotuopit. Kuten Bergenheim 
osoittaa, molempien järjestöjen kannanotot ja toiminta määrittivät kan- 
santerveydellisen ihannekansalaisen ominaispiirteitä. 


Materiaalinen, globaali ja (post) koloniaalinen 
terveyshistoria 


Materiaaliset lähestymistavat ovat keskeinen osa terveyshistorian mene- 
telmävalikoimaa. Yksi merkittävimmistä materiaalisen kulttuurin si- 
sääntuloista historiantutkimukseen on kummunnut farmakologisesta 
antropologiasta, erityisesti lääkeaineiden tutkimisesta materiaalisina ja 
sosiaalisina asioina. Lääkeaineiden latinankielinen nimi, materia medica, 
muistuttaa lääkkeiden perinpohjaisesta materiaalisuudesta. Paitsi että 
lääkkeillä on kemiallinen rakenne ja biologisia vaikutuksia, niillä on 
myös sosiaalisia käyttötapoja ja merkityksiä. Kuten uskontotiede ja 
perinteentutkimus muistuttavat, myös esimerkiksi rukouksilla, loitsuilla 
ja manauksilla voi olla terveyttä hoitavia tai vahingoittavia vaikutuksia, 
mutta ne eivät ole samalla tavalla aineellisia objekteja, joita voidaan ke- 
rätä tai valmistaa ja kaupallistaa. Uuden terveysteknologian markkinoille 
tuomat muutokset eivät ole vain nykyajan ilmiö, vaan lääkemateriaalit 
ja lääkintäteknologia ovat myös historiallisesti ymmärrettäviä ilmiöitä 57 

Lääkintämateriaaleilla ajatellaan aina olevan jokin vaikutus. Lääkkei- 
den on tarkoitus vaikuttaa eli muuttaa kehoa tavalla, jonka vähintään 
lääkkeen käyttäjä havaitsee. Vaikka nykyajan näyttöön perustuva lääke- 


57 Whyte, van der Geest & Hardon 2002, 5. 

tiede ei löytäisikään todisteita lääkkeen vaikutuksista, sosiaaliset toimi- 
jat voivat olettaa aineen olevan tehokas, muutenhan sitä ei käytettäisi 
lääkkeenä. Historioitsijalle jonkun lääkintämateriaalin tehokkuuden 
arvioiminen voi kuitenkin olla uhkarohkean uskaliasta, samoin kun 
sen päätteleminen, kenellä on ollut tehokkain lääke johonkin vaivaan. 
Sekä lääkärien että maallikkoparantajien lääkkeet olivat nykypäivän 
mittapuulla verrattain tehottomia — toisinaan ne toimivat ja toisinaan 
eivät. Fpäonnisen parantamisen aiheuttamat kuolemantapaukset jättivät 
useammin jälkiä lähteisiin kuin onnistunut arkinen pikkuvaivojen pa- 
rantaminen. 

Miten lääkeaineita ja niiden käyttöä sitten voidaan tutkia historiallisi- 
na ilmiöinä? Keskittymällä kasveihin, ihmisiin ja käytäntöihin, yrttilää- 
kinnän tutkimus on laajentanut käsitystä kotitalouksien arkipäiväisestä 
terveydenhoidosta, joka on jäänyt pahasti lääketieteen oppihistorian var- 
joon, vaikka olikin käytännön tasolla usein oppineiden lääkärien harjoit- 
tamaa parantamista merkittävämmin läsnä tavallisten ihmisten elämäs- 
sä. Yrtti- ja kotitalouslääkinnän potentiaaliset lähdeaineistot ovat laajat, 
eikä niitä ole Suomessa vielä kaluttu loppuun. Kasviot, matkakerto- 
mukset, puutarhaoppaat ja -suunnitelmat, siemenkatalogit, kauppiaiden 
kirjanpito sekä tulli- ja tuontiluettelot voivat kaikki paljastaa tietoa lääke- 
kasveista. Näiden lisäksi kotilääkintää voidaan tutkia päiväkirjojen, 
kirjeenvaihdon, yksityisten reseptikirjojen, kotitalouksien tilikirjojen, 
perukirjojen, muistitiedon sekä kaunokirjallisuuden ja runouden avulla. 
Myös esinekokoelmat ja taide-esineet voivat toimia lähdeaineistoina. 
Tekstilähtöiset analyysit voivat olla elämäkerrallisia, narratiivisia tai ver- 
tailevia. Yrttilääkintää voi lähestyä myös määrällisin menetelmin 9 

Tässä kirjassa Markku Hokkanen kirjoittaa malarialääke kiniinistä 
menetelmällisenä johtolankana ja tutkimuskohteena. Hokkanen osoit- 
taa, millä tavoin lääkeaine voi toimia välineenä menneisyyden ihmisten 
elämisen, sairastamisen, lääkitsemisen ja kuolemisen syvempään 
ymmärtämiseen. Kiniinin merkitykset rakentuivat siirtomaa-ajan 


58 Ks. esim. Häkkinen & Lempiäinen 2007; Häkkinen & Lempiäinen 2011; Tirri & Tirri 2011; Kauko & 
Lamberg (toim.) 2017; Alanko 2018; Kylli 2019. 
59 Francia & Stobart (toim.) 2014; Stobart 2016; Leong 2018; Kananoja & Hokkanen 2022. 

eteläisessä Afrikassa lääkäreiden lisäksi potilaiden, afrikkalaisten toimi- 
joiden sekä kiniinin tuottajien, kuljettajien ja markkinoijien välisessä 
vuorovaikutuksessa, jossa voidaan havaita paikallisia, imperiaalisia ja yli- 
rajaisia syy-seuraussuhteita. Konkreettisena menetelmällisenä työkaluna 
lääkeaine voi toimia keinona löytää, luokitella ja järjestää moneen suun- 
taan haarautuvaa lähdeaineistoa. 

Hokkasen luku kiniinistä johdattaa paitsi materiaaliseen, myös (post)- 
koloniaaliseen ja globaaliin terveyshistoriaan. Laajasti käsitetyn kolo- 
niaalisen terveyshistorian keskeisiä aiheita ovat olleet siirtomaalääke- 
tieteessä ilmenneet kolonisoituja kansoja ja ihmisiä koskevat diskurssit, 
tautien ja epidemioiden sosiaalihistoriat sekä tiedontuotantoon ja tieto- 
valtaan liittyvät kysymykset. Postkoloniaalinen ajattelu on vaikuttanut 
voimakkaasti julkisen ja erityisesti globaalin terveyden historian tut- 
kimiseen. Siirtomaavallan konteksteissa on osoitettu, miten julkiseen 
terveyspolitiikkaan liittyi usein tunkeutuva yritys hallita siirtomaiden 
asukkaiden käyttäytymistä kampanjoilla, joiden avulla pyrittiin ennen 
kaikkea turvaamaan siirtomaavirkailijoiden terveytta.°° 

Tutkiessaan terveyttä, sairautta ja parantamista Aasian, Afrikan ja 
Amerikan kulttuurikohtaamisissa koloniaalinen terveyshistoria on 
vähitellen laajentunut globaalin terveyshistorian tutkimuskentäksi. 
Globaalin terveysajattelun rakentuminen koloniaaliselle pohjalle johti 
kansainvälisten asiantuntijaverkostojen muodostumiseen. Kansainväli- 
sillä toimijoilla kuten Maailman terveysjärjestöllä (WHO) — mutta jo tätä 
ennen esimerkiksi Rockefeller-säätiön kansainvälisen terveyden osastol- 
la“ — on ollut keskeinen rooli toiminnan ja rahoituksen ohjaamisessa, 
minkä vuoksi näiden arkistot ovat historioitsijalle kullanarvoisia. Histo- 
riantutkimus on kritisoinut globaalia terveyspolitiikkaa muun muassa 
osoittamalla lääketieteellisten interventioiden ongelmallisuuden yhteis- 
kunnissa, joissa perusterveydenhuolto ja sanitaatio ovat puutteellisia.*? 

Tämän kirjan viimeisessä luvussa Jan Kuhanen kirjoittaa globaalin 
terveyshistorian tutkimuksesta keskittymällä AIDSin moraaliseen 


60 Anderson 2004, 288-295. 
61 Tallberg 2000; Yrjälä 2005. 
62 Packard 2016. Postkoloniaalisesta globaaliterveyden tutkimuksesta ks. esim. Jungar 2011; Oinas 2019. 

lähimenneisyyteen itäisessä Afrikassa. Analysoimalla muun muassa 
WHO:n aineistoja Kuhanen osoittaa, millaisia vaikeuksia tutkija voi 
kentällä lähdeaineistoa lukiessaan kohdata törmätessään täysin toisen- 
laiseen todellisuuteen kuin millainen kuva asioista on annettu laajem- 
massa julkisuudessa. Globaalissa terveyshistoriassa suuret ja vaikutus- 
valtaiset kansainväliset toimijat, alueellinen ja valtiollinen politiikka sekä 
kansalaisjärjestötoiminta ja paikallisyhteisöt limittyvät. Terveyskysymyk- 
set eivät rajoitu ainoastaan biolääketieteellisiin faktoihin, vaan yhdistyvät 
poliittisiin, taloudellisiin ja uskonnollisiin näkökantoihin. Selitysmallit 
voivat olla keskenään ristiriitaisia ja kilpailevia, eivätkä valtion tai kan- 
sainvälisen tason omaksumat ja hyväksymät selitysmallit välttämättä 
vastaa lainkaan sitä, mitä historiantutkija saattaa paikallisissa konteks- 
teissa kohdata. 

Kuten historiantutkimuksessa laajemminkin, myös terveyshistoriassa 
tutkija on eettisesti vastuussa menneisyydessä eläneille ihmisille eikä 
voi arvostella heidän toimintaansa nykypäivän näyttöön perustuvan 
lääketieteen ja biolääketieteellisen tiedon standardeilla, vaikka men- 
neisyyden diagnoosit, lääkkeet ja parantamistavat vaikuttaisivat kuinka 
vierailta tai oudoilta. Terveyshistorian aiheet edellyttävät aina huolellista 
tapauskohtaista tutkimuseettistä pohdintaa, mikä ansaitsisi laajemman 
käsittelyn toisaalla. Tässä kirjassa tematiikkaan ei ole keskitytty, vaik- 
ka eettisiä kysymyksiä sivutaan Impolan, Lehdon ja Laine-Frigrenin lu- 
vuissa. Kuhasen luku kuitenkin kiinnittää erityistä huomiota historian- 
tutkimuksen ja laajemmin terveystieteellisen etiikan toteutumiseen ja 
tutkijan vastuuseen. Se muistuttaa, että yksinkertaistaminen, valikoiva 
muistaminen ja yksipuolinen historiointi tuottavat vain löyhästi men- 
neisyyden tosiseikkoihin perustuvia myyttisiä historioita. Niiden vas- 
tapainoksi eettisen vastuunsa tunteva tutkija voi avata ja arvioida eri 
toimijoiden ja tekijöiden välisiä vuorovaikutussuhteita. Loogisesti ete- 
nevä narratiivi saattaa luoda harhakuvan ristiriidattomasta menneisyy- 
destä, joka oikeuttaa vallan nykyhetkessä. Purkamalla ristiriidattoman 
kertomuksen osiin, nostamalla sirpaleiset lähteet esiin ja tekemällä ne 
ymmärrettäviksi historiantutkija palvelee paitsi yleisöään, myös kun- 


63 Lidman, Koskivirta & Eilola (toim.) 2017. 

nioittaa tutkimuksensa kohteena olevia inhimillisiä toimijoita ja näiden 
toimintaa. 

Ihmekertomukset ja terveyden sosiaalihistoria keskiajalla 
ja uuden ajan alussa 


Jenni Kuuliala 
O https: //orcid.org/0000-0002-2770-2219 


Vuonna 1282 Pariisin lähellä sijaitsevassa, nykyään kaupunkiin kuulu- 
vassa Saint-Denis'n kylässä käytiin kuningas Ludvig IX:n (1214-1270) 
kanonisaatiokuulustelu. Kuningas oli kuollut ristiretkellä vuonna 1270, 
minkä jälkeen hänen sisäelimensä oli haudattu Sisilian Monrealeen ja 
luunsa Saint-Denis'n katedraaliin. Ludvigin lähipiiri oli ajanut hänen 
pyhimykseksi julistamistaan voimakkaasti hänen kuolemastaan saakka, 
ja jo useamman vuoden ajan oli raportoitu lukuisista hänen haudallaan 
tapahtuneista ihmeparanemisista.' Sellaisesta todistivat nyt paavillisen 
komission edessä myös nainen nimeltään Lucia di Ruimilli, hänen tyttä- 
rensä Amelina, miehensä Robertus Roxellus, pappi nimeltään Ricardus 
sekä kolme muuta Saint-Denis'n asukasta. 

Aina 1200-luvulle asti pyhimyskulttien sääteleminen oli ollut ensi- 
sijaisesti paikallisten piispojen hallussa. Vuosisadan alussa niiden vah- 
vistaminen oli kuitenkin siirtynyt paavin kontrollin alle. Tällöin kehitet- 


1 Ludvig IX on ainoa Ranskan kuningas, joka on julistettu pyhimykseksi. Tämän teki paavi Bonifatius 
VIII vuonna 1297. Lucian ihme on yksi kolmesta, joiden todistajanlausunnot ovat säilyneet muuten 
kadonneista kanonisaatioprosessin pöytäkirjoista. Ludvigin kultista ja kanonisaatiosta ks. Gaposchkin 
2006. 

tiin kanonisaatioprosessiksi kutsuttu oikeudellinen menettely pyhänä 
pidettyjen henkilöiden pyhyyden tutkimiseksi ja toteen näyttämiseksi. 
Prosessiin liittyneiden kuulusteluiden aikana korkea-arvoiset, oikeus- 
oppineet kirkonmiehet kuulustelivat todistajia pyhimyksen elämästä 
ja ihmeteoista selvittääkseen, mitä ”todella” oli tapahtunut, eli oliko 
pyhänä pidetty henkilö oikeasti pyhä ja kykenevä ihmetekoihin. Annetut 
todistajanlausunnot kirjattiin ylös ja toimitettiin niistä tehdyn tiivistel- 
män kanssa paavin kuuriaan arvioitavaksi.? 

Lucian ja muiden todistajien lausunnot antavat verrattain yhtenäisen 
kuvan hänelle tapahtuneesta ihmeestä. 14 vuotta aikaisemmin Lucia oli 
synnyttänyt tyttären, mutta sairastunut synnytyksen yhteydessä ja lo- 
pulta menettänyt näkönsä lähes kokonaan. Oltuaan sokea kymmenen 
vuoden ajan Lucia kuuli lukuisista ihmeistä, joita Ludvigin haudalla 
tapahtui. Hän meni oman seurakuntansa kirkkoon tunnustamaan syn- 
tinsä pappi Ricardukselle ja jatkoi sen jälkeen tyttärensä Amelinan opas- 
tamana kohti Saint-Denis'n katedraalia. Hän vei kuninkaan haudalle 
itsensä mittaisen kynttilän ja kävi siellä useana päivänä, kunnes hänen 
näkönsä alkoi palautua niin, että vuoden kuluessa hän tunnisti ihmisten 
kasvot ja erotti kolikot toisistaan. 

Kuulustelijoiden tarve varmistua siitä, ettei Lucian ihme ollut hui- 
jausta tai ”luonnollinen” parantuminen, näkyy todistajille esitetyissä 
kysymyksissä. Robertukselta he muun muassa kysyivät, oliko Lucia 
käyttänyt lääkintää silmiensä parantamiseksi. Hän vastasi, että aluksi 
tätä oli yritetty, mutta myöhemmin ei.3 Amelinalta samoin kuin perheen 
naapureilta Matilda la Marceralta ja Henricus Anglicukselta he kysyivät, 
olisiko Lucia voinut huijata olevansa sokea. Molemmat sanoivat, ettei 
tämä ollut mitenkään mahdollista. Amelina lisäsi, ettei Lucia ollut pyy- 
tänyt keneltäkään almuja sokeutensa aikana, vaan Robertus oli elättänyt 
perheen. Tällä hän viittasi usein esitettyyn epäilyyn siitä, että kerjäläiset 
teeskentelivät olevansa sairaita tai vammaisia saadakseen almuja.5 Pappi 


2  Kanonisaatioprosessin kehityksestä ja kulusta ks. Klaniczay 2004a; Paciocco 2006; Vauchez 2005. 
Suomenkielinen esitys keskiaikaisen kanonisaatioprosessin kulusta ks. Katajala-Peltomaa, Kuuliala & 
Räsänen 2022, 9-20. 

Delaborde 1896, ”Fragments de l’enquéte faite à Saint-Denis en 1282”, 60. 

Delaborde 1896, "Fragments de l’enquéte faite à Saint-Denis en 1282”, 57, 66. 

5 Ks. esim. Farmer 2005, 60-70; Geremek 2006, 32, 192-201. 

Ricardus todisti, ettei ollut varma, oliko Lucia nähnyt mitään, mutta että 
todennäköisesti Lucia oli ollut täysin sokea, sillä hän ei ollut nähnyt 
ripille tullessaan suudella papin kättä, kuten tapana oli.° Lisäksi kuu- 
lustelijat kysyivät usealta tapauksen todistajalta, miten Lucia oli pysty- 
nyt synnyttämään ja hoitamaan lapsiaan sokeutensa aikana. Todistajat 
selittivät, että hän oli itse tehnyt sen minkä pystyi, ja hänen tyttärensä, 
palvelijansa ja miehensä olivat auttaneet häntä tarvittaessa. 

Kysymys lastenhoidosta saattaa kuulostaa nykylukijan korviin kum- 
malliselta. Se toimii kenties osoituksena siitä, miten vähän selibaatissa 
eläneet kuulustelijat perhe-elämästä ymmärsivät. Lisäksi kysymys sa- 
moin kuin todistajien vastaukset paljastavat kiinnostavia yksityiskohtia 
perheiden toiminnasta, vammaisuuden vaikutuksesta arkielämään ja 
yleensä ihmekertomuksen rakenteesta. Krooniset sairaudet ja vammat 
olivat monien perheiden arkipäivää, mutta niiden vaikutus yhteisön toi- 
mintaan ja yksilön asemaan vaihteli suuresti. Ihmeen todistamisen kan- 
nalta elämän jatkuminen entiseen tapaan oli kuitenkin ongelmallista. 
Pyhimyksillä ja heidän avullaan oli erottamaton rooli erilaisten arjen on- 
gelmien ratkaisussa, mutta ihmeen todistaminen vaati epätoivoa ja sitä, 
että tilanne oli ihmisten avun ulottumattomissa. Matilda la Marceran 
mukaan Luciakin oli surrut sokeuttaan,” mutta se ei kuitenkaan tunnu 
vaikuttaneen merkittävästi hänen rooliinsa perheenäitinä. 

Tässä luvussa tarkastelen ihmekertomusten käyttöä lähdeaineistona 
tutkittaessa vammaisuuteen, sairauteen ja terveyteen liittyviä käsityksiä 
1200-1600-lukujen läntisessä Euroopassa. Toisin kuin valtaosassa kir- 
jan lukuja, tässä ei siis keskitytä niinkään lääketieteen ammattilaisten 
tai instituutioiden toimintaan kuin terveyden, toimintakyvyn ja niiden 
puutteen määrittelyyn ja todistamiseen yksilön ja etenkin yhteisön ta- 
solla.$ Frityisesti luvussa keskitytään Ranskan ja Italian alueella käytyjen 
kanonisaatioprosessien todistajanlausuntoihin sekä siihen, millä reuna- 
ehdoilla niitä voidaan käyttää lääketieteen sosiaalihistorian tutkimukses- 


6 Delaborde 1896, ”Fragments de l’enquéte faite à Saint-Denis en 1282”, 63. 

Delaborde 1896, ”Fragments de l’enquéte faite à Saint-Denis en 1282”, 61. 

8 Tämänkaltainen lähestymistapa terveyshistoriaan ja lääketieteen ja lääkinnän sosiaalihistoriaan lähti 
erityisesti liikkeelle 1980-luvulla, jolloin Roy Porter (1985) peräänkuulutti lääketieteen historian teke- 
mistä ”alhaalta käsin”. 

sa, etenkin liittyen diagnosointiin ja erilaisten lääkinnällisten ja uskon- 
nollisten hoitomuotojen valintaan. Aineiston syntyyn ja kirjaamisen 
tapaan vaikuttivat olennaisesti sekä kirkolliset säädökset että kulttuurin 
vakiintuneet käsitykset ihmekertomuksen rakenteesta. Nämä seikat 
vaikuttavat sekä aineiston määrälliseen että laadulliseen analyysiin ja 
asettavat reunaehtoja sen käytölle lähdeaineistona. Toisaalta samojen 
lainalaisuuksien tunteminen avaa uusia näkökulmia ajan ihmisten kä- 
sityksiin eletystä uskosta,’ terveydestä, sen puutteesta ja parantamisesta 
sekä lääketieteen ja uskonnon yhteen liittyneestä suhteesta." 


Ihmekertomukset lähdeaineistona 


Vaikka Lucia ja muut todistajat kertoivat, että päätös pyhiinvaelluksesta 
oli syntynyt vasta vuosien sokeuden jälkeen, oli pyhimysten kunnioitta- 
minen olennainen osa jokapäiväistä elettyä uskoa aina myöhäisantiikista 
lähtien — ja on sitä edelleen katolisissa maissa. Katoliset pyhimykset ovat 
sekä esimerkillisiä kristittyjä että välittäjiä ihmisten ja Jumalan välillä. 
Lääketiede ja lääkintä yleensä ovat aina olleet erottamattomasti kytkök- 
sissä tähän uskon osa-alueeseen. Kertomuksissa pyhänä pidettyjen hen- 
kilöiden elämästä heidän armeliaisuutensa köyhiä ja sairaita kohtaan 
samoin kuin heidän kärsivällisyytensä oman ruumiillisen ja henkisen 
kärsimyksen aikana toistuvat vuosisadasta toiseen. Lisäksi valtaosa kir- 
jatuista pyhimysten suorittamista ihmeteoista on parantamisihmeitä, 
kuten Lucia di Ruimillin kokema ihmekin. Kanonisaatiokuulustelujen 
pöytäkirjojen ohella lukuisat erilaiset lähteet kertovat pyhimysten ja 
heille suunnattujen rukousten parantaneen kuolemaan johtavia tauteja, 
pelastaneen hengenvaarallisista onnettomuuksista sekä tuoneen avun 
monenlaisiin sairauksiin ja vammoihin. 

Lääketieteen rooli ihmekertomuksissa on kahtalainen. Pitkään aja- 
teltiin, että se oli kilpaileva tai jopa vihamielinen suhteessaan ihme- 
paranemisiin, mutta viime aikoina tutkijat ovat olleet yksimielisiä siitä, 


9 Eletystä uskosta ks. Katajala-Peltomaa & Toivo 2020; Katajala-Peltomaa, Kuuliala & Räsänen 2022. 
10 Ks. esim. Duffin 2009, 190. 

että näiden kahden parantamisen osa-alueen suhde oli ennemminkin 
toisiaan täydentävä. Ihmeparaneminen sisälsi aina ajatuksen tilanteen 
toivottomuudesta: ellei sairaus tai vamma ollut ihmisten keinoin mah- 
doton parantaa, ei kyseessä voinut olla ihme. Näin ollen uskonnollinen 
parantaminen näyttäytyy väkisinkin lähteissä ylivertaisena maalliseen 
verrattuna. Toisaalta taas lääketieteellä ja koulutetuilla lääkäreillä oli mer- 
kittävä rooli ihmeparantamisten toteen näyttämisessä. Jo sydänkeski- 
ajan munkit, jotka kirjasivat ihmeitä ylös pyhiinvaelluspaikoilla, käyt- 
tivät työssään omaa lääketieteellistä osaamistaan sisällyttämällä kerto- 
muksiinsa aikakauden lääketieteellisiä termejä ja hoitomuotoja. Näiden 
tekstien tarkoituksena oli houkutella lisää pyhiinvaeltajia paikalle. Sai- 
rauksien ja vammojen parantumattomuuden osoittaminen lääketieteen 
käsitteitä hyödyntämällä palveli tätä tarkoitusta todistaessaan pyhimyk- 
sen ihmeidentekokyvystä." Myöhäisellä keskiajalla ja uuden ajan alussa 
lääketieteen ja koulutettujen lääkäreiden merkitys ihmeparanemisten ja 
yleensä pyhyyden todistamisessa kasvoi.” 

Etenkin Etelä-Euroopassa lääkärit todistivat säännöllisesti kanoni- 
saatiokuulusteluissa potilaidensa ihmeparanemisista jo keskiajan lo- 
pulla, ja vielä useammin maallikot käyttivät heidän diagnoosejaan ja 
epäonnistuneita hoitojaan osoituksena sairauden tai vamman parantu- 
mattomuudesta. Katolisen reformaation aikana 1500-luvun lopulta 
alkaen kanonisaatioprosessin käytänteitä uudistettiin ja säännönmu- 
kaistettiin.4 Tässä vaiheessa lääketieteen ja lääkäreiden rooli kasvoi en- 
tisestään. Kanonisaatioprosessia kehitettiin lääketieteellisestä näkökul- 
masta, ja lääkärit todistivat yhä useammin ihmeparanemisista samoin 
kuin esimerkiksi kuolleelle pyhimykselle tehdyssä ruumiinavauksessa 
löytyneistä pyhyyden merkeistä. Lisäksi ihmetodistuksissa esiin tulleet 
diagnoosikategoriat monipuolistuivat ja tarkentuivat.5 

Keskiajalla ja uuden ajan alussa oli vallalla niin kutsuttu lääkinnälli- 
nen pluralismi. Tällä tarkoitetaan ihmisten ja yhteisöiden tapaa käyttää 


11 Lett 2016; Wilson 2014; Ziegler 1999. 
12 Näistä muutoksista ks. Duffin 2009. 
13 Vauchez 2005, 469-470, 486-487. 

14 Ks. Burke 2005; Ditchfield 1992. 

15 Duffin 2009, 21-25, 34-35, 113-143. 

useita eri parantajia ja parantamiskeinoja samanaikaisesti ja toisiaan täy- 
dentäen. Näihin kuuluivat kansanparantajat, kätilöt, erilaiset empiirikot, 
apteekkarit, parturi-kirurgit, yliopistokoulutetut lääkärit sekä uskonnolli- 
set parantamismenetelmät, kuten pyhimyksille suunnatut avunpyynnöt 
ja muut parantamisrituaalit. Taudinkuva, potilaan ja tämän lähipiirin 
yhteiskunnallinen asema sekä eri parantajien saatavuus vaikuttivat sii- 
hen, mitä parantamiskeinoja kulloinkin käytettiin. Esimerkiksi Italiassa 
ja Etelä-Ranskassa koulutettujen lääkäreiden saatavuus oli huomatta- 
vasti parempi kuin syrjäisemmillä ja pohjoisemmilla alueilla.'6 Ajalliset 
muutokset suhtautumisessa erilaisiin parantamismenetelmiin näkyvät 
lähdeaineistoissa, joissa etenkin epäluulo kansanparantajia kohtaan kas- 
vaa uudelle ajalle tultaessa ja yhdistyy yhä enenevässä määrin mustaan 
magiaan ja noituuteen. Mikään lähdeaineisto ei kuitenkaan yksin anna 
kattavaa kuvaa lääkinnällisestä moninaisuudesta. Uskonnollisen paran- 
tamisen lisäksi hagiografisissa eli pyhimyksiin liittyvissä lähteissä koros- 
tuu nimenomaan lääketieteen rooli sekä joissakin tapauksissa perheiden 
ja yhteisöiden sisällä tapahtunut omaehtoinen lääkintä. 

Terveys, sairaus ja vammaisuus olivat myöhäiskeskiajalla ja uuden 
ajan alussa pitkälti sosiaalisia konstruktioita. Tällä tarkoitetaan sitä, 
että sekä potilas itse että hänen yhteisönsä määrittelivät sen, koska sai- 
raus tai vamma oli niin vakava, että jonkinlaista interventiota tarvittiin. 
Vastaavasti itse päätettiin myös se, milloin potilaan katsottiin parantu- 
neen. Tutkimuksessa on esitetty, että ”terveys” tarkoitti ennen kaikkea 
ihmisen kykyä toteuttaa omaa sosiaalista rooliaan. Näin ollen se mer- 
kitsi eri asioita eri asemassa oleville ihmisille ja heidän lähipiirilleen. 
Lääketieteen keinojen rajallisuudesta ja esimerkiksi kivunlievityksen 
mahdollisuuksien vähäisyydestä johtuen täydellinen terveys sellaisena, 
kuin moderni ihminen sen mieltää, oli harvojen etuoikeus, eikä siihen 
välttämättä parantamisyrityksissäkään pyritty.” Ihmiset joutuivat nyky- 
aikaan verrattuna huomattavasti useammin ja nuorempina kohtaamaan 
oman tai perheenjäsenensä vakavan sairastumisen, vammautumisen tai 
kuoleman. 


16 Ks. esim. Finucane 2000, 5, 95-96. 
17 Gentilcore 1998, 185-186; Kuuliala 2016c; Pomata 1998, 27-28. 

Erilaisten terveysongelmien ja toimintakykyrajoitteiden käsittely ja 
hoitaminen olivat näin ollen yhteisöllisen elämän keskiössä. Käytettäes- 
sä hagiografisia lähteitä lääketieteen sosiaalihistorian tutkimiseen pääs- 
tään tarkastelemaan erityisesti sairauden tai vamman vakavuuden mää- 
rittelemistä ja diagnosointia, poikkeamia toivotunlaisesta kehollisesta 
tilasta sekä eletyn uskon ja lääkinnän suhdetta.” Lisäksi aineiston perus- 
teella on mahdollista tutkia tapoja, joilla potilaat ja heidän läheisensä 
muokkasivat muistonsa vastaamaan ihmeparanemisen tutkijoiden ja 
kirjaajien vaatimuksia sekä ihmeparanemisen kerronnallista kaavaa. 

Keskiajan ja uuden ajan alun kanonisaatioprosesseista ei ole olemas- 
sa yhtenäistä tietokantaa, mutta kuulustelupöytäkirjojen säilyminen ja 
sijainti on etenkin keskiajan osalta hyvin dokumentoitu tutkimuskirjalli- 
suudessa. Merkittävä osa säilyneistä 1200-1400-lukujen prosesseista on 
lisäksi julkaistu editioina, ja loppuja säilytetään eri arkistoissa.'? Uuden 
ajan alussa materiaalin määrä yksittäisen kanonisaatioprosessin osalta 
kasvoi merkittävästi. Näistä prosesseista editioita on toistaiseksi tehty 
huomattavasti vähemmän kuin keskiaikaisista. Tässä artikkelissa käsitel- 
lyn ajanjakson aikana yksittäisten prosessien välillä oli lisäksi verrattain 
suurta vaihtelua tavoissa, joilla todistajien kuulustelut kirjattiin ylös. Ai- 
neiston onnistunut analysointi edellyttää näiden erojen sekä yksittäisten 
prosessien kontekstin tunnistamista ja huomioon ottamista.?° 


Menneet ja nykyiset diagnoosit 


Kuten yllä Lucian tapauksen yhteydessä todettiin, todistaessaan kanoni- 
saatiokuulusteluissa ihmiset eivät saaneet kertoa muistoistaan vapaasti, 
vaan he vastasivat kuulustelijoiden etukäteen valmistelemiin kysymyk- 
siin. Nämä kysymykset määriteltiin ensimmäisen kerran 1230-luvulla ja 


18 Näistä aihepiireistä ks. esim. Archambeau 2013; Burkardt 2004; Devaney 2019; Duffin 2009; Farmer 
2005; Finucane 2000; Frohne & Kuuliala 2018; Katajala-Peltomaa 2014; Katajala-Peltomaa 2020; Krötzl 
1994; Kuuliala 2016a; Kuuliala 2016b; Kuuliala 2020; Lett 1997; Metzler 2006; Sigal 1985; Wilson 2010. 

19 Keskiaikaisten prosessien käsikirjoituksista ja editioista sekä osasta uuden ajan alun prosesseja on 
listaus teoksissa Vauchez 2005, 560-69; Wetzstein 2004, 560-65. 

20 Katajala-Peltomaa & Kuuliala 2021. 

niiden tarkoitus oli varmistaa olennaisten, ihmeeseen liittyvien seikko- 
jen esiin tuleminen. Lisäksi jo keskiajalla valtaosa prosesseista käytiin 
valmiiksi kirjoitettujen artiklojen pohjalta. Niihin oli sisällytetty pyhi- 
myksen elämän ja ihmeiden olennaiset yksityiskohdat.” Haastateltaville 
esitetyt kysymykset noudattelivat pitkälti vakiintunutta ihmekertomuk- 
sen kaavaa, johon kuuluivat toivoton tilanne ja sen seuraukset, ihmis- 
ten avun hyödyttömyys, ajatus pyytää pyhimyksen apua, pyhimykselle 
suunnattu pyyntö, ihme sekä ihmeen jälkeinen, onnellinen tilanne.?? 

Todistajat osasivat joko tietoisesti tai tiedostamattaan muokata muis- 
tonsa kaavaan sopiviksi. Kun tähän yhdistetään se, että yleensä todistaja 
antoi todistuksensa kansankielellä, jonka tulkki käänsi keskiajan lopulle 
saakka latinaksi ja jonka koulutettu notaari kirjasi ylös prosessin juridi- 
sia vaatimuksia vastaavaan muotoon, on selvää, että meille säilyneet to- 
distajanlausunnot eivät ole yksi yhteen annetun todistuksen — saati sen, 
mitä ”oikeasti” tapahtui — kanssa.” Sen sijaan ne ovat tiettyjen käytäntei- 
den seurauksena muodostuneita tulkintoja todistajien muistoista. Tutki- 
muksessa onkin esitetty, että ihmetodistusten muoto ja kieli ovat virka- 
miesten toisille virkamiehille kirjoittamia, mutta niiden viesti kuuluu 
todistajalle? — yksi periaatteista oli, että todistajan tuli voida hyväksyä 
lausuntonsa kirjallinen muoto. Kaikki nämä seikat vaikuttavat siihen, 
mitä lääketieteen sosiaalihistorian osa-alueita ihmetodistuksiin kirjattiin 
sekä mikä niiden keskinäinen järjestys oli. 

Ihmetodistusten kirjaamisessa oli olennaista määritellä, minkälaises- 
ta onnettomasta tilanteesta eli useimmiten sairaudesta tai ruumiinvam- 
masta oli kysymys. Lääketieteen ulkopuolella keskiajan ja uuden ajan 
alun vammaisuuteen ja sairauteen liittyvä sanasto oli kuitenkin huomat- 
tavan epämääräistä ja ylimalkaista. Nykyisenkaltaista eroa ”sairauden” ja 
”vammaisuuden” välille ei ainakaan kielen tasolla tehty, vaan yleisimmin 
käytetty kattokäsite oli infirmitas, joka voidaan kääntää ”heikkoudeksi”. 
Toisinaan samasta asiasta käytettiin myös termiä debilitas. Käsitteen alle 


21 Katajala-Peltomaa & Krötzl 2018, 17—21; Klaniczay 2004b, 123-124; Wetzstein 2004, 538-539. 
22 Ihmekertomuksen kaavasta ks. Klaniczay 2000. 

23 Tulkeista ks. Krötzl 1998, 127, 132-136. 

24 Smoller 1998, 430—431; myös Goodich 2005, 143—144. 

25 Wetzstein 2004, 45. 

mahtuivat niin sokeus (caecitas), kuume (febris), kuin erilaiset mielen- 
terveyden häiriöt ja esimerkiksi hedelmättömyys.?* Tämä moderniin 
maailmaan verrattuna käsitteellinen epämääräisyys jatkui vähintään 
1700-luvulle saakka. 

On myös huomionarvoista, että ”normaalin” käsite terveen ihmis- 
kehon kuvaajana vakiintui eurooppalaisiin kieliin vasta 1800-luvulla.?8 
Lisäksi aikakauden käsitykset ihmiskehon toiminnasta ja sairauksien 
syistä poikkesivat huomattavasti nykyaikaisista, kuten kirjan johdannos- 
sa on osoitettu. Frityisesti vanhemmassa tutkimuksessa on tästä huoli- 
matta toisinaan pyritty määrittämään ihmekertomuksissa esiintyvien 
henkilöiden fyysisiä tiloja modernein diagnoosein. Lisäksi on etsitty 
modernin lääketieteen selityksiä ihmeparanemisille.?? Tämänkaltainen 
lähestymistapa on ongelmallinen, sillä se helposti ohittaa ja patologisoi 
menneisyyden ihmisen oman kokemuksen. Erityisesti silloin, kun klii- 
nistä tai paleopatologista aineistoa ei ole saatavilla, on lääketieteen so- 
siaalihistorian näkökulmasta hedelmällisempää tarkastella aikakauden 
omia diagnosointikategorioita ja sairauden tai vammaisuuden määri- 
telmiä. 

Kaikelle keskiajan ja uuden ajan alun hagiografialle on tyypillistä, 
että etiologiaan eli taudinsyihin kiinnitetään verrattain vähän huomio- 
ta. Ranskalainen historioitsija Pierre-André Sigal on selittänyt tätä 
huomauttamalla, että suurella osalla ihmisistä oli varsin vähän lääke- 
tieteellistä ymmärrystä, eikä sairauksien ja vammojen etiologia yksinker- 
taisesti ollut hagiografisesta näkökulmasta olennaista. Varsinaisia tau- 
dinmäärityksiä tai diagnooseja enemmän tekstit keskittyvät sairauksien 
oireisiin sekä toiminnallisiin seuraamuksiin. Tässä on kuitenkin havait- 
tavissa ajallinen muutos erityisesti kanonisaatioprosesseissa. Tultaessa 


26 Frohne 2014, 18-24; Goetz 2009, 32-33, 46; Kuuliala 2016a, 32-40; Kuuliala, Mustakallio & Krötzl 2015; 
Metzler 2013, 4-5. 

27 Turner 2012, 10-11. 

28 Davis 2002, 105; Straus 2011, 115. 

29 Uudempana esimerkkinä Scott 2010, 74-76, 122-127, 129-130, 146-148, on kirjoittanut, että keski- 
aikaisen ihmisen elämä yhteisössään oli tavanomaisesti niin vaikeaa, että lähteminen pyhiinvaelluksel- 
le pois tavanomaisesta elinpiiristä käynnisti elimistön paranemisprosessin. Ks. myös Finucane 1995, 
54-65, 78; Finucane 2000, 6-7; Sumption 2003, 86-87, 120-121. 

30 Ks. Van Dam 1993, 84; Yarrow 2006, 10-11. 

31 Sigal 1985, 228. 


44 JENNI KUULIALA 


https://doi.org/10.21435/ht.287 


uuden ajan alkuun lääketieteellisille taudinmäärittelyille ja lääkäreiden 
toimille alettiin antaa enemmän painoarvoa potilaan oireisiin verrattu- 
na.” Samalla myös kanonisaatioprosesseihin alettiin valita enemmän 
ihmeitä, jotka olivat parantaneet jonkin akuutin tai hengenvaarallisen 
tilan, kun taas pitkäaikaisten vammojen ja sairauksien osuus tutkitta- 
vista tapauksista väheni. Tämä ei tarkoita, etteivätkö ihmiset olisi itse 
kokeneet paranevansa pyhimysten avulla myös kroonisista tiloista siinä 
missä aikaisemminkin, vaan kyse on nimenomaan kanonisaatiopro- 
sessien toimeenpanijoiden mieltymyksistä. Vastaavaa muutosta ei näy 
muissa 1600-1700-lukujen ihmekokoelmissa.3 

Mitä ihmeparanemisista kertoneet ihmiset sitten sairauksien ja vam- 
mojen syistä ajattelivat ja mitä kertomusten perusteella voidaan aiheesta 
tietää? Tutkimuksessa eli pitkään nyt virheelliseksi osoitettu käsitys sii- 
tä, että esimodernilla ajalla ihmisiä olisi automaattisesti syytetty omista 
tai lastensa sairauksista ja vammoista. Siinä ajateltiin, että sairauksia ja 
vammoja pidettiin kyseenalaistamatta Jumalan rangaistuksena synneis- 
tä. Keskiajalta ja uuden ajan alusta on säilynyt joukko tekstejä, joissa 
tällainen syy-seuraussuhde esiintyy, mutta aihetta leimaa tietynlainen 
epämääräisyys. Myös Raamatun teksteissä sairaudet ovat toisinaan 
Jumalan rangaistus, mutta toisaalta taas jo Jeesus sanoi suoraan, ettei 
näin aina ole. Kirkkoisä Basileios Suuren (330—379) mukaan kaikki kär- 
simys johtui syntiinlankeemuksesta ja oli näin ollen ihmiskunnan yhtei- 
nen asia. Miltei 900 vuotta myöhemmin neljäs lateraanikonsiili (v. 1215) 
määritteli, että sairaus on toisinaan synnin seurausta. Esimodernin ajan 
näkemys aiheesta voidaankin tiivistää siten, että sairaus ja vammaisuus 
olivat joskus Jumalan rangaistus, mutta kaikki sairaudet ja vammat eivät 
sitä suinkaan olleet. 

Ihmekertomusaineistossa raportoitiin säännöllisesti onnettomuuk- 
sista, jotka johtivat joko kuolemaan tai vammautumiseen. Erityisesti 


32 Duffin 2009. 

33 Vauchez 2005, 469-471. Ks. myös Finucane 2000, 97; Krötzl 1994, 188-189; Metzler 2006, 130—131; 
Sigal 1985, 256. 

34 Gentilcore 1998, 194-195. Erilaisten sairauksien osuuksista uuden ajan alun kanonisaatioprosesseissa 
ks. Burkardt 2004; Duffin 2009. 

35 Tästä keskustelusta ks. esim. Frohne 2014, 114-116; Kuuliala 2016a, 87—94; Kuuliala 2017; Laes 2011; 
Metzler 2006, 8-9, 38-47, 67-68, 88-94. 


MAHDOTON PARANTAA? 45 


https://doi.org/10.21435/ht.287 


1300-luvulta alkaen lapsille tapahtuneet onnettomuudet, jotka olisivat 
johtaneet kuolemaan ilman ihmettä, saivat kanonisaatioprosesseissa 
verrattain paljon huomiota. Kuolleista herättäminen oli suurin mahdol- 
linen osoitus pyhimyksen voimasta. Vammautumiseen johtavien on- 
nettomuuksien käsittely on sen sijaan melko satunnaista. Esimerkiksi 
Marseillessa vuonna 1308 käydyssä pyhän Ludvig Toulouselaisen kano- 
nisaatiokuulustelussa raportoitiin Rixenda de Fayensa -nimisen aate- 
listytön kuuroudesta noin 20-vuotiaana parantanut ihme, jossa kaikki 
neljä todistajaa (tyttö itse, hänen isänsä sekä kaksi veljeään) kertoivat 
kuurouden johtuneen onnettomuudesta, jossa imettäjä oli pudottanut 
tytön käsivarsiltaan 3 Toisaalla samassa prosessissa kerrotaan Dulcesa- 
nimiselle köyhälle naiselle tapahtuneesta ihmeestä, joka paransi kuol- 
leen sikiön epäonnistuneen abortoimisen seurauksena syntyneen vam- 
man.” Huomattavasti myöhemmin vuonna 1606 Firenzessä käydyssä 
Andrea Corsinin kanonisaatiokuulustelussa taas raportoitiin pienen 
pojan vakava loukkaantuminen tämän jäätyä kärrynpyörän alle sekä 
taidemaalari Bernardino Poccettin parantuminen hänen pudottuaan 
maalaustelineeltään.?$ Nämä todistukset kertovat ennen kaikkea arkipäi- 
vän elämän vaaroista ja vahingoista sekä tilanteista, joihin ne saattoivat 
johtaa. 

Samanlainen näennäinen satunnaisuus on ominaista myös muiden 
sairauksien ja vammojen syille. Ludvig IX Pyhän kanonisaatioprosessin 
suurelta osin kadonneisiin todistajanlausuntojen pöytäkirjoihin perustu- 
vassa ihmekokoelmassa kerrotaan ritarista nimeltä Jehan de Chastenay, 
joka joutui kylmään lampeen metsästäessään villisikoja ja menetti tä- 
män seurauksena kävelykykynsä.39 Tréguierissa Bretagnessa vuonna 
1331 käydyssä pyhän Ivo Kermartinin (Yves de Tréguier) prosessissa 
taas kirjattiin ylös Adelicia-nimisen naisen paraneminen sairaudesta, 
jonka syynä oli hänen elimistöönsä yön aikana mennyt ”myrkyllinen 


36 Collegio S. Bonaventura 1951, "Processus canonizationis S. Ludovici ep. Tolosani”, 153-155. 

37 Collegio S. Bonaventura 1951, "Processus canonizationis S. Ludovici ep. Tolosani”, 165-169. 

38 AAV Riti Proc. 768, ff 135v, 148r, 151r, 219v, 231r-v. 

39 Guillaume de Saint-Pathus 1931, Les Miracles de Saint Louis, 184-187. Ihmekokoelman kirjoittaja 
Guillaume de Saint-Pathus oli Ludvigin lesken ja tyttären rippi-isä. Hän käytti kanonisaatioprosessin 
pöytäkirjoja ihmekokoelmansa lähdeaineistona, ja hänen versionsa Ludvigin ihmeparanemisista ovat- 
kin mitä ilmeisimmin hyvin yhteneväisiä niiden kanssa. Ks. Gaposchkin 2006, 36-40. 

mato” (vermis venenosus). Tässä tapauksessa kuulustelua hoitaneet ko- 
missaarit suhtautuivat selitykseen ilmeisen epäilevästi, koska he kysyivät 
Adelicialta, miten hän tiesi madon olleen sairauden syynä. Vastaukseksi 
kirjattiin Adelician huomio siitä, että ennen kuin mato meni hänen si- 
säänsä, hän oli ollut terve. Hän ei kuitenkaan osannut sanoa madon 
väriä, koska oli ollut yö.1* 

Nykylukijan on mahdoton tietää varmaksi, miksi joissakin tapauksis- 
sa pyhimysten parantamien vaivojen syyt kirjattiin ylös ja toisissa ei, 
tai päätellä, miten paljon tämä heijasteli asialle arkielämässä annettuja 
merkityksiä. Selvä syy-seuraussuhde onnettomuuden ja sitä seuraavan 
vammautumisen välillä todennäköisesti katsottiin tarpeelliseksi ihmeen 
todistamisen kannalta. Lähteet eivät kuitenkaan paljasta, kuinka usein 
itse kuulustelutilanteessa mainittu syy sairaudelle tai vammalle on jä- 
tetty pois kirjallisesta lausunnosta. On silti todennäköistä, että näissä 
tapauksissa vammautumistilanne oli jollakin tapaa olennainen osa 
todistajien muistoa itse tapahtuneesta. Kenties se auttoi selittämään 
selittämätöntä, tai siinä oli jotakin erityisen poikkeuksellista. On myös 
mahdollista, että joissakin tapauksissa todistajien maininnat siitä kuinka 
he olivat sairastuneet kävellessään esimerkiksi hautausmaalla tai asutuk- 
set ulkopuolella ovat viittauksia kansanperinteen uskomuksiin, joiden 
mukaan pahat henget asuivat tällaisilla alueilla ja saattoivat sairastuttaa 
ihmisen." 

Kiinnostavaa on, että siinä missä tällaisia raportteja esiintyy satun- 
naisesti mutta kuitenkin säännöllisesti, maininnat humoraaliopin mu- 
kaisten ruumiinnesteiden epätasapainosta ovat keskiaikaisissa kanoni- 
saatioprosesseissa käytännöllisesti katsoen olemattomia. Tilanne ei 
merkittävästi muuttunut vielä 1500- ja 1600-luvuillakaan. Esimerkiksi 


40 de la Borderie ym. 1887 ”Processus de vita et miraculis Sancti Yvonis”, 192—193. 

41 Caciola 2003, 50-51; ks. myös Katajala-Peltomaa 2014. 

42 Humoraalioppi, eli antiikista periytynyt oppi neljästä ruumiinnesteestä, oli keskiaikaisten terveys- ja 
sairauskäsitysten fysiologinen perusta. Löytämäni maininnat siitä ovat peräisin Tuomas Akvinolaisen 
kanonisaatioprosessista (1319—1321). Eräs aatelismies mainitsi silmäsairautensa johtuvan ”verisestä 
nesteestä” (humorem sanguineum), mikä saattaa viitata humoraalioppiin. Toisaalla samassa prosessis- 
sa veli Petrus de Piperno todisti sisarestaan Margaritasta ja kertoi, että tämän kaulan epämuodostuma 
johtui ruumiinnesteiden kasaantumisesta. Laurent 1991, ”Processus canonizationis S. Thomae”, 342, 
361. 

yllä mainitussa Andrea Corsinin kanonisaatiokuulustelussa vuodelta 
1606 ainoa sairaus, jolle 66 ihmeen joukossa annettiin selitykseksi pa- 
hat ruumiinnesteet, oli nunnan sairastama lepra. Mitä ilmeisimmin 
lääketieteellisten tai hengellisten selitysten etsiminen ei ollut todistajille 
erityisen tärkeää, eikä sitä pidetty olennaisena myöskään itse prosessin 
kannalta. Useimmiten sairaus tai vamma ”saapui” tai ”kiusasi” uhriaan 
kuin sillä olisi ollut oma tahto, eikä ihmisen omilla toimilla ollut tähän 
vaikutusta.*+ Sairastaminen ja vammaisuus olivat yksinkertaisesti erot- 
tamaton osa ihmiselämää. 

Tarkasteltaessa kanonisaatioprosesseja ja muita hagiografisia lähteitä 
pitkällä aikavälillä yksi sairauden syihin liittyvä muutos nousee erityises- 
ti esille: noituus ja musta magia. Keskiaikaisissa ihmekertomuksissa on 
toki lukuisia tapauksia, joissa pyhimys on parantanut potilaan riivauk- 
sesta, mutta tähän aikaan riivauksen syynä ei yleensä ollut pahantahtoi- 
nen magia, vaan demonien uhriksi saattoi joutua yksinkertaisesti huo- 
non onnen seurauksena. Keskiajan lopulla huoli mustasta magiasta ja 
noituudesta alkoi kuitenkin kasvaa, ja yhä enenevässä määrin ajateltiin, 
että noituus saattoi sairastuttaa ihmisen joko riivaukseen tai muunlai- 
seen sairauteen. Pääasiassa magia ja ihmeet näyttäytyvät silti lähteiden 
tasolla toisistaan erillisinä ilmiöinä. Italiassa noituuden etsimisestä ja 
kitkemisestä vastasi 1500-luvulta alkaen Rooman inkvisitio, ja sen pöytä- 
kirjoissa noidan virallinen ”vastapari” oli manaaja.*° 

1400-luvun puolivälistä alkaen alkaa silti esiintyä satunnaisesti ta- 
pauksia, joissa pyhimys paransi noituuden aiheuttaman sairauden. Esi- 
merkiksi Bernardino Sienalaisen kanonisaatioprosessissa 1450-luvulla 
Angela-niminen roomalainen nainen todisti olleensa hirvittävien tus- 
kien kourissa. Ne oli aiheuttanut hänelle tehty ”taika” (maleficium), mut- 
ta taikakeinoja käyttävät lääkitsijät eivät olleet onnistuneet häntä autta- 
maan. Lopulta Angelan mies oli vienyt hänet Santa Maria in Aracoelin 
kirkkoon, jossa Bernardino oli ollut saarnaamassa. Bernardinon tehtyä 


43 ASV Riti Proc. 768, f. 133v. 

44 Gentilcore 1998, 182. 

45 Caciola 2003, 50; Katajala-Peltomaa 2020. 

46 O'Neil 1984, 60-61. Ranskassa noitaoikeudenkäynneistä vastasivat maalliset tuomioistuimet. 

Angelan ylle ristinmerkin hän parani.4”? ”Rooman toiseksi apostoliksi- 
kin” kutsuttu pyhä Filippo Neri (k. 1595) puolestaan osasi erään todis- 
tajan mukaan heti erottaa, kuka oli noiduttu ja kuka taas demonien 
riivaama. Hän myös esimerkiksi paransi Lucrezia Cottan, joka kärsi 
vuosien ajan sokeudesta ja vaikeista kivuista sydämessään. Lucrezian 
todistajanlausunnon mukaan kärsimykset olivat johtuneet erään naisen 
hänelle tekemästä noituudesta.49 

Tämänkaltaisilla ihmekertomuksilla oli selkeä propagandistinen tar- 
koitus, todistivathan ne pyhimyksen mahdista pimeyden voimien yli. 
Sen enempää ihmekertomusten kuin inkvisition pöytäkirjojenkaan 
kautta on mahdotonta sanoa, kuinka usein uuden ajan alun italialai- 
set tulkitsivat omat tai perheenjäsentensä sairaudet noituuden aiheut- 
tamiksi. Selvältä näyttää, että tällainen vaihtoehto oli olemassa, mutta 
diagnoosin tekeminen oli monisyinen prosessi. 


Lääkärit, parantajat ja toivottomat yritykset 


Kuten yllä olen kirjoittanut, myöhäiskeskiajalta lähtien tyypillinen tapa 
osoittaa pyhimyksen avun välttämättömyys oli kertoa, miten lääkäreiden 
parantamisyritykset olivat hyödyttömiä, tai miten he olivat lähtökohtai- 
sesti julistaneet potilaan tilan toivottomaksi. Tämä on myös se osa 
kanonisaatiopöytäkirjoja, joissa lääketieteen ammattilaisten rooli yh- 
teisöissä nousee selvästi esiin mahdollisena tutkimuskohteena. Esi- 
merkiksi Ferrarius Salvanis -niminen mies todisti vuonna 1308 Ludvig 
Toulouselaisen prosessissa, että hänellä oli ollut kahdeksan vuoden ajan 
jaloissaan ”kammottava sairaus” (horribilem morbum), joka aiheutti nii- 
hin märkiviä haavaumia ja fisteleitä. Hän oli pyytänyt apua lukuisilta 
lääkäreiltä mutta ei ollut löytänyt ketään, joka olisi osannut parantaa 
hänet. Lääkärit todistivat yhä enenevässä määrin myös itse erityisesti 
eteläeurooppalaisissa kanonisaatioprosesseissa. 1450-luvulla käydyssä 


47 Pellegrini 2009, "II Processo di canonizzazione di Bernardino da Siena”, 405-406, 411. 
48 della Rocchetta, Vian & Gasparri 1958, ”II Primo processo per San Filippo Neri”, 291. 

49 della Rocchetta, Vian & Gasparri 1958, "Il Primo processo per San Filippo Neri”, 123-124. 
50 Collegio S. Bonaventura 1951, "Processus canonizationis S. Ludovici ep. Tolosani”, 227. 

pyhan Bernardino Sienalaisen prosessissa kuulusteltiin todistajia oven 
päältä pudonneelle pojalle sattuneesta ihmeestä. Yksi todistajista oli 
poikaa hoitanut lääkäri Leonardus de Camerino. Lausuntonsa mukaan 
medicus Leonardus oli sanonut pojan isälle, että tämän kallo oli murtu- 
nut. Leonarduksen mukaan ainoa mahdollinen hoito olisi ollut kallon 
avaaminen, mutta vanhemmat eivät tähän suostuneet vaan pyysivät py- 
himyksen apua." 

Vaikka niin lääkäreiden omilla todistuksilla kuin kertomuksilla hei- 
dän hoidoistaan ja tuomioistaan oli prosessissa selkeä tarkoitus, heidän 
toimiensa vaikutus yhteisöille on monimutkaisempi tutkimuksellinen 
haaste. Edes eteläeurooppalaisissa kanonisaatioprosesseissa lääkäreiden 
määrä ei suinkaan ole vakio, vaan toisissa prosesseissa heitä kuulus- 
teltiin ja heihin viitattiin huomattavasti useammin kuin toisissa. Esi- 
merkiksi mainitussa Bernardino Sienalaisen prosessissa lääkäreiden 
läsnäolo on yleistä, kun taas samoina vuosina Roomassa käydyssä pyhän 
Francesca Romanan kanonisaatioprosessissa maininnat lääkäreistä ovat 
huomattavasti harvinaisempia. 

Letizia Pellegrini on kirjoittanut läntisen skisman vaikutuksesta 
1400-luvun kanonisaatioprosesseihin. Katolinen kirkko oli vuosien 
1378-1417 ajan hajaannustilassa, kun paavin valinnasta ei päästy yksi- 
mielisyyteen. Myös kanonisaatioprosessit olivat tämän vuoksi tauolla 
yli 50 vuoden ajan, ja 1400-luvun puolivälin komissaarit sekä joutuivat 
että saivat aloittaa lähes puhtaalta pöydältä, koska monet kuulusteluita 
ohjanneet periaatteet olivat unohtuneet? Tämä vaikutti siihen, että 
aikakauden prosessien käytänteissä on nähtävissä selviä eroja. Lisäksi 
Rooman poliittinen tilanne oli 1400-luvun taitteessa erittäin vaikea ja 
kaupungissa oli saatavilla huomattavasti vähemmän lääkäreitä kuin poh- 
joisemmassa Italiassa, mistä suurin osa Bernardinon prosessin todista- 
jista oli kotoisin. Yksittäisen kaupunginkin tilanne saattoi siis vaikuttaa 
siihen, miten merkittävä rooli yliopistokoulutetuilla lääketieteen edus- 
tajilla oli sairauksien hoidossa tai ihmeistä todistamisessa. 


51 Pellegrini 2009, ”II Processo di canonizzazione di Bernardino da Siena”, 268. 
52 Pellegrini 2018. 
53 Morelli 2008, 90-91. 

Toisaalta on myös syytä kysyä, heijastiko lääkäreiden todistusten mer- 
kityksen kasvu myöhäisen keskiajan ja uuden ajan alun yhteiskunnan 
medikalisaatiota ja lääkäreiden roolin kasvua tavallisten ihmisten arjes- 
sa, vai oliko kyseessä ennen kaikkea oikeudellinen vaatimus. Esimerkik- 
si Italian noitaoikeudenkäyntejä käsittelevässä tutkimuksessa on esitetty, 
että erilaisten kansanparantajien suosio johtui nimenomaan siitä, että 
lääkäreiden palkkiot olivat liian korkeat, eikä heitä aina ollut Italiassa- 
kaan saatavilla kaupunkien ulkopuolella. Samoin tiedetään, että myös 
yläluokkiin kuuluneet käyttivät perheenjäsentensä hoitoon muidenkin 
kuin laillistettujen lääkäreiden hoitoa. 

Todennäköisesti kanonisaatioprosesseista välittyvä kuva yliopistokou- 
lutettujen lääkäreiden merkityksestä on siis jossain määrin liioitteleva. 
Lisäksi prosessien välillä oli tässä suhteessa eroja vielä 1600-luvullakin. 
Aiemmin mainitussa Andrea Corsinin kuulustelussa 140 todistajasta 
ainoastaan kolme on lääkäreitä,5$ kun taas samaan aikaan Milanossa 
käydyssä Carlo Borromeon kanonisaatiokuulustelussa käytännössä jo- 
kaisesta ihmeestä todisti lääkäri. Vielä tässäkin vaiheessa kuulustelujen 
toimeenpanijoiden näkemyksillä ja periaatteilla oli siis suuri vaikutus 
siihen, miten suuren roolin lääkärit todistajina saivat. 

Tutkittujen ihmeiden valinta vaikutti niin ikään siihen, millaisia mai- 
nintoja lääkäreistä tai lääkinnästä kirjattiin ylös. Vaikka parantumatto- 
muus oli edellytys ihmeen toteen näyttämiselle, on todennäköistä, että 
erilaiset vammat ja sairaudet määriteltiin parantumattomiksi eri vaiheis- 
sa. Muutama ihmetodistus antaa ymmärtää, että synnynnäisten ruumiil- 
listen vammojen saatettiin ainakin joissain tapauksissa ajatella olevan 
lääketieteen avun ulottumattomissa. Esimerkiksi Ludvig Toulouselaisen 
prosessissa annettiin todistajanlausunnot pojasta nimeltä Iacobus 
Deodatus, jonka jalat olivat synnynnäisesti epämuodostuneet tai vään- 
tyneet. Kun yhdeltä todistajista, lapsen imettäjältä, kysyttiin, oliko lääkä- 


54 Di Simplicio 2000, 83. 

55 Park 1998. 

56 Yksi kirurgi todisti aatelisnaisen synnytyksestä (AAV Riti Proc. 762, f. 231r), kun taas kaksi muuta oli 
kutsuttu todistamaan 1300-luvulla eläneen pyhimyksen ruumiin mädäntymättömyydestä. Tämä oli 
tavanomainen lääkäreille annettu tehtävä 1600-luvun kanonisaatioprosesseissa. Bouley 2017, erit. 
76-77. 

reitä tai lääkintää käytetty, hän vastasi ei, koska kaikkien mielestä lapsi 
oli parantumaton.” 

Vastaava tapaus kirjattiin myös 300 vuotta myöhemmin Carlo Borro- 
meon ihmeisiin. Borromeon ihmekokoelmat ja kanonisaatioprosessin 
aineistot sisältävät kertomukset kahdesta tytöstä, Giovannasta ja 
Margheritasta, joista molemmilla oli samantapainen synnynnäinen 
vamma kuin Iacobuksellakin. Margheritan kohdalla Borromeon kano- 
nisaatioprosessissa todetaan, ettei hänelle ollut annettu muuta lääkintää 
kuin salva, jota kätilö oli heti syntymän jälkeen hänen jalkoihinsa laitta- 
nut. Lääkäri Bartholomeus Alexander jopa todisti neuvoneensa lapsen 
äitiä, ettei lääkintää kannattaisi käyttää 58 Giovannan kohdalla ihmeker- 
tomuskokoelma puolestaan selventää, että tytön jalkoja ei ollut lääkitty, 
koska hän "oli syntynyt sellaisena” (per essere nata in quel modo).°° 

Kuten jo maininta Margheritaa lääkinneestä kätilöstä osoittaa, muut 
parantajat kuin lääkärit ja joissain tapauksissa kirurgit olivat myös läsnä 
ihmeistä todistaneiden ja niitä kokeneiden ihmisten elämässä. Heidän 
roolinsa tässä aineistossa jää kuitenkin pitkälti hämärään, koska hei- 
dän sanoillaan (ehkä kätilöitä lukuun ottamatta) ei ollut samanlaista 
oikeudellista painoarvoa. Tavallisten ihmisten elämässä myös muiden 
asiantuntijoiden näkemyksiin ja parantamisyrityksiin kuitenkin luotet- 
tiin. Esimerkiksi luvun alussa kuvaillun Lucia di Ruimillin ihmeestä 
todistanut Saint-Denis'n asukas Henricus Anglicus kertoi, ettei hän 
ollut nähnyt Lucian käyttävän varsinaisesti lääkkeitä, mutta että tämä 
pesi usein silmiään valkoviinillä. Toinen todistaja, Johanna la Cheriere, 
puolestaan sanoi itse antaneensa Lucialle pulveria, jonka oli saanut lap- 
senlapseltaan.°° 

Samantapaisia esimerkkejä on kuvattu myös myöhemmissä lähteissä. 
Andrea Corsinin prosessin todistajanlausunnoissa on muun muassa 
mainintoja lääkintää antaneista ”naisista”. Prosessissa todistanut 
Bartholomea Petri oli pitkään kärsinyt hänet työkyvyttömäksi tehneestä 
sairaudesta päässään. Hänen miehensä Johannes Petri todisti, ettei ollut 


57 Collegio S. Bonaventura 1951, ”Processus canonizationis S. Ludovici ep. Tolosani”, 176—180. 
58 AAV, Riti Proc. 1681, f. 46v—47r; AAV Riti Proc. 1682A, fasc.18. 

59 Giussani 1613, 67. 

60 Delaborde 1896, "Fragments de l'enquête faite à Saint-Denis en 1282”, 65, 68. 

löytynyt mitään keinoa parantaa Bartholomeaa, vaikka tämä oli käyttänyt 
hoitokeinona lukuisten muiden naisten tekemiä tai antamia voiteita." 
Antonia-niminen nainen puolestaan todisti pojastaan Agostinosta, jonka 
nenäverenvuoto oli kestänyt 40 tuntia. Antonialta kysyttiin, oliko pojan 
hoitoon käytetty lääkkeitä. Tähän hän vastasi ei, mutta lisäsi, että eräät 
naiset olivat yrittäneet loitsia verenvuodon loppumaan siinä onnistumat- 
ta. Samaan tapaan Mencia di Romolo todisti, että ”naisten loitsut” ei- 
vät olleet onnistuneet parantamaan hänen miehensä rissipolaksi (mahd. 
ruusu) kutsuttua sairautta.% 

Näistä esimerkeistä ei käy ilmi, oliko mainittujen parantajanaisten 
toimissa jotakin epäilyttävää tai noituuteen viittaavaa. Kanonisaatio- 
prosessit sisältävät hyvin harvoin moraalisia opetuksia satunnaisia ran- 
kaisuihmeitä tai pyhimysten muuten antamia opetuksia lukuun otta- 
matta. Prosessien pöytäkirjoja ei ollut tarkoitettu julkisesti luettaviksi, 
vaan niiden tarkoituksena oli yksinomaan selvittää pyhimykseksi ehdolla 
olleen henkilön pyhyys. Kuten aiemmin todettiin, noituuden ja mustan 
magian päihittäminen oli kuitenkin osoitus pyhimyksen voimasta, ja 
kenties tämänkaltaisissa maininnoissa se toimi yhtenä tausta-ajatuk- 
sena. Merkitys näyttäytyy selkeämpänä silloin, kun tekstissä suoraan 
viitataan noituuteen tai taikuuteen parannuskeinona. Esimerkiksi 
Pohjois-Italiassa asunut Angelella-niminen nainen oli kärsinyt halvauk- 
sesta, johon hän oli setänsä todistuksen mukaan yrittänyt löytää paran- 
nusta erilaisilta noituuden harjoittajilta (incantatrices et maleficos). Vasta 
pyhiinvaellus Bernardino Sienalaisen haudalle oli kuitenkin parantanut 
Angelellan.$+ 

Pyhimykset saattoivat myös itse toimia uskonnollisen ja maallisen 
parantamisen välimaastossa. Erityisesti Francesca Romanan prosessis- 
sa kuvataan lukuisia hänen eläessään tekemiään ihmeitä (miracula in 
vita). Francesca vietti suuren osan elämästään perheenäitinä Rooman 
Trasteveressa, jossa hän oli yhteisönsä tunnettu hyväntekijä. Vuonna 
1425 hän perusti luostariyhteisön, jonne hän muutti miehensä kuo- 


61 AAV Riti Proc. 768, f. 76v—r. 

62 AAV Riti Proc. 768, f. 88r-v. 

63 AAV Riti Proc. 768, f. 142r. 

64 Pellegrini 2009, "II Processo di canonizzazione di Bernardino da Siena”, 79-81. 

leman jälkeen 1436. Suuressa osassa Francescan eläessään tekemiä 
ihmeitä koskevia todistajanlausuntoja mainitaan, että hän ei ainoastaan 
rukoillut parannettavien puolesta, vaan hoiti heitä esimerkiksi voitein ja 
salvoin. Hänen kerrotaan jopa kauterisoineen erään luostarinsa nunnan 
jalkaan koiran pureman seurauksena tulleen haavan, kipsanneen palve- 
lijan jalan ja ommelleen haavan kerjäläisen kädessä. Tapauksista todis- 
taneiden ihmisten mielestä kaikki nämä paranemiset olivat silti ihmei- 
tä, jopa silloin, kun minkäänlaista rukousta tai avunpyyntöä ei mainita. 
Francescan tavoin myös 1500-luvun taitteessa elänyt eteläitalialainen 
fransiskaanipyhimys Francesco di Paola oli tunnettu parantaja. Hänen 
eläessään tekemiinsä paranemisihmeisiin liittyi usein lääkeaineen, syö- 
tävän kasvin tai hedelmän tarjoaminen parannettavalle.°° 

Molemmissa tapauksissa parantajan maine pyhimyksenä vaikutti 
ainakin myöhemmin tehtyyn tulkintaan parantamisen lajista, mutta 
uskonnollisen parantamisen ja muun lääkinnän sekoittuminen he- 
rätti myös epäilyksiä. Francescoa kutsuttiin ”kasvien mieheksi”,9 ja 
Francescan kanonisaatioprosessin todistajilta kysyttiin toisinaan, käyt- 
tikö hän loitsuja tai taikasanoja parantamisrituaaliensa osana. Jälleen 
kerran hagiografiset konventiot värittävät kuvaa, joka aiheesta välittyy. 
Koska pyhimyksen maine syntyi vähitellen yhteisöllisen vuorovaikutuk- 
sen seurauksena, paljon suuremman ihmisjoukon maine oli jollakin 
tapaa pyhä kuin mitä lähteet kertovat. Todennäköisesti siis Francescan 
ja Francescon kaltaisia parantajia, joiden taitojen ainakin osa ihmisistä 
katsoi olevan pyhyyden seurausta, toimi paikallisyhteisöissä useammin 
kuin meille säilyneistä lähteistä voi päätellä. 


65 Lugano 1945, "I Processi inediti per Francesca Bussa dei Ponziani”, 170—171, 172—173, 180, 267. 

66 Pinzuti 1964, ”I processi autografi dei processi cosentino e turonense per la canonizzazione di 
S. Francesco di Paola”, passim. 

67 Pinzuti 1964, ”I processi autografi dei processi cosentino e turonense per la canonizzazione di 
S. Francesco di Paola”, 178—181. 

68 Lugano 1945, "| Processi inediti per Francesca Bussa dei Ponziani”, 261, 263, 283. Aiheesta 
yksityiskohtaisemmin Kuuliala 2020. 

Vammaisuus, sairaus ja yhteisöllinen elämä 


Hagiografista aineistoa on viimeisten 15 vuoden aikana käytetty myös 
keskiajan vammaisuuden historian tutkimukseen osana lääketieteen so- 
siaalihistoriaa. Tässä tarkoituksessa se onkin tarjonnut tietoa tavallisten 
ihmisten näkemyksistä ja suhtautumisesta fyysiseen poikkeavuuteen, 
jota on muista lähteistä vaikea, ellei mahdoton saada.*9 1500-1700-luku- 
jen vammaisuuden tutkimus on sen sijaan yhä lapsenkengissään, vaikka 
hagiografisilla lähteillä olisi annettavaa myös sille.7* 

Vammaisuuden historia on etenkin vanhempien aikojen osalta histo- 
riantutkimuksen osa-alueena nuori ja päässyt toden teolla vauhtiin vas- 
ta 2000-luvulla. Tätä ennen aihetta sivuttiin ennen kaikkea erilaisissa 
yleisesityksissä, joissa siitä annettiin tyypillisesti erittäin synkkä kuva.” 
Vähitellen näkemys vammaisten henkilöiden asemasta sekä vammai- 
suuden käsitteen moninaisuudesta on laajentunut. Tutkimus pohjautui 
aluksi vahvasti vammaisoikeusliikkeen ja yhteiskuntatieteiden 1960- 
luvulla kehittämään vammaisuuden sosiaaliseen malliin. Se erotti toisis- 
taan fysiologisen tilan (impairment) ja ympäristön ja yhteisön asettamat 
rajoitteet (disability) verrattuna aiemmin voimassa olleen lääketieteelli- 
sen mallin, jossa vammaisuus nähtiin yksilön kuntoutusta ja paranta- 
mista vaativana ongelmana.? Sosiaalista mallia on kuitenkin yhä enene- 
vässä määrin kritisoitu historiantutkimuksen lähtökohtana, koska myös 
impairment on ajan ja kulttuurin myötä muuttuva käsite. ”Vammaisuus” 
(disability) onkin nähtävä kehollisena, sosiaalisena, kulttuurillisena, insti- 
tutionaalisena sekä elinympäristöön liittyvänä ilmiönä.? 

Kuten yllä on mainittu, ihmetodistusten käyttämä terminologia on 
usein varsin suurpiirteistä, ja vamman tai sairauden oireiden tarkka 


69 Aihetta on käsitelty mm. seuraavissa monografioissa ja kokoomateoksissa: Eyler 2010a; Kuuliala 
2016a; Kuuliala 2016b; Metzler 2006; Metzler 2013; Metzler 2016; Nolte 2014; Scarborough 2018; 
Turner & Vandeventer Pearman 2010; Wheatley 2010. 

70 Hagiografisten lähteiden alikäytöstä uuden ajan alun tutkimuksessa ks. Ditchfield 1995, 1; Ditchfield 
2009, 559-60. Olemassa oleva 1500- ja 1600-lukujen vammaisuuden tutkimus on keskittynyt erityises- 
ti nykyisten Englannin ja Saksan alueisiin: ks. esim. Frohne 2014; Hobgood & Wood 2013; Row-Heyveld 
2018. 

71 Metzler 2006, 11-20. 

72 Sosiaalisen mallin klassikkoteos on Linton 1998, erityisesti 11-12. 

73 Eyler 2010b; Frohne 2017. 

kuvaaminen oli diagnosointia tai etiologiaa tärkeämpää. Kuvaukset 
vuoteen omaksi joutumisesta, kävelykyvyttömyydestä tai apuvälineiden 
tarpeesta sekä sokeiden kohdalla avun tarpeesta tien löytämiseksi ovat 
tavallisia. Nämä toiminnalliset rajoitteet olivat eittämättä olennainen 
osa todistajien muistoa vamman tai sairauden kokemuksesta, mutta ne 
korostuvat myös siksi, että ne olivat laajan ihmisjoukon nähtävissä ja 
näin ollen todistettavissa. Lisäksi joidenkin tilojen, kuten virtsakivien tai 
kroonisen päänsäryn, kohdalla potilaan kokema epämukavuus ja kipu 
mainittiin tärkeänä oireena, mutta koska ne olivat subjektiivisempia 
tuntemuksia ja näin ollen vaikeammin toteen näytettävissä, ne esiinty- 
vät yleisemmin muussa hagiografisessa aineistossa kuin kanonisaatio- 
prosesseissa.” 

Lausunnot toimintarajoitteista tai kivusta eivät vielä yksinään kerro 
paljoakaan siitä, minkälainen asema kroonisesti sairailla tai vammautu- 
neilla ihmisillä oli myöhäiskeskiajan tai uuden ajan alun yhteisöissä. 
Satunnaisissa todistajanlausunnoissa tähän puoleen kuitenkin viitataan. 
Keskiaikaisissa prosesseissa kyvyttömyys työntekoon tulee esille ennen 
kaikkea miesten kohdalla.” Esimerkiksi Bonapace-nimisen, sokeutu- 
neen miehen vaimo todisti pohjoisitalialaisen erakkomunkki Johannes 
Bonuksen kanonisaatiokuulustelussa 1243, että hänen miehensä oli 
joutunut sokeutensa vuoksi kerjäämään ja häpesi sitä kovasti.7* Vaikka 
tämäntapaiset lausunnot ovat harvinaisia, ne kertovat siitä, miten ni- 
menomaan miehen kyvyttömyys toteuttaa sosiaalinen roolinsa saattoi 
olla merkittävin muisto vammaisuuden kokemuksesta. 

Uudelle ajalle tultaessa maininnat naisten työn ja työkyvyttömyyden 
merkityksestä vaikuttavat kasvavan. Esimerkiksi useammassa Andrea 
Corsinin naiselle tekemässä ihmeessä mainitaan työnteon mahdotto- 
muus tai sen mahdollisuus paranemisen jälkeen.” Tämä saattaa hei- 
jastella muutosta naisten työnteossa renessanssiajan Italiassa, mutta 
voi olla myös seurausta siitä, että toisin kuin yleensä, valtaosa Andrea 
Corsinin prosessin todistajista kuului melko vähävaraiseen käsityöläis- 


74 Ks. Frohne & Kuuliala 2018. 

75 Farmer 2005, erit. 42-55; Kuuliala 2016a, 67-69, 152-159. 
76 AASS Oct IX, 874. 

77 AAV Riti Proc. 762, f. 38r, 76r, 80r, 189v, 222r. 

väestöön, jonka parissa myös naisten työnteolla oli suuri taloudellinen 
merkitys.? 

Tutkimuksellisena haasteena on se, että kirjatuissa lausunnoissa ko- 
rostetaan nimenomaan vammaisuuden ja sairauden negatiivisia puolia. 
Kuten luvun johdannossa tuli Lucia Ruimillin ihmeeseen liittyen esille, 
vamman sosiaalisten ja toiminnallisten vaikutusten vähäisyys saattoi 
haitata ihmeen toteen näyttämistä. Vaikka työkyvyttömyys nousee esille 
vammaisuuden yhtenä merkittävänä seurauksena, ei se suinkaan tarkoi- 
ta, että vammaisuus olisi johtanut siihen automaattisesti. Satunnaiset 
lausunnot antavat välähdyksen toisenlaisesta kokemuksesta. 

Ludvig IX:n kanonisaatioprosessiin pohjautuva ihmekokoelma ker- 
too myös Guillot le Potencier -nimisen nuorukaisen tarinan. Guillot oli 
saapunut noin 12-vuotiaana pariisilaisen kankaantekijä Robertin oppiin. 
Parin vuoden jälkeen hänen toiseen jalkaansa oli alkanut tulla fisteleitä 
niin, että hänen oli vaikea kävellä. Hän kuitenkin jatkoi Robertin työ- 
pajassa, kunnes jalasta lähtevä haju oli niin kauhea, ettei hän voinut 
olla muiden seurassa. Tällöin Robert oli ehdottanut, että Guillot antaisi 
amputoida jalkansa ja hankkisi tilalle puujalan, jotta voisi parantua ja 
”olla muiden ihmisten seurassa ansaitakseen leipänsä” (estre entre les 
genz a gaaigner son pain). Guillot oli harkinnut tätä vaihtoehtoa, mutta 
hylännyt sen puusepän neuvosta. Sairauden aikana häntä hoitivat eri 
lääkärit ja lisäksi hän teki kaksi tuloksetonta pyhiinvaellusta Noyoniin 
pyhän Egiliuksen haudalle, kunnes lopulta parani vähitellen vierailtuaan 
Ludvigin haudalla Saint-Denis'ssä.?9 

Tapaus on havainnollinen esimerkki siitä, että ruumiinvamma sinän- 
sä ei estänyt nuorukaisen työntekoa, vaan tämä tapahtui vasta vamman 
aiheuttaessa suurta sosiaalista haittaa. Puujalan kanssa Guillot olisi voi- 
nut jatkaa työntekoa kuten ennenkin, ja näin hänet olisi voitu luokitella 
”terveeksi”. Kiinnostava yksityiskohta on, että vielä vuosia paranemi- 
sensa jälkeenkin Guillot tunnettiin lisänimellä Potencier, joka tulee 
ranskan kainalosauvoja tarkoittavasta sanasta les potences. Nimi kuljetti 


78 Ks. Duffin 2009, 47. 
79 Guillaume de Saint-Pathus 1931, Les Miracles de Saint Louis, 21—23. 

mukanaan niin muistoa Guillot’n vammasta kuin hanen kokemastaan 
ihmeparanemisesta.*° 

Vuonna 1274 kuolleen Tuomas Akvinolaisen kanonisaatioprosessissa 
viisi munkkia puolestaan todisti Raynaldus-nimisen lääkärin ja kirurgin 
ihmeparanemisesta. Raynaldus oli tullut Fossanovan luostariin, jonne 
Tuomas oli haudattu, hoitamaan yhtä luostarissa asunutta munkkia. 
Raynaldus pystyi seisomaan ja kävelemään ainoastaan kainalosauvojen 
tai keppien avulla gutta podagraksi nimetyn sairauden (mahdollisesti kih- 
ti) takia. Luostariin tultuaan Raynaldus kuuli, että Tuomaan haudalla oli 
alkanut tapahtua ihmeitä, ja rukoiltuaan siellä muutamia tunteja hän 
parani.? Raynalduksen sairaus oli kestänyt kymmenen vuoden ajan, 
mutta se ei ollut estänyt häntä harjoittamasta ammattiaan. 

Tulkinnallisia haasteita tuottavat myös muiden yhteisön jäsenten 
mahdollisesti syrjivät reaktiot. Esimerkiksi Tuomas Akvinolaisen pa- 
rantaman nuoren Margerita de Pipernon kihlattu oli perunut naimisiin- 
menon Margeritan kaulaan tulleen epämuodostuman takia, mutta nai- 
sen parannuttua avioliitto solmittiin. Vastaavasti Andrea Corsinin 
prosessissa käsityöläinen Baptista Donati Gregorii ja hänen vaimonsa 
todistivat, että Baptistan kasvoihin tulleet haavaumat olivat näyttäneet 
kamalilta ja hän oli hävennyt kanssakäymisiä muiden ihmisten kanssa. 
Baptista todisti lisäksi, että paranemisen jälkeen hän oli saattanut taas 
tehdä töitään ihmisten parissa toisin kuin aiemmin, jolloin hän oli in- 
hottanut näitä 8 

Tämänkaltaiset reaktiot ovat verrattain yleisiä nimenomaan kasvojen 
alueen epämuodostumien ja joskus kuurouden kohdalla, jotka aikakau- 
den ajattelussa kuuluivat kaikkein vakavimpien vammojen ja sairauk- 
sien joukkoon. On myös mahdollista, että ne mainittiin erityisesti sil- 
loin, kun itse sairauteen tai vammaan ei liittynyt muita kuin sosiaali- 
sia toimintarajoitteita. Ottaen huomioon keskiajan ja uuden ajan alun 
elämän yhteisöllisyyden ja hyvän maineen merkityksen on kuitenkin 


80 Ks. Metzler 2010 vammaisuuteen viittaavista liikanimistä, joista tuli ajan kuluessa periytyviä suku- 
nimiä. Tällaisiin nimiin ei keskiajalla yleensä liittynyt stigmaa. 

81 Laurent 1911, ”Processus canonizationis S. Thomae”, 279, 281—285, 311—312, 338-340. 

82 Laurent 1911, ”Processus canonizationis S. Thomae”, 340—343. 

83 AAV Riti Proc. 768, f. 168v, 192r. 

todennäköistä, että mikäli fyysiset vammat ja sairaudet olisivat laajalti 
aiheuttaneet ylenkatsetta tai halveksuntaa muilta yhteisön jäseniltä, 
tämä olisi myös mainittu todistajanlausunnoissa. Tällöin pyhimys olisi 
nimittäin palauttanut ihmisen sosiaalisen aseman. Sen sijaan sitä, että 
vammaisiin tai kroonisesti sairaisiin ihmisiin suhtauduttiin pääosin 
neutraalisti tai jopa myötätuntoisesti ei ollut tarkoituksenmukaista 
suoraan sanoa. Toki parantamisyritykset ja -neuvot samoin kuin apu 
pyhiinvaelluksilla kertovat omaa kieltään yhteisön merkityksestä terveys- 
ongelmien aikana. 

Oma ryhmänsä ihmetodistusten joukossa ovat lausunnot niin sano- 
tuista osittaisista paranemisista. Niiden kautta on mahdollista tarkastella 
sitä, miten monisyisiä käsitteitä terveys, sairaus, vammaisuus ja parane- 
minen lopulta olivatkaan. Mainitsin aiemmin, että kyky sosiaalisen roo- 
lin täyttämiseen oli terveyden mittari, ja että täydellinen paraneminen 
ei välttämättä edes ollut sairastuneen tai vammautuneen ihmisen ta- 
voitteena. Tämä näkyy selvästi silloin, kun ihmeen kokijalle jäi jonkin- 
laisia oireita. Suuressa osassa keskiaikaisia kanonisaatioprosesseja on 
tapauksia, joissa joku paranee yleensä liikuntavammasta mutta kävelee 
ontuen tai kepin avulla, tai hänen kehoonsa on jäänyt arpia tai muita 
jälkiä sairaudesta. 

Yksi havainnollisimmista esimerkeistä on kirjattu pyhän Nicholas 
Tolentinolaisen kanonisaatioprosessiin vuodelta 1325. Mathiolis Angeli 
-niminen nuorukainen oli kyvytön kävelemään ja liikkui jonkinlaisessa 
kärryssä istuen. Kaksi paikallista porvarismiestä oli sattunut paikalle ja 
puhunut ääneen, että olisi aikamoinen ihme, jos pyhä Nicholas onnis- 
tuisi hänet parantamaan. Mathiolis oli kuullut miesten keskustelun ja 
sanonut, että hänelle riittäisi, jos Nicholas onnistuisi parantamaan hänet 
niin, että hän voisi kävellä kainalosauvojen avulla. Näin tapahtuikin. 

Kiinnostavaa on, että tapauksesta annetuissa todistajanlausunnoissa 
Mathiolikseen viitataan ihmeen jälkeen sanalla ”terve”, sanus, mikä ha- 
vainnollistaa käsitteen tilannesidonnaisuutta. Kuten Ronald C. Finucane 


84 Kuuliala 2016c. 
85 Occhioni 1984, ”Il Processo per la canonizzazione di San Nicola”, 213-218, 228-231, 270-271. 

on kirjoittanut, jonkun määritteleminen terveeksi oli ennen kaikkea 
”mielipiteiden yhteisymmärrys”.8* Mathioliksen tapauksessa pyhimys oli 
ensinnäkin antanut sen mitä pyydettiin, ja toisekseen ero nuorukaisen 
aiemman ja ihmeen jälkeisen tilan välillä oli niin huomattava, että se 
riitti yhteisymmärrykseen hänen terveydestään. Samaisessa prosessissa 
on myös toinen tästä näkökulmasta kiinnostava tapaus. Aatelismies ja 
Napolin kuningas Robert Anjoulaisen (1277—1343) lainoppinut Andreas 
Accursi antoi kuulustelussa todistajanlausunnon Nicholaksen elämän 
pyhyydestä. Häneltä kysyttiin myös, tiesikö hän mitään tämän ihmeistä. 
Andreas kertoi, että toisinaan Nicholasta apuun pyytäessään hän sai het- 
kellistä apua omaan kipua ja kuumetta aiheuttavaan sairauteensa, jonka 
hän nimesi podagraksi (mahdollisesti kihti).*” 

Andreaksen mukaan tämä ei ollut varsinainen ihme, mutta hän laski 
joka tapauksessa sairautensa helpommat vaiheet Nicholaksen ansioksi. 
Ilman korkeaa statustaan ja sen tuomaa painoarvoa todistukselle pyhi- 
myksen elämästä Andreas tuskin olisi päässyt kertomaan omasta sairau- 
destaan. Tämänkaltaiset lipsahdukset ihmekertomuksen vakiintuneesta 
kaavasta kertovat silti omaa kieltään ”ihmeen” ja ”paranemisen” moni- 
naisuudesta. 


Lopuksi 


Erilaiset terveysongelmat olivat tavallinen kokemus keskiajan ja uuden 
ajan alun ihmisten elämässä, ja niiden ratkaisemisen ja käsittelemisen 
yhteisöllisyys näkyy kanonisaatioprosessien todistajanlausunnoissa. 
”Terveys”, ”sairaus” ja ”yammaisuus” ovat kulttuurillisesti ja osana yh- 
teisön vuorovaikutusta rakentuneita käsitteitä. Silloin, kun potilas ei 
ollut hengenvaarassa, toimintakyvyn ongelmat ja toisinaan kipu olivat 
parantamistarpeen määrittävät tekijät, mutta ihmeen todistamiseksi vaa- 
dittavat oireet vaihtelivat tapauskohtaisesti. Fyysinen poikkeavuus itses- 


sään ei estänyt ihmistä toteuttamasta sosiaalista rooliaan — tämä riippui 

poikkeavuuden fysiologisesta ja sosiaalisesta vakavuudesta, samoin kuin 
henkilön sukupuolesta sekä sosiaalisesta asemasta. 

Kanonisaatioprosessien todistajanlausunnot tarjoavat harvinaislaatui- 
sen ikkunan niin sanottujen tavallisten ihmisten näkemyksiin ja koke- 
muksiin sairaudesta, vammaisuudesta ja parantamisesta. Ne keskittyvät 
rajattuun mutta kulttuurillisesti ja sosiaalisesti merkittävään osaan ajan 
lääketieteellistä ja lääkinnällistä pluralismia. Poikkeustapauksia lukuun 
ottamatta kansanparantajat, apteekkarit ja puoskarit noituuden ja taika- 
keinojen harjoittajista puhumattakaan ovat näkymättömissä. Ihmetodis- 
tusten tulkitsemisessa tulee olla tietoinen kanonisaatioprosessin kulusta 
ja periaatteista samoin kuin ajallisista muutoksista keskiajan ja uuden 
ajan alun välillä. Kirjattu versio ihmettä vaativasta terveydellisestä tilan- 
teesta, parantamisyrityksistä, ihmeestä ja sen jälkeisestä parantuneesta 
tilasta, syntyi monen eri tekijän yhteisvaikutuksesta. 

Ihmekertomuksen rakenne ja siihen kuuluvat elementit olivat olen- 
nainen osa keskiajan ja uuden ajan alun (katolista) kulttuuria. Ihmiset 
osasivat kertoa kokemuksistaan oikean muotoisen tarinan, mutta toden- 
näköisesti heidän muistonsa olivat myös yhteisön vuorovaikutuksessa 
muokkaantuneet sopivaan muotoon jo ennen kuin he kertoivat niistä 
kanonisaatiokuulusteluissa. Ihmeet, niistä puhuminen ja niiden pohti- 
minen olivat kaiken kaikkiaan olennainen osa ihmisten välistä vuoro- 
vaikutusta, ja vain pieni osa ihmeiksi koetuista tapahtumista päätyi ikinä 
kirjalliseen muotoon. Näistä keskusteluista ja ajatuksista ei meille ole 
jäänyt tietoa, mutta on kuitenkin oletettavaa, että keskustelut ja muistot 
itsessään vahvistivat ihmeparanemisen narratiivista muotoa ja vaikutti- 
vat tapoihin, joilla ihmiset kokemuksiaan selittivät myös kanonisaatio- 
kuulusteluiden ulkopuolella. Vastaavasti kanonisaatioprosessien kuu- 
lustelijoiden todistajille esittämät kysymykset ohjasivat kerrontaa, eikä 
kirjalliseen versioon niin ikään kirjattu kaikkea, mitä todistajat sanoivat 
— tässä tosin on suuria eroja eri prosessien välillä. 

Ihmekertomukset ovat kulttuurin piirteiden sekä kirkollisten ja lain- 
opillisten vaatimusten läpi siivilöityneitä muistoja terveydestä, sen puut- 
teesta, parantamisesta sekä uskonnon merkityksestä arjen ongelmien 
ratkaisemisessa. Samalla ne osoittavat, miten uskonto, eletty usko ja 
lääketiede olivat erottamattomasti kytköksissä varhaismodernissa yh- 
teiskunnassa. 

Miten lääkäreitä lasketaan ja mitä laskemisella voidaan 
selvittää? 


Saara-Maija Kontturi 
O https: //orcid.org/0000-0003-0458-6400 


WHO:n tilaston mukaan Suomessa oli vuonna 2016 noin 38 lääkäriä 
10 000 asukasta kohti. Suhdeluku on Pohjoismaiden pienin — esi- 
merkiksi Ruotsissa vastaava luku oli vuonna 2016 noin 54 ja Norjassa 
vuonna 2017 noin 46 — mutta Suomi kuuluu silti WHO:n luokituksen 
mukaan niihin maihin, joissa lääkäritiheys on maailman mittakaavassa 
suurimpia. Vertailun vuoksi todettakoon, että lääkäritiheys on suurin 
Kuubassa, jossa oli vuonna 2017 noin 82 lääkäriä 10 000 asukasta kohti. 
Suurimmassa osassa korkeimman lääkäritiheyden maista suhdeluku 
asettuu 30-50 välille" 

Suomessa lääkäriksi luetaan nykyisin virallisesti lisensoitu lääketie- 
teen koulutuksen saanut ammattilainen. Asiakaskunnaksi luetaan puo- 
lestaan koko väestö, koska teoriassa jokainen asukas on julkisen tervey- 
denhuollon piirissä. Lääkärimäärien vertaaminen asukasmäärään kertoo 
siten modernissa yhteiskunnassa terveydenhuollon kyvystä vastata 


1 WHO 2019: Global Health Observatory data, Density of physicians. 

väestön hoidontarpeeseen. Lääkäriluvut ovat tarkkoja ja helposti mitatta- 
vissa ja vertailtavissa maiden välillä, toisin kuin muut hoidon todelliseen 
saatavuuteen vaikuttavat seikat, kuten etäisyydet, potilaskohtaiset resurs- 
sit, terveydenhuollon rahoitus ja organisointi sekä potilastyytyväisyys ja 
-luottamus.? Siinä missä luvut siis tarjoavat yksinkertaisen vertailume- 
netelmän, ne voivat toisaalta piilottaa taakseen monimutkaisempia ter- 
veydenhuoltoon liittyviä ongelmakohtia. Voiko selvästi alemman lääkäri- 
tiheyden maassa olla kuitenkin toimivampi terveydenhuoltojärjestelmä 
ja tyytyväisemmät asiakkaat kuin maassa, jossa lääkäreitä on paljon, 
mutta hoidon laatu on heikompaa ja hoitoon pääsy esimerkiksi talou- 
dellisista syistä vaikeampaa? Kuinka suuren osan kaikesta tarjotusta hoi- 
dosta julkinen terveydenhuolto todellisuudessa hoitaa ja kuinka suuri 
rooli epävirallisilla hoidontarjoajilla on lääkärimääristä riippumatta? 

Tarkoista lääkärimääristä on ollut aiemmin melko vähän tutkimus- 
tietoa, ja kirjallisuudessa annettuja lukuja on harvoin eritelty. Tutkimuk- 
sissa ei ole aina selvitetty, millä perusteilla ja millaisista lähteistä las- 
kelmat on tehty. Epätarkkuus muodostuu ongelmaksi, kun pyritään 
mahdollisimman tarkkaan ja kattavaan kuvaan ammattikunnasta. Täl- 
löin joudutaan pohtimaan, mitkä luvut ovat keskenään vertailukelpoisia 
ja mitkä puolestaan kansainvälisesti. 

Tässä luvussa vastaan kysymykseen siitä, millaisin perustein mennei- 
syyden lääkärimääriä voidaan laskea ja mitä näiden lukujen avulla voi- 
daan selvittää terveydenhuollon kehityksestä sekä lääkäriammattikunnan 
professionalisoitumisesta. Laajemmin tarkasteltuna luku käsittelee sitä, 
millaisia haasteita tutkija väistämättä kohtaa tutkiessaan vaikeasti määri- 
teltävää ryhmää. Tarkastelen myös niin nyky- kuin aikalaisnäkökulmasta 
profession rajaamista eli niitä perusteita, joilla henkilön voitiin katsoa 
kuuluvan ammattikuntaan tai sen ulkopuolelle. 

Frityisesti menneisyyden lääkärimäärien laskemisessa voidaan näh- 
dä myös ryhmäkohtaisia intressejä, kuten virallisten lääkäreiden koros- 
tamista ainoina tai ainakin tärkeimpinä terveydenhuollon toimijoina. 
Perinteisesti tämä on näkynyt lääkäreiden itsensä kirjoittamassa lääke- 
tieteen historiassa, jossa juuri lääkäriprofession merkitystä on ymmär- 


2 Harjula 2015, 15. 

rettävästi haluttu korostaa. Tämä näkökulma on ollut vallitseva suoma- 
laisessa lääketieteen ja terveyden historian kirjoituksessa, josta suurin 
osa on tehty 1900-luvun aikana. Lääkäriprofession laajenemista tutkit- 
taessa määrien laskeminen on luonnollisesti yksinkertaisin menetelmä, 
mutta missä määrin lääkäriprofessio voidaan samaistaa koko terveyden- 
huoltoon? 1700-luvulla ja 1800-luvun alkupuolella lääkärit olivat pää- 
asiallisesti vastuussa valtiollisen terveydenhoidon toteutuksesta, mutta 
missään vaiheessa he eivät olleet yksin terveydenhoidon kentällä. 

Tutkimuskysymykset voidaan yleistää koskemaan koko lääkäriam- 
mattikunnan historiaa, mutta tässä luvussa erityistarkastelussa on ajan- 
jakso 1700-luvun puolivälistä 1800-luvun puoliväliin. Tuona aikana lää- 
kärijärjestelmä perustettiin ja vakiinnutettiin Suomessa. Ensimmäinen 
alueellinen virkalääkäri aloitti toimintansa vuonna 1749, ja 1800-luvun 
puolivälissä tapahtui merkittäviä institutionaalisia ja koulutuksellisia uu- 
distuksia, joiden myötä lääkärikunnan voidaan katsoa siirtyneen uuteen 
aikakauteen. Tällöin muun muassa piirilääkäreiden määrä kaksinker- 
taistettiin ja lääkäreiden erikoistumisalat alkoivat eriytyä Kysymykset 
lääkärimäärien laskemisen relevanttiudesta koskevat kuitenkin koko 
aikaa ennen modernia terveydenhuoltojärjestelmää. 

Luvun perustana on tietokanta, johon olen koonnut tiedot kaikista 
aikavälillä 1749-1856 lääkäreinä toimineista henkilöistä hyödyntäen lää- 
käreiden alkuperäisiä ansioluetteloita, matrikkeleita sekä tutkimuskirjal- 
lisuutta. Lääkäreiden ansioluettelot ovat säilyneet vuodesta 1827 saakka 
ja ne ovat osa Kansallisarkiston ansioluettelokokoelmaa, joka löytyy 
myös digitoituna Kansallisarkiston sivuilta. Matrikkeleista ja biografiois- 
ta olen hyödyntänyt erityisesti Yrjö Kotivuoren Ylioppilasmatrikkelia sekä 
Gunnar Johnssonin biografiakokoelmaa Suomen piirilääkärit 1749-1856. 

Tietokanta ja sen analysointi ovat osa prosopografista menetelmää, 
joka on tässä luvussa tarkoituksenmukaisin metodinen valinta luvullis- 
tettavan toimijaryhmän tutkimista varten. Prosopografialla tutkitaan 
tiettyä joukkoa pyrkimyksenä yleistää ja löytää tutkittavasta ryhmästä 


3 Pesonen 1980, 9, 258. 
4  Ansioluettelokokoelma; Kotivuori 2005; Johnsson 1928. 

tavanomaisuuksia.5 Käytännössä jokaisella tutkittavalla on vähintäänkin 
yksi ominaisuus, joka yhdistää koko joukkoa. Tietokanta laaditaan kerää- 
mällä tutkittavista henkilöistä systemaattisesti samoja henkilö- ja elämä- 
kerrallisia tietoja. Prosopografinen tietojenkeruu mahdollistaa myös lu- 
kujen taakse kätkeytyvän joukon moninaisuuden tarkastelun. Vaikka 
menetelmän avulla voi tehdä monenlaisia laskelmia, se nostaa esiin 
myös tutkittavan ryhmän heterogeenisyyden, keskinäiset poikkeavuudet 
ja henkilöiden yksilöllisyyden joukkoa yhdistävistä piirteistä huolimatta. 

Lääkäriammattikunnan rajoja voidaan määritellä ennen kaikkea pro- 
fessiokeskeisesti ammattikunnan ”virallisten” rajojen mukaisesti tai 
tutkijalähtöisemmin todellisia, toteutuneita rajoja määrittämällä. Näiden 
vertailun mahdollistamiseksi on kuitenkin asetettava jonkinlaiset raamit 
itse professiolle: miten lääkäriprofessio Suomessa kehittyi ja millaisia 
rajoja sille on menneisyydessä asetettu? 


Profession taustaa 


Ammattikunnan professionalisoitumisella tarkoitetaan prosessia, jossa 
ammattikunta saavuttaa yhteiskunnassa monopolisoidun, arvostetun ja 
säädellyn aseman omalla toiminta-alallaan. Tähän säätelyyn liittyy niin 
sanottu profession sulkeminen, jossa pääsy ammattikuntaan rajataan tie- 
tylle ryhmälle esimerkiksi koulutuksen, säädyn, sukupuolen tai muun 
yhteiskunnallisen aseman perusteella. Monopolisoinnilla pyritään valvo- 
maan ja rajoittamaan profession ulkopuolista saman alan toimintaa. 
Professioon kytkeytyy aina yhteiskunnallinen vuorovaikutus: valtio 
osallistuu enemmän tai vähemmän profession aseman turvaamiseen, 
ja professio vastavuoroisesti tarjoaa yhteiskunnalle hyödyllisiä palveluita 
suojellusta asemastaan käsin. 

Valtion rooli professionalisoitumisessa on vaihdellut eri professioissa 
eri maissa. Suomessa lääkärikunnan kehitys on noudattanut niin kut- 
suttua saksalaista (kontinentaalista) mallia, jossa valtion rooli profes- 


5 Ks. myös Petteri Impolan luku tässä kirjassa. 
6 Hakosalo 2010,1550; Aalto 2016, 34; Rinne & Jauhiainen 1988, 78-85; Konttinen 1991, 15-17. 

sion kehityksessä ja sen aseman turvaamisessa on ollut keskeisempi 
kuin ammattikunnan oma toiminta. Monissa muissa Euroopan maissa 
kehitys on tapahtunut enemmän profession sisältä käsin (niin kutsuttu 
angloamerikkalainen malli). Valtion rooli Suomen lääkäriprofession ke- 
hityksessä on näkynyt ennen kaikkea koulutuksen turvaamisessa, valtiol- 
listen virkojen perustamisessa ja valtiollisen lääkintökollegio Collegium 
Medicumin suuressa roolissa profession kehityksessä. Yksityistä lääkä- 
ritoimintaa ja ammatillista järjestäytymistä oli lääkäriammattikunnan 
varhaisvaiheissa verrattain vähän. 

Professioihin liittyvät tieto ja taito sosiaalisena pääomana, jota profes- 
sio vaalii ja pitää hallussaan. Usein ammatit, joita tutkitaan professioina, 
ovat ammatillisessa toiminnassaan keskittyneet ongelmanratkaisuun: 
esimerkiksi yleisesti tutkitut lakimiesten ja lääkärien ammattikunnat 
ratkaisevat työkseen ongelmia, joita ihmiset heille esittävät. Rolf Tors- 
tendahlin mukaan 1800-luvun aikana tapahtui olennainen muutos 
siinä, ketkä näitä ongelmia tarjosivat professioille. Ennen 1800-lukua 
ja vielä sen alussa ongelmien tarjoajia olivat yksilöt, mutta 1800-luvun 
kuluessa niitä tarjosivat useammin julkiset tahot ja yksityiset järjestöt.$ 
Suomen lääkärikunnan kohdalla kehitys meni kuitenkin pitkälti toisin 
päin: terveydenhoidon järjestämisen ensimmäisenä motiivina oli väes- 
tönkasvun turvaaminen, ja lääkärinvirat perustettiin valtiojohtoisesti tätä 
tavoitetta palvelemaan, ei niinkään yksittäisten kansalaisten hoitoonpää- 
syn varmistamiseksi.? Yksilöllinen ja kansalaisoikeudellinen näkökanta 
hoidon järjestämisen vastuuseen kehittyi vasta myöhemmin. 

Paitsi terveydenhuollon organisaation kasvua ja toimintaa, myös lää- 
käriprofession kehitystä historiassa on perinteisesti mitattu lääkärimää- 
rillä. Suomalaisessa tutkimuksessa lääkäriprofession muotoutuminen 
on yleensä ajoitettu 1800-luvun jälkipuolelle.'* Heini Hakosalon mu- 
kaan varsinaisesta ”lääkärikunnasta” voidaan puhua 1830-luvulta alkaen, 
jolloin lääkäreitä oli kuutisenkymmentä ja he perustivat oman tieteel- 


Konttinen 1991, 16-17. 

Torstendahl 1990, 2—3. 

Sandblad 1979, 3. 

10 Rinne & Jauhiainen 1988, 84; Konttinen 1991. 

lisen seuransa, Finska Läkaresällskapetin." Ammatillinen järjestäy- 
tyminen ja edunvalvonta ovat professionalisoitumisen tärkeimpiä vai- 
heita ja edellytyksiä sille, että ammattikunta voidaan lukea professioksi. 
Keskeinen piirre on myös oman alan koulutus, jonka hankkiminen oli 
ollut teoriassa mahdollista Suomessakin jo 1600-luvulta lähtien. Turun 
Akatemiaan perustettiin heti alusta alkaen vuonna 1640 lääketieteen 
tiedekunta. Opetus oli kuitenkin puutteellista eikä lääkäreitä juuri val- 
mistunut; Turussa aloitetut opinnot suoritettiin loppuun Euroopan 
yliopistoissa. Ensimmäinen kokonaan Suomessa opiskellut lääkäri val- 
mistui vasta 1742. Käytännössä 1700-luvulla ja 1800-luvun alussa Suo- 
messa työskennelleet lääkärit olivat useimmiten opiskelleet Ruotsissa 
tai muualla Euroopassa." 

Lääkärikunnan synty voidaan kuitenkin monin perustein ajoittaa 
vielä varhaisempaan historiaan. Ensiaskeleet otettiin jo 1663, jolloin 
Ruotsin Collegium Medicumin perustamisen yhteydessä rajattiin lää- 
kärintoimen harjoittaminen valtion virallistamille, akateemisesti koulu- 
tetuille lääkäreille. Virallistamisen edellytys oli lääketieteen tohtorin tut- 
kinto, ja kollegiolle asetettiin lääkärintoimen valvontaoikeudet vuosien 
1680 ja 1688 lääkintöasetuksissa.? Suomessa ainoa lääkäri oli kuiten- 
kin pitkään Turun Akatemian lääketieteen professori, ja ensimmäinen 
alueellinen virkalääkäri Barthold Rudolf Hast aloitti vasta vuonna 1749 
piirilääkärin virassa Pohjanmaalla. Muita lääkärinvirkoja perustettiin 
tämän jälkeen muutamia tulevina vuosikymmeninä kuitenkin niin, että 
lääkärimäärä pysyi jatkuvasti alle 20:n. 1800-luvun alussa virkojen mää- 
rää lisättiin jonkin verran, ja ennen vuosien 1808-1809 sotaa Suomessa 
toimi virassa noin 30 lääkäriä. Määrä alkoi merkittävästi kasvaa vasta 
1800-luvun puoliväliä kohden.“ 

Varhaisen lääkärijärjestelmän ongelmana oli lääkäreiden vähyys siinä 
mielessä, että edes olemassa olevia virkapaikkoja oli vaikea saada täytet- 
tyä, ja lääkärit joutuivat hoitamaan useita virkoja yhtä aikaa. Tietyt virat 


11 Hakosalo 2010, 1544. 

12 Hjelt 1893, 675-701; Kontturi 2019, 59. 

13 Pesonen 1980, 11-13. 

14 Kontturi 2020; Lääkäritietokanta 1749-1856. 

olivat tyhjillään jopa vuosia ja vuosikymmeniä.” Siihen nähden oli eri- 
koista — ja juuri Suomen lääkäriprofession kehitykselle leimallista — että 
professio oli muodollisesti olemassa jo ennen kuin lääkäreitä oli tar- 
peeksi, jotta sitä olisi voinut kutsua valmiiksi asemansa vakiinnuttaneek- 
si professioksi.'* Tämä kuvaa vahvasti profession kehityksen valtiojohtoi- 
suutta. Professiolle luotiin ensin valtiollisesti raamit, joita täyttämään 
koulutettiin lääkäreitä sen sijaan, että jo olemassa olleet lääkärit olisivat 
alkaneet suojella ja määritellä omaa toimintaansa. 

Eräs Suomen lääkäriprofession tärkeä merkkipaalu oli oman suoma- 
laisen Collegium Medicumin perustaminen vuonna 1812. Kollegiosta 
käytettiin tuolloin suomenkielisiä nimityksiä kuten ”Lääkäri-Seura” tai 
”Lääkäri-kunta”. Kollegiolla oli sama tehtävä kuin Tukholmassa toimi- 
neella lääkintökollegiolla: valvoa ja ohjata terveydenhoitoa, mukaan 
lukien lääkäritoimintaa, Suomessa.” 1830-luvulla perustettua Finska 
Läkaresällskapetia on puolestaan pidetty Suomen ensimmäisenä virka- 
miesjärjestönä, ja se oli ensimmäinen askel lääkärikunnan omassa ak- 
tiivisuudessa ammattikuntansa identiteetin ja toiminnan vahvistamista 
kohti, vaikka se ei varsinainen ammattijärjestö ollutkaan. Se perustettiin 
vuonna 1835, ja maan kaikki lääkärikoulutuksen saaneet liittyivät siihen. 
Ensimmäinen suomenkielinen järjestö Duodecim perustettiin 1881, ja 
sairaalalääkärit perustivat oman järjestönsä 1901. Vuonna 1910 perus- 
tettiin Suomen lääkäriliitto. Järjestäytyminen painottui siis vahvasti 
1800-luvun lopulle ja 1900-luvun alkuun." 

Suomalaisen lääkäriprofession historiassa nousevat vahvasti esiin 
valtion, instituutioiden ja koulutuksen roolit. Käytännössä valtio turvasi 
omista lähtökohdistaan käsin lääkintökollegion, joka ohjasi yliopistojen 
tarjoamaa koulutusta ja laillisti yliopiston kouluttamat lääkärit." Profes- 
sionalisoitumisen eteneminen merkitsi sitä, että lääkärin ammattia ja 
tehtävänkuvaa määriteltiin koko ajan tarkemmin. Lisäksi ammatinhar- 
joittamiselle asetettiin tiukemmat ja yhdenmukaisemmat koulutuksel- 


15 Johnsson 1928; Pesonen 1980, 258; Kontturi 2015, 97; Lääkäritietokanta 1749-1856. 
16 Kontturi 2020. 

17 Tiitta 2009, 17-18. 

18 Luoma 1962, 10-11. 

19 Konttinen 1991, 100—101; Aalto 2016, 35. 

liset vaatimukset, joiden toteutumista myös virallisesti valvottiin. Määri- 
telmät tulivat siis ensisijaisesti ylhäältä päin eivätkä niinkään profession 
sisältä, joskin täytyy huomata, että Collegium Medicumin jäsenet olivat 
itsekin lääkäreitä. Collegium Medicum ei kuitenkaan ollut yksin päätös- 
valtainen vaan muille hallintoelimille alisteinen, eivätkä kaikki lääkärit 
osallistuneet sen päätöksentekoon.?* 

Valtiollisten säädösten ja profession näkökulmasta lääkäreiden ryh- 
män rajaaminen vaikuttaa yksinkertaiselta, olihan esimerkiksi akateemi- 
nen koulutus asetettu lääkärinä toimimisen edellytykseksi. Käytännössä 
tilanne oli kuitenkin toinen. Lääkäreiden virkanimityksissä joustettiin 
usein virkavaatimuksista, ja jopa laillistamaton lääkäri (jolla ei ollut 
tohtorin arvoa) saattoi toimia lääkärinvirassa. Lopputulemana on, että 
lääkäreiden määrittelyyn eivät riitä pelkästään profession viralliset rajat. 
Tueksi on otettava muita menetelmiä, joilla voidaan löytää jokin yhtei- 
nen, looginen nimittäjä lääkäreille. Siinä tarkoituksenmukaisin mene- 
telmä on prosopografia. 


Prosopografinen menetelmä lääkäreiden laskemisessa 


Prosopografia tarkoittaa tutkijan ennalta määrittelemän toimijaryhmän 
yhteisten piirteiden tutkimista. Tämä tapahtuu keräämällä ryhmän jäse- 
nistä tietoa, joka vastaa ennalta asetettuihin tutkimuskysymyksiin.? Tie- 
dot kerätään tietokantaan, joka mahdollistaa niiden systemaattisen koos- 
tamisen ja analyysin. Vaikka yksilöiden tutkiminen on välttämätöntä 
tutkittaessa yksilöiden muodostamaa joukkoa, tutkimuksen kohteena 
ei ole itse yksilö. Yksilöt ovat kiinnostavia ensisijaisesti tutkijan määrit- 
telemän viiteryhmän jäseninä. Viiteryhmä voi olla myös keinotekoinen: 
ryhmän jäsenten ei ole ollut tarpeen tiedostaa kuuluneensa tällaiseen 
ryhmään.? 


20 Kontturi 2020. 
21 Stone 1971, 46. 
22 Keats-Rohan 2007, 141; Uotila 2014a, 34. Ks. myös Petteri Impolan luku tässä teoksessa. 

Prosopografia auttaa tunnistamaan tutkittavan ryhmän toistuvat ja 
tavalliset piirteet. Se on eräänlaista kollektiivibiografiaa, mutta siitä, mi- 
ten nämä menetelmät eroavat toisistaan, ei ole vakiintunutta käsitystä. 
Prosopografia on erotettu kollektiivibiografiasta muun muassa sillä pe- 
rusteella, että siinä missä kollektiivibiografia voi olla esimerkiksi vain 
elämäkertaluettelo, prosopografia edellyttää, että sen tiedoista laaditaan 
myös analyysi.” Prosopografiaa voi myös pitää valikoivampana kuin 
kollektiivibiografiaa. Siinä missä kollektiivibiografia pyrkii koko yksilön 
elämäkerran hahmottamiseen, prosopografia keskittyy lähinnä niihin 
yksilön ominaisuuksiin ja elämäntapahtumiin, jotka yhdistävät hänet 
muihin tutkittaviin henkilöihin.” 

Prosopografian tutkimuskohteena ”yksilö” määrittyy vähintään yhden 
tilastoitavan ominaisuuden kautta. Lähdeaineistossa mainittu henkilö 
voidaan ottaa mukaan tutkittavaan joukkoon, jos: a) hän tekee jotakin, 
b) hänelle tehdään jotakin tai c) häntä kuvaillaan jollakin tavalla. Myös 
nimeltä tuntematon henkilö voi siten olla osa tietokantaa. Riittää, että 
tiedetään henkilön olleen olemassa ja hänen olleen osa tutkittavaa jouk- 
koa.?6 Lääkäritietokannassa esiintyy useita lääkäreitä, joista löytyy tieto- 
ja vain yhdestä lähteestä ja sieltäkin hyvin puutteellisesti. Käytännössä 
tällaisissa tapauksissa lääkäri joko mainitaan tutkimuskirjallisuudessa, 
häneltä on säilynyt vuosikertomus tai hänestä kerrotaan toisen lääkärin 
laatimassa vuosikertomuksessa, mutta hänestä ei löydy tietoa matrikke- 
leista tai muusta tutkimuskirjallisuudesta. Monien nimi, tarkka virka ja/ 
tai toimipaikka ovat tuntemattomia.? 

Lääkäreitä koskevaa tärkeää tietoa ovat henkilötiedot (syntymäaika ja 
-paikka, kuolinaika, vanhemmat ja vanhempien asema), koulutustiedot 
(mitä tutkintoja, milloin ja missä) sekä virkoihin liittyvät tiedot (mitä vir- 
koja, missä ja milloin, kuinka kauan). Näitä tietoja keräämällä voidaan 
tutkia esimerkiksi seuraavia asioita: Missä vaiheessa uraa ja millaisella 
koulutuksella tyypillisesti saatiin tiettyjä virkoja? Kuinka vanhana yleen- 


23 Verboven ym. 2007, 40. 

24 Uotila 2014a, 34; Uotila 2014b, 244—245. 
25 Uotila 2014a, 34; Uotila 2014b, 244—245. 
26 Smythe 2007, 129. 

27 Lääkäritietokanta 1749—1856. 

sä päästiin ensimmäiseen virkaan? Montako virkaa uran aikana tavalli- 
sesti oli? Kuinka yleistä oli olla useammassa virassa yhtä aikaa? Kuinka 
pitkään oltiin tyypillisesti yhdessä virassa? 

Tietokannan voi toteuttaa monella tavalla, mutta sen pitää mahdollis- 
taa datan systemaattinen kerääminen ja tulkitseminen. Tässä tutkimuk- 
sessa tietokanta on itsenäisesti ohjelmoitu sovellus, joka on räätälöity 
tutkimuksen tarpeisiin. Jokainen lääkäri on tietokannan tietue, tietoko- 
konaisuus, johon liittyy muita tietueita: lääkärikohtaiset virat ja tutkin- 
not. Tietokantaan voidaan tehdä rajattuja hakuja lääkäreiden nimen, 
syntymäajan, kuolinajan, virkojen, toimintapaikan, tutkintojen ja opis- 
kelupaikan perusteella. Hakutulos on lista lääkäreistä, jotka täyttävät ha- 
kuehdot. Jos hakuehdoksi siis asetetaan tietty virka, esimerkiksi kaupun- 
ginlääkäri, hakutulokseksi saadaan kaikki kaupunginlääkärinä toimineet 
henkilöt. Hakuehdoksi voidaan asettaa myös kuolin- tai syntymäaika 
ennen tai jälkeen tietyn vuoden, jolloin hakutulokseksi saadaan tietyllä 
ajanjaksolla toimineiden lääkäreiden lukumäärä ja nimet. Toimintapai- 
kan perusteella voidaan hakea kaikkia tietyssä paikassa, esimerkiksi Tu- 
russa, toimineita lääkäreitä. Lisäksi voidaan tehdä vapaa sanahaku tai 
nimihaku esimerkiksi samansukuisten lääkärien löytämiseksi. 

Käytännössä tietokannan rakenne on seuraavanlainen: 


Lääkäritietokanta 
Lääkäri 1 (nimi, syntymäaika, syntymäpaikka, kuolinaika, 
vanhemmat, muut tiedot) 
Virka (virkanimi, toimintapaikka, aloitusvuosi, lopetusvuosi) 
Tutkinto (tutkinnon nimi, opiskelupaikka, suoritusaika) 
Lääkäri 2 jne. 


Lääkäritietokannan laadinnassa valitsemani rajaus perustuu lääkärin- 
virassa toimimiseen ja virkaan nimittämiseen. Toisin sanoen se kattaa 
kaikki ne henkilöt, jotka on nimitetty toimimaan aikavälillä 1749-1856 
Suomessa jossakin virassa, jonka nimikkeeseen on kuulunut sana ”lää- 
käri”. Lääkärinvirkaan nimittäminen ja/tai virassa toimiminen Suomes- 
sa on siis ollut se rajaus, joka yhdistää kaikkia tietokantaan kirjattuja 
henkilöitä. Näihin virkoihin ovat kuuluneet piirilääkärit (suurin yksit- 

täinen lääkäriryhmä), kaupunginlääkärit, lasaretinlääkärit, linnanlääkärit 
(vankilanlääkärit), sotilaslääkärit sekä pienempien yksiköiden omat lää- 
kärit, kuten terveyslähteiden?* lääkärit ja yritysten omat lääkärit. Lisäksi 
lääkäreiden joukossa on ollut yksityisiä lääkäreitä, jotka ovat elättäneet 
itsensä ilman julkista virkaa ottamalla maksuja potilailtaan.?9 

”Lääkärinvirka” tai ”lääkärintoimi” on siis se prosopografian lasketta- 
va yksikkö, joka säilyy tässä jaottelussa muuttumattomana. Näin lasket- 
tuna lääkäreitä on ollut ajanjaksolla noin 250.37 Mukana on henkilöitä, 
jotka ovat toimineet lääkärintehtävissä ilman lääkärinkoulutusta tai 
virkanimitystä sekä henkilöitä, jotka ovat saaneet nimityksen lääkärin- 
virkaan, mutta eivät ole ottaneet sitä vastaan. Näin ollen tietokannan 
rajauksen tarkoituksena on ollut ennen kaikkea vastata kysymykseen 
siitä, kuka katsottiin riittävän päteväksi tai kussakin tilanteessa sopivaksi 
ryhtymään lääkärintehtävään, riippumatta siitä, ryhtyikö hän siihen vai 
ei ja oliko hänellä virallista virkanimitystä vai ei. Vastaus tähän kysymyk- 
seen kertoo syvemmällä tasolla siitä, ketkä kelpuutettiin lääkärintyöhön. 
Samalla se osoittaa profession rajojen häilyvyyden: osa lääkäreinä toimi- 
neista tai virkaan nimitetyistä oli selvästi profession virallisten määritel- 
mien ulkopuolella. 

Prosopografiaa määrittävät siis vahvasti tutkijan näkökulma, ennalta 
asetettu tutkimuskysymys sekä tarkasti tehty viiteryhmän rajaus vähin- 
tään yhteen kaikkia yhdistävään tekijään. Prosopografia professiotutki- 
muksessa hyödynnettynä tarjoaa siten mahdollisuuden tunnistaa pro- 
fession rajojen hämärtymisen. Se laittaa tutkijan problematisoimaan 
ryhmään kuulumisen edellytykset ja rajatapaukset sen sijaan, että ryh- 
män koostumus otettaisiin itsestäänselvyytenä — varsinkaan lukuja tar- 
kentamattoman tutkimuksen välityksellä. 


28 Terveyslähteet olivat Suomessa erityisesti 1700-luvun jälkipuolella ja 1800-luvun alkupuolella käytössä 
olleita luonnonlähteitä, joiden vesillä uskottiin olevan parantavia ominaisuuksia. Piirilääkärit tutkivat 
lähteiden vesien mineraalipitoisuuksia siinä toivossa, että niitä voitaisiin hyödyntää terveyslähteinä, ja 
Suomessa oli toiminnassa tällä ajanjaksolla viitisenkymmentä terveyslähdettä. Moilanen & Närväinen 
2019, 100-104. 

29 Lääkäritietokanta 1749—1856. 

30 Luku on arvio. On kohtuullista olettaa, että kaikista lääkäreinä toimineista, etenkään ulkomailta tul- 
leista henkilöistä ei ole säilynyt lähteitä. 

Kuka oli lääkäri? 


Jos lääkärin määritelmä ei siis ole itsestäänselvyys, mitä reunaehtoja 
sille voidaan asettaa? Mikä tekee lääkäristä lääkärin? Ongelmaa on pohti- 
nut muun muassa Motzi Fklöf teoksensa Läkare och läkekonster alussa 
kysymällä ensimmäisessä lauseessa: vad är en läkare? Onko lääkäri vain 
virallinen, laillistettu toimija? Riittääkö virallinen asema lääkäriyteen, vai 
tarvitaanko vielä joitakin tiettyjä ominaisuuksia, tietty määrä kokemusta 
ja menestystä tai potilaiden luottamusta? Mitkä tekijät erottavat ”oikean” 
lääkärin ”valelääkäristä” ja huonon lääkärin hyvästä lääkäristä? Onko 
vain hyvä lääkäri oikea lääkäri? Tarvittaessa kysymyksessä voitaisiin pu- 
reutua syvälle lääkärin ammattifilosofiaan ja -etiikkaan ja määritellä lää- 
kärinä toimimisen oikeutta lääkäri-ihanteiden sekä potilasluottamuksen 
kautta?, mutta tässä luvussa jätän nämä puolet lääkärin määritelmästä 
käsittelyn ulkopuolelle. Sen sijaan keskityn helpommin mitattavissa 
oleviin ja vertailtaviin rajauksiin lääkäritoiminnasta, viroista ja koulu- 
tuksesta. 

Edellä käsittelin lääkäreiden määrittelyä profession käsitteen ja proso- 
pografisen rajauksen avulla. Seuraavaksi käyn tarkemmin läpi sitä, mil- 
laisia muita mahdollisia käytännön rajaustapoja on olemassa, ja tarken- 
nan näitä konkreettisten esimerkkien avulla. 

Lääkäriprofessiota voidaan rajata ainakin seuraavin perustein: 

1) valtiollinen legitimointi (viralliset, laillistetut lääkärit vs. epäviralli- 

set parantajat) 

2) profession sisäinen jako (lääkärit vs. välskärit ja kirurgit) 

3) koulutus (lääketieteen tohtorit vs. muut lääkärinvirassa toimineet 

henkilöt) 

4) virassa toimiminen (virassa toimineet vs. kouluttautuneet, mutta 

viratta jääneet lääkärit) 

5) käytettävyys (julkisessa terveydenhoidossa vs. armeijan palveluk- 

sessa toimineet lääkärit) 


31 Eklöf 2010, 9. 
32 Muuttuvia lääkäri-ihanteita on käsitellyt muun muassa Aalto 2016. 


SUOMEN LÄÄKÄRIT 1749-1856 PROSOPOGRAFISESSA ANALYYSISSA 79 


https://doi.org/10.21435/ht.287 


6) kansallisuus (Suomessa syntyneet ja koulutetut lääkärit vs. ulko- 
mailta tulleet, Suomessa väliaikaista virkaa hoitaneet lääkärit) 

7) toiminnan väliaikaisuus (Voidaanko sotien aikana kenttälääkäreik- 
si värvätyt, jopa ylioppilaat, katsoa väliaikaisiksi lääkäreiksi?) 


Ensimmäinen rajaus on lääkäreiden erottaminen muista parantajista 
ja heihin rinnastettavista toimijoista. Erilaisia lääkäreihin rinnastetta- 
via parantajia oli Suomessa toiminut jo keskiajalla, mutta virallisia aka- 
teemisesti koulutettuja lääkäreitä oli vain yksittäisiä ennen 1700-luvun 
loppupuolta. He olivat tulleet muualta Euroopasta. Kuten Petteri Impola 
luvussaan osoittaa, kansan parissa toimi monenlaisia epävirallisia paran- 
tajia, joiden toiminta jatkui lääkäritoiminnan käynnistymisen jälkeen 
lääkäreiden rinnalla ja ainakin osittain heidän kanssaan kilpaillen. Viral- 
linen lääketiede ei hyväksynyt ”puoskarointia”, ja lääkintökollegio vel- 
voittikin lääkärit pitämään silmällä ja tarvittaessa raportoimaan haital- 
lisesta toiminnasta. Käytännössä raportointi oli kuitenkin harvinaista, 
ja toimintaa katsottiin usein läpi sormien.3* Valvonta ja rajoittaminen 
oli hankalaa siksikin, että epävirallisella parantamistoiminnalla oli vah- 
va ja perinteikäs jalansija terveydenhoidossa, ja omat kansanparantajat 
olivat usein lääkäreitä luotetumpia hoidontarjoajia erityisesti rahvaalle. 
Kollegion asettamassa säännössä näkyi kuitenkin selvästi virallisten lää- 
käreiden erillisyys ja oletettu paremmuus ja pätevyys epävirallisiin pa- 
rantajiin nähden. Lääketieteellisen koulutuksen ja sen myötä tapahtuvan 
legitimoinnin kautta pyrittiin turvaamaan hoitokeinojen tieteellisyys, 
vastuullisuus ja paras mahdollinen tulos kansan terveydentilan (ja siten 
väestön vahvuuden) kannalta. 

Lääkärinä toimimisen edellytyksenä olikin ainakin teoriassa lääke- 
tieteen tohtorin tutkinto. Lääkärikoulutuksen vaatimukset kuitenkin 
vaihtelivat tutkimallani ajanjaksolla. 1700-luvun lääkäreiden koulutuk- 
seen on kuulunut ylioppilastutkinnon jälkeen lääketieteen kandidaatin, 
maisterin, lisensiaatin ja tohtorin tutkinnot, ja joissakin tapauksissa 


33 Pesonen 1980, 11-12, 259. 
34 Ling 2004, 241; Kontturi 2014, 17-20. 
35 Pesonen 1980, 11; Konttinen 1991, 155. 

myös filosofian kandidaatin ja maisterin tutkinnot. Monilla lääkäreillä 
on ollut myös kirurgian maisterin tutkinto. 1800-luvulla tutkinnon 
kaksivaiheisuus alkoi näkyä selvemmin, ja vuodesta 1828 lähtien se oli 
jo vaatimus: lääketieteen opinnot edellyttivät filosofian kandidaatin tut- 
kintoa, ja monet suorittivat myös filosofian maisterin tutkinnon. Lääkärit 
opiskelivat vuosina 1833-1852 ammattiinsa keskimäärin 13 vuotta. 

Akateeminen koulutus erottaa selvästi lääkärit muista toimijoista, 
mutta rajanvetoa hämärtää se, että käytännössä suhteellisen suuri osa 
lääkäreistä ei ollut suorittanut tutkintoaan loppuun ennen ensimmäistä 
lääkärinvirkaansa.8 Niistä piirilääkäreistä, joiden tutkintovuodet tiede- 
tään, noin joka neljäs oli toiminut piirilääkärinä ennen lääketieteen 
tohtoriksi valmistumista. Useimmat olivat tutkintonsa loppuvaiheilla 
ja valmistuivat parin vuoden sisään, mutta muutamat eivät saatavilla 
olevien tietojen mukaan koskaan valmistuneetkaan tohtoreiksi.?? Myös 
noin viidesosa kaupunginlääkäreistä aloitti virassaan ennen lääketieteen 
tohtorin tutkintoa, vaikka heiltä vaadittiin samaa pätevyyttä kuin piirilää- 
kareilta.4¢ Muihin lääkärinvirkoihin oli helpompi päästä ilman tohtorin 
tutkintoa. Esimerkiksi rykmentinlääkärinä toimittiin tavallisesti jo kan- 
didaatin tai maisterin tutkinnon jälkeen. Lasaretinlääkäreistä vain noin 
60 prosenttia oli tohtoreita. Osa näistä lääkäreistä ei koskaan opiskel- 
lutkaan tohtoriksi, tai ainakaan tutkinnosta ei ole tietoja. Menettely 
oli siis niinkin yleinen, että vaatimus lääketieteen tohtorin tutkinnon 
suorittamisesta näyttää jääneen hyvin teoreettiseksi, ja siitä joustettiin 
tämän tästä käytännön tarpeen vaatiessa. 


Lääkärit ja muut ammattikunnat 


Myöskään rajanveto lääkäreiden ja muiden ammattikuntien välillä ei ole 
ongelmaton. Finska Läkaresällskapetin (FLS) perustamisvuonna 1835 


36 Lääkäritietokanta 1749-1856. 

37 Leikola 1989, 374; Konttinen 1991, 155. 
38 Lääkäritietokanta 1749-1856. 

39 Lääkäritietokanta 1749-1856. 

seuraan liittyivät kaikki laillistetut lääkärit, joita tuolloin oli 64.4? Jäsen- 
listaa läpikäydessä voidaan kuitenkin havaita, että laillisiin lääkäreihin 
luettiin myös lääketieteen opettajia ja kirkonmiehiä. Opettajat eivät vält- 
tämättä uransa missään vaiheessa toimineet varsinaisessa lääkärintyössä 
(tai he toimivat sellaisessa vain lyhyen aikaa), mutta heillä oli yhtä kaikki 
lääketieteen koulutus ja heitä pidettiin lääkäreinä.% Esimerkiksi FLS:n 
jäseneksi perustamisvuonna liittynyt Carl Reinhold Sahlberg oli valmis- 
tunut lääketieteen tohtoriksi 1817 ja oli Collegium Medicumin jäsen, 
mutta hän ei ollut toiminut lääkärinvirassa, ainoastaan lääketieteen apu- 
laisena yliopistossa. Hän toimi uransa aikana pääasiassa luonnontieteen 
professorina ja rehtorina.14 

Pappien yhteys lääkäreihin selittyy heille jo kauan sitten annetuilla 
lääkinnällisillä tehtävillä. Lääkärimäärän ollessa vähäinen pappeja koulu- 
tettiin muun muassa rokottamaan ja neuvomaan kansaa tarttuvien tau- 
tien hoidossa ja ehkäisyssä. Papit myös auttoivat keräämään tietoa tau- 
titilanteesta pitäjissä. Suuri osa 1700-luvun ja 1800-luvun alkupuolen 
lääkäreistä olikin pappien poikia** ja monilla papeilla oli myös lääkäri- 
koulutusta, mutta FLS:n jäsenlistan perusteella näyttää siltä, että vain 
lääketieteen tohtoreiksi itsensä lukeneet papit hyväksyttiin lääkäreiksi. 
Osa heistä myös ryhtyi papiksi vasta myöhemmällä urallaan. 

Kolmas lääkäreistä erillinen, mutta heihin kytkeytyvä ryhmä olivat 
apteekkarit. Teoriassa apteekkarin työn hoitaminen lääkärinviran ohessa 
oli kielletty, sillä siihen katsottiin liittyvän intressiongelmia, ja apteekka- 
reilla oli privilegio eli lailla säädetty erioikeus työhönsä.4$ Käytännössä 
eräät lääkärit kuitenkin toimivat myös apteekkareina. Lääkäripulan 
paikkaamiseksi Oulun läänin maaherra esitti lääkintökollegiolle vuon- 
na 1815, että apteekkarin ja piirilääkärin tehtävät yhdistettäisiin Kajaa- 
nissa. Tähän virkaan oli tarkoitus nimittää apteekkari Johan Gallenius, 


42 Edgren 2010, 9. 

mutta esitys jäi toteutumatta, kun hän ei suorittanut tarvittavia kuu- 
lusteluja.19? Suomen ensimmäinen piirilääkäri Barthold Rudolf Hast 
ryhtyi pitämään apteekkia Vaasassa samaan aikaan, kun toimi Pohjan- 
maan piirilääkärinä. Toimi periytyi hänen isältään, maavälskäri Herman 
Rudolf Hastilta.5? Tässäkin profession raja hämärtyy: apteekkarin toimi 
haluttiin ymmärrettävästi pitää lääkärintyöstä erillään, mutta käytännön 
tarve meni toisinaan sääntöjen ohitse. Ammattikuntien yhteenkietoutu- 
neisuutta osoittaa myös lääkintökollegion tapa arkistoida lääkäreiden ja 
apteekkarien vuosikertomukset yksiin kansiin." 

Kenties monitulkintaisin rajanveto profession sisällä on välskäreiden 
ja kirurgien kuuluminen lääkäreiden ammattikuntaan. Tarkasteluajan- 
jakson alussa ammattikunnat olivat vielä selvästi erillisiä. Välskäreitä 
edelsivät keskiajalta lähtien parturit, ulkomailta tulleet käsityöläiset, jot- 
ka parran- ja hiustenleikkuun lisäksi hoitivat haavoja ja tekivät kirurgisia 
toimenpiteitä. Parturiammattikunta järjestäytyi 1500-luvun lopulla, kun 
Parturikilta perustettiin vuonna 1571. Siitä kehittyi kirurgiseura Societas 
chirurgica, joka virallistettiin 1685. Näin kirurgiseuran alaisuudessa 
toimivia alettiin vähitellen nimittää kirurgeiksi ja välskäreiksi. Nimitys 
(r. fältskär, sananmukaisesti kenttäleikkaus) kertoi armeijan omineen 
ammattikunnan omaan käyttöönsä.” Välskärit koulutti ammattikuntalai- 
tos 1700-luvun lopulle saakka. Vuoden 1799 välskäreiden ohjesäännön 
myötä välskäreille tarjoutui mahdollisuus suorittaa kirurgian maisterin 
tutkinto, joka antoi heille vastaavat lääkärinoikeudet kuin lääketieteen 
tohtorilla.3s Ammattikuntien katsotaan yhdistyneen vuonna 1797, jolloin 
Collegium Medicum otti kirurgiyhdistys Societas chirurgican alaisuu- 
teensa ja kirurgian yhdeksi lääketieteen osa-alueeksi. 

Silti lääkäreiden ja välskäreiden koulutus- ja virkavaatimukset olivat 
yhä erilaiset. Tähän haluttiin muutos vuoden 1836 lääkintökollegion kir- 


49 Heikkinen 1985, 68. 

51 Lääkintöhallituksen arkistossa apteekkarien ja lääkärien vuosikertomukset löytyvät samasta arkistoyksi- 

jelmässä keisarille. Siinä ehdotettiin kirurginkoulutuksen muuttamista 
siten, että se vastaisi lääkärinopintoja ja antaisi mahdollisuuden päästä 
myös lääkärinvirkoihin. Ehdotus hyväksyttiin sellaisenaan. Ammatti- 
kuntien erillisyyden jatkumisesta kertoo kuitenkin se, että kirurgit py- 
syivät 1800-luvun alkupuolellakin pääosin kirurgin tehtävissä: oli poik- 
keuksellista, että pelkästään kirurgian maisterin tutkinnon suorittanut 
pääsi lääkärinvirkaan. Nekin, jotka pääsivät, suorittivat tyypillisesti myö- 
hemmin lääketieteen tohtorin tutkinnon.* Lisäksi kirurgian maistereita 
valmistui Suomessa hyvin vähän. Vuoden 1836 asetuksen voimassaolo- 
aikana (1836-1862) valmistui yhteensä vain yhdeksän kirurgian maiste- 
ria. Vuonna 1862 annettiin keisarillinen määräys kirurgian kandidaatin 
ja maisterin tutkintoihin valmistavan erillisen koulutuksen lakkauttami- 
sesta.” Tässä vaiheessa lääkäreiden ja kirurgien koulutukset tulivat siis 
lähemmäs toisiaan. 

Ammattikuntien todellisesta yhdistymisestä ja sen ajankohdasta voi- 
daan siis esittää monenlaisia tulkintoja, ja tämä asettaa haasteita rajauk- 
selle. Jos kirurgien katsottaisiin kuuluvan lääkärien ammattikuntaan 
tietystä vuodesta alkaen tarkoittaisi tämä käytännössä sitä, että jo aiem- 
min täysin samoissa tehtävissä toimineista henkilöistä tulisi vasta tämän 
keinotekoisen rajavuoden jälkeen ”oikeita” lääkäreitä. Tietty erillisyys 
lääkäreihin on kuitenkin vähintäänkin käytännön tasolla jatkunut. Lää- 
käritietokannassa olen ratkaissut välskäri- ja kirurgikysymyksen sisäl- 
lyttämällä tietokantaan ainoastaan ne välskärit ja kirurgit, jotka etenivät 
uransa aikana lääkärinvirkoihin tai -tehtäviin riippumatta siitä, opiske- 
livatko he missään vaiheessa virallista lääkärin tutkintoa. Tämän tarkas- 
telutavan mukaan välskäri-lääkäri-jaottelu on siis ennen kaikkea rajaus 
yksilöiden välillä, ei niinkään koulutuksellisesti tai professionaalisesti. 
Havainnollistava esimerkki on Johan Friedrich Geisse, joka palkattiin 
Kuopion piirilääkäriksi vuonna 1777. Geissella ei ollut minkäänlaista 
lääkärinkoulutusta. Hän oli toiminut ainoastaan välskärinä, eikä tuolloin 
vielä ollut mahdollista suorittaa lääkärinoikeuksia tarjoavaa kirurgian 

maisterin tutkintoa.’ Geisse onkin tässä mielessä hyvin poikkeukselli- 
nen lääkärinvirkaan päässyt henkilö. 

Kirurgin tutkinnon uudistuksen jälkeenkin lääkäriksi päätyminen 
kirurgian maisterin koulutuksella oli käytännössä harvinaista.59 Näistä 
tapauksista voidaan ottaa esimerkiksi Johan Söderberg, joka ehti toimia 
useissa kirurgin viroissa jo ennen kuin valmistui vuonna 1804 kirurgian 
maisteriksi. Hän ryhtyi virkaa tekevän piirilääkärin tehtäviin Raahessa 
1811 ja sai tähän virkaan virallisen nimityksen vuonna 1814. Monien 
kirurgian maistereina lääkärinviroissa toimineiden lääkäreiden kohdalla 
on kuitenkin epävarmaa, ovatko he todellisuudessa olleet vain kirurgian 
maistereita vai eikö heidän muista tutkinnoistaan ole säilynyt tietoa. 
Joka tapauksessa tätä ”välskäriväylää” hyödyntäneet lääkärit ovat olleet 
yksittäisiä. Tavallisempaa oli, että aiemmin välskärin tai kirurgin viroissa 
toiminut ryhtyi opiskelemaan myös lääketiedettä ja pääsi jo opiskelu- 
aikoinaan lääkärinvirkoihin, kuten muutkin lääketieteen opiskelijat ja 
alempia tutkintoja suorittaneet.°° 

Myös lääkärinvirkaan pätevä saattoi toimia välskärinä. Johan Herman 
Cargerin ensimmäinen virka oli kaupunginvälskärinä Oulussa 1804, 
vaikka hän oli lukenut itsensä lääketieteen tohtoriksi jo 1801. Seuraava- 
na vuonna hän suoritti kirurgian maisterin tutkinnon ja ryhtyi Oulun 
apulaispiirilääkäriksi. Useimmiten lääkäri kuitenkin katsottiin välskärin 
tai kirurgin virkaan ylikouluttautuneeksi: kerran lääkärinvirkoihin pääs- 
tyään lääkärit eivät yleensä palanneet pelkästään välskärin tai kirurgin 
tehtäviin. He saattoivat kuitenkin toimia välskärinä lääkärinvirkansa 
ohella.$! 

Kaikki nämä seikat osoittavat toisaalta lääkäri- ja välskäriammattikun- 
tien yhteenkietoutuneisuutta, toisaalta myös pitkään jatkunutta erilli- 
syyttä. Lääkäreiden ja välskäreiden voidaan vielä kautta 1700-luvun ja 
1800-luvun alkupuolen katsoa olleen kaksi erillistä, joskin limittynyttä 
ammattikuntaa, joiden yhteenliittymä oli asteittainen ja muodollinen 

ennen kuin koko lääkärikoulutus alkoi erikoistua ja toisaalta yhtenäistyä 
1800-luvun loppupuolella. 


Lääkäritoiminnan rajanvedot 


Myöskään välskäri-kirurgi-jaottelun ulkopuolella yksittäiset virat eivät 
määritelleet lääkäreiden ”lääkäriyttä”. He saattoivat hoitaa useampia 
virkoja yhtä aikaa ollen samanaikaisesti esimerkiksi piirilääkäreitä ja 
kaupunginlääkäreitä, toiset myös kirurgeja ja lääkäreitä.*? Piirilääkärin 
virkaa on yleensä pidetty korkea-arvoisimpana, ja se on tyypillisesti mai- 
nittu lääkärin ensisijaisena virkana. Tietyt virat ovat myös olleet koko 
profession näkökulmasta näkyvämpiä. Kuten Heini Hakosalo on to- 
dennut, piirilääkärin virka antoi 1700- ja 1800-luvun lääkärikunnalle 
kasvot — lääkärin apua hakeva potilas sai sitä todennäköisimmin juuri 
piirilääkäriltä. Tämä piirilääkäreiden aikakausi jatkui, kunnes 1880-lu- 
vulla perustettu kunnanlääkärijärjestelmä vähitellen syrjäytti sen. Piiri- 
lääkärilaitos lakkautettiin vuonna 1943 kokonaan. Hakosalo on jaksotta- 
nut Suomen lääkärikunnan vaiheet tämän jälkeen kunnanlääkärien 
aikaan (1900-luvun alusta 1970-luvulle), terveyskeskuslääkärien aikaan 
(1970-luvulta vuosituhannen vaihteeseen) ja keikkalääkärien aikaan 
(vuosituhannen vaihteesta eteenpäin). Kuitenkin myös muut lääkärin- 
virat ovat olleet hyvin olennainen osa profession vaiheita ja hoidon jär- 
jestämistä. 

Prosopografiassa valittua rajaustapaa voidaan perustella ennen kaik- 
kea sillä, mihin kysymykseen tutkimuksessa halutaan vastata. Kun lää- 
käreitä tarkastellaan terveydenhuollon toiminnan kannalta, on mielekäs- 
tä sisällyttää ryhmään kaikki, jotka ovat toimineet lääkäreinä, siis olleet 
terveydenhuollon ja potilaiden käytettävissä. Jos kuitenkin halutaan 
tutkia lääkäriprofessiota, rajaus on paremmin perusteltavissa koulutet- 
tujen, virallistettujen lääkäreiden määrällä — riippumatta siitä, onko joku 
muodollisesti epäpätevä henkilö toiminut hetkellisesti jossakin lääkärin- 

virassa. Tällöin nämä epäviralliset toimijat jäävät profession määritel- 
män ulkopuolelle. 

Rajaus pelkästään Suomessa toimineisiin lääkäreihin on siinä mieles- 
sä tutkijalähtöinen, että Ruotsin vallan ajan lääkärit eivät itse välttämättä 
pohtineet tai pitäneet olennaisena sitä, toimivatko he uransa aikana pel- 
kästään nykyisen Suomen tai Ruotsin vai molempien alueella. Vuoden 
1809 vallan vaihtumisen jälkeen erillisyys Venäjään on sen sijaan ollut 
selvempää: Venäjältä ei tullut Suomeen lääkäreitä samassa määrin kuin 
Ruotsista oli tullut, ja Suomella oli oma Lääkintöylihallitus, joka hoiti 
suuriruhtinaskunnan terveydenhoidon asioita.*4 Kun tutkitaan Suomen 
lääkärikunnan historiaa, on haastavaa vetää rajaa siihen, kuka lasketaan 
”suomalaiseksi” lääkäriksi ja mistä lähtien. Pitääkö olla ollut syntynyt 
Suomessa, koulutettu Suomessa vai riittääkö se, että on toiminut Suo- 
messa lääkärinä? Tietokannassa rajaus on tehty jälleen toimen ja viran 
mukaisesti. Suomalaiseen lääkärikuntaan on siis laskettu kaikki henki- 
löt, jotka ovat edes tilapäisesti toimineet lääkäreinä Suomessa riippu- 
matta siitä, missä he ovat kouluttautuneet ja ovatko he tehneet suurim- 
man osan urastaan jossakin muualla. 

Aineiston satunnaisia ongelmatapauksia ovat myös hyvin tilapäiset 
lääkärintoimet. Käytännössä niillä viitataan sodanaikaisiin lääkäreihin, 
joiden kasvanut tarve vaati täysin kouluttamattomien henkilöiden vär- 
väämistä kenttälääkäreiksi.*s Mukana on ollut muun muassa ylioppilaita 
ja vasta opintonsa aloittaneita lääketieteen opiskelijoita. Heidät on sisäl- 
lytetty Lääkäritietokantaan, sillä käytännössä monet heistä toimivat myös 
virallisina lääkäreinä myöhemmin, loppuun asti kouluttauduttuaan.** 

Tilapäisyyteen liittyy myös viran ja lääkärinä toimimisen välisen rajan 
hämärtyminen. Lääkäreiden alkuperäisissä ansioluetteloissa on eroteltu 
varsinaiset virat sekä virat, joita on hoidettu väliaikaisesti ilman virka- 
nimitystä. Usein väliaikainen viranhoito on tapahtunut Lääkintöylihalli- 
tuksen määräyksestä esimerkiksi varsinaisen viranhaltijan sijaisuutena 
tai tämän avustajana. Näiden viranhoitojen pituus vaihteli muutamista 

viikoista vuosiin. Selonteko virallisen virkanimityksen ja väliaikaisen 
viranhoidon välillä ei ole kuitenkaan tarkkarajaista, eikä virkanimityk- 
siä ole välttämättä eri lähteissä erotettu sijaisuuksista ja viranhoidoista. 
Usein viranhoito ilman virkanimitystä ei myöskään muodostanut min- 
käänlaista käytännön eroa: lääkäri voitiin määrätä hoitamaan jotakin 
virkaa ja hän sai nimityksen siihen vasta vuotta tai paria myöhemmin, 
mutta itse työnkuva tuskin muuttui.” Virkanimityksetkään eivät aina 
johtaneet viran vastaanottamiseen. Virkaan nimitetty lääkäri saattoi esi- 
merkiksi kieltäytyä virasta tai menehtyä, ennen kuin ehti aloittaa.8 Näis- 
sä tapauksissa täyttyi siis lääkärinä toimimisen ehto, mutta itse toiminta 
ei ehtinyt alkaa. 


Mitä luvut kertovat? 


Kun edellä mainitut rajaukset on tehty ja perusteltu, jäljelle jäävät lääkäri- 
luvut. On mahdollista laskea suhteellisen tarkkaan, montako lääkäriä 
Suomen alueella minäkin vuonna toimi ja millaisia muutoksia tässä 
määrässä tapahtui vuosien aikana, myös suhteessa väestönkasvuun. 
Mutta mitä muuta luvuista voidaan lukea kuin absoluuttinen (joskin ra- 
jauksesta riippuen häilyvä) lääkärimäärä ja asukasluku, ja onko lukujen 
yksityiskohtainen tulkinta edes mielekästä? 

Lääkärilukujen laskemisella on menneisyydessä ollut yksi selvä tar- 
koitus: lääkärikunnan kasvun mittaaminen. Suhteuttamalla lääkärimää- 
rää asukaslukuun on puolestaan kuvattu lääkäreiden suhteellista määrää 
väestössä sekä valtiollisen terveydenhuollon kehitystä. Siten näilläkin 
luvuilla on paikkansa historiantutkimuksessa, mutta ne eivät ole tarkoi- 
tuksenmukaisia historiallisen hoidontarpeen tai ”lääkärivajeen” mittaa- 
miseen. Luvuista jää uupumaan todellisen tavoitettavuuden realisoitu- 
minen. Frityisen puutteellisesti ne kuvaavat paikallista vaihtelua, joka 
oli pitkälle 1800-luvulle suurta. Lääkäritoiminta keskittyi eteläiseen ja 


67 Ansioluettelokokoelma. 
68 Lääkäritietokanta 1749-1856. 
69 Tarkemmin lääkärimäärän suhteesta väestönkasvuun ks. Kontturi 2020. 

läntiseen Suomeen, missä asukasmäärät olivat suurempia, mutta etäi- 
syydet pienempiä. Frityisesti 1700-luvulla itäisillä ja pohjoisilla seuduilla 
oli vain muutamia lääkärinvirkoja, ja niitäkin oli vaikea saada täytettyä.?* 
Tuolloin myös nykyisen Ruotsin ja Suomen alueen lääkärimäärien välil- 
lä oli suuri ero: Ruotsin puolella oli suhteellisesti selvästi enemmän lää- 
käreitä kuin Suomessa. Tämä on ollut perinteisesti yleinen vertailuase- 
telma kuvattaessa Suomen lääkärijärjestelmän kehitystä, mutta määriä 
on verrattu myös Pohjoismaihin ja muuhun Eurooppaan.” 

Toisinaan lääkärimääriä on mitattu nimenomaan olemassa olevien 
virkojen määrällä. Virkoja oli kuitenkin koko ajanjakson ajan myös tyh- 
jillään, jolloin ne eivät suoraan kerro Suomen todellisesta lääkärimääräs- 
tä. Erityisesti näin oli 1850-luvun lopussa, kun 1856 kerralla tuplatuista 
piirilääkärin viroista suuri osa jäi täyttämättä 1860-luvun vaihteeseen as- 
ti.” Lääkärimäärät eivät myöskään suoraan kuvaa käytettävissä olleiden 
lääkäreiden määrää, sillä lääkäreillä oli hyvin erilaisia tehtäviä. Esimer- 
kiksi piirilääkärin tehtävissä korostettiin etenkin 1830-luvulta eteenpäin 
viran hallinnollista puolta, jolloin he osallistuivat vähemmän potilaiden 
hoitoon.? Sotilaslääkärit puolestaan olivat vain armeijan käytössä, ellei- 
vät olleet samanaikaisesti jossakin muussakin virassa.” 

Hoidon kysyntää, tarjontaa ja realisoitumista onkin mielekkäämpää 
tutkia pienemmissä kokonaisuuksissa, eräänlaisissa ”lääkintäpiireissä”, 
jotka muodostuivat esimerkiksi läänistä, piirilääkäripiiristä tai kaupun- 
gista, jossa toimi oma kaupunginlääkäri. Käytännössä lääkintäpiiri oli 
se maantieteellinen toimintasäde, jonka sisällä asukas saattoi olettaa 
saavansa valtion järjestämää hoitoa. Osan maan asukkaista voidaan 
katsoa kuuluneen näiden lääkintäpiirien ulkopuolelle, jos esimerkiksi 
piirilääkäriä ei ollut omassa läänissä tai hän asui liian kaukana.” Piirilää- 
käripiirien ongelmana nimittäin oli, että piirien kaukaisimmat asukkaat 
joutuivat joko itse matkustamaan kauas lääkärin luokse tai odottamaan 
lääkärin harvoin — mahdollisesti vain kerran vuodessa — tapahtuvaa 


jo Lääkäritietokanta 1749-1856; Kontturi 2020. 
71 Esim. Vuolio 1992, 136; Harjula 2007, 82. 
72 Pesonen 1980, 258. 

73 Pesonen 1980, 163-164. 

74 Lääkäritietokanta 1749—1856. 

käyntiä kotikyläänsä. Toisaalta lähellä piirilääkäriä asuvillekaan tämä ei 
matkustelunsa vuoksi ollut aina tavoitettavissa.?* Sen sijaan kaupungin- 
lääkärillä oli pysyvä toimi kaupungissa, ja hän oli todennäköisemmin ja 
lähempää tavoitettavissa. Kaupunkikontekstissa on siten järkevämpää 
suhteuttaa lääkärimäärää kaupungin asukasmäärään. 

Kokonaan toinen kysymys on, kuinka suurella osalla tästä teoreetti- 
sesta asiakaskunnasta oli todellista kysyntää lääkärin palveluille. 1700- ja 
1800-luvun lääkäreiden kirjoituksissa on havaittavissa ammattikunnan 
tärkeyden ja tarpeen korostamista siitäkin huolimatta, että kansa oli hy- 
vinkin halutonta hakeutumaan lääkärin hoitoon. Epävirallisia parantajia 
ja kotihoitoja suosittiin. Lääkärit kuitenkin luottivat siihen, että heillä 
olisi ollut antaa ratkaisuja terveysongelmiin, kunhan kansa vain olisi 
ymmärtänyt ottaa niitä vastaan.” 

Samojen merkitysten asettaminen on näkynyt myös historiografises- 
ti: tutkimuksessa on käytetty paljon ilmaisuja kuten ”lääkäripula” tai 
”lääkäreiden riittämättömyys”. Martin Dingesin mukaan näin tehtiin 
erityisesti 1970- ja 1980-luvun historiankirjoituksessa, jossa lääkäreiden 
vähyyttä käytettiin osoittamaan yleisesti tarjolla olevien hoidontarjoajien 
puutetta, siten virheellisesti korostaen juuri lääkäreiden merkitystä koko 
parantamisen kentällä. Tämä oletus on siis sijoittanut anakronistisesti 
nykypäivän modernin terveydenhoitojärjestelmän merkityksen mennei- 
syyteen.?$ Todellisuudessa etenkin 1700-luvulla ja 1800-luvun alkupuo- 
lella valtiollisen terveydenhoidon rooli oli marginaalinen kaiken epävi- 
rallisen parantamistoiminnan rinnalla. Toisin sanoen lääkäriprofessiolla 
ei ollut vielä sitä ulkoista valtuutusta, jota se tarvitsi kehittyäkseen ja 
laajetakseen. Kuvauksista on unohdettu profession kehityksen monivai- 
heisuus ja vuorovaikutuksellisuus: tarvittiin profession edustajia, jotka 
lisäsivät vähitellen ihmisten luottamusta lääkärin palveluja kohtaan, 
mikä puolestaan lisäsi kysyntää, jonka ansiosta virkoja voitiin lisätä ja 
professio vahvistui. 


76 Hakosalo 2010, 1546. 

77 Vuorinen 2006, 23; Kontturi 2014, 26, 82; Kontturi 2015, 102—103. 

Lopuksi 


Suomen Terveyden ja hyvinvoinnin laitos teki kesäkuun 2019 alussa 
arvion maan lääkäritarpeen nostamisesta 1100-1800 lääkärillä. Arvio 
perustui laskelmiin kiireettömän hoidon vastaanottomääristä ja seitse- 
män päivän hoitotakuun toteutumisesta. Näin määriteltiin siis potilaan 
kannalta kohtuullinen vastaus hoidon tarpeeseen, jonka avulla lääkäri- 
tarvetta voitiin arvioida 30 

”Lääkäripula” näyttääkin olevan historiallisesti ja modernisti krooni- 
nen ilmiö. Se nousee aina uudelleen ja uudelleen keskustelun aiheeksi 
ja kuvaa myös sitä, miten terveydenhuollon toiminta ja haasteet hen- 
kilöityvät juuri lääkäriin. Määrien laskeminen ja lisääminen on suora- 
viivainen, yksinkertainen tapa puuttua toimimattomaan tilanteeseen. 
Lukujen taakse jää kuitenkin paljon monimutkaisempia kysymyksiä, ja 
menneisyyden tarkasteluun sovellettuna menettelytapa osoittautuu vielä 
pulmallisemmaksi. Miten ensinnäkin määritellään lääkäri, millaisiin 
kysymyksiin lukuja laskemalla pyritään vastaamaan ja kertovatko ne to- 
della sen, mitä niillä yritetään selvittää? 

Lääkärin määrittely profession sulkemisen avulla vaikuttaa yksinker- 
taiselta, mutta lähemmällä tarkastelulla havaitaan, että monenlaiset raja- 
tapaukset ovat hämärtäneet profession rajoja. Lääkäreitä laskiessa jou- 
dutaan väkisinkin määrittelemään ”lääkäriys” jonkin tulkinnanvaraisen 
ominaisuuden avulla, ja usein se on tarpeen tehdä palvelemaan jotakin 
tiettyä tutkimusongelmaa. Tällöin rajauksesta tulee tutkijalähtöinen, ja 
luvut muuttuvat vähemmän vertailukelpoisiksi sellaisen tutkimuksen 
kanssa, jossa niiden laskemisen perusteita ei ole eritelty. 

Virallisen varjossa 


Varhaismodernin ajan parantajat ja katilot 
Ruotsin valtakunnan lähdeaineistoissa 


Petteri Impola 
O https: //orcid.org/0000-0003-3573-519X 


Vuosina 1675-1680 Pirkkalan käräjillä puitiin Eskil Jacobsson Kuituista 
vastaan nostettuja syytteitä taikuudesta ja noituudesta. Syytteiden 
taustalla oli laaja-alainen, niin ihmisten kuin eläinten parantaminen. 
Teiskon kappalainen ajoi vakavia syytteitä, mutta Kuituinen itse, saa- 
den taakseen myötävannojia, myönsi parantaneensa muttei harjoitta- 
neensa taikuutta tai tehneensä pahaa. Oliko Kuituinen taikoja tai pe- 
lätty, rangaistava noita vai yhteisössä tarvittu ja arvostettu parantaja tai 
vielä voimallisempi tietäjä? Toisessa oikeustapauksessa vuonna 1699 
kuultiin Kokemäen ylimääräisillä käräjillä asiantuntijatodistajana Anna 
Frichsdotteria. Hän antoi arvionsa muun muassa kuolleen sikiön iästä, 
kun Carin Jacobsdotteria Birilästä epäiltiin lapsenmurhasta.? Oliko Anna 
lapsenpäästäjä tai kätilö aikana, jolloin Ruotsissa ei vielä ollut koulu- 
tettuja virkakätilöitä? Miksi hänet pyydettiin todistamaan alioikeudessa 
kuolemantuomioon päättyneessä oikeudenkäynnissä, vaikka hänellä ei 
ollut ammattiprivilegiota? 


1 KAKO a:6 & a:7 Pirkkala ja Messukylä 4.-7.10.1675, 131; 16.-18.1.1678, 226-226v; 7.-8.6.1678, 279v-280; 
5.—6.9.1678, 399V; 23.-24.1.1679, 515-516; 12.-14.1.1680, 788; 23.-25.9.1680, 889. 
2 KAII KO a:13 Kokemäki 29.11.1699, 1153-1175. 

Miten saada tietoa Eskilin ja Annan kaltaisista terveystoimijoista 
varhaismodernin ajan Ruotsin valtakunnassa? Tulisiko heitä käsitellä 
kuriositeetteina vai osana laajempaa varhaismodernin ajan epämuodol- 
lista terveydenhuoltoa? Näitä seikkoja olen pohtinut tutkiessani epävi- 
rallisia terveystoimijoita, ja tämän luvun keskeisiä kysymyksiä ovatkin: 
kuinka ja mistä lähteistä voi löytää ja tunnistaa itseoppineita (kansan)- 
parantajia ja kätilöitä varhaismodernin ajan Ruotsin valtakunnassa, mi- 
ten ja millaista tietoa näistä varhaisista terveystoimijoista voidaan saada 
ja millaisin menetelmin ja reunaehdoin heidän toimintaansa ammatti- 
kuntien ja lääketieteen ulkopuolella voidaan käsitteellistää ja analysoida? 

Luvussa erotan viralliset ja epäviralliset terveystoimijat toisistaan 
niin omassa aikalaiskontekstissaan kuin analyyttisina käsitteinä, vaikka 
jako ei ole yksiselitteinen saatikka ongelmaton. Kategorioita erottaa sel- 
keimmin se, että ensiksi mainituilla oli privilegioitu virallinen koulutus 
sekä lupa ja valvojia toiminnalleen, kun taas jälkimmäisillä oli yhteisön 
epämuodollisempi hyväksyntä perinteisiin ja itseoppineisuuteen poh- 
jautuneelle toimijuudelleen. Virallisen terveydenhuollon pysyessä var- 
haismodernissa Ruotsissa pitkään heikkona oli arjen terveyskulttuuri 
ennemmin pluralistinen kuin dualistinen, ja myös virallisissa yhteyk- 
sissä voitiin hyödyntää traditionaalisia keinoja ja toimijoita.3 

Epävirallisten terveystoimijoiden osalta keskityn luvussa erityisesti 
parantajiin ja kätilöihin. Parantajilla tarkoitan laveasti kansanomaisia 
toimijoita, jotka tunnetusti paransivat tai torjuivat ennalta sairauksia ja 
haavoja ihmisiltä tai eläimiltä, osan hyödyntäessä kokemusperäisiä taito- 
ja, osan turvautuessa loitsuihin ja taikuuteen. Korkeimmalla parantajien 
arvoasteikossa olivat monitaitoiset tietäjät.+ Kätilöillä tarkoitan lähde- 
aineistoissa kätilöiksi nimettyjä tai sellaisia naisia, jotka olivat usein 
läsnä synnytysapuna. He olivat käytännössä itseoppineita, lukuun otta- 
matta 1700-luvulta alkaen hiljalleen Ruotsissa yleistyneitä virkakätilöitä.5 
Kaikkinensa parantajat ja kätilöt ovat kiinnostavia tutkittavia ryhmiä, 


Vrt. Ling 2004, 13-15. 

4 Piela 2017, 99-105; Stark 2006, 317; Siikala 2017 [1992], 71-83; Tuovinen 1984, 15; Kopponen 1976, 7-16; 
Lahti 2016, 143-145. 

5 Ruotsin ja Suomen virkakätilöistä, Vainio-Korhonen 2012, Höjeberg 2011 [1981], Romlid 1998, Laiho 

1991 ja Hänninen 1965; kätilöperinteestä esim. Hänninen 1965, 9—16. 

koska parantajien merkitys hiipui hitaasti kruunun organisoiman ter- 
veydenhuollon kehittyessä, kun taas kätilöiden toimenkuva nimellisesti 
säilyi mutta muuttui kansanomaisesta osaksi julkista terveydenhuoltoa. 

Terveydenhuollon ja muidenkin professioiden historiaa on perin- 
teisesi kirjoitettu järjestetyn koulutuksen ja sääntelyn lähtökohdista. 
Usein on etsitty ammattikuntien ensimmäisiä virallisia edustajia, vaikka 
taustalla on voinut olla pitkä traditio, joka on hiljalleen muovautunut 
säänneltyyn muotoon. Tätä ”nollapistettä” edeltäneen ajan kuvaus jää 
usein huomiotta tai epämääräisesti yleistetyksi. Toisaalta professiotutki- 
muksissa on alettu korostaa jatkumoita ja virallisen ja kansanomaisen 
toimijuuden vuorovaikutusta sekä painottaa valtiollisen ohjauksen ohes- 
sa toimijaryhmien keskinäisten suhteiden merkitystä ja niiden sisäisen 
ammatti-identiteetin muodostumista.* Säänneltyjen ja koulutettujen 
toimijoiden osalta tutkimuksen rajaus on selkeä ja viranomaisaineisto 
yhteismitallista. Rajaamisesta sekä lähteiden ja tutkittavien löytämisestä 
tulee kuitenkin paljon haastavampaa, kun tutkitaan kansanomaisia toi- 
menkuvia. Tarkastelen tässä luvussa parantajien ja kätilöiden historiaa 
osana metodologista haastetta siitä, miten ylipäätään tutkia varhais- 
modernin ajan ihmisiä, joista on säilynyt vain hajanaisia ja välillisiä läh- 
teitä. Viime aikoina esimerkiksi naisten, lasten, tilattomien ja säätyjen 
ulkopuolisten ihmisten ”näkymätöntä” toimijuutta on ryhdytty tutki- 
maan syvällisemmin, mikä on vaatinut lähteiden aiempaa moniulottei- 
sempaa hyödyntämistä? 

Ruotsissa varhaismodernin ajan voidaan katsoa alkaneen 1500-luvun 
alkupuolella, kun Kustaa Vaasa nousi kuninkaaksi ja kehitys kohti mo- 
dernia keskusjohtoista valtiota alkoi. Väestöön, lapsikuolleisuuteen ja 
laajemmin terveydenhuoltoon ryhdyttiin kiinnittämään valtiollista huo- 
miota tarkemmin 1600-luvun jälkipuoliskolla ja eritoten 1700-luvun 
alusta alkaen, kun Ruotsin suurvalta tarvitsi lisää veronmaksajia ja soti- 
laita. Tämä vaikutti paitsi uudenlaisten lähdeaineistojen muodostu- 
miseen myös vanhan ja uuden terveystoimijuuden rinnakkaiseloon ja 


6 Professiotutkimuksen problematisoinnista esim. Konttinen 1991, 12-28; Abbott 1988, 2, 7-9, 20-23, 
316—322. 

Esim. Agren 2017; Miettinen & Viitaniemi 2018. 

Piela 2017, 86-101; Laiho 1991, 15-16; Hänninen 1965, 55-63. 

sen näkymiseen perinteisissä lähdeaineistoissa, kuten tuomiokirjoissa, 
joihin pääasiassa keskityn tässä luvussa. Tarkasteluni painottuu valta- 
kunnan ydinalueisiin vuoteen 1809 asti kuuluneeseen Suomeen, joka 
vähäväkisenä alueena säilyi pitkään terveydenhuollon monimuotoisena 
periferiana. 

Selvitän ensiksi, millaisista lähteistä parantajia ja kätilöitä voidaan 
löytää. Sen jälkeen pohdin, millaisin käsittein ja rajauksin heitä tulisi 
määritellä. Lopuksi kuvaan, kuinka parantajista ja kätilöistä saatavista 
tiedonmurusista voidaan muodostaa kontekstoitu kokonaiskuva, ja sel- 
vitän, missä määrin heistä saatava tieto on luotettavaa tai yhtenäistä. 


Tuomiokirjojen järjestelmällinen lähiluku 


Ensimmäisen rajoitteen varhaismodernin ajan itseoppineiden paranta- 
jien ja kätilöiden tutkimukselle asettaa lähdeaineisto. Tutkimushenkilöt 
eivät itse tuottaneet järjestelmällisiä aineistoja itsestään, eikä heistä 
mainintoja sisältäviä aineistoja tehty heidän ehdoillaan. Varhaismoder- 
nin Ruotsin asukkaiden, erityisesti rahvaan, arkea ja tapoja tutkittaessa 
keskeinen aineisto ovat sisältörikkaat oikeudenkäyntipöytäkirjat eli tuo- 
miokirjat.? Niitä on säilynyt jo 1500-luvulta, mutta kattavasti ja sisällöl- 
tään laajentuvina 1600-luvun alkupuolelta. Tällöin perustettujen hovi- 
oikeuksien tuli valvoa alioikeuksien eli kihlakunnan-, raastuvan- ja käm- 
nerinoikeuksien oikeudenkäyttöä sekä antaa lopulliset tuomiot vaka- 
vimmissa rikoksissa. Siksi alioikeudet laativat oikeudenkäynnin yhtey- 
dessä tehtyjen konseptipöytäkirjojen pohjalta niin sanotut renovoidut 
eli puhtaaksikirjoitetut pöytäkirjat, jotka lähetettiin hovioikeuksiin tar- 
kastettavaksi. Suomen alueelta ne ovat säilyneet lähes kattavasti Turun 
hovioikeuden perustamisesta 1623 alkaen. Renovoituja tuomiokirjoja 
tarkemmat konseptipöytäkirjat ovat säilyneet järjestelmällisesti vasta 
1800-luvulta. Toisaalta renovoituihin tuomiokirjoihin tiivistettiin oikeu- 
denkäytölle olennainen tieto. Niihin kirjattua tutkija voi pitää aikalaisille 
merkityksellisenä. 


9 Tuomiokirjojen ja muiden tässä luvussa mainittujen keskeisten varhaismodernin Ruotsin lähdeaineis- 
tojen kattavuudesta, käytettävyydestä ja lähdekritiikistä ks. Impola ym. 2021. 

Oikeudessa käsiteltiin hallinto-, riita- ja rikosasioita. Terveyteen ja 
synnytyksiin liittyvät kysymykset olivat harvoin ensisijaisena huomion- 
kohteena, mutta kätilöitä ja parantajia voi löytää läpikäymällä tuomio- 
kirjoja joko systemaattisesti tai työergonomisesti valikoituja tapaustyyp- 
pejä painottaen. Etenkään epävirallisten toimijoiden havaitsemiseen 
virallisista asiakirjoista ei riitä kevyt silmäily, vaan tarvitaan syvällistä 
lähilukua. Lähiluvulla tarkoitan aineistomassan järjestelmällistä luke- 
mista, tarvittaessa useampaankin kertaan, jotta merkitykselliset yksi- 
tyiskohdat ja teemat nousevat esiin aineistosta. Lisäksi aineiston laaja 
ja tarkka luenta auttaa sijoittamaan ja suhteuttamaan löydetyt tiedon- 
jyväset aikalaiskontekstiin tukien yksityiskohtaisen mutta myös riittävän 
merkityksellisen analyysin tekemistä. 

Parantajista ja laajemmin tietäjistä on mainintoja erityisesti taikuus- 
ja noituusoikeudenkäyntien yhteydessä. Omatoiminen parantaminen 
ja lääkekasvien käyttö oli sallittua, mutta syytteitä nostettiin, mikäli 
epäiltiin hyödynnetyn laittomia, taikuuteen ja noituuteen viittaavia pa- 
rannuskeinoja. Kantajana saattoi olla tyytymätön asiakas tai esivallan 
edustaja, jos yhteisössä levisi huhuja parantajan tarjoamista vahingolli- 
sista konsteista. Myös muista, esimerkiksi taloudellisista syistä johtuva 
kiistely saattoi johtaa taikuus- ja noituussyytösten lietsomiseen, mikäli 
vihamiehen tiedettiin olleen parantajan maineessa. 

Törmäsin Eskil Kuituisen tapaukseen, kun kävin läpi Ylä-Satakunnan 
kihlakunnan tuomiokirjoja. Vuoden 1675 Pirkkalan ja Messukylän kesä- 
ja syyskäräjillä Teiskon kappalainen Simon Mulinus antoi tiedoksi 
Eskilin harjoittavan povaamista ja loitsimista (spädom och signerij) ja 
vaati ylimääräisten käräjien järjestämistä. Aluksi tämä vaikutti tyypilli- 
seltä ympäripyöreältä taikuus- ja noituussyytösten kuvaukselta, joka 
saattoi tuomiokirjassa jäädä tarkentamatta, mikäli syytetty esimerkiksi 
todettiin kunnialliseksi ja vapaaksi syytteistä. Seuraavia käräjäkertoja 
selaamalla ei Kuituisesta löydy lisätietoja, kunnes vuonna 1678 hän il- 
maantuu käräjille vastaamaan esitettyihin syytöksiin. Hän puolustautui 
myöntämällä, että hänellä todella oli erityisiä — mutta laillisia — taitoja. 
Esimerkiksi Hauholta oli eräs talonpoika tullut pyytämään häneltä pa- 
rannusta silmänsä heikkouteen (ögons swagheet). Parannuksen hakija oli 
kuitenkin suunnannut Ruovedelle Mats Haukan luokse, koska Eskilin 

palkkiopyyntö ei miellyttänyt. Seuraavina käräjäkertoina kuultiin lisä- 
tietoja Eskilin parantajan taidoista niin häneltä itseltään kuin muiden 
todistamana oikeudellisen tasapainoilun keskittyessä siihen, oliko kyse 
laillisiksi vai laittomiksi katsotuista keinoista.'* Näin tutkijalle alkoi tai- 
kuus- ja noituusoikeudenkäynnin pohjalta hahmottua kuva siitä, että 
syytetty saattoi mahdollisesti olla parantaja, jopa tietäjä. 

Kätilöistä voi tuomiokirjoista löytää mainintoja seksuaali- ja aviorikos- 
ten, kuten salavuoteuden, huoruuden, lapsenmurhien ja sikiönlähdetyk- 
sen sekä väkisinmakaamisen ja sukurutsan yhteydessä. Heidän apuunsa 
voitiin turvautua myös kaksineuvoisten avioliittolupia ratkottaessa. Rah- 
vas suhtautui aviottomien henkilöiden seksisuhteeseen ymmärtäväises- 
ti, mikäli se johti avioliittoon, mutta lain ja kirkkokurin näkökulmasta 
avioliiton ulkopuolinen salavuoteus oli rangaistavaa. Yksinkertaisessa 
huoruudessa toinen ja kaksinkertaisessa huoruudessa molemmat suh- 
teen osapuolet olivat tahoillaan aviossa, ja rikoksen lähtökohtaisena ran- 
gaistuksena oli kuolema. Ankarien sakkojen, kuolemantuomion ja yh- 
teisöllisen häpeän pelossa avioliiton ulkopuolisesta suhteesta raskaaksi 
tullut nainen usein ennemmin yritti keskeyttää raskauden tai surmasi 
syntyneen lapsen kuin meni salavuoteudesta tai huoruudesta oikeuteen. 
Avioton lapsi voitiin myös yrittää synnyttää yksin piilossa, mikä lisäsi 
lapsen riskiä syntyä kuolleena. Tuomiokirjoissa näitä rikoksia esiintyy 
1500-luvulta ja suurenevissa määrin 1600-luvun lopun luterilaisesta 
puhdasoppisuudesta alkaen. Uskonnollismoraalisen katsannon lisäksi 
kaitsennan taustalla oli huoli väestöstä, syntyvyydestä ja kuolleisuudes- 
ta, jotka haluttiin yhtenäistää valvotun avioliiton alaisuuteen. Väestön- 
kasvun ja yhteiskunnan sosiaalisen muutoksen paineistettua avioliitto- 
markkinoita aviottomat suhteet ja lapset sekä lapsenmurhat säilyvät 
lähdeaineistoissa merkittävinä aina 1900-luvun alkuun. 

Lapsenmurhasta epäiltyjen oikeudenkäynneissä voitiin kuulla todis- 
tajina synnytyksessä läsnä olleita henkilöitä, sukulaisia, ”kunniallisia 
vaimoja” tai nimenomaisesti kätilöiksi mainittuja. Vaikka järjestettyä 
kätilöiden ammattikuntaa ei Ruotsissa vielä 1500-luvulla ollut ja 1600- 


10 KA KO a:6 Pirkkala ja Messukylä 4.—7.10.1675, 131; 16.-18.1.1678, 226-226v; 7.-8.6.1678, 279v-280; 
Tuomiokirjojen taikuus- ja noituuskäsitteistä, Eilola 2003, 55-59; Lahti 2016, 26—30. 

luvullakin sellainen toimi käytännössä vain Tukholmassa, annettiin en- 
simmäinen kätilöitä koskeva määräys vuoden 1571 kirkkojärjestyksessä, 
jossa ohjeistettiin kätilöinä toimivia opettelemaan hätäkasteen kaava. 
Velvoite hätäkasteen osaamiseen vahvistettiin vuoden 1686 kirkkolaissa, 
ja siksi kätilöintiä harjoittaneista tuli pitää kirjaa. Vuoden 1655 kunin- 
kaallisessa lapsenmurhaediktissä ja vuoden 1669 lapsenmurhaplakaa- 
tissa määrättiin, ettei kukaan saisi synnyttää yksin salassa, vaan se kat- 
sottaisiin oikeudessa raskauttavaksi todisteeksi. Kätilöillä oli siten rooli 
todistajina lapsenmurhissa. Heidät velvoitettiin tivaamaan aviottoman 
lapsen synnyttäjiltä isän henkilöllisyyttä, kunnes vuonna 1777 säädet- 
tiin vaitiolovelvollisuus. Kätilöt saattoivat myös antaa arvionsa kuolleena 
löydetyn lapsen tai sikiön iästä ja kuolinsyystä. Kuolleen lapsen äidin 
löytämiseksi kätilöt ja kunniallisina pidetyt vaimot saatettiin määrätä 
tutkimaan yhteisön naisten rintoja. Oikeudessa alkoi 1700-luvulta al- 
kaen esiintyä koulutettuja virkakätilöitä, mutta oikeudellinen vastuu oli 
viime kädessä miespuolisilla lääkäreillä ja välskäreillä, vaikka kätilö olisi 
suorittanut naisen kehon sisätutkinnan." 

Anna Frichsdotterin löysin tuomiokirjakortiston avulla. Se on suku- 
ja historiantutkimuksen avuksi 1900-luvulla laadittu hakusana-, hen- 
kilö- ja paikannimikortisto, johon Anna oli kirjattu kätilö-asiasanan 
alaisuuteen. Kortistossa on 1600-luvulta vain muutamia kihlakuntia län- 
tisestä Suomesta, Itä-Suomesta, Pohjois-Pohjanmaalta sekä Käkisalmen 
läänistä. Se ei siksi ole kovinkaan kattava, eikä valmis kortisto saisi olla 
tutkimuksen maantieteellisen rajauksen perusta. Kortistossa on muun 
muassa kategoria Lääkintä ja terveydenhoito, jonka alle on listattu asia- 
sanoiksi esimerkiksi kätilö, synnytys, kansanparantaja ja kuppaus.” Lisäk- 
si terveystoimijuuteen viittaavaa tietoa voi löytyä kategoriasta Taikuus ja 
noituus, vaikkei se kävisi ilmi tiiviistä kortistomerkinnästä. Valitettavasti 
kortiston asiasanoitus ei kaikkinensa vastaa nykytutkimuksen kysymyk- 
senasetteluihin ja voi sisältää virheitä. 


11 1571 kirkkojärjestys, 5 luku, Then Swenska Kyrkeordningen 1621 [1571], XX-XXIII; 23.2.1655 lapsenmurha- 
edikti, Schmedeman 1706, 299-300; 26.4.1669 lapsenmurhaplakaatti, Schmedeman 1706, 584-585; 1686 
kirkkolaki, IV luku § IV, Schmedeman 1706, 1009-1010; Vainio-Korhonen 2012, 87, 158-180; Saarimäki 
2010, 18-19, 208-209; Rautelin 2009; Romlid 1998, 42-53; Aalto 1996; Laiho 1991, 15-16, 21; Hänninen 
1965, 29, 70-76. 

12 Tuokko. 

Valmista kortistoa käytettäessä tutkijan ymmärrys aikalaiskontekstis- 
ta voi jäädä kapeaksi. Siksi paras tapa on käydä tuomiokirjoja läpi itse. 
Aineistoa järjestelmällisesti läpikäydessä voivat aluksi turhalta tuntuvat 
henkilö- ja asiatiedot osoittautua myöhemmin tärkeiksi avaintapauk- 
sien taustoittamisessa. Näin tutkija hahmottaa aikalaiskontekstin laa- 
jemmin ja voi huomata esimerkiksi, millaisessa yhteisössä parantajat ja 
kätilöt elivät, oliko heidän käräjöintinsä poikkeuksellista vai ei ja keitä 
he olivat terveystoimijuuden ulkopuolella. Myös Anna Erichsdotterin 
voi löytää etsimällä Ala-Satakunnan lapsenmurhatapauksia suoraan 
tuomiokirjasta vuodelta 1699. Tällöinkin pitkää, yli kaksikymmensivuis- 
ta käsittelyä pitää malttaa lukea riittävän pitkälle, koska Annaa kuullaan 
todistajana vasta tapauksen jälkipuoliskolla.” 

Tuomiokirjojen käyttöä helpottaa toisinaan niiden liitteenä oleva 
sakkoluettelo, vaikkakin luetteloon päätyivät vain tapaukset, joista annet- 
tiin sakkotuomio. Tuomiokirjoissa voi olla myös sivunumeroitu, yleensä 
kantajan tai vastaajan etunimen mukaan aakkostettu hakemisto. Vaikka 
hakemistot yleistyvät 1600-luvulla, niiden ilmaisutarkkuus on niukka. 
Lisäksi pelkkä riita- tai rikosnimike ei kerro, mitä tietoja tapauksen var- 
sinaisessa käsittelyssä tulee ilmi ja keitä kaikkia kuullaan. Kuituisen 
ensimmäisen oikeuskäsittelykerran kohdalla sisällysluettelossa lukee 
vain, ”Eskil Jacobsson Kuituinen noituudesta” (Eskil Jacobsson Kuituinen 
om Trolldoom)'+, mistä ei vielä ilmene hänen parantajantoimensa. Lap- 
senmurhatapausta, jossa kätilö Anna todisti, ei löydy vaillinaisesta ha- 
kemistosta eikä sakkoluettelosta, koska asia alistettiin hovioikeuden 
ratkaistavaksi. 

Tuomiokirjoja järjestelmällisesti lukemalla voi löytää parantajina ja 
kätilöinä toimineita myös muissa rooleissa yhteisöissään. Esimerkiksi 
Huittisten käräjillä tavataan 1600-luvun puolivälissä jatkuvasti omia ja 
muiden riitoja hoitamassa paikallisten edusmiehenä esivallan kanssa 
kiistellyt, voudista valittanut ja Tukholmassa kuninkaissa käynyt punka- 
laitumelainen talonpoika Markus Matsson Kouvo, jolla oli myös saha- 
mylly. Hän ja hänen vaimonsa joutuivat noituussyytöksien kohteeksi. 


13 KA II KO a:13 Kokemäki 29.11.1699, 1161-1162, 1172-1173. 
14 KAKO a:6, 191v. 

Vuonna 1658 Kouvon väitettiin parantaneen ja taikoneen korvausta 
vastaan vasikkaonnea, ja esimerkiksi vuonna 1665 hän oli parantanut 
hammassäryn polttamalla suolaa tuoreeseen pihlajapuuhun kairatussa 
kolossa. Parantamistoimi oli kuitenkin vain osa Kouvon mainetta, vai- 
kutusvaltaa ja verkostoja. Mikäli lukisi vain Kouvon lukuisista noituus- 
oikeudenkäynneistä, jäisi hänestä saatava kuva kapeaksi ja hänen ase- 
mansa suurtalonpoikana huomiotta. Hierarkkisessa yhteiskunnassa 
myös parantajilla ja tietäjillä oli järjestys, jossa mahtitalonpoika koettiin 
kyvykkäämmäksi kuin palkollinen tai irtolainen.5 

Myös kätilöiden luotettavuuteen ja valikoitumiseen vaikutti sosiaali- 
nen tausta. Virkakätilöiksi valittiin 1700-luvulta alkaen eritoten porvaris- 
vaimoja. Itseoppineiden kätilöiden taustat olivat puolestaan kirjavia: 
1600-luvun jälkipuoliskolla kätilöinä toimivat esimerkiksi laivamiehen 
leski, ratsumiehen vaimo ja irtolainen.'* Terveyshistoriassa on pitkään 
tarkasteltu lääketieteellisesti koulutettujen ja ei-koulutettujen välistä 
rajaa, eikä niinkään näiden ryhmien sisäistä ja välistä sosiaalista jakau- 
maa. Ihmisen yleinen maine ja siviilisääty saattoivat olla tärkeämpiä 
muuttujia varhaismodernille toimijuudelle kuin koulutus ja laillistettu 
asema.” Tutkijan tuleekin havainnoida lähteistä yksityiskohtia terveys- 
toimijuutta laajemmin. Tuomiokirjojen lähiluku korostuu naispuolisten 
parantajien ja kätilöiden kohdalla, koska patriarkaalisen yhteiskunnan 
asiakirjoissa naiset ylipäätään esitettiin suhteessa sukulais- ja edusmie- 
hiin. Esimerkiksi Tammisaaren raastuvassa 1667 kätilönä todistaneen 
Margitta Bertillsdotterin mieheksi mainittiin Simon Olofsson, saman- 
nimisen miehen toimiessa raatimiehenä. Lähipiirin (miesten) avulla 
voidaan analysoida välillisesti, millaisessa sosiaalisessa asemassa, ver- 
kostoissa ja yhteisössä itse tutkimuskohde eli ja toimi. 

Toisessa tapauksessa vuonna 1669 Turussa etsittiin kuolleena löyde- 
tyn lapsen äitiä, ja viisi kätilöä lähetettiin kortteleittain tutkimaan alueen 


15 KAI KO a:3 Huittinen 30.—31.3. & 1.-2.4.1658, 64v-67v; 12., 13., 15.11.1658, 135v-136v; | KO a:7 Huittinen 
30.6. & 1.7.1651, 215-215v; TMA Ulvila:1-2, Huittinen 27.-28.2.1665, 186—190v; Suvanto & Niemelä 1986, 
42-43, 73, 77, 107-109, 120, 200; Tuovinen 1984, 14-15. 

16 KA II KO a:13 Uusikirkko 23.-25.10.1699, 854-855; Il KO a:5 Jääski 20.-23.10.1690, 213-215; 0:5 
Uusikaarlepyy 16.1.1699, 12-24; Vainio-Korhonen 2012, 39-45. 

17 Thomas 2009. 

18 KAd:1 Tammisaari 9.9.1667, 22-23. 

naisia ja näiden rintoja. Kätilöistä neljä oli nimetty vain miehensä mu- 
kaisesti: Elia Norrmanssin leski, valvoja Bängen anoppi, puutarhamesta- 
ri Nillsin vaimo ja Jacob Wirtzan vaimo. Tutkijan selvitettäväksi muualta 
tuomiokirjasta tai muista henkilöhistoriallisista lähdeaineistoista jää, 
mitä kätilöt olivat nimeltään." Toisaalta tarkkoja nimiä ei ole välttämä- 
töntä tietää. Koska parantajista ja kätilöistä kertova aineisto on rajallista, 
ovat kaikki maininnat, jopa yksittäiset sanat ja lauseet, arvokkaita. Kä- 
räjärahvas saattoi esimerkiksi yleisesti todeta, että pitäjässä on ihmisiä, 
joiden parantamistaitoihin luotetaan. Tutkijan ei ole välttämätöntä yk- 
silöidä toimijaa, vaan tieto aikalaisille potentiaalisesti totena pidetystä 
terveystoimijuudesta ja sen kuvailusta voi riittää tarkastelun aihioksi. 

Identifioitujen toimijoiden sijaan voi aineistosta kerätä parantami- 
seen tai synnyttämiseen liittyviä verbejä, substantiiveja, adjektiiveja ja 
fraaseja, joista voidaan kasata analysoitava tietomassa. Niin sanotulla 
”verbiorientoituneella metodilla” (verb-oriented method) on tutkittu var- 
haismodernin ajan ”näkymätöntä työtä” (unpaid, invisible work) etsimällä 
erilaisista lähteistä työntekoa ilmaisevia verbejä. Hypoteettisesti esimer- 
kiksi miesten välistä tappelua käsiteltäessä on voitu todistaa, että kylän- 
nainen paransi haavat pientä korvausta vastaan, jolloin saadaan tietue 
siitä, että nainen ylipäätään voi parantaa korvausta vastaan. Tällaisen 
fragmentaarisen tietoaineksen systematisoiduttua on saatu lisätietoa 
naisten, lasten ja muutoinkin eri ryhmien harjoittamasta sivu- ja silppu- 
työstä. Näin on pystytty kiertämään työnteon normit, ihanteet ja ammatti- 
nimikkeet arjen monotonisina määrittäjinä.?* 

Lähestymistapa on hyödyllinen, koska aikalaistittelit eivät kerro mo- 
nimuotoisesta toimijuudesta, jota ihmiset harjoittivat sääty- tai ammatti- 
asemansa reunamilla. Esimerkiksi parantaja ei ollut virallinen asiakir- 
joissa käytetty nimike, jota tutkijan kannattaisi etsiä. Parantajana toimi- 
nut on nimetty lähteissä virallisen sosiaalisen asemansa tai ammattinsa 
mukaan esimerkiksi talonpojaksi, mutta tieto parantajantaidoista voi 
tihkua lähteestä esiin muutoin. Tämän ”titteliharhan” kiertämiseksi ver- 
beille, adjektiiveille ja muille virikkeille avoin lukemistyyli sopii juuri 


19 KA z:37 Turku 27.8.1669, 446. 
20 Agren 2017, 13-19; Fiebranz ym. 2011. 

itseoppineiden terveystoimijoiden etsimiseen. Esimerkiksi Kuituisen 
syyte koski noitumista ja taikauskoa, jotka olivat rikosoikeudellisia kä- 
sitteitä, mutta tuomiokirjassa hänen kuvailtiin muun muassa neuvo- 
neen Henrich Michelssonia kylvettämään (bada) heikkopäisyyden 
(hufwudhswagheet) vaivaamaa poikaansa muurahaiskeon ”rikoilla” (medh 
Smoll af een Myrstacka), mikä katsottiin laittomaksi tavaksi yrittää pa- 
rantaa (curera). Kouvon taas kerrottiin, nimenomaan verbillä ilmaisten, 
parantaneen hammassäryn (booter Tandwärk).?" 

Lapsenmurhaoikeudenkäynnissä kätilö Anna Erichsdotter todisti, 
että tarkasteltuaan kuolleena löydettyä sikiötä (Fostret) ja eritoten siltä 
puuttuvia kynsiä (Nagler) ja hiuksia päästä (Häär pä hufwudet) — havait- 
tuaan ainoastaan ihokarvoja (hullhär) korvien ympäriltä — hän vakuuttui 
siitä, ettei sikiö ollut täysiaikainen (fullgängit). Syytettynä ollut äiti Carin 
myönsikin, että oli itse tarttunut käsin sikiöstä (medh händerne tagit 
i Fostret), ja siten toimittanut synnytyksen (befordrat Födslan).? Tällaisia 
mainintoja synnytyksiä tai parantamista koskien voi kerätä analysoita- 
vaksi tietomassaksi. Fi ole siis välttämätöntä, että keskiössä ovat toimijat 
henkilöinä, vaan heistä saatavat toimijuutta kuvaavat tiedonsirpaleet ovat 
jo itsessään arvokasta tutkimusainesta. 

Kuten Jenni Kuuliala luvussaan kanonisaatioaineistojen osalta toteaa, 
lähdekritiikki ja tutkijan rooli korostuvat menneiden terveyskäsitysten 
selvittämisessä epäsuorien tiedonsirpaleiden perusteella sekä niiden 
suhteuttamisessa nykykäsitteisiin. Vastaavasti varhaismodernin Ruotsin 
tuomiokirjoja tutkiessa pitää huomioida aineiston alkuperäinen käyttö- 
tarkoitus ja lähdemerkintöjä rajannut kaavamainen oikeus- ja kirjaamis- 
prosessi. Ihmisten oletettiin lähtökohtaisesti puhuvan oikeudessa tilan- 
teeseen sopivalla tavalla, ja lisäksi kirjuri yhtenäisti sanastoa ja ilmaisuja 
etenkin puhtaaksikirjoitetuissa tuomiokirjoissa. 


21 KAa:6 Pirkkala ja Messukylä 23.—24.1.1679, 516; SAOB: smäl; TMA Ulvila:1—2, Huittinen 27.-28.2.1665, 
186v. 
22 KA II KO a:13 Kokemäki 29.11.1699, 1161-1162. 

Muita lähteitä 


Terveystoimijuuden yksilöimisessä ovat tuomiokirjojen rinnalla hyö- 
dyllisiä myös henkilöhistorialliset lähdeaineistot kuten kirkonkirjat, 
henkikirjat ja maakirjat. Perusaineistoa ovat lisäksi lait, asetukset ja 
säädökset, jotka Ruotsin ajan osalta on pääosin painettu. Parantajien 
kohdalla tämä tarkoittaa taikuutta ja noituutta koskevia lakeja, mutta 
myös lääkäreille ja välskäreille annettuja ammattiprivilegioita, ja siten 
puoskaroinnin kitkentää. Parantamisen osalta normit ja ihanteet olivat 
häilyviä. Yrttien ja voiteiden käyttö oli hyväksyttyä, mutta esimerkiksi 
loitsuihin turvautuminen saattoi kallistua taikuus- ja noituusrikosten 
puolelle. Hyväntahtoinenkin parantaminen oli potentiaalisesti vaarallis- 
ta, koska jos parantaja osasi selvittää taudin syyn, hän kääntäen osasi 
myös aiheuttaa vaivan. Käräjillä tätä sallitun ja kielletyn rajankäyntiä 
puitiin tarkoin. Lopullisen tulkinnan teki käräjäyhteisö osoittaen joko 
yleistä luottamusta tai epäluottamusta epäiltyä kohtaan.” 

Kätilöitä koskevia tärkeimpiä normeja kirjallisine ilmaisuineen kirkko- 
järjestyksen (1571) ja -lain (1686) lisäksi olivat eritoten Collegium medi- 
cumin perustaminen 1663, jonka tehtäviin kuului kätilöiden valvonta ja 
yleisesti puoskaroinnin vastustaminen, ja vuosisadan vaihteessa valtiolli- 
seen virkakätilöjärjestelmään tähdänneet lukuisat säädökset, tärkeimpä- 
nä ensimmäinen Tukholmaa koskenut kätilöohjesääntö 1711, joka uudis- 
tettiin valtakunnalliseksi 1777. Normeja edelsivät anomukset, mietinnöt, 
lainvalmistelut ja valtiopäiväkeskustelut, jotka lähteinä heijastelevat eri 
ryhmittymien, kuten säätyjen, erilaisia tavoitteita. Ihanteita ei pidä tul- 
kita yhtäläisyysmerkein arkitodellisuuden kanssa, mutta sääntelystä voi- 
daan kuitenkin joskus välillisesti päätellä tietoa epävirallisista käytänteis- 
tä. Esimerkiksi normeissa ilmaistu huoli puoskaroinnin vastustamisesta 
niin parantamisen kuin synnytysten osalta kertoo siitä, että sitä todella 
harjoitettiin. Kun sakonuhka itseoppineisiin kätilöihin turvautumisesta 
poistettiin vuonna 1780, voidaan puolestaan tulkita, ettei virkakätilöitä 
riittänyt koko valtakuntaan, ja naiset olivat saattaneet rangaistuksen pe- 
lossa synnyttää yksin. 


23 Eilola 2003, 72-76, 96; Lahti 2016, 149; Tuovinen 1984, 10—11; Kopponen 1976, 15. 

Vaikka säädökset lähtökohtaisesti koskivat virkakätilöitä, voidaan 
niistä yrittää tehdä päätelmiä epäsuorasti myös epävirallisten kätilöiden 
toimintamahdollisuuksista. Vastaavaa tietoa on 1700-luvulta alkaen niin 
pitäjänkokousten kuin maistraattien pöytäkirjoissa, joissa keskusteltiin 
virkakätilöiden hankkimisesta, ja muutoinkin vaivais- ja terveydenhuol- 
losta. Esimerkiksi Uudenkirkon pitäjänkokouksessa vuonna 1778 poh- 
dittiin nimismiehen tyttären lähettämistä Tukholmaan kalliiseen kätilö- 
oppiin. Pitäjäläiset pitivät valantehnyttä kätilöä sinänsä hyvänä, mutta 
vastustivat ehdotusta, koska tämä pystyisi auttamaan vain yhtä naista 
kerrallaan ja koska pitäjän naiset luottivat perinteisiin kätilöihin.?* 

Piispan- ja rovastintarkastusten yhteydessä voitiin nostaa esiin seura- 
kunnassa harjoitettua taikauskoa ja puoskarointia. Esimerkiksi Jokiois- 
ten rovastintarkastuksessa 1672 Markus Kouvon todettiin yhä harjoitta- 
van parantamista. Lisäksi etenkin papisto laati erityisesti 1700-luvun 
jälkipuoliskolla paikalliskuvauksia, joissa oli väestötietoja ja mainintoja 
terveysoloista ja -toimijoista. 

Virallisten toimijoiden aseman hiljalleen vahvistuessa voidaan näitä 
koskevista asiakirjoista saada välillistä tietoa kansanomaisista paranta- 
jista ja kätilöistä. Esimerkiksi piirilääkärien tuli vuosikertomuksissaan 
ilmoittaa haitallisista puoskareista. Virkakätilöiden osalta aineistoa, 
tärkeimpinä kätilömatrikkeleja ja synnytyspäiväkirjoja, on saatavilla 
kasvavissa määrin 1700-luvulta alkaen lääkintäkollegion ja synnytys- 
sairaaloiden arkistoissa.?* Lisäksi varteenotettavia vertailukohtia arjen 
toimijuudelle ovat opaskirjat, kunhan huomioi niiden tarkoitusperän. 
Ensimmäisen ruotsinkielisen kätilöoppaan Den Swenska Wäl-öfwade 
Jord-Gumman (1697) kirjoitti lääketieteen tohtori Johan von Hoorn, joka 
kuvasi teoksessaan myös perinteisiä kätilöitä, mutta antoi heidän tai- 
doistaan ja olemuksestaan negatiivisen ja yksipuolisen kuvan korostaen 
koulutettujen kätilöiden osaamista ja luotettavuutta. Vastaavasti lääkä- 
rikunnalle kehittyi oma kirjallisuus, ja hiljalleen alettiin julkaista myös 
rahvaalle suunnattuja lääkintäoppaita, kuten Christfrid Gananderin 


24 TMA JK:102 29.8.1778. 

25 Oja 1950, 39. 

26 Vainio-Korhonen 2012, 12; Romlid 1998; Hänninen 1965. Puoskareista suhteessa lääkäreihin, Ling 
2004 ja Saara-Maija Kontturin luku tässä kirjassa. 

vuonna 1788 ilmestyneet Maan-Miehen Huone- ja Koti-Aptheeki sekä 
Eläinden Tauti-Kirja.?7 

Vaikka oppaat normien tavoin edustavat virallista lääketiedettä, sisäl- 
tävät ne tutkijan näkökulmasta myös tietoa aikakauden yleisestä taito- 
tiedon tasosta. Osa tästä taitotiedosta on saatettu omaksua oppaista kan- 
sanomaiseen toimintaan, mutta osa saattoi päinvastoin olla omaksuttu 
nimenomaan kansanomaisesta viralliseen. Erityisesti epävirallisten kä- 
tilöiden käytännön työstä synnytyksissä on saatavilla vain vähän tietoa, 
koska edellä kuvatun kaltaiset maininnat kätilöistä tuomiokirjoissa kes- 
kittyvät lähinnä heidän kuulemisiinsa asiantuntijatodistajina. Tällöin 
kerrotaan harvoin suoraan itse synnytystilanteen käytänteistä, minkä 
takia varhaiset kätilöoppaat ovat etenkin virkakätilöiden osalta luontevin 
lähde syventyä siihen, millaista kätilön arkityö oli ainakin teoreettisesti 
ja ihanteellisesti ennen, aikana ja jälkeen synnytyksen. 

Myös sanomalehdissä kuvattiin terveysoloja ja -toimijoita 1700-luvul- 
ta alkaen. Suomen ensimmäisessä sanomalehdessä Tidningar Utgifne Af 
et Sällskap i Abo raportoitiin kuriositeetteina 1600-luvulla parantamista- 
kin harjoittaneiden tietäjien, kuten Frich Puujumalan, hovioikeusistun- 
noista, joiden pöytäkirjat tuhoutuivat sittemmin Turun palossa 1827.8 
1800-luvun ja 1900-luvun alun sanomalehdistä löytyy valistavan lääke- 
tieteen käsittelyn lisäksi mainintoja perinteisistä parannus- ja synnytys- 
taidoista sekä puoskarioikeudenkäynneistä.?9 Kätilölehti perustettiin 
vuonna 1896 ja Tidskrift för barnmorskor i Finland 1906. Lisäksi merkit- 
tävä, mutta historiantutkijan näkökulmasta lähdekriittisesti haastava 
lähteistö ovat muistitietoaineistot ja esimerkiksi SKS:n arkisto, jossa on 
mittavasti tietoa eriaikaisesti kerrostuneista parannus- ja synnytysperin- 
teistä. Kätilöt alkoivat 1700-luvulla laatia kirjoituksia ammatistaan, ja 
1900-luvun alussa Suomenkin puolella julkaistiin kätilöiden muistel- 
mia. Vuonna 1989 järjestettiin kotisynnytys-aiheinen muistiedon keruu- 
kilpailu, jossa osa muistoista ylettyi maallikkokätilöihin ja 1800-luvulle 


27 Vainio-Korhonen 2012, 19, 24-25; Höjeberg 2011 [1981], 63-70; Romlid 1998, 53-55; Laiho 1991, 17-18; 
Tuovinen 1984, 10; Hänninen 1965, 22-23, 31, 36—40. 

28 Äbo Tidningar no 8, 23.2.1795. 

29 Kananoja 2021. 

asti3° Tietäjä- ja parantajalaitoksen viimeisiä edustajia haastateltiin vielä 
1900-luvulla ja osalta säilyi myös henkilökohtaisia aineistoja." 


Toimijoiden määrittämisen haasteet 


Kun lähdeaineistoista on havaittu mahdollisesti parantajina ja kätilöinä 
toimineita henkilöitä, eivät tutkijan haasteet hellitä. On tehtävä tulkinta 
siitä, riittävätkö havainnot osoittamaan jonkun olleen terveystoimija ja 
päätettävä, mitä käsitteitä ja nimikettä hänestä käyttää. Tulkinta on tutki- 
jan, koska kyseiset terveystoimet eivät olleet järjestäytyneitä, eikä niillä 
ollut virkakätilöitä lukuun ottamatta selkeitä ammattinimikkeitä. Aika- 
laiset ovat voineet käyttää käsitteitä sekalaisesti, eivätkä tutkijatkaan ole 
käyttäneet nimikkeitä yhteneväisesti niin, että ne aina vastaisivat ana- 
lyyttisia käsitteitä. Haastetta lisäävät myös lähteiden ruotsinkielisyys ja 
käsitteiden vertautuminen suomalaisiin vastineisiin, mikä kosketti jo 
aikalaisia. 

Kokemäen käräjillä Anna Erichsdotter esiteltiin varsinaiselta asemal- 
taan Johan Eskelssonin anoppina ja leskenä. Vasta hänen lausuntonsa 
jälkeen, kuin todistuksen uskottavuutta vahvistaen, todettiin Annan toi- 
mineen kätilönä (barnemoderska är brukat). Hänen asemansa kätilönä 
tuotiin ilmi nimenomaan toimijuuden eikä ammattitittelin muodossa. 
Joskus tuomiokirjoissa saatettiin kertoa, että kätilö oli toiminut kauan, 
kuten Tammisaaressa Margita Jacobsdotter yli 40 vuotta, millä oikeus 
korosti todistajan luotettavuutta. 

Nykykielessä voidaan käsitteellisesti erottaa itseoppineet lapsenpääs- 
täjät (jordemoder, jordemor, jord(e)gumma) ja oppineet kätilöt (barn(e)- 
morska, -moderska). Svenska Akademiens Ordbokin mukaan jordegumma 
on vanhempi käsite ja määrittyi vasta 1800-luvulla tarkoittamaan ni- 
menomaan ei-oppinutta kätilöä. Samaan aikaan käsite barnmorska alkoi 
myös Suomessa vakiintua viittaamaan nimenomaan valtion koulutta- 
miin ja valvomiin kätilöihin. 


30 Esim. SKVR; Höjeberg 1995; Niiranen 1935; Helsti 2000. 
31 Esim. Heikki Hurstista (k. 1972) Kopponen 1973, ja Juho Luomajokea (k. 1914) eli Hätämaan tietäjää, 
jolta jäi myös muistiinpanoja, Koskela, Punkeri & Tölli 1975; Haanpää 1916. 

Vanhoja lähteitä lukiessa jako ei kuitenkaan toimi, koska käsitteiden 
käyttö ei ollut aikanaan vakiintunutta, etenkään jos kirjuri joutui kään- 
tämään suomenkielisiä lausuntoja ruotsiksi. Kokemäellä kirjuri on tuo- 
mion perusteluissa kerrannut korostaen, että asiassa antoi valallisen 
lausuntonsa Anna Erichsdotter, joka on toiminut kätilönä (som för Jorde- 
gumma är brukat) ja jolla siksi on tarkka tietämys (fördenskull noga Kun- 
skap hafwa). Kirjuri käytti siis saman tapauksen kirjaamisessa molempia 
käsitteitä (barnemoderska, jordegumma) kuvaamaan Annan kätilöyttä, jota 
vahvisti vielä se, että kirjuri ei käyttänyt muista sikiön iästä todistaneis- 
ta naisista kätilö-nimikettä 3? Muutoinkin 1600- ja 1700-luvun tuomio- 
kirjoissa kätilö-käsitteitä käytetään sekaisin, jopa yksittäisissä teksteissä. 
Siksi en tulkitsisi ennen 1800-lukua, että jordemoder/gumma viittaisi au- 
tomaattisesti perinteisiin lapsenpäästäjiin ja barnmorska/moderska oppi- 
neisiin virkakätilöihin. Myös Johan von Hoornin kätilöoppikirjan (1697) 
otsikossa oli nimenomaan käsite jordegumman. Vuoden 1571 kirkkojär- 
jestyksessä ja 1686 kirkkolaissa viitataan kätilöihin molemmilla käsit- 
teillä. Samoin esimerkiksi Mynämäen pitäjänkokouksessa 1778 säätyläi- 
set vaativat virkakätilön kouluttamista (Jordegummor, Jordegummoläran), 
mutta kustannuksiin vedonneiden talonpoikien mukaan tultiin toimeen 
tavanomaisten kätilöiden, sananmukaisesti wanliga barnamorskor avul- 
la. 3 Pelkän tittelin lisäksi tutkijan tulee selvittää laajemmasta aineistosta 
kätilön tausta ja mahdollinen koulutus. 

Koska viranomaislähteet, kuten tuomiokirjat, ovat ruotsinkielisiä, on 
käsitteiden varhaisiin suomalaisiin vastineisiin lähes mahdoton päästä 
käsiksi. Laaja käsitteistö onkin pääosin 1800-luvulta kerättyä kansan- 
perinnettä. Kätilöistä on käytetty niin asemaa kuin konkreettista tointa 
kuvaavia nimityksiä: barnmorskan muunnokset paarmuska, vaarmuska 
ja paarmurska, lapsenpäästäjä, paatermuori, apuvaimo, kätilövaimo, lap- 
sen-, pirtti- tai saunamuori ja niin edelleen. Lisäksi on puhuttu viisaista 
vaimoista. Sama käsite oli varhain käytössä myös englannin kielessä 
(wise woman vrt. midwife), mutta viittasi myös parantajaan tai tietäjään. 


32 KA II KO a:13 Kokemäki 29.11.1699, 1161-1162, 1166—1167, 1172; d:1 Tammisaari 9.9.1667, 22; SAOB: 
jordegumma; barnmorska. Vanhoja perinteisiä nimityksiä ovat olleet myös esim. hjälphustru, närkvinna 
ja Ijusmor. Lisäksi ruotsiksi on käytetty ranskalaisperäistä nimitystä ackuschörska. 

33 TMA JK 11 26.7.1778, 197-201. 

Analyyttisena käsitteenä menneisyyteen soveltamani kätilö on uudem- 
paa perua. Todennäköisesti nimitys on viitannut käsi-sanaan ja sen 
johdannaiseen kätyriin — mahdollisesti ensimmäisenä sanan kätilöin 
kirjasi ylös Henrik Gabriel Porthan 1770-luvulla, vaikkakin sanaa oli jo 
aiemmin käytetty murteissa. Muoto kätilö mainitaan ensimmäisen ker- 
ran Edvard Winterin lääketieteellisessä väitöskirjassa vuonna 1860, ja 
ruotsin kielen tapaan sillä alettiin viitata lääketieteellisen koulutuksen 
saaneisiin laillistettuihin toimijoihin ja muilla käsitteillä kansanomai- 
siin lapsenpäästäjiin 3 

Kätilöiksi tulkittavien määrittämisen haastetta lisää normisto. Vuo- 
sien 1655 ja 1669 lapsenmurha-asetuksien johdosta yksin synnyttämi- 
nen altisti epäilyille salavuoteus- tai huoruusrikoksesta. Siksi käräjillä 
usein vakuutettiin, että synnytyksessä oli ollut läsnä muita henkilöitä. 
Tällaisesta joukosta on välillä haastava erottaa, oliko joku heistä kätilö, 
vai olivatko he synnytyksessä apuna olleita sukulaisia tai yhteisön muu- 
toin kunniallisia naisia. Mikäli synnytyksessä oli läsnä naisia ilman 
tarkentavia kuvauksia, en ole tulkinnut heitä kätilöiksi — ellei joukossa 
olleista joku ollut todennettavasti läsnä useissa synnytyksissä. Tulkinta 
on selkein, mikäli kirjuri on eritellyt läsnä olleista sekä nimetyn kätilön 
että muita henkilöitä. Aina tuomiokirjoissa ei kuitenkaan eritellä rooleja, 
sillä tärkeintä oli se, ettei synnytys ollut tapahtunut yksin. 

Yksiselitteisintä kätilöksi tulkitseminen on 1700-luvulta alkaen niiden 
osalta, jotka olivat koulutettuja ja valan vannoneina virassa. Kätilömat- 
rikkelissa mainitut tai maistraatin- ja pitäjänkokousten pöytäkirjoissa 
kätilöiksi valitut ovat yksiselitteisesti kätilöiksi rajattava tutkimusjoukko. 
On perusteltua, että (virka)kätilöitä koskevassa tutkimuksessa voidaan 
analyyttiseksi erotukseksi puhua heidän edeltäjistään esimerkiksi lap- 
senpäästäjinä. 5 Omassa tutkimuksessani haluan kuitenkin nimittää 
kaikkia enemmän tai vähemmän ammattimaisesti kätilöntointa harjoit- 
taneita kätilöiksi, vaikka 1600-luvulla he olivat yleensä epämuodollisen 
tradition edustajia. Mikäli heistä käytettäisiin muuta käsitettä, olisi sil- 
loinkin haastava valita perustellusti lapsenpäästäjän, viisaiden vaimojen 


34 Laiho 1991, 9, 22; Hänninen 1965, 9-10; Häkkinen 2004: kätilö. Nykyään vain laillistettuja ammatti- 
henkilöitä voidaan nimittää kätilöiksi (ruotsiksi barnmorska). 
35 Kuten Vainio-Korhonen 2012 on tehnyt. 

ja vastaavien väliltä. Yhden analyyttisen käsitteen valitseminen on siis 
myös keino selkeyttää ilmaisua ja analyysia. 

Myös parantajat nimettiin aineistoissa ensisijaisesti heidän varsinai- 
sen sääty- tai ammattiasemansa mukaan niin talonpojiksi, sepiksi kuin 
vaikkapa itsellisiksi. Eskil Kuituinen oli kirjattu tuomiokirjoihin pelkäs- 
tään omalla nimellään ja asuinpaikallaan — vasta tarkemmat kuvaukset 
hänestä osoittavat parantajantoimen. Usein parantajia puhuteltiin syyt- 
teiden ja aikalaisten aitojen uskomusten mukaan noitina, noita-akkoi- 
na ja -ukkoina (esim. trollkona, trollpacka, trollgubbe, naiseen viitannut 
häxa/hexa oli huomattavasti harvinaisempi tuolloin), joskus eritellym- 
min taikojina, povaajina ja tietäjinä (signare, späman, -gumma). Tällöin 
oikeudenkäynnissä voi ensisilmäyksellä olla kysymys mistä tahansa tai- 
kuuteen ja noituuteen liittyvästä, joka vasta tapausta lukiessa voi osoit- 
tautua parantamiseksi epäilyksenalaisin konstein. Vaikka taikuus- ja noi- 
tuusoikeudenkäynnit olivat harvinaisia, vakavina rikoksina taikuus- ja 
noituussyytteitä kuitenkin puitiin käräjillä yleensä tarkasti, ja todistelut 
kirjattiin hovioikeutta varten ylös yksityiskohtaisesti. Esimerkiksi harvi- 
naiset maininnat parantamisloitsuista merkittiin joskus myös suomeksi. 

Tuomiokirjoissa ruotsinkielisten käsitteiden suomenkielisiä vastineita 
tuotiin harvoin esiin, mikä edelleen hankaloittaa parantajien määrittä- 
mistä, etenkin kun parantajien ja tietäjien kansatieteellinen käsitteistö 
on mittava: noita, kade, taikuri, taikoja, velho, myrrysmies, puolinoita, into- 
mies, povaaja, näkijä, ennustaja, Samaani, mahtaja, hyväsilmäinen, tietomies, 
maatohtori/-lääkäri, luonnonparantaja ja niin edelleen. Nimitykset perus- 
tuivat tietäjän tai parantajan ominaisuuksiin, taitoihin ja jopa välineis- 
töön. Piirilääkärien raporteissa ja sanomalehdissä voidaan myös puhua 
suoraan puoskareista (kvacksalvare). Tietäjä ja parantaja ovat kuitenkin 
vakiintuneita analyyttisia yleiskäsitteitä, joita itsekin käytän (on tosin 
huomioitava, että parantaja ei ollut aina tietäjä, mutta tietäjä oli yleensä 
myös parantaja). Samoin ruotsiksi ja englanniksi käytetään tutkimuksissa 
pääosin myöhemmin yleistyneitä yleiskäsitteitä de kloka (klok gumma, 
klok gubbe, viskarl) ja cunning-folk, joiden alaisuuteen voidaan jaotella eri- 
laisia parantamiseen, ennustamiseen ja vastaaviin yhdistettyjä henkilöitä.3* 


36 Kopponen 1976, 19-20; Siikala 2017 [1992], 72; Stark 2006, 45-47, 258-262, 317, 320, 324, 332; Eilola 


112 PETTERI IMPOLA 


https://doi.org/10.21435/ht.287 


Oikeus ei ollut ensisijaisesti kiinnostunut parantajan ja tietäjän tar- 
koista kansanomaisista alakäsitteistä, vaan heidän syyllistymisestään 
taikuuteen tai noituuteen. Tutkija voi kuitenkin yhdistellä aineiston 
empiriasta viitteitä siitä, voiko syytetystä puhua parantajana tai käyttää 
jotain käsitteen vivahteikkaampaa alanimitystä. Voidaanko loinen Maisa 
Erichsdotter Käpperskan (Kuppari) suku/liikanimestä päätellä jotain ter- 
veystoimijuudesta? Hänet tuomittiin noitana, joka kierteli aiheuttaen va- 
hinkoa, mutta hän myös paransi esimerkiksi hevosen. Tuomiokirjat ei- 
vät kuitenkaan kerro tarkemmin kuppauksesta. Toisaalta Länsi-Suomen 
lähteissä sukunimien käyttö ei ollut yleistä, mikä alleviivaa liikanimeä.3 

Toisinaan tutkimuksissa ja etenkin vanhemmissa paikallishistorioissa 
syytetyt on niputettu vain noidiksi — jopa moralisoivin sanankääntein. 
Itse käytän noita-käsitettä vain, mikäli tuomiokirjassa epäiltyä järjestel- 
mällisesti nimitettiin noidaksi — esimerkiksi Itä-Suomessa noita rinnas- 
tui pitkään tietäjään. Koen eettisesti tärkeäksi, että tuomiokirjojen 
noidat saavat oman toimijuutensa mahdollisimman hyvin näkyviin ni- 
mikkeitä käytettäessä. Kuituista epäiltiin noituudesta, mutta tulkitsen 
hänet parantajaksi, jonka erityistaitoja oli muun muassa silmän paran- 
taminen. Hänen toimintansa oli monipuolista ja maine laaja, joten 
tietäjä-nimikekään ei olisi ylitulkintaa. Lopulta kysymys onkin uskotta- 
vimmasta tulkinnasta, jolloin käsitteenmäärittely on jo itsessään osa 
tutkimusprosessia ja analyysia. 

Tutkijan ei ole välttämätöntä varhaismodernin ajan käytänteitä tut- 
kiessaan tietää, oliko parantaja tai kätilö todella tehnyt sitä, mitä oikeu- 
dessa väitettiin. Syytetystä parantajasta voitiin antaa ristiriitaisia lausun- 
toja, joista parantaja saattoi myöntää osan ja kieltää loput. Tuomiokirjoja 
tutkittaessa onkin pidetty riittävänä tietona, että aikalaisten mielestä jo- 
takin oli edes hypoteettisesti voinut tapahtua. Kuituisen ohjeistuksesta 
heikkopäistä poikaa oli väitetysti parannettu muurahaispesäkylvyllä, 
mutta tutkija ei voi tietää varmasti, oliko näin todella tapahtunut. Vielä 


2003, 56, 58; Lahti 2016, 142—151; Tuovinen 1984, 12—15; Ling 2004. Myös 1800-luvun kansanperinteen 
kerääjillä oli eriäviä käsityksiä, miten suomalaiskansalliseen tietäjään ja tämän ominaisuuksiin tuli 
suhtautua, Apo 2013. 

37 KAI KO a:6 Eura 14.-16.3.1649, 532—532v; | KO a:7 Eura 8.-10.4.1652, 366v—371Vv. 

38 Eilola 2003, 58 & 2014. 

vähemmän tutkijan tulee osoitella, menivätkö tuomiot oikein, tai arvos- 
tella anakronistisesti parantamis- tai synnytystaitojen pätevyyttä. Tutki- 
jalle riittää tieto siitä, että aikalaisille oli edes potentiaalisesti uskottavaa 
kertoa käräjillä muurahaiskeossa tai oletettavammin sen ainesosilla 
höystetyssä vedessä kylvettämisestä parannuskeinona. Tällainen konsti 
voidaan yhdistää Kuituiseen, mutta se voidaan myös irrottaa tapauksesta 
analysoitavaksi osana laajempia aikakauden käytänteitä, jopa mentali- 
teetteja. 

Varhaisten terveystoimijoiden löytämisen ja heidän toimensa käsit- 
teellistämisen lisäksi ongelmallista on ”virallisuuden” ja ”ammattilaisuu- 
den” määrittäminen. Koulutetuista ja privilegioiduista kätilöistä voidaan 
puhua ammatti/virkakätilöinä, sillä valan vannottuaan he olivat virassa. 
Olen kirjoittanut perinteisistä kätilöistä ja parantajista epävirallisina 
toimijoina, koska heillä ei ollut virkaa. Määre kuitenkin häivyttää sen, 
että heillä käytännössä oli epämuodollista taitotietoa ja paikallisyhteisön 
kirjaamaton hyväksyntä toimia yhteisön kätilönä tai parantajana. Usein 
parantajat, joskus myös kätilöt, joutuivatkin oikeuteen juuri siksi, että he 
toiminnallaan tai muutoin olivat syystä tai toisesta menettäneet yhteisön 
sisäisen luottamuksen. 

Käsite professionaalisuus liitetään valvottuun ammattikuntaan, jol- 
loin perinteisten kätilöiden ja parantajien osalta se on ongelmallinen. 
Toisaalta kokemusperäiseen ja periytyneeseen epämuodolliseen taito- 
tietoon tukeutunut kätilö tai parantaja saattoi olla toimessaan pätevä, 
ja toimia (puolijammattimaisesti — ainakin suhteessa yhteisönsä ja sää- 
tynsä muihin jäseniin. Kätilöillä ja parantajilla oli erikoistaitoja, jotka 
olivat säännöllisen toimijuuden ja (sivu)tulojen perusta, vaikka heitä 
ei ollut virallisesti koulutettu tai verotettu toimensa perusteella, eivätkä 
he systemaattisesti muodostaneet suljettua monopoliprofessiota. Tosin 
Tukholmassa kätilöiden järjestäytyminen eteni pitkälle jo 1600-luvulla 
ja, kuten aiempi esimerkki Turusta vuodelta 1669 osoittaa, muissakin 
suurimmissa kaupungeissa kätilötyötä saatettiin jakaa kortteleittain jo 
varhain, vaikka valtakunnallinen virkakätilöiden koulutus ei vielä ollut 
alkanut. Lähteissä on myös vihjeitä yksittäisten kätilöiden välisestä kil- 
pailusta, jopa kiistoista. Samoin parantajien tiedetään rajanneen toimin- 
tapiiriään. 

Parantajien ja erityisesti tietäjien taitojen sekä voimien eli väen uskot- 
tiin periytyvän suvussa tai muutoin kokeneemmalta seuraajalle. Vastaa- 
van siirtymän on ajateltu olleen tyypillinen myös kätilöiden kohdalla. 
Esimerkiksi Tammisaaressa vuonna 1667 kuultiin oikeudessa lausunto 
niin vanhalta ja pitkään kätilönä toimineelta Margita Jacobsdotterilta 
kuin kaupungin silloiselta kätilöltä (såm widh denne tiden brukas för Jord- 
gumma här i Staden) Margitta Bertillsdotterilta.? Tällaiset työnjaolliset 
jatkumot ja jonkinasteinen toimintapiirien rajautuminen osoittavat, että 
perinteisetkin terveystoimenkuvat myötäilivät aikakauden virallisia pri- 
vilegio- ja ammattikuntakäytänteitä. 

Olen etsinyt epävirallisten toimijoiden kohdalla tietoja muistakin sei- 
koista, kuten toiminnan säännöllisyydestä, palkkioista, laajasta mainees- 
ta ja asiakaskunnasta, joita voidaan pitää ammattimaisuuden ehtoina. 
Vaikka ammattilaisuuden määrittäminen on pulmallista, voidaan epä- 
virallisillekin terveystoimijoille antaa arvo aikalaiskontekstinsa tärkeinä 
toimijoina — etenkin kun varhaismodernina aikana erilaisten toimen- 
kuvien hidas kehitys perinteisistä taitajista koulutettuihin ammattikun- 
tiin oli olennainen osa valtion modernisoitumista.*° Tärkeintä on, ettei 
menneitä terveystoimijoita arvoteta nykyprofessioihin ja lääketieteen 
voittokulkuun vertaamalla. 


Toimijatietokanta ja avaintapaukset 


Olivatko parantaja Eskil Kuituinen ja kätilö Anna Erichdsotter poikkeuk- 
sia, joita tulisi lähestyä yksittäistapauksina, vai pitäisikö heitä tutkia osa- 
na laajempaa joukkoa? Yhtä oikeaa tapaa ei ole, ja omassa tutkimukses- 
sani olen hyödyntänyt molempia lähestymistapoja. Avio-, seksuaali-, 
taikuus- ja noituusrikoksia käsiteltiin niiden vakavuuden takia huolella, 
ja käräjöintiä saatettiin jatkaa jopa vuosia. Tällöin yksityiskohtaiset mai- 


39 KA z:37 Turku 27.8.1669, 446; d:1 Tammisaari 9. & 18.9.1667, 22-24; Siikala 2017 [1992], 74-76; Stark 
2006, 177-180; Eilola 2003, 229-230, 297-298; Lahti 2016, 144, 150; Tuovinen 1984, 12-14; Kopponen 
1976, 8-9, 23-24 & 1973, 74-81; Vainio-Korhonen 2012, 39, 42—43; Höjeberg 1995, 74-75; Hänninen 
1965, 9-10. 

40 Konttinen 1991, 11-28; Heikkinen 1989, 67-68, 150-151. 

ninnat parantajista ja kätilöistä kasvavat, ja tieto tapausta laajemmasta 
kontekstista kumuloituu. Tuomiokirjojen avulla on hallinto- ja oikeus- 
historian lisäksi tutkittu arkea, toimijuutta, uskomuksia ja maailman- 
kuvia. Käräjöinnin aloittamiseksi oli joko tapahtunut rikos, ihmiset oli- 
vat riitaantuneet tai haastetuksi olivat joutuneet laajemmin yhteisön ja 
yhteiskunnan normit. Yhteisöllisen elämän ihanteena oli kollektiivinen 
harmonia, jota ei saanut rikkoa. Konfliktista ja sen käsittelystä voidaan 
siten käänteisesti päätellä mikä oli hyväksyttyä, ”normaalia”. Toisaalta 
johtolangoiksi ei pidä etsiä vain kiistoja, vaan huomioida myös näke- 
mykset, joista aikalaiset olivat harmonisen yhteneväisiä.* Vaikka yksit- 
täisistä käräjöinneistä ei tule tehdä halpoja yleistyksiä, voivat parantajia 
ja kätilöitä koskevat harvinaiset maininnat olla kontekstoituina tulkin- 
nallisia avaintapauksia. Näin yksittäinen ja erityinen kertoo lopulta ylei- 
sestä ja aikakaudelle tyypillisestä. 

Frityisen ja yleisen suhdetta voidaan lähestyä laatimalla prosopografi- 
nen tietokanta suuremmasta joukosta, mitä on kuvattu tarkemmin 
Saara-Maija Kontturin luvussa. Epävirallisten terveystoimijoiden osalta 
toimijatietokanta on myös keino yhdistää fragmentaarinen aineisto 
tietomassaksi, jossa kokonaisuus osittain paikkaa aukkoja. Samalla tieto- 
kanta auttaa hahmottamaan kenttää, jolla parantajat ja kätilöt toimivat. 
Käytännössä menetelmän kohteena on yksilöiden joukko, jossa yksilö 
on ryhmänsä edustaja. Tutkittavan joukon tulee olla selkeästi rajattu ja 
sen jäsenillä yhteisiä muuttujia, joiden perusteella yksilöt tunnistetaan 
tutkimusjoukon jäseniksi. Osa prosopografian käyttäjistä on ehdottomia 
tutkittavan joukon yhtenäisyydestä ja tietojen yhteismitallisuudesta. Esi- 
merkiksi Saara-Maija Kontturin laatimassa lääkäritietokannassa nämä 
vaatimukset toteutuvat monilta osin tutkimusjoukon rajautuessa varsin 
yhtenäisesti. Vastaavasti virkakätilöiden kohdalla matrikkelilähteitä käy- 
tettäessä yhteismitallisuus on ilmeistä. 

Kuten edellä olen kuvannut, on epävirallisten parantajien ja kätilöiden 
määrittely haastavaa ja viimekädessä tutkijan tekemä tulkinta, sillä heis- 
tä saatava tieto on sirpaleista. Prosopografiassa juuri tutkija kuitenkin 
määrittelee tutkittavan joukon, eikä tutkittavan ryhmän jäsenten tarvitse 


41 Esim. Eilola 2003, 23-26, 32, 38-45. 

tietää kuuluvansa kyseiseen joukkoon tai tuntea ryhmän muita jäseniä. 
Tietokantaa kasatessaan tutkija voi kriittisesti testata, onko tutkimusjou- 
kolla, esimerkiksi analyyttisella ”parantajat-ryhmällä”, riittävästi yhteisiä 
ominaisuuksia koherentiksi tutkimuskohteeksi. Prosopografian avulla 
onkin mahdollista tehdä näkyväksi sellaisia ryhmiä, jotka eivät olleet 
aikalaistenkaan käsityksissä yksiselitteinen joukko tai ammattikunta. 
Ennen kaikkea tutkimuksen kohteena eivät ole toimijat itsessään vaan 
heidän toimintakenttänsä rakenne, kulttuuri ja historia. 

Olen laatinut Ruotsin suurvalta-aikaa koskien taulukkotiedostot sekä 
itseoppineista parantajista että kätilöistä perustietoineen lähteiden anta- 
missa rajoissa. Mahdollisuuksien mukaan olen pyrkinyt keräämään 
heistä esimerkiksi seuraavat tiedot: nimi, sukupuoli, asuinpaikat, ikä, 
sukulaiset, sosiaalinen asema, sääty, ammatti, toiminnan laatu ja sisältö, 
toiminta-aika ja -alue, asiakaskunta, palkkiot ja niin edelleen. Lisäksi 
olen laatinut toimijoista omat tarkemmat tekstitiedostot. Jo tietokannan 
hidas täydentäminen avartaa tutkimusnäkökulmaa ja auttaa huomaa- 
maan olennaisia asioita sekä laajentamaan lähdepohjaa. Tietokannassa 
tiedot yhdistyvät ja joukolle saadaan tyypillisiä ja yleisiä ominaisuuksia, 
mutta synteesi itsessään ei ole tutkimustulos. Tietokantaa tulee analysoi- 
da muilla, määrällisillä tai laadullisilla, menetelmillä. Analyysissa saata- 
vat tulokset tulee sitoa oikeisiin konteksteihin. Vasta sitten on saatu tut- 
kimustulos.# Yksinkertaisimmillaan analyysi voi olla erilaisten hakujen 
tekemistä tietokantaan. Hakuja voi tehdä toimijoiden ja muiden tietuei- 
den, kuten asiakaskunnan tai lääkekasvien käytön, perusteella. Näin saa- 
daan rajattua toimijajoukko, jota ominaisuus koskee. Rajattua joukkoa 
voidaan vertailla koko tietokantaan, muihin rajattuihin ryhmiin, yksittäi- 
siin toimijoihin tai jopa tutkimusasetelman taustalla oleviin teorioihin. 

Toimijatietokannan rinnalla voi hyödyntää avaintapausanalyysejä tai 
mikrohistoriallista lähestymistapaa. Etenkin rahvaaseen kuuluneista 
epävirallisista terveystoimijoista on säilynyt lähteitä niin fragmentaa- 
risesti, ettei heitä yleensä voi tutkia yhtä syvällisellä elämäkerrallisella 
otteella kuin Katariina Lehto tekee luvussaan lääkäri Peter Elfvingistä. 
Silti myös itseoppineista parantajista ja kätilöistä voidaan erottaa toimi- 


42 Frigren 2016, 57—61; Uotila 2014a, 31-43; Uotila 2014b. 

joita, joista on joko runsaasti tietoa tai jotka tähdentyvät tutkimusasetel- 
man kannalta muutoin erityisen kiinnostavina. Historiantutkimuksessa 
tällaisia kiinnostavia tapaustutkimuksia sovelletaan paljon, mutta usein 
ongelmana on perustella, miksi kyseinen tapaus on valittu ja mikä on 
yksittäistapauksen yleistettävyys. 

Itselleni tietokannan yksi tärkeä tehtävä on osoittaa, keitä toimijoita 
tai heidän ominaisuuksiaan kannattaa valita tarkempaan analyysiin, jos- 
sa palataan lukemaan alkuperäislähteitä uusista näkökulmista. Valittu 
kohde voi olla poikkeus tai edustaa kaikista tyypillisintä toimijaa. Tällöin 
yksittäinen ja yleinen perustelevat ja tukevat toisiaan analyysissa, joka 
voi kulkea hissinä molempiin suuntiin lähteiden, yksittäisen tietueen ja 
tietokannan välillä. Koska tavoitteeni on tuottaa parantajista ja kätilöistä 
tietoa laajemmin varhaismodernin Ruotsin kontekstissa, on tulkinnan 
suunta lopulta aina yksittäisestä yleiseen. Tietokannan avulla voinkin 
perustellusti yleistää — tai kääntäen jättää yleistämättä — tapaustutkimus- 
ten tuloksia. 

Avoimen tieteen periaatteiden mukaisesti ajatuksenani on kansan- 
omaisista parantajista ja kätilöistä laatimieni toimijatietokantojen jul- 
kaiseminen esimerkiksi yliopiston julkaisuarkistossa. Terveystoimi- 
joiden kartoittamisessa tekemäni suuri työ kuitenkin vaikuttaa siihen, 
että tutkijana hyödynnän aineistoa ensin rajoitetusti itse. Lisäksi pitäisi 
ratkaista, olisiko avointa tietokantaa mahdollista päivittää, ja kuka sen 
tekisi. Tietokannan täydentäminen joukkoistamalla olisi ensiarvoisen 
hyödyllistä parantajia ja kätilöitä koskevien hajanaisten aineistomainin- 
tojen kumuloitumiseksi ja virheiden korjaamiseksi. 


Tulkinnan kontekstit 


Prosopografinen tietokanta ja sen synteesi eivät itsessään ole tutkimus- 
tuloksia, kuten ei ole avaintapausten pelkkä pikkutarkka kuvailukaan. 
Tietokannan ja tapaustutkimusten havainnot on kontekstoitava, jotta 
niistä tulee tutkimustuloksia, historiaa. Tärkeä konteksti itsessään ovat 
lähdeaineistojen asiayhteydet. Niiden selvittämisessä on huomioitava 
lähdekritiikki: kenen näkökulmasta tuomiokirja-aineisto on laadittu, 

miksi ja millaisissa rooleissa parantajat ja kätilöt ovat käräjillä esiinty- 
neet (kantajina, vastaajina, todistajana vai muiden sanomisissa). 

Kollektiivista varhaismodernia aikaa tutkittaessa keskeinen on myös 
paikallistason konteksti. Kaupunki- ja pitäjäyhteisöjen sisäiset hierar- 
kiat ja käytänteet ovat usein valtakunnallisia konteksteja suuremmissa 
määrin toimintaympäristöä selittäviä tekijöitä, etenkin epävirallista ja 
paikallisvetoista terveystoimijuutta tutkittaessa. Paikallisen kontekstin ei 
tarvitse liittyä suoraan tutkimuskohteeseen, parantamiseen tai synnytys- 
apuun, vaan paikallisyhteisössä vallinneisiin yleisempiin olosuhteisiin 
ja edellytyksiin, kuten väestömäärään, katovuosiin tai maantieteelliseen 
saavutettavuuteen. Tällaiset seikat vaikuttivat parantajien ja kätilöiden 
toimintakenttään. 

Paikallinen konteksti avautuu lukemalla lähteitä tutkimuskohteena 
olevia tapauksia laajemmin. Tuomiokirjan sivuilla vilisevät paikallis- 
yhteisön ihmiset, tarpeet, ristiriidat, uskomukset ja käytänteet, joihin 
parantajista ja kätilöistä kertovat tapaukset voidaan suhteuttaa. Lisäksi 
tuomiokirjoissa ja muissa lähteissä voi olla mainintoja tutkittavista pa- 
rantajista ja kätilöistä aivan eri rooleissa, esimerkiksi tappelua selvittävä- 
nä talonpoikana tai velkojaan perivänä leskenä. Tällöin heistä ja heidän 
verkostoistaan saadaan laajempaa tietoa, joka asemoi heitä myös terveys- 
toimijoina. Luonnollisesti tutkijan on pystyttävä raportoimaan tämä läh- 
teistä kumpuava ”hiljainen tieto”. 

Paikallista laajempana makrokontekstina voivat olla esimerkiksi kan- 
sanomaiset parannuskeinot ja Ruotsin valtiollisen terveydenhuollon 
hidas kehitys, jotka ovat hahmotettavissa tutkimuskirjallisuudesta ja 
paikallishistorioista. Lisäksi arjen toimijuus tulee suhteuttaa yleisiin 
normeihin ja ihanteisiin sekä valtakunnallisiin ja paikallisiin resurssei- 
hin. Keskeisiä näkökulmia ovat virallisten toimijoiden, kuten välskärien, 
lääkärien ja virkakätilöiden, määrä ja merkitys suhteessa rinnakkais- 
eloon epävirallisten toimijoiden kanssa sekä asiakaskunnan suhde pe- 
rinteisiin ja valtiollisin toimijoihin. 

Kaikkinensa kontekstointi kietoutuu lähdekritiikkiin. Esimerkiksi piiri- 
lääkärien raporttien kuvaukset kansanomaisista parantajista ja synnytys- 
apua tarjonneista puoskareista täytyy sitoa kansanomaisen ja lääketie- 
teellisen katsannon väliseen kilpa-asetelmaan. Toisaalta tutkimus on yhä 

enemmän korostanut lääkinnällistä pluralismia moniarvoisena ja avar- 
tavana tutkimuslähtökohtana vastakkainasettelun sijaan. Näin voidaan 
tavoitella aikalaisten arjen monimuotoisuutta sekä hahmottaa kansan- 
omaisen ja virallisen terveystoimijuuden välistä vuorovaikutusta. Var- 
haismoderni lääketiede ja kansanlääkintä lainasivat toisiltaan esimerkik- 
si tietoja lääkekasveista ja hoitomenetelmistä. Tiedetään myös, että osa 
viralliseen kätilökoulutukseen lähetetyistä naisista oli toiminut aiemmin 
epävirallisina kätilöinä tai vähintäänkin avustanut synnytyksissa.#3 

Tutkittaessa viranomaislähteistä huonosti tavoitettavaa kansanomais- 
ta parantamista ja kätilöyttä liittyy yksi hankalimmista konteksteista 
aikalaisten uskomuksiin sairauksista ja syntymästä sekä laajemmin 
maailmankuviin. Tällöin ajaudutaan, erityisesti rahvaan arkea ja kansan- 
kulttuuria tutkittaessa, kysymykseen siitä, missä määrin historiantutkija 
voi hyödyntää monimuotoista kansaperinneaineistoa, joka on kerätty eri 
aikana kuin mikä on tutkimuskohteena. Voidaanko varhaismodernin 
ajan vähäisiä lähdetietoja perinteisistä terveystoimijoista täydentää 
varsin runsailla, mutta vasta 1800-luvulla tai 1900-luvulla kerätyillä ai- 
neistoilla, kuten kansanrunousaineistoilla, tai muulla tallennetulla peri- 
mätiedolla ja muistelmilla? Tätä dilemmaa ovat pohtineet niin historian- 
tutkijat kuin kansatieteilijät. On kuitenkin olemassa konsensus siitä, 
että 1800-luvulla ja 1900-luvun alussa kerätyt kansanperinneaineistot 
heijastelevat 1500- ja 1700-lukujen, jopa vanhempien vuosisatojen elä- 
mää. Ylipäätään mentaliteetit ja esimerkiksi sairauksiin ja synnytyksiin 
liittyvät uskomukset ja sitä myötä käytänteet muuttuvat hitaasti. Tosin 
esimerkiksi Suomen Kansan Vanhoihin Runoihin on kerätty parannus- 
ja synnytysloitsujen kaltaista aineistoa myös vanhoista lähteistä, kuten 
1600-luvun tuomiokirjoista.4 

Fri aikoina tallennettua kansanperinnettä voi siis hyödyntää konteks- 
toinnissa, kunhan raportoinnista käy ilmi, mitkä tiedot ovat tutkittavan 
aikakauden alkuperäislähteistä, mitkä myöhemmistä aineistoista ja 
mitkä tutkimuskirjallisuudesta. Lähdekriittinen haaste liittyy myös 


43 Kananoja 2021; Hokkanen & Kananoja 2017, 8—10; Piela 2017, 99-101, 105—108; Ling 2004; Tuovinen 
1984, 10-11; Kopponen 1976, 16; Vainio-Korhonen 2012, esim. 72; Laiho 1991, 22. 
44 Siikala 2017 [1992], 29—38; Stark 2006; Eilola 2003, 27; Lahti 2016, 146, 150; SKVR. 

varhaisiin paikalliskuvauksiin ja pitäjänkokousaineistoihin. Voidaanko 
niissä esitettyjä huomioita esimerkiksi itseoppineiden kätilöiden taidois- 
ta pitää luotettavina tai voidaanko niiden paikallisperinnekuvauksista 
tehdä laajempia päätelmiä? Yksittäistapausten osalta ei voida vetää yh- 
täläisyysviivoja eriaikaisten aineistojen välille, mutta laajemmat kuvauk- 
set perinteisistä käytänteistä ja uskomuksista ovat hyödynnettävissä. 
Toisinaan taltioitu kansanperinne toimii tarpeellisena vertailukohtana. 
Esimerkiksi 1600-luvun tuomiokirjassa voi törmätä erikoiseen paranta- 
mistoimenpiteeseen, jonka tulkintaa hidastaa haastava ja vanha sanas- 
to. Tällöin kansanperinneaineistoa voi käyttää tapaustulkintaa tukevana 
vertailukohtana tarkastamalla, onko vastaavia käytänteitä tai uskomuk- 
sia ylipäätään ollut edes olemassa. Esimerkiksi Kuituisen tapauksessa 
muurahaispesällä kylvettämisen tulkintakehystä tukee tieto, että 1800- 
ja 1900-luvun sanakirjoista, kansanperinneaineistoista ja vallinneesta 
parannuskäytöstä löytyy mainintoja muurahais(pesä)kylvystä, -hauteesta 
ja -saunasta hoitona monenlaisiin vaivoihin ja kolotuksiin.4 

Kun tutkimuskohteena ovat varhaismodernit kätilöt ja parantajat hei- 
dän toiminnastaan säilyneine harvoine tiedonsiruineen, voidaan pitää 
kohtuullisena, että historiantutkija voi tarkasti valikoiden hyödyntää 
myös muita kuin tutkittavana ajanjaksona tai rajatulla tutkimusalueella 
laadittuja aineistoja. Muutoin käytössä oleva aineisto ja tietoaines jäisi 
ohueksi. Historiantutkijan argumentointi liittyy aina konteksteihin ja 
niiden uskottavuuteen. Tutkijan on huomioitava tutkimuskohteensa 
(1600-luvun kätilö/parantaja) ja oman aikansa (2000-luvun tutkija) kon- 
tekstit ja niiden asettamat rajat, jotka vaikuttavat hänen argumenttiensa 
luotettavuuteen. Mikäli lähteet eivät ole aikalaisaineistoja, vaan myö- 
hemmin koostettuja (1800-luvulla kerätty kansanperinne), tulee tutki- 
jan tunnistaa ja kirjoittaa auki niitä koskeva lähdekritiikki. Sama koskee 
luonnollisesti eri aikoina tuotetun tutkimuskirjallisuuden ja paikallis- 
historioiden käyttöä. 

Kontekstien moniulotteisuutta korostaa entisestään se, että edes tie- 
tyn aikakauden konteksti ei ole yhteneväinen vaan täynnä varianssia. 
Esimerkiksi 1800-luvulla kansanrunoutta ja -perinnettä tallennettiin 


45 Myös ”kusiaissauna”. Esim. reuman hoidossa, Pentikäinen 1992, 63-66. 

osaltaan kansakunnan rakentamiseksi, mutta aikalaisilla oli hyvin eri- 
laisia käsityksiä siitä, mitä kansallinen oli ja millainen oli esimerkiksi 
myyttinen ”suomalainen” tietäjä-parantaja tai kansanomainen lapsen- 
päästötaito, jota kansallisromanttisesti yritettiin tavoittaa.*° 


Lopuksi 


Varhaismodernin Ruotsin parantajia ja kätilöitä voidaan löytää useista, 
pääasiassa maallisen ja hengellisen esivallan tuottamista lähdeaineistois- 
ta, joista tärkeimpiä ovat tuomiokirjat. Virkakätilöistä on lisäksi tietoa 
heitä suoraan koskevissa aineistoissa, kuten koulutuksen kätilömatrik- 
keleissa. Viranomaisaineistoista onkin lähdeteknisesti työläintä ja mää- 
ritelmällisesti haastavinta etsiä epävirallisia terveystoimijoita, koska läh- 
teet ovat harvoin suoraan kiinnostuneita heidän parantajan tai kätilön 
taidoistaan. He esiintyvät sen sijaan esimerkiksi tuomiokirjoissa joko 
syytettyinä tai todistajina, jolloin heistä saatava tieto on usein epäsuo- 
raa ja välillistä. Lisäksi heistä käytetyt viralliset nimikkeet eivät paljasta 
heidän epävirallista toimijuuttaan, joka omana aikanaan saattoi olla hy- 
vinkin tärkeää. 

Epavirallisten parantajien ja kätilöiden löytäminen varhaismodernin 
Ruotsin lähdeaineistoista on työlästä, mutta samalla aineistoja järjestel- 
mällisesti lähilukemalla tavoittaa tutkittavan ajan ja yhteisöjen erityis- 
luonteen, mikä valmistaa tutkijaa kontekstointiin eli menneiden toimin- 
taympäristöjen hahmottamiseen. Eskil Kuituisen kohdalla parantajuus 
oli kaivettava esiin taikuus- ja noituussyytteiden takaa jopa yksittäisiin 
lausuntoihin ja sanoihin turvautuen. Anna Erichsdotteria taas puhutel- 
tiin lähteissä kätilönä, mutta niin hänen kuin Eskilinkin kohdalla hei- 
dän epävirallisen terveystoimijuutensa määritteleminen ja käsitteellistä- 
minen sekä heidän ammattimaisuutensa pohtiminen on haasteellista, ja 
vaatii tutkijalta perustellun empiirisen tulkinnan. Alkuperäislähteiden 
rajallisuuden takia tutkija voi varauksin hyödyntää täydentävänä mate- 
riaalina myöhemmin koottuja aineistoja, kuten kansanperinnettä, koska 


46 Kalela 2000, 195-196; Apo 2013. 

terveyteen, sairauteen ja synnytyksiin liittyvät perinteiset uskomukset ja 
käytänteet muuttuivat hitaasti. 

Varhaismodernin ajan parantajista ja kätilöistä saatava tieto on var- 
sin hajanaista ja jakautuu hyvinkin pieniin tiedonsiruihin. Siksi jokai- 
nen löydetty tieto ja toimija ovat itsessään arvokkaita ja potentiaalisia 
johtolankoja avaintapausanalyyseihin. Eskiliä ja Annaa voitaisiin tutkia 
yksittäistapauksina kontekstoimalla hyvin tarkasti kaikki heistä saatava 
rajallinen tieto. Kattavampia tutkimustuloksia saadaan kuitenkin etsi- 
mällä muita parantajia ja kätilöitä, ja laatimalla heistä toimijatietokanta. 
Tietokannan synteesi tuottaa tietoa, jota voidaan analysoida jatkomene- 
telmin sekä kontekstoimalla. Lisäksi tietokanta on keino osoittaa, mikä 
oli yleistä ja mikä ei. Näin voidaan perustellusti valita joko tyypillisiä tai 
epätyypillisiä toimijoita tarkemmin tutkittavaksi, ja suhteuttaa heistä 
tehdyt avaintapausanalyysit laajempaan kokonaisuuteen. 

Kokonaisvaltaisuus eli koko toimijajoukon ja yksittäistapausten yhdis- 
täminen korostuu juuri epävirallisia terveystoimijoita tutkittaessa, sillä 
siten ei päädytä tekemään helppoja yleistyksiä ja ylitulkintoja kapean 
ja fragmentaarisen aineiston pohjalta. Kaikkinensa kokonaisvaltainen 
lähestymistapa ja laajojen lähdeaineistojen lukeminen auttavat teke- 
mään näkyväksi virallisten terveystoimijoiden lisäksi kansanomaisten 
parantajien ja kätilöiden työtä, joka sattumanvaraisella silmäilyllä jää 
lähteistä huomaamatta, mutta jolla oli aikalaiskontekstissa tärkeä, ter- 
veysprofessioiden historiassa usein vähälle tai epämääräiselle huomiolle 
jäänyt rooli. 

Varsinaisten asioiden pöytäkirjat 1644-1649, | KO a:6 
Varsinaisten asioiden pöytäkirjat 1650—1652, | KO a:7 

1700-luvun lääkärin ura ja elämä 


Mitä yhden lääkärin biografinen tutkimus voi antaa 
lääketieteen historialle? 


Katariina Lehto 
O https://orcid.org/0000-0002-5167-5062 


Lääkärin ammatin historian tutkiminen luo jatkumon entisten ja ny- 
kyisten lääkäreiden välille kuin luonnostaan. Tutkimusaiheella on siten 
merkitystä ammattikunnan identiteetille ja itseymmärrykselle silloinkin, 
kun historian antama kuva lääkäreistä poikkeaa nykyisestä. Tietyn am- 
mattiryhmän edustajista — yksilöistä tai ryhmistä — kirjoitetuissa biogra- 
fioissa onkin nähty mahdollisuuksia rakentaa yhteistä muistia ja histo- 
riakuvaa, johon yksilöt voivat sijoittua." Tässä luvussa käsittelen yksilöön 
keskittyvää henkilöhistoriallista metodia 1700-luvun alun lääkärin työn 
tutkimuksessa esimerkkinäni Turun akatemian lääketieteen professori 
Peter Elfving (1677-1726). 1700-luvun akateemisena lääkärinä ja yhteis- 
kunnallisesti aktiivisena henkilönä hänestä on säilynyt lähteitä enem- 
män kuin monista aikalaisistaan, mutta aineiston fragmentaarisuus 
asettaa haasteita biografisen kokonaiskuvan luomiselle. 

Luvussani tarkastelen Elfvingin kaltaisen varhaismodernin tutkimus- 
kohteen tarjoamia mahdollisuuksia henkilöhistorialliselle tutkimukselle 
ottaen huomioon pienistä, joskus irrallisistakin, paloista koostuvan ai- 


1 Biografioiden merkityksestä ryhmien ja liikkeiden identiteettipolitiikalle, Hakosalo ym. 2014, 18. 

neiston aukot ja vinoumat. Pohdin, millaisia tietoja lähdeaineisto an- 
taa 1700-luvun alun lääkärintyöstä, millaisia lähtökohtia nämä tiedot 
antavat henkilöhistorialliselle tutkimukselle ja millaisia metodologisia 
ja eettisiä haasteita liittyy fragmentaarisen aineiston varassa toimivaan 
henkilöhistorialliseen tutkimukseen. 

Lähestyn edellä esitettyjä, henkilöhistoriallisen tutkimuksen mah- 
dollisuuksiin ja haasteisiin liittyviä kysymyksiä Peter Elfvingin kautta, 
koska lähdeaineiston saatavuuden kannalta hän on yhtäältä palkitseva, 
toisaalta niukka tutkimuskohde. Hänestä löytyy paljon virallisissa yh- 
teyksissä syntyneitä lähteitä, mutta aineistoa on huomattavasti vähem- 
män, mitä tulee tiedonvaihtoon virallisten ja akateemisten yhteyksien 
ulkopuolella. Virallisluontoinen aineisto on kuitenkin siinä mielessä 
kiinnostavaa, että se koskettaa tieteeseen ja oppineisuuteen keskittyvän 
historiantutkimuksen hahmottelemia murroksia ja muutosvaiheita. 
Peter Elfving oli lääkäri, joka toimissaan seurasi sellaisia aikakauden 
lääkäreiden kiinnostuksen ja arvostuksen kohteita, jotka myöhemmin 
kiinnittivät myös historiantutkijoiden huomion. Hän esimerkiksi vas- 
tusti puoskarointia, teki käytännön potilastyötä ja perehtyi lääkeaineiden 
kemiaan ja tutkivaan anatomiaan. Kuitenkin hänen aikansa oli ”ennen” 
monia muutoksia: ennen piirilääkärilaitoksen laajentumista, ennen 
hyötyajan huippuvuosia, ennen Carl von Linnen taksonomiaa ja ennen 
kirurgian ja obstetriikan eli synnytysopin akatemisoitumista.? 

Peter Elfving eli aikana, jona Ruotsin suurvalta-asema mureni ja 
valtarakenne muuttui itsevaltiudesta merkittävin osin säätyvaltaiseksi. 
Historiallinen periodisaatio asettaa usein katkoksen suurvaltakauden ja 
säätyvallan ajan väliin, mutta yksilön elämä ulottuu mielenkiintoisesti 
murrosten yli niveltyen joskus niiden mukana erilaisiin vaiheisiin. Peter 
Elfvingin aloittaessa työnsä Turun akatemian professorina vuonna 1722 
akatemia itse aloitti toipumisensa isonvihan aiheuttamista vahingoista. 
Suuri osa professorikunnasta oli vaihtunut, ja yliopisto oli kärsinyt huo- 
mattavaa aineellista vahinkoa. 


2 Elfvingin urasta, ks. Kotivuori 2005; Fagerlund & Tigerstedt 1890, 63-73; Forsius 2000. Yleisesityksen 
lääketieteellisistä muutoksista Ruotsin tiedemaailmassa tarjoavat mm. Lindroth 1978, 414-496; 
Frängsmyr 2004, erit. 130-134, 274-282. 

3 Cederberg 1942, 80-87. 

Esittelen luvussa Peter Elfvingistä säilynyttä keskeistä lähdeaineis- 
toa, joka kertoo hänen ammatillisesta elämästään ja työtehtävistään. 
Ennen professuuriaan Turussa Elfving hankki kansainvälisen koulu- 
tuksen ja kerrytti kokemustaan muun muassa lääkärikollegio Collegium 
Medicumin asessorina, Västmanlandin piirilääkärinä, Sätran terveys- 
lähteen esimiehenä ja 1710-luvun ruttoepidemian aikaan Arbogassa 
kuninkaallisen senaatin lääkärinä. Luvun suomassa mitassa en voi ko- 
konaisvaltaisesti esitellä kaikkea Elfvingistä säilynyttä materiaalia, sillä 
virallisesta asemasta nauttiva, kirjoitustaitoinen, yhteiskunnallisesti ak- 
tiivinen ja hyvin verkostoitunut ihminen on voinut jättää itsestään jäl- 
kia ripotellen hyvinkin laajalle.t Näin ollen rajoitun esimerkkien avulla 
käsittelemään Elfvingin toimia piirilääkärinä, lääketieteen professorina 
ja oikeuslääketieteellisenä lausunnonantajana. 

Keskityn käsittelemään kolmenlaisia lähteitä: lääkärikollegion aineis- 
toja, jotka kertovat Elfvingin ajasta piirilääkärinä, Turun akatemian ai- 
neistoja, jotka kertovat Elfvingin professuuriajasta, ja lopuksi Elfvingin 
asiantuntijatehtävistä kertovaa oikeuslähdettä, jossa hän esiintyy konsul- 
toitavana lääkärinä. Tämä luku ei ole kattava esittely kaikesta Elfvingiin 
liittyvästä aineistosta, vaan tarkoitukseni on käsitellä sen kaltaisia aineis- 
totyyppejä, joiden voi olettaa tulevan vastaan myös muita yliopistokoulu- 
tuksen saaneita lääkäreitä tutkittaessa. Elfvingistä, sen paremmin kuin 
monista muistakaan hänen aikalaiskollegoistaan, ei ole olemassa henki- 
löarkistoa, vaan aineisto on kerättävä henkilön toiminnan ja verkostojen 
perusteella pohtimalla, keihin hän on ollut yhteydessä ja mistä toimin- 
nasta on todennäköisimmin jäänyt jälkiä arkistoihin. Ennen syventymis- 
tä aineistoihin kerron kuitenkin lyhyesti henkilölähtöisen tutkimusase- 
telman merkityksestä lääketieteen historiassa, jossa biografialla on ollut 
erityinen rooli tutkimussuunnan muotoutumisessa. 


4 Elfvingin monipuolisesta aktiivisuudesta antaa näytteen Aulis J. Alanen, joka on tutkimuksessaan 
tuonut ilmi Elfvingin esittämiä taloudellisia kehitysideoita. Alanen 1935, 132-136. 

Henkilölähtöisyys lääkäriammatin historian tutkimisessa 


Henkilökeskeinen tutkimusasetelma on hyvinkin tuttu lääketieteellisistä 
biografioista. Lääketieteen historian tutkimusalan alku sijoitetaan juuri 
kertomuksiin esimerkillisistä menneisyyden lääkäreistä, joita ymmärtä- 
mällä uusien lääkäreiden toivottiin saavan työhönsä historiallista ja in- 
himillistä syvyyttä. 1970-luvulla uusi sosiaalihistoria keskittyi enemmän 
arkipäivän elämän ja tavallisten ihmisten tarkasteluun, ja osa tutkijoista 
pyrki jyrkästikin erottautumaan tapahtumakeskeisestä, ylhäältä alas ra- 
kennetusta historiasta.’ 

Tieteen- ja lääketieteenhistorioitsija Beth Linker, tarkastellessaan 
historiankirjoituksessa 1970-luvulla tapahtunutta muutosta eritoten 
anglosaksisessa kontekstissa, on katsonut uuden sosiaalihistorian vai- 
kuttaneen erityisellä tavalla lääketieteen historiankirjoitukseen. Hänen 
mukaansa suhtautuminen biografiaan muuttui ja ainakin yleisen kes- 
kustelun tasolla myös polarisoitui: kun lääketieteellisesti koulutetut sisä- 
piiriläiset edelleen tuottivat ihannoivia lääkäribiografioita, humanistisen 
koulutustaustan omaavat historiantutkijat sitoutuivat yhä vahvemmin 
uuteen sosiaalihistoriaan hylkäämällä lääkäribiografiat ja korostamalla 
alhaalta ylös -tutkimusasetelmaa. Linker kuitenkin muistuttaa, ettei tut- 
kimusala todellisuudessa ollut näin kaksijakoinen. Keskustelu sai hänen 
mukaansa monimuotoisen ja erilaisia ihmisiä luokseen kutsuneen alan 
näyttämään mustavalkoiselta.* 

Jossain määrin mustavalkoinen asetelma jäi elämään, sillä vuonna 
2006 Frank Huisman ja John Harley Warner kritisoivat varhaisemman 
lääketieteen historian käyttämistä yksinkertaistettuna retorisena olki- 
nukkena oman tutkimuksen uutuusarvon korostamiseksi. 1970-luvulla 
traditionaalisesta lääketieteen historiasta maalattu kuva suurten lääkä- 
reiden kehitysuskoisena ihailuna toimi herätteenä historiografiseen 
uudistustyöhön, mutta Huismanin ja Warnerin mukaan tämä kääntyi 
myöhemmin alan oman historiakuvan vääristelyksi. He, kuten Beth 
Linkerkin, korostavat alan moninaisuutta ja tuovat esille, ettei ”traditio- 


5 Linker 2007; Huisman & Warner 2006. 
6 Linker 2007, 223-225. 

naalisesta” lääketieteen historiasta voi puhua tarkoittaen jotain kiinteästi 
olomuotonsa säilyttävää, yhdenmukaista perinnettä? 

Peter Elfvingiä tutkiessa historiografiaan maalattu kuva varhaisista 
lääketieteenhistoriallisista biografioista piirtyy helposti mieleen. Monet 
hänen toimistaan vaikuttavat edistyksellisiltä, jos edistyneisyydeksi kat- 
sotaan nykyaikaiselle luonnontieteelle tärkeiden ajattelu- ja toimintamal- 
lien kokeileminen, omaksuminen tai vahvistaminen. Hänen aktiivisuu- 
tensa anatomisen ruumiinavauksen järjestämisessä, sairaskertomusten 
julkaisussa ja havaintopohjaisen tiedon opetuksellisessa hyödyntämises- 
sä muistuttavat kaikki nykyaikaisen lääketieteen syntytarinasta. Tutkijan 
voi olla vaikea asemoida näkökulmaansa etenkin silloin, kun tutkimus- 
kohde oli itsekin näistä aiheista innoissaan ja piti niitä edistyksellisinä, 
kuten Elfving näyttää tehneen. Anakronismin pelkoa voi tällöin lieven- 
tää keskittymällä yksilön omaan kokemusmaailmaan ja merkityksiin 
sen sisällä: esimerkiksi varhaismodernina aikana karttunut anatominen 
tieto verenkierrosta yhdistyi Elfvingin laatimassa opaskirjasessa suonen- 
iskua koskeviin oppeihin, jotka on mielletty osaksi varhaisempaa, jopa 
haitallisena pidettyä lääketieteellistä traditiota. 

Lääketieteen historiassa ja muillakin tutkimusaloilla vallinneen histo- 
riografisen polemiikin lyhyt esittely antaa helposti turhan yksinkertaisen 
kuvan biografian asemasta. Tämä pätee erityisesti Suomeen, sillä täällä 
biografian katsotaan säästyneen edellä kuvatun kaltaiselta kategoriselta 
vieroksunnalta. 9 Historiografinen keskustelu on siis toisinaan ollut jyrk- 
kälinjaista, mutta sen lomassa on joka tapauksessa muotoiltu hyödyllisiä 
metodologisia ajatuksia biografiasta lajityyppinä ja tutkimusotteena. 

Vuonna 2014 ilmestyneen historiallista biografiaa käsittelevän artik- 
kelikokoelman toimittaneet Heini Hakosalo, Seija Jalagin, Marianne 
Junila ja Heidi Kurvinen ovat jäsentäneet biografisen kirjoittamisen 
kenttää pohtimalla elämäkerrallisen ja henkilölähtöisen tutkimuksen 
eroja. Henkilölähtöisessä tutkimuksessa pyritään tutkimuskohteen 
avulla tuottamaan uutta, tutkimuskohdetta laajemmalle ulottuvaa tie- 


7 Huisman & Warner 2006, erit. 2—4; Linker 2007, erit. 225, 233-235. 
8 Elfving 1716, 5-7; Swanström 2004, 206 alaviite 459; Kuriyama 1995, 11, 13, 17, 24-25. 
9 Leskelä-Kärki 2017, 18; Kinnunen 2019, 84. 

toa, kun taas elämäkerrallisessa teoksessa päämääränä on vahvemmin 
itse henkilön tutkiminen. Näiden erottaminen voi kirjoittajien mukaan 
olla tosiasiassa vaikeaa, koska usein erot piilevät lähinnä painotuksessa, 
joka sekin saattaa löytyä selvemmin tutkijan intentioista kuin loppu- 
tuloksesta.*° 

Biografioista kirjoittaneet ovat huomanneet, kuinka suosittuja ne 
ovat. Viime vuosina biografian arvostus on laajemmin noussut myös 
akateemisena tutkimusotteena, ja Suomessakin on ilmestynyt huomatta- 
va määrä biografisella tutkimusotteella tehtyä tutkimusta." Biografialle 
on annettu myös omintakeista arvoa: Christian Klein on tarkastellut bio- 
grafiaa erityislaatuisena tapana ymmärtää maailmaa, ei siis ainoastaan 
metodisena väylänä tuottaa uutta tietoa maailmasta. Tämä näkemys 
biografian merkityksestä on hänen mukaansa kasvattanut merkitystään 
biografisen tutkimussuuntauksen saadessa yhä enemmän jalansijaa 
akateemisessa tutkimuksessa. 

Moniulotteinen ja puhutteleva henkilökuva historiallisesta henkilöstä 
on elämäkerrallisessa tutkimuksessa sinänsä arvokas. Henkilölähtöiseen 
tutkimukseen sen sijaan vaikuttavat vahvemmin odotukset yleistason 
päätelmistä, olkoonkin, että hyvin rakennettu konteksti on molemmille 
lajityypeille voimavara. Henkilölähtöisessä tutkimuksessa tutkija koh- 
taa vahvemmin odotuksen argumentoida päättelyä yksityisestä yleiseen: 
mitä yksittäinen henkilö voi kertoa omasta ajastaan? 

Yksi tapa perustella yksittäisen henkilön tutkimusta on korostaa hä- 
nen toimintansa kauaskantoisia seurauksia, kuten vaikkapa edistyksel- 
lisen lääkärin merkitystä alan myöhemmälle kehitykselle tai vetovoi- 
maisen lääkäriauktoriteetin laajaa vaikutuspiiriä omana aikanaan. Peter 
Elfvingin uralla kuitenkin lähiympäristön merkitys korostuu. Hän ryhtyi 
kyllä toimiin, jotka myöhemmän lääketieteen kehityksen kannalta näyt- 
täytyvät huomionarvioisina ja joilla siten voi ajatella olleen kauas ajassa 
siirtyvää merkitystä, mutta hänen toimintansa luonnetta määrittelivät 


10 Hakosalo ym. 2014, 9. 

11 Hakosalo ym. 2014, 7; Leskelä-Kärki 2017, 17-18. Viimeisimpinä vuosina on ollut huomattavaa, kuinka 
paljon biografista tutkimusotetta on hyödynnetty naisia koskevassa, sukupuolen merkityksiä esiin 
luotaavassa tutkimuksessa. Kinnunen 2019; Leskelä-Kärki 2017, 17-22. 

12 Klein 2017, 85. 

paikallistasolle palautuvat motiivit ja olosuhteet. Kauaskantoisen vaiku- 
tuspiirin sijaan voidaankin kiinnittää huomioita vuoropuheluun paikal- 
lisen kontekstin, yksilön toimijuuden ja ammattiyhteisön välillä. 

Henkilölähtöistä tutkimusasetelmaa voi pohtia myös tutkittavan tyy- 
pillisten, poikkeavien ja edustavien piirteiden kautta. Näitä seikkoja on 
metodologiselta kantilta työstetty paljon mikrohistoriassa, joka on viime 
aikoina saavuttanut laajan suosion osana akateemista tutkimusperinnet- 
tä sijoittuen lähelle biografisia tutkimustapoja. Suuntaus on vaikuttanut 
myös Suomessa, mistä hyvinä esimerkkeinä toimivat Matti Peltosen me- 
todologiset ja historiateoreettiset julkaisut. Peltosen mukaan yksittäiset, 
poikkeavatkin tapaukset kertovat aina myös itseään laajemmista raken- 
teista eikä yksilön toimijuuden tutkimus siten rajoitu vain poikkeavuuk- 
sien paljastamiseen.'1 Tässä käsiteltävän tapauksen, Peter Elfvingin, koh- 
dalla paikallisen ympäristön merkitys korostuu jälleen, kun ajatellaan 
hänen toimintansa poikkeavia tai tyypillisiä puolia. Elfvingin kaltaisen 
yksittäisen lääkärin ja hänen edustamansa ammattiyhteisön välistä vuo- 
ropuhelua, josta käy ilmi yleisistä periaatteista erkanevia poikkeavuuk- 
sia, voi seurata esimerkiksi lääkärikollegion aineistoista, mistä kerron 
seuraavassa alaluvussa enemmän. 


Lääkärikollegio ja piirilääkärin paikallinen toiminta 


Ruotsin lääkärikollegio Collegium Medicorum, myöhemmin Collegium 
Medicum, perustettiin Tukholmassa toimineiden koulutettujen lääkä- 
reiden aloitteesta vuonna 1663 valvomaan lääketieteen harjoitusta val- 
takunnassa. Vastaavanlaisia instituutioita oli syntynyt muuallakin Eu- 
roopassa: Niirnberg oli saanut omansa vuonna 1592, Antwerpen 1620, 
Danzig 1636 ja Amsterdam 1638. Sääntelylle alettiin kokea tarvetta, sillä 
terveyskysymyksissä auttaneet kaupalliset toimijat olivat keränneet huo- 
miota kasvaneilla terveyspalvelumarkkinoilla.5 


13 Esim. Peltonen 2001; Peltonen 1999. 

14 Magnusson 2017; Peltonen 2001. 

15 Lääkärikollegioiden perustamisesta Grell & Cunningham 2002 [1997], 25. Ruotsin osalta Hjelt 
1891, 9-10. Nirnbergin osalta Kinzelbach ym. 2015, 173. Maallikkoparantajista Bonsdorff 1894, 273; 
Bonsdorff 1904, 488; Lindroth 1975, 379-380; Elkeles 1987, 197-198. 

Ruotsissa keskushallintoa organisoitiin 1600-luvulla perustamalla 
kollegioita eli keskusvirastoja huolehtimaan hallinnon eri toimialueista. 
Lääkärikollegio pyrki esiintymään niihin verrattavana hallintoelimenä, 
kuninkaallisena instituutiona, jolla oli valvovan viranomaisen valta 
lääketieteeseen. Käytännössä kollegion toimivalta ei vielä 1700-luvun 
alussa ollut aivan näin jyhkeä, sillä koulutettuja, kollegion toimintaan 
sitoutuneita lääkäreitä oli vain vähän ja mahdollisia tehtäviä paljon. 
Piirilääkäreille oli määrätty vastuualueita, mutta ne eivät kattaneet koko 
valtakuntaa. Tapana oli, että alueen maaherra ehdotti kollegiolle piiri- 
lääkäriä, johon kollegio sitten ilmaisi kantansa. 1700-luvun alussa piiri- 
lääkärin toimenkuvaa ei ollut tarkasti määritelty tai ohjeistettu, joten 
lääkärin oli työssään käytettävä paljon omaa harkintaansa.'* 

Tämä väljyys toimintaohjeissa heijastuu myös lääkärikollegion ko- 
koelmissa saatavilla olevaan lähdeaineistoon: piirilääkäreiden säännölli- 
nen raportointi alkoi vasta 1700-luvun puolimaissa,” mitä ennen he ra- 
portoivat kollegiolle merkityksellisistä asioista tarpeen mukaan. 1700- 
luvun loppupuolelta kollegion arkistoon on kerääntynyt huomattavasti 
laajempi kirjo erilaisia asiakirjoja. Kollegion pöytäkirjat, saapuneet asia- 
kirjat ja registratuura (Copieboken), joka sisältää kopioita lähteneistä kir- 
jeistä, kattavat kuitenkin tässä käsiteltävän aikajakson, ja niiden avulla 
pystytään luomaan kuvaa kollegiossa käsitellyistä asioista sekä niihin 
liittyneistä päätöksistä.'? 

Yksittäiset lääkärit näkyvät lääkärikollegion pöytäkirjoissa säännön- 
mukaisesti uransa alussa: kollegion tehtävänä oli varmistaa lääkäreiden 
pätevyys järjestämällä koetilaisuus, jossa lääkärin tietämystä testattiin 
kollegion jäsenten vuorollaan esittämien kysymysten avulla. Kysymykset 
kirjattiin pöytäkirjoihin, jotka siten kertovat ajan lääkäreiltä vaaditusta 
pätevyydestä. 

Peter Elfving osallistui kollegion tenttiin helmikuussa 1705. Hän oli 
valmistunut maisteriksi Uppsalan yliopistosta vuonna 1698 ja väitellyt 
lääketieteen tohtoriksi Utrechtin yliopistossa Alankomaissa vuonna 


16 Kollegiot virallistettiin keskushallinnon virastoina Ruotsissa vuoden 1634 hallitusmuodossa.”Kolle- 
gium”, Förvaltningshistorisk ordbok, SLS 2016; Hjelt 1891, 50-51, 71-80; Hjelt 1892, 3-4, 11-12. 

17 Kontturi 2014, 11. 

18 Hjelt 1892, 11-12. Lääkärikollegion arkistoa säilytetään Ruotsin Valtionarkistossa. 

1702. Ajankohta oli luonteva, koska virallisena lääkärinä toimimiseen 
edellytettiin kuuden vuoden kokemusta: jos Elfvingin harjoittelun kat- 
sotaan alkaneen hänen valmistumisestaan maisteriksi, oli hän juuri suo- 
rittanut vaadittavan harjoitteluajan.9 Kun Elfving oli esittänyt kollegiolle 
väitöskirjansa ”Kuukautisten tukkeutumisesta” sekä todistuksensa toh- 
toritutkinnon myöntäneeltä Utrechtin yliopistolta ja kollegion puheen- 
johtaja Urban Hiärne pitänyt lyhyen esipuheen, 


[<-] aloitti tohtori Grim kokeen ja kysyi häneltä pilkkukuumeesta, 
mihin tohtori Elfving ihan oikein ja metodisesti tätä sairautta läpi 
käyden vastasi, niin että tohtori Grim tyytyi tähän. Sitten kysyi toh- 
tori Winge häneltä keltataudista, ja kun hän tähän oli antanut tyy- 
dyttävän vastauksen, jatkoi hän eteenpäin ja kuulusteli keripukista. 
Tohtori von Hoornin kysymys oli kuukautisten ja niiden tukkeu- 
tumisen syystä; kuten myös, mitä eroa oli kuukautisilla ja kohdun 
vuodolla, mihin hän [Elfving] antoi hyvät tyyppipiirteet.?" 


On helppo uskoa Elfvingin hyvin selittäneen mahdollisia syitä kuukau- 
tisvuodolle ja sen tukkeutumiselle, sillä hän oli käsitellyt asiaa seikka- 
peräisesti kolmen vuoden takaisessa tohtorinväitöksessään. Tohtoriopin- 
not Utrechtissa ehkäpä auttoivat häntä vastaamaan myös tohtori von 
Hoornin toiseen kysymykseen kuukautisvuodon ja kohdun vuodon 
eroista, sillä Utrechtin yliopistossa toimi Elfvingin tohtoriopintojen 
aikana lääketieteen professorina Johannes Munnicks, joka oli aikanaan 
omassa tohtorinväitöksessään kuvaillut näiden vuotojen eroavaisuuk- 
sia." Henkilöhistorialliset tiedot voivat näin antaa kuvaa mahdollisista 
tietolähteistä, joita kokelaat pyörittelivät mielessään vastauksia antaes- 


19 Hjelt 1891, 49-50. 

20 ” — — begynte Doct:r Grim examen, och frågade honom de febri petechiali, hwarpa Doct:r Elving 
ganska rätt och methodice denna siukdomen med swarande igenomgieck, sä att Doct:r Grim härmed 
acquiescerade. Sedan frägade Doct:r Winge honom de ictero, och när han härpä hadde gifwit nöijachtigt 
swar, gick han widare och examinerade Scorbutum. Doct:r von Hoorns fräga war de causa catamenior 
eorung obstructione; som och, hwad äthskilnad är emellan menstruationem & uteri haemorrhagiam, 
hwartill han gaf goda Signa caracteristica.” RA, CM, A1A:1 Protokoll 1690-1705, 6.2.1705 n:o 184, 
ff. 315-316. 

21 Elfving 1702; Munnicks 1670, thesis I-II; Catalogus Professorum Academiae Rheno-Traiectinae 2011. 

saan. Toisinaan voidaan myös arvioida, kuinka haastavia kysymykset 
ovat kokelaille olleet. Edellä esitettyjen tietojen valossa esimerkiksi toh- 
tori von Hoornin ensimmäinen kysymys tuskin oli vaikea Elfvingille. 

Lääkärikollegion kaltaisen virallisen instituution sääntely tekee näky- 
viksi asiantuntijoilta vaadittuja tiedollisia edellytyksiä. Henkilölähtöisellä 
tutkimuksella tätä kuvaa voi tarkentaa sen suhteen, miten tietoa karttui 
asiantuntijoille heidän elämänsä varrella ja miten se kerrostui yksilön 
osaamiseksi omine vivahteineen ja painotuksineen. 

Edellä lainatussa katkelmassa ei anneta suoria tietoja Elfvingin vas- 
tausten sisällöstä, ja yleensäkin lääkäreiden antamia vastauksia on kirjat- 
tu vaihtelevasti kollegion pöytäkirjoihin.” Siispä he, jotka kaipaavat oi- 
keita vastauksia näihin 1600-1700-luvun lääketieteen oppiperusteita 
koskeneisiin kysymyksiin, joutuvat joskus turvautumaan täydentävään 
kirjallisuuteen, kuten ajan lääketieteellisiin oppikirjoihin tai muihin 
teoksiin. 

Kysymyksetkin on kirjattu joskus tarkemmin, joskus väljemmin. 
Esimerkiksi tentteihin tyypillisesti kuulunut kysymys, jossa kokelasta 
pyydettiin ottamaan kantaa kysyjän esittelemään tapauskertomukseen, 
esitetään Elfvingin tenttiä koskevassa pöytäkirjassa varsin suppeassa 
muodossa: ”Herra arkkiatri [Urban Hiärne] esitteli erään vesipöhö- 
tapauksen, mihin hän [Elfving] kun oli metodisesti vastannut, poistui.” 
Kollegion pöytäkirjan perusteella emme saa tietää kaikkia kysymyksiä ja 
vastauksia, mutta saamme kuvaa käsitellyistä aiheista. Oikeat vastaukset, 
jotka olivat kysyjille selviä, jäävät pimentoon. Sen sijaan saamme tietää 
jotain siitä, millaisia asioita henkilön odotettiin tietävän ja mitä hän itse 
mahdollisesti ajatteli itseltään odotettavan. 

Tentin läpäiseminen ja valan vannominen toivat lääkärille kollegion 
jäsenyyden ja valtuuden toimia virallisena lääkärinä.” Tämän valtuu- 
tuksen saatuaan Elfving aloitti Västmanlandin piirilääkärinä ja kirjoitti 
kollegiolle työssään kohtaamistaan asioista. Elfving ei itse useinkaan 


22 Vrt. esim. Herman Niklas Grimin ja Peter Elfvingin tentit: Grim, RA, CM, A1A:1 Protokoll 1690-1705, 
25.11.1704 n:o 181, ff. 294-298; Elfving, RA, CM, A1A:1 Protokoll 1690—1705, 6.2.1705 n:o 184, ff. 315-317. 

23 ”H:r Archiater proponerade en Casum de hydropico, hwartill när han methodice hade swarat, tog 
Doct:r Elving sitt aftrade ——.” RA, CM, A1A:1 Protokoll 1690-1705, 6.2.1705 n:o 184, f. 317. 

24 Hjelt 1891, 49-50. 

ollut läsnä kollegion kokouksissa, mutta se ei Tukholman ulkopuolella 
työskentelevien lääkärien suhteen ollut tavatonta. Aiheet hänen kirjeis- 
sään olivat sellaisia, jotka esiintyivät kollegion esityslistalla toistuvasti 
muutenkin: kätilöiden pätevyys, apteekkien valvonta, kollegion jäsenille 
myönnetyn asessorin tehtävän mukainen arvoasema sekä 1710-luvun 
ruttoepidemian aikana taudin leviäminen ja torjuminen.” 

Elfvingin kirjeiden aiheet eivät siis ole kovin yllättäviä kollegion yleis- 
kuvaa ajatellen. Mutta miksi hän kirjoitti näistä aiheista? Helmikuussa 
1707 laadittu kirje antaa viitteitä syistä lähestyä lääkärikollegiota. Kysei- 
sessä, yhden sivun mittaisessa kompaktissa kirjeessä Elfving pyysi kolle- 
gion kannanottoa kolmessa eri asiassa. Ensimmäiseksi hän toivoi kolle- 
gion lähettävän jonkin lausuman lääkkeiden senhetkisestä hintatasosta, 
johon tohtori voisi vedota apteekkia tarkastaessaan. Tukholman ylikäs- 
kynhaltijan, maistraatin ja apteekkareiden yhteistyössä laadittu lääke- 
taksa oli ilmestynyt vuonna 1699, mutta lääkärikollegion tuli aika ajoin 
tarkastaa lääkkeiden nousevat ja laskevat hinnat, jotta hintataso pysyisi 
ajantasaisena. Elfving oli tuonut asian kollegion käsittelyyn jo vuotta 
aiemmin kertoen apteekkari Erik Zimmermanin Västeräsista pyytävän 
lääkkeistä liian korkeita hintoja. Kollegiossakin epäiltiin, etteivät maa- 
kuntien apteekkarit pystyneet seuraamaan virallista lääketaksaa, joka oli 
laadittu pääkaupungin oloja silmällä pitäen. Zimmermanin tapauksessa 
kollegio linjasi, että apteekkari saisi ottaa 25 prosenttia yli ohjeellisen 
taksan.?* Nyt vuoden kuluttua Elfving kirjoitti: 


Koska näyttää olevan tarpeellista, sen apteekkitarkastuksen ohessa, 
jonka olen ajatellut lyhyen ajan sisällä täällä Västeräsin apteekissa 
toimittaa, esittää apteekkarille, kuinka kalliilla hän voi laskevia ja 
nousevia lääkkeitä myydä; sen vuoksi pyydän palvelevan kuuliaise- 
na, että sieltä Kuninkaallisesta Lääkärikollegiosta saisin jonkin oh- 
jeistuksen, jonka mukaan voisin toimia.? 


25 RA, CM, E2:3-4 Inkomna handlingar, Elfving lääkärikollegiolle 9.2.1707; 25.6.1712; [päiväämätön] 1711; 
25.2.1711; 10.10.1719. Maakunnissa työskentelevien lääkäreiden poissaoloista Hjelt 1891, 50. 

26 Hjelt 1893, 505-506; RA, CM, E2:3 Inkomna handlingar, Elfving lääkärikollegiolle 9.2.1707, f. 557; RA, 
CM, A1A:2 Protokoll 1706-1720, 14.2.1706 n:o 4, ff. 13-14. 

27 ”Alldenstund det finnes wara nédigt, wid den Wisitation, som iag innan kart tänker, här pa Wästeros 

Vaikuttaa siltä, että kollegio saattoi toimia auktoriteettia vahvistavana 
tukena apteekkitarkastuksissa, kun hinnoitteluun oli syytä puuttua. 
Kollegion tuli sääntöjensä mukaan huolehtia ajantasaisesta lääketaksas- 
ta, mutta käytäntö ei ollut vielä vakiintunut. 1700-luvun alussa taksa 
oli päätetty tarkistaa kahdesti vuodessa, mutta myöhemmin asessori ja 
Tukholman kaupunginlääkäri Johannis Olai Winge valitteli kaupungin 
ylikäskynhaltijalle, ettei näin ollut tapahtunut. Elfvingin kirjettä seuraa- 
vana vuonna 1708 kollegio päätti uudelleen, että lääketaksa tarkistettai- 
siin jatkossa kahdesti vuodessa ja kopio siitä lähetettäisiin jokaiseen 
apteekkiin.® 

Kirjeenvaihdon perusteella voi huomata joitain piirteitä piirilääkärinä 
toimivan lääkärikollegion jäsenen asemasta. Lääkärikollegion perusteh- 
täviin kuului ammatillisten toimijoiden valvonta terveysasioiden alalla.?9 
Tämän tehtävän Elfving näyttää kirjeensä perusteella ottaneen vakavasti. 
Kirjoittaessaan kollegiolle tärkeinä pitämistään aiheista hän on toden- 
näköisesti hyvin tiedostanut yhteiset tavoitteet kätilöiden, apteekkien ja 
kirurgien valvonnassa ja tartuntatautien torjumisessa. Hän vaikuttaa 
toimineen mielellään ylemmän tahon virallisella valtuutuksella, mutta 
ohessa lainatussa otteessa hän osoitti myös oma-aloitteisuutta ilmoit- 
taessaan ”ajatelleensa toimittaa” lähiaikoina apteekkitarkastuksen. 

Elfvingin kirjeeseen sisältynyt toinen toivomus koski kätilöitä — yhtä 
lääkärikollegion mielenkiinnonkohteista apteekkareiden lisäksi. Elfving 
kertoi suurella vaivalla viimein saaneensa paikkakunnalle kätilön, joka 
olisi valmis vannomaan valan, minkä vuoksi hän nyt toivoi kollegion 
lähettävän kaavan, jolla valan voisi suorittaa.3* Lääkärikollegion katsot- 
tiin kantavan vastuun paitsi lääkäreiden, myös apteekkareiden valoista." 
Näin ollen piirilääkäri Elfving toivoi saavansa kollegion virallistaman 
valamuodon myös kätilön valan tapauksessa, ja oli selvästi vakuuttunut, 


Apothek anställa, att gifa Apothekaren wid handen, huru dyrt han, den stigande och fallande 
medicamenter föryttra skall; fördenskull anhåller iag tiensthörsamt, att där om uthaf Kongl: Collegio, 
fä nägon underrättelse, hwar efter iag mig ställa kann.” RA, CM, E2:3 Inkomna handlingar, Elfving 
lääkärikollegiolle 9.2.1707, f. 557. 

28 Hjelt 1893, 507. 

29 Hjelt 1891, 25—27. 

30 RA, CM, E2:3 Inkomna handlingar, Elfving lääkärikollegiolle 9.2.1707, f. 557. 

31 Lääkäreiden valasta Hjelt 1891, 532-535. Apteekkareiden valasta Hjelt 1893, 433-438. 

että tällaisissa tilanteissa valaa tullaan tarvitsemaan: ”näin ollen anon 
vielä, että saisin tiedokseni korkea-arvoiselta Kuninkaalliselta Kollegiolta 
sen kaavan, jota tässä tulisi käyttää.” Piirilääkärin ja kollegion välinen 
kommunikointi ammattitehtävistä toi esille tilanteita, joissa sekä piiri- 
lääkärin että valvovan instituution käytännöt olivat avoimia ja tilanteen 
mukaan eläviä. Toimintamallien vakiinnuttaminen paikallistasolla kysyi 
molemminpuolista tiedonvaihtoa, eivätkä viralliset kaavat olleet aina val- 
miina hyödynnettäviksi käytännön tilanteissa. 

Viimeiseksi Elfving kysyi kollegion mielipidettä apteekkarin toimi- 
valtuuksista varsin erityisluontoisessa tilanteessa: Siitä, onko apteekka- 
rille sallittua lääkärin ja kirurgin poissa ollessa aiheuttaa ihmisille saliva- 
tion-tila, toivoisin myös saavani tietoa /: niin paljon, kuin voin suinkin 
löytää :/, mieluiten huomioiden arvoisan Kuninkaallisen Lääkärikolle- 
gion intressin sen suhteen.” Tästä yhteydestä ei aivan selviä, oliko täl- 
lainen tapaus tullut Elfvingille vastaan, mutta jos kysymys olisi ollut 
hypoteettinen, Elfving tuskin olisi näin tarkalleen kysynyt juuri syljene- 
rityksen lisäämisestä — vaaralliseksi olisi katsottu myös aiheeton tai koh- 
tuuton muiden tyhjentävien hoitojen käyttäminen, kuten voimakkaat 
ulostuslääkkeet. Aineiston perusteella spekulaation tasolle jää myös, oli- 
ko Elfvingillä mielessään ajan lääketieteellisessä keskustelussa ilmennyt 
kritiikki syljeneritystä lisäävää elohopealääkintää vastaan 3+ Kirjeet ker- 
tovat näin jotain lääkärin työssään kohtaamista ilmiöistä, vaikka emme 
voikaan olla ihan varmoja, miten lääkäri nuo ilmiöt tarkalleen kohtasi. 

Tästä Elfvingin lähettämästä kirjeestä tulee esiin joitain ajan tervey- 
denhuollon arkeen liittyviä tilanteita, joissa paikallinen lääkäri kysyi vi- 
ralliselta taholta muodollista vahvistusta toimilleen. Fi pidä kuitenkaan 
myöskään vähätellä aitoa tarvetta saada neuvoja, sillä selvästi sellaisiakin 


32 ”—- dä beder iag äfwen, att utaf högl: Kongl: Collegio förwetta det formularet, som där wid brukas 
skall.” RA, CM, E2:3 Inkomna handlingar, Elfving lääkärikollegiolle 9.2.1707. 

33 ”Om det för Apothekare är tilläteligt, ei praesentea Medici & Kirurgi, att lägga fälk i Salivation, önskade 
iag och giiärna att ährhälla kunskap om, hälst som dar wid /: sä mycket, som iag oförgripl. kan finna:/ 
högl: Kongl. Collegii Medici Intresse kommer att [ansees]: Och [där] en sädan Casus Existerade; hwad 
man borde giöra.” RA, CM, E2:3 Inkomna handlingar, Elfving lääkärikollegiolle 9.2.1707. 

34 Esimerkiksi toukokuussa 1708 lääkärikollegiossa keskusteltiin tilanteesta, jossa epäiltiin lääkärin 
antaneen potilaalle liian vahvaa suolistoa tyhjentävää lääkettä. RA, CM, A1A:2 Protokoll 1706-1720, 
21.5.1708 n:o 61, ff. 201-204. Kritiikistä syljeneritystä lisäävää hoitoa kohtaan, Chambers 1728, hakusa- 
na ”salivation”, 11 

tilanteita tuli Elfvingille vastaan. Kun han vuonna 1722 saapui isonvihan 
jälkeiseen Turkuun, johon Venäjän miehitysaika oli jättänyt jälkensä, 
kirjoitti hän lääkärikollegiolle kaipaavansa tarkempia tietoja sopivista ja 
hänen vastuulleen kuuluvista toimista karjatauteja vastaan: 


Kuten minulle Ruotsissa kerrottiin lähtöni yhteydessä, että yksi ja 
toinen määräys oli annettu karjataudin pysäyttämiseksi ja hillitse- 
miseksi, valtuutti Korkea-arvoinen Kuninkaallinen Kollegio minut 
kuuliaisesti pyytämään tiedonantoa mainituista määräyksistä, toi- 
vottiin lisäksi lisää tietoa, mitä tästä asiasta voisi olla opiksi: Siihen 
liittyen minun pitäisi tietää, mikä on minulle sopivaa ja minun 
vastuullani tehdä sen Suomeen levinneen ja edelleen vallitsevan 
karjataudin pysäyttämiseksi, mistä karja- ja lihakauppaa epäillään 
ja nyt niin varmana pidetään, kuin täällä paikan päällä ajatellaan.35 


Elfving aloitti viittaamalla jo annettuihin Turkua koskeviin määräyksiin, 
joista lääkärikollegio ymmärrettävästi oli pyytänyt tietoja. Ajankohtaisis- 
ta lääke- ja luonnontieteellisistä asioista raportoimista pidettiin piiri- 
lääkärin velvollisuutena, joten Elfving oli varmasti tietoinen tarpeesta 
raportoida tällaisista asioista kollegiolle. Kirjeestä on kuitenkin havaitta- 
vissa epävarmuutta seuraavista toimenpiteistä. Täysin neuvoton Elfving 
ei silti ollut: hän kertoi pyytäneensä maistraattia ryhtymään toimiin, jot- 
ta tästä eteenpäin kaupungissa tarkastettaisiin teuraseläimet teurastus- 
ten yhteydessä. Hän jatkoi pohtien, mitä hänen tulisi tehdä muiden 
alueiden suhteen.3* 

Kysymys oli siis toimivallan rajoista, sopivien toimenpiteiden laajuu- 
desta ja kaiken kaikkiaan siitä, mitä Flfvingin asemassa olleelta lääkäriltä 
odotettiin. Kuten mikrohistoriassa, myös biografisessa ja henkilölähtöi- 


35 ”Säsom mig i Swerige blef berättads wid min afresa därifrän, att en och annan förordning woro uth- 
gängen, till bodskapsiukens hämmande och dämpande, altsä utaf Högl: Kongl: Collegio föranlätas 
lag tienstligen begära Communication uthaf förb:tte förordningar, önskades därjämte underrättad 
om mehra, som till den saken lärda kunde: Pä det att iag mätte wetta, hwad mig anstär och äligger 
att giöra till hämmande af den här i Finland inrotade och ännu warande boskapssiukan, hwar igenom 
bodskaps och kiötthandelen är misstänkt och ny sä säker, som man mehnar här ä orten.” RA, CM, 
E2:5 Inkomna handlingar, Elfving lääkärikollegiolle 4.10.1722, f. 119. 

36 Hjelt 1892, 11; RA, CM, E2:5 Inkomna handlingar, Elfving lääkärikollegiolle 4.10.1722, f. 119. 

sessä historiankirjoituksessa yhteiskunnan voidaan katsoa olleen jatku- 
vasti muuttuva ja avoin.? Elfvingin kohdalla tämä näkyy siinä, kuinka 
paljon epävarmuutta hänen työssään oli huolimatta siitä, kuinka paljon 
lääkärinammattia pyrittiin valvomaan, ohjeistamaan ja sääntelemään 3 


Lääketieteellisen tiedon jakaminen ja opettaminen 
Turun akatemiassa 


Turun akatemian kirjasto tuhoutui kaupungin palossa vuonna 1827. Sen 
mukana menetettiin paljon sellaista kirjallisuutta, jota myöhemmät his- 
toriantutkijat mielellään hyödyntäisivät. Kirjaston kokoelmista oli kui- 
tenkin laadittu useita luetteloita, joita oli painettu tai kopioitu käsin ja 
lähetetty muille tahoille, mikä säästi ne tuholta. Useiden kappaleiden 
painoksina ilmestyivät myös luento-ohjelmat, joissa jokainen professori 
kertoi tarjoamastaan julkisesta ja yksityisestä opetuksesta lukuvuoden 
aikana.3? Palolta säästyneet luento-ohjelmat antavat yleisluontoisen ku- 
van tulevasta opetustarjonnasta. Vuoden 1722 ohjelman mukaan lääke- 
tieteen professori Peter Elfvingin julkisilla luennoilla perehdyttiin anato- 
miaan, Suomen endeemisiin tauteihin sekä lääkeyrttien tuntemukseen 
ja käyttöön, minkä lisäksi yksityisopetuksessa käsiteltiin fysiologiaa ja 
lääketieteellisiä käytäntöjä.4* 

Ohjelmia ja luetteloita monisanaisemmin akatemian opetuksesta ker- 
tovat painetut väitöskirjat, jotka antavat sisältörikkaan kuvan ajan oppi- 
neisuudesta sisältäen myös kaunopuheisia onnittelurunoja (gratulaatioi- 
ta) ja omistuskirjoituksia (dedikaatioita). Väitöskirja ei Elfvingin aikana 
tarkoittanut vain tohtorinväitöstä, vaan monenlaisia opinnäytteitä kuten 


37 Magnusson 2017, 46 & passim.; Loriga 2017. 

38 Muissakin yhteyksissä on havaittu kollegiaalisen tuen merkitys lääkäreille, joilla oli suuri ja 
välillä yksinäinenkin vastuu toimialueillaan. Näitä kysymyksiä on tutkinut Elina Maaniitty 
hankkeessa Agents of Enlightenment. Changing the Minds in Eighteenth-Century Northern Europe, 
https: //www.helsinki.fi/en/researchgroups/agents-of-enlightenment (viitattu 2.9.2022). 

39 Säilyneestä Turun akatemian arkistoaineistosta, ks. Turun akatemian arkistoluettelo, Turun akate- 
mian arkisto 1640-1828, 2-13; Orrman 1994, 198. Tua Korhonen on artikkeleissaan Turun akatemian 
kirjaston kreikkalaisesta kirjallisuudesta käsitellyt myös kirjaston kokoelmista laadittuja luetteloita. 
Korhonen 2010; Korhonen 2011. Luento-ohjelmista Laine 19973, 45-48. 

40 Turun akatemian luento-ohjelma 1722-1723, Series praelectionum publicarum 1722. 

pro gradua ja tavan mukaan opinnoissa sitä edeltävää, harjoitusluonteis- 
ta pro exercitio -väitöskirjaa. Pro exercitio -väitöskirjoissa työn ohjaaja eli 
praeses oli yleensä kirjoittanut työn, kun taas väitöskirjaa väitöstilaisuu- 
dessa puolustaneen ylioppilaan eli respondentin tehtäväksi jäi osoittaa 
taitonsa latinan kielessä ja oppineessa väittelyssä. Pro gadu saattoi olla 
respondentin kirjoittama, mutta siinäkin praeses tavallisesti vaikutti 
työn sisältöön ja viime kädessä vastasi myös työn oikeaoppisuudesta.*" 

Väitöskirjojen antoisuutta historiantutkimukselle voisi kuvailla pit- 
kästikin monelta eri näkökantilta,? mutta tässä rajoitan esittelyn muu- 
tamaan henkilölähtöisessä tutkimuksessa huomionarvoiseen seikkaan, 
jotka kertovat lääketieteen harjoittamisesta. Väitöskirjoissa käy ilmei- 
seksi yhteistyön, vaihdannan ja tekijyyden sulautuminen toisiinsa sekä 
pyrkimys vaalia oikeamielistä tietoa ja oppineisuuden hyveitä, jotka 
yliopistomaailmaan kuuluivat. Tutkijan voi toisinaan olla vaikeaa, ellei 
mahdotonta erottaa, mitkä elementit esimerkiksi pro gradu -väitöksessä 
ovat peräisin praesekseltä, mitkä respondentilta.% Tavallisesti tämän 
oppiasteen väitöskirjat käsitellään osana praeseksen viranhoitoa tai kir- 
jallista tuotantoa,*+ mutta väitöskirjojen luonne muistuttaa tutkijaa siitä, 
ettei tekijyys kumpua vain yhdestä lähteestä. 

Koska väitöskirjassa olennaista oli uutuusarvon sijaan esitettyjen 
näkemysten oikeaoppisuus sekä näiden yhteisesti hyväksyttyjen näke- 
mysten dialektinen argumentointi väitöstilaisuudessa, oli väitöskirjan 


41 Vallinkoski 1962-1966, X-XII; Klinge 1987, 402—404. Väitöskirjoista, gratulaatioista ja dedikaatioista 
irjahistorialliselta kannalta, ks. Laine 1997b, 14—24. 

42 Svenska litteratursällskapet i Finland -seuran vuosina 1890-1908 julkaisema sarja Abo universitets lär- 
domshistoria käsittelee Turun akatemian oppihistoriaa erityisesti väitöskirjojen kautta. Sen lääketiedettä 
oskevaa osaa (Fagerlund & Tigerstedt 1890) pidetään edelleen lääketieteen oppihistorian perusteok- 
sena. Railo 2001. Väitöskirjat ovat keskeisiä tiedonlähteitä ajan opillisista näkemyksistä myös Helsingin 
yliopiston historian ensimmäisessä osassa, lääketieteen osalta erit. Leikola 1987c, 574-584; Leikola 
1987b, 679-703. Maija Kallinen on Turun akatemian luonnonfilosofiaa vuosina 1640-1713 koskevassa 
utkimuksessaan todennut akateemisten väitöskirjojen olevan kiistatta tärkein lähdemateriaali kyseisen 
aiheen tutkimukselle. Kallinen 1995, 19. 

43 Vallinkoski 1962-1966, XI-XII. 

44 Jorma Vallinkosken laatimassa Turun akatemian väitöskirjojen bibliografiassa väitöskirjat on järjes- 
etty praeseksen mukaan, samoin toimittiin Suomen kansallisbibliografiassa 1488-1700. Vallinkoski 
1962—1966; Laine & Nygvist 1996. Turun akatemian historian yleisteoksissa ohjattuja väitöskirjoja 
äytetään antamaan kuvaa niitä ohjanneiden professorien työstä, vaikkei ohjaustöitä kaikissa tapauk- 
sissa luetakaan heidän henkilökohtaisiksi julkaisuikseen, ks. esim. Fagerlund & Tigerstedt 1890; Heikel 
1940, 68-96, 135-226; Klinge & Leikola 1987, 553-731. 

tiedollinen anti tässäkin mielessä usein jaettua.% Silti aihevalinnoissa 
ja käsittelyssä on mahdollista nähdä sekä praeseksen että respondentin 
toiminnallisuutta ja intressejä. Peter Elfvingin ohjaama ja Laurentius 
Brodinin puolustama väitöskirja De trifolio aguatico sisältää ensimmäi- 
set painetut tautikertomukset Suomessa.** Väitöskirjan perusteella vai- 
kuttaa siltä, että respondentti Brodin hoiti itse kahta keripukkitapausta 
raatetta lääkekasvina hyödyntäen. Praeses Elfvinginkin toimiin viitat- 
tiin. Respondentti siteerasi Urban Hiärnen Elfvingille osoittamaa kir- 
jettä, jossa Hiärne neuvoi Elfvingiä raatekasvin käytöstä erään potilaan 
hoidossa. Sitaatista ilmenee myös Hiärnen oma tiedonhankinta eräästä 
raatesekoituksesta: ”[m]istä prof. Rudbeck paljon puhui, kun minä olin 
Uppsalassa, ja minkä minä havaitsin myöhemmin olevan voimakkaam- 
pi lääke kroonisiin sairauksiin, kuin monet voivat uskoa.” 

Väitöskirjoista voi näin löytää jälkiä ohjeellisesta tietojen siirtämisestä, 
käytännön parannustoiminnasta ja kokemuksellisen tiedon jakamisesta. 
Väitöskirjoissa sekä kirjallisuuteen perustuva että kokemusperäinen 
tieto saivat opetustarkoitukseen sopivan muodon, jonka tarkoitus oli 
varsinaisen opetussisällön lisäksi välittää väittelijän omaksumia tiedolli- 
sia hyveitä. Näin väitöskirjoihin päätynyt aineisto koostui tyypillisesti 
opettavaisista mallitapauksista, jotka esitettiin hyvin jäsennellyssä, argu- 
mentoidussa asussa. 

Sisällöllisestä annistaan huolimatta luento-ohjelmat ja opinnäytteet 
tarjoavat näkymän vain siihen, mitä professorit ja opiskelijat ovat ha- 
lunneet julkaista. Henkilölähtöisellä tutkimuksella voi rikastuttaa jul- 
kaisujen tulkintaa tutkimalla niitä osana yksilön valintoja ja kokemus- 
maailmaa, mutta tähän tarkoitukseen on etsittävä tukea muustakin 
lähdeaineistosta, esimerkiksi akatemian konsistorin pöytäkirjoista. 


45 Klinge 1987, 397—404; Vallinkoski 1962-1966, XI-XII. 

46 Fagerlund & Tigerstedt 1890, 69-70. 

47 "Om hwilket Prof. Rudbeck mycket talte/ dä jag war i Upsala, och jag sedan funnit wara en kraftigare 
Medicin, än mänga kunna tro/ uti morbis chronicis.” Elfving & Brodin 1724, 19. Urban Hiärnen 
opiskellessa Uppsalan yliopistossa 1660-luvulla teoreettisen lääketieteen professorina toimi Olof 
Rudbeck vanhempi, joka saavutti jo omana aikanaan mainetta muun muassa imusuonistoa koskevilla 
tutkimuksillaan. Lindroth 1975, 414-424; Frängsmyr 2004, 125-128. 

Lääketieteen professori yliopiston konsistorissa 


Peter Elfvingin biografisiin tietoihin kirjataan usein hänen suorittaman- 
sa anatominen ruumiinavaus Turun akatemiassa 12. helmikuuta vuonna 
1724. Ruumiinavaus oli kolmas koko akatemian historiassa, joten tilai- 
suus ei ollut tavanomainen. Anatomisiin tutkimuksiin liittyi sekä juh- 
lallisuutta että arkaluontoisuutta. 1600-luvun Euroopassa anatomisil- 
le teattereille, ruumiinavauksiin soveltuville luentosaleille, annettiin 
symboliarvoa merkkinä tieteellisestä edistyksellisyydestä.4? Ruumiin- 
avaustilaisuuksissa olikin arvokkuutta ja näyttävyyttä: Turun akatemiassa 
rehtori oli painattanut kutsut Elfvingin järjestämään ruumiinavaukseen 
ja lääketieteen professori itse avasi tapahtuman runomuotoisella pu- 
heella. Statuutit eli yliopiston perussäännöt säätelivät ruumiinavauksia 
ankarasti ja niihin tarvittiin kuninkaan lupa.5? Turun akatemialle tapah- 
tumalla lienee ollut mieltä kohottavaa merkitystä, sillä se oli avannut 
ovensa uudelleen vain vajaa kaksi vuotta aiemmin isonvihan aiheutta- 
man katkoksen jälkeen ja nyt opetuksessa päästiin jo järjestämään tä- 
mänkaltaisia, yleistä mielenkiintoa herättäviä tilaisuuksia. 

Vähäsanaiset ovat kuitenkin ne kuvaukset, joita tästä tapahtumasta 
esitetään. Ruumiinavaus tapahtui akatemian suuressa luentosalissa, ja 
ruumiin tiedetään olleen rikollisen ruumis. Kuninkaalta oli asianmu- 
kaisesti hankittu lupa toimenpiteen suorittamiseen, ja kanslerin tiede- 
tään myöhemmin ilmaisseen tyytyväisyytensä tilaisuuteen.” Maaliskuun 
21. päivää koskeva akatemian konsistorin pöytäkirja”? kertoo: 


48 Fagerlund & Tigerstedt 1890, 65-66; Niemi 1990, 16; Forsius 2000; Urpilainen 2001, 178. 

49 Lindroth 1975, 376; Frängsmyr 2004, 127. 

50 Fagerlund & Tigerstedt 1890, 65-66; Heikel 1940, 193-194; Niemi 1990, 16. Statuuttien ankaruudesta 
Kallinen 1995, 234. 

51 Fagerlund & Tigerstedt 1890, 65-66; Heikel 1940, 193-194; Niemi 1990, 16. 

52 Konsistorin pöytäkirjat on julkaistu tässä tutkittavalta ajanjaksolta lähdejulkaisussa Turun akatemian 
konsistorin pöytäkirjat: Consistorii Academici Aboensis protokoll, josta olen käyttänyt Tor Carpelanin toi- 
mittamia osia XI ja XII. Turun akatemian toiminnasta syntynyttä arkistoaineistoa säilytetään Helsingin 
yliopiston arkistossa. Pääsarja ”pöytäkirjat” muodostaa tiliasiakirjojen jälkeen arkiston laajimman pää- 
sarjan, ja siihen lukeutuva konsistorin pöytäkirjat -sarja on puhtaaksikirjoitettujen pöytäkirjojen osalta 
säilynyt varsin kattavasti. Puhtaaksikirjoitettujen pöytäkirjojen lisäksi on säilynyt konseptipöytäkirjoja, 
mutta niiden muodostama kokonaisuus on vaillinaisempi ja fragmentaarisempi. Yliopiston asioita 
hoiti myös pieni konsistori, joka käsitteli erityisesti oikeusasioita ja avusti rehtoria hallinnollisissa teh- 
tävissä. Pienen konsistorin pöytäkirjoille on oma sarjansa, mutta osa niistä on sisällytetty konsistorin 
pöytäkirjat -sarjaan. Turun akatemian arkistoluettelo, Turun akatemian arkisto 1640-1828, 5-6. 

Luettiin hänen korkea-arvoisuutensa Kanslerin kaksi armeliasta 
kirjoitusta 9. päivältä tätä kuuta, ensimmäinen rehtoraatin vaihta- 
misesta, minkä suhteen hänen korkea-arvoisuutensa toisti aiem- 
man onnentoivotuksensa, jälkimmäinen lääketieteen professori 
tohtori Elfvingin järjestämästä anatomisesta ruumiinavauksesta, 
mihin hänen korkea-arvoisuutensa osoitti tyytyväisyytensä.’ 


Seuraavaksi konsistori jatkoi yliopiston talousasioilla ottaen käsittelyyn 
nimismies Esbiörnin kirjeen voutikunnan viljavaroista ja tulo- ja meno- 
arviosta. Lääketieteen historian tutkimuksen kannalta konsistorin olisi 
voinut toivoa jatkaneen ruumiinavauksesta hieman pitempään pöytä- 
kirjaan kirjatulla keskustelulla. Kuitenkin talousasioissa oli enemmän 
käsiteltävää ja päätettävää kuin ruumiinavauksessa, joka oli sujunut 
hyvin eikä siten vaatinut toimenpiteitä. Välttämättä niitä asioita, jotka 
koettiin huomattaviksi ja erityisiksi, ei pöytäkirjassa käsitellä erityisen 
yksityiskohtaisesti. 

Samoin on otettava huomioon, että kollegion jäsenet tunsivat toisensa 
ja vaihtoivat tietoja kokousten ulkopuolella, jolloin tapahtumista on voi- 
tu muodostaa yhteisiä käsityksiä jo ennen kokousta. Esimerkiksi käy kon- 
sistorin 5.7.1726 pidetty kokous, joka oli sen ensimmäinen tapaaminen 
Peter Elfvingin kuoleman (30.6.1726) jälkeen. Pöytäkirjaan ei ole kirjattu 
ilmoitusta Elfvingin poismenosta tai valitteluja sen johdosta, vaan sen si- 
jaan ”Herra Kunnianarvoisa Rehtori muistutti edesmenneen lääketieteen 
professori, tohtori Peter Flfvingin kuolintalon inventoinnista, mikä on 
sitäkin tarpeellisempaa, kun siellä on lapsia monesta katraasta.”55 

Samassa kokouksessa sovittiin kanslerille lähetettävästä ilmoituksesta 
lääketieteen professorin kuolemasta. Kirjeessään professorit ilmoittavat 
kanslerille: 


53 ”Uplästes Hans Excellences Cancellarii 2:ne nådige skrifwelser af d. 9. hujus, den ena om mutatione 
rectoratus, hwarwid Hans Excellence itererar sin förre lyckönskan, den senare om den af Professore 
medicinae Doct. Elfwing förrättade anatomien, derwid H:s Excell:ce betygar sitt wälbehag.” Turun 
akatemian konsistorin pöytäkirjat 24.3.1724, teoksessa Carpelan 1945, 204-205. 

54 Turun akatemian konsistorin pöytäkirjat 24.3.1724, teoksessa Carpelan 1945, 205. 

55 ”H:r Rector Magnificus pam[inte] om inventering uti framledne Medicinae Professoris Doct. Elfwings 
sterbhus, hw[ilc]ket är sä myckit nödigare som [där] finnas barn af flere kullor.” Turun akatemian kon- 
sistorin pöytäkirjat 5.7.1726, teoksessa Carpelan 1948, 6. 

Teille arvon kunnioitetulle kreiville ei akatemian konsistori ole 
voinut jättää ilmoittamatta, kuinka lääketieteen professori tohtori 
Peter Elfving joitain päiviä sitten menehtyi pois. Ja kun tämä muu- 
tos sattui tänä aikana, kun palveluvuosi ei kauaakaan sitten ole 
alkanut, minkä lisäksi edesmenneen lesken ja alaikäisten lasten 
hyväksi tulee armonvuosi: seuraa näin pitkä aika ennen kuin joku 
toinen voi astua virkaan 5* 


Kirjeessä siirryttiin hyvin nopeasti professorin kuolemasta kysymykseen 
viran täytöstä ja lyhyen kirjeen loppuosa jatkoi tästä kysymyksestä. Kir- 
jeessä näkyy samanlaista, asioiden hoitamiseen keskittyvää käsittelyä 
kuin konsistorin pöytäkirjassakin. Rehtorin ja kanslerin tasolla asian- 
hoidossa oltiin luonnollisesti kiinnostuneempia yliopiston toiminnan 
jatkuvuudesta kuin professoreista henkilöinä, mikä tekstin tasolla jättää 
professorit paikoin persoonattomiksi. 

Konsistorin pöytäkirja ei näin ollen jäljennä kaikkea keskustelua, 
joka auttaisi muodostamaan kuvaa lääketieteen professorin persoonasta. 
Pöytäkirjojen kieli on yleensä tiivistettyä ja jäsennettyä, mikä luo mieli- 
kuvan jämäkästä, asiakeskeisestä puhetavasta ja poistaa sellaisia kielen 
rönsyjä, jotka saattaisivat olla henkilön luonteen kannalta paljastavia. 
Jotain voidaan kuitenkin päätellä sen perusteella, mistä asioista ja millä 
tavoin professori Elfving toi esille näkökantojaan. Olkoonkin, että pöytä- 
kirjassa osallisten puheenvuorot muotoiltiin kirjalliseen yhteyteen sopi- 
vaan muotoon, antoi Elfving yhtä kaikki itsestään kuvan asioihin tarttu- 
vana henkilönä. Kun konsistorissa esimerkiksi nostettiin keskusteluun 
Turun porvareiden vaatimus saada kaupunkiin osaava kätilö, ilmoitti 
Elfving olleensa asiasta jo yhteydessä Tukholman kaupunginlääkäri 
Johan von Hoorniin, joka oli toiminut huomattavana kätilökoulutuksen 
edistäjänä Tukholmassa ja laajemmin valtakunnassa.” 


56 ”Eders höggrefwel Excellence har Consistorium Academicum eij bordt lämna obemält huruledes 
Professor Medicus Doct: Peter Elfwing för nägre dagar sedan är genom döden afgängen. Och som 
denne förandring sig tilldragit pä denne tiden, dä tiänste ähret eij längesedan är begynt, hwarutom 
den afladnes Enkia och omyndige barn komma att niuta ett NadeAhr sig till godo: blifwandes säledes 
en läng tid innan tiänsten af en annan kan tillträdes;” RA, KAA, E1b:2 Inkomna handlingar, Skrivelser 
fran prokanslär m.fl., Turun akatemian konsistori yliopiston kansleri Arvid Hornille 4.7.1726. 

57 Turun akatemian konsistorin pöytäkirjat 5.6.1722, teoksessa Carpelan 1945, 39. Lyhyesti Johan von 
Hoornista, ks. Wikland s.a. 

Kun konsistorissa keskusteltiin siitä, mitä nuorison kasvattamiseksi 
olisi tehtävä, esitti Elfving nelikohtaisen ehdotuksensa, joka vaikuttaa 
harkitulta: ”Prof. Elfwing muistuttaa, että kun 1. harjoituksia hyvin vede- 
tään ja sellaisia 2. palkkojen maksamisella tuetaan kuten myös 3. stipen- 
dien avulla sekä 4. hienon kirjaston avulla, niin voidaan päästä halut- 
tuun tavoitteeseen.” Vaikka pöytäkirjanpitäjä on epäilemättä jäsennellyt 
elävää puhetta tiiviiseen kirjalliseen muotoon, sopii monikohtainen pu- 
heenvuoro kuvaan Elfvingista virkansa hoidosta kiinnostuneena henki- 
lönä. 

Vaikkei yksilön vaikutusvaltaa yhteisöönsä pidä liioitella, voi yksittäis- 
ten henkilöiden jälkiä seuraamalla kuitenkin havaita sellaisia henkilö- 
kohtaisia taipumuksia, intressejä ja preferenssejä, jotka kertovat yhtei- 
söstä laajemminkin. Akatemian konsistorin pöytäkirjan tapaiset aineis- 
tot antavat viitteitä myös toimintaa hankaloittavista puolista, jotka eivät 
suoraan näy opinnäytteissä ja muissa akateemisissa julkaisuissa, mistä 
esimerkkinä toimii edellä esiin noussut tarve tukea opiskelijoita harjoi- 
tuksilla, kirjastolla ja taloudellisella avulla. 


Asiantuntijuus lääketieteellisessä tutkimuksessa 


Lääkärin virallista asemaa korosti asiantuntijana toimiminen muille 
viranomaisille esimerkiksi oikeusistuimissa. Kun uhrin kuolinsyy tai 
muu oikeusjuttuun vaikuttava lääketieteellinen kysymys kaipasi auktori- 
teetilla vahvistettua vastausta, voitiin asiasta pyytää lausuntoa lääkäriltä. 
Historiantutkijalle nämä ovat paikoin hyvin antoisia tapauksia. Niissä 
lääkäri esitti oman tulkintansa jollain tavoin vaikeaselkoisista seikoista 
ja sovelsi niihin tietojaan joutuen joskus liikkumaan yleisten ilmiöiden 
ja rajatapausten välillä. 1700-luvun alussa Peter Elfving oli Turun akate- 
mian lääketieteen professorina oppineen lääketieteen edustaja ja valvoja 


58 ”Profess. Elfwing håller före, att när 1:0 exerciti[er] wal drifwes och sådant 2:0 medelst löhningars 
utgifwande understödies, säsom och 3:0 genom stipendier samt 4:0 genom wackert bibliothek, sä 
kan man komma till det päsyfftade ändamählet.” Turun akatemian konsistorin pöytäkirjat 12.10.1721, 
teoksessa Carpelan 1945, 20. 

Suomessa, ja vuonna 1722 hänkin otti kantaa oikeudessa tutkittavan ter- 
veydentilaan Turun hovioikeuden pyynnöstä.59 

Pyynnön taustalla olivat Paraisten Kirjalan kylästä kantautuneet tiedot 
renki Henrich Michelssonista, joka oli kertonut näkevänsä enkeleitä. 
Näyt olivat saaneet Michelssonin välittämään eteenpäin enkeleiden vaa- 
timuksen, jonka mukaan seurakunnan tuli muuttaa tapojaan ja tehdä 
parannus. Esivalta katsoi tarpeelliseksi tutkia tätä ihmetystä herättävää 
asiaa lähemmin. Elfvingin tehtävänä oli selvittää Henrich-rengin mie- 
lentilaa siltä varalta, että enkelit olivatkin sairastuneen mielen tuotta- 
mia.°° Tässä alaluvussa kerron Elfvingin tekemästä tutkimuksesta ja 
pohdin tällaisten tapausten antia lääkärityön historian tutkimukselle. 

Hovioikeuden pöytäkirjaotteen mukaan Elfving esitteli tutkimuksensa 
tuloksia oikeudelle 4. joulukuuta 1722. Hän oli ”varakanneviskaali 
Ruutin läsnä ollessa seuraavilla kysymyksillä tarkoin tutkinut mainitun 
rengin, mikä voisi antaa syitä joillekin hänen näyistään”.*' Pöytäkirja- 
ote jatkui Elfvingin kysymyksillä ja rengin vastauksilla. Dokumentin 
oikeudellisen luonteen mukaisesti kysymykset ja vastaukset on muo- 
toiltu tiivistettyyn ja suoraan muotoon. Pöytäkirjaan kirjatut Elfvingin 
kysymykset alkoivat Henrich Michelssonin senhetkisestä tunnetilasta, 
ja tilanteen huomioon ottaen vastaukset vaikuttavat vilpittömiltä: 


1. Tiedusteluun, onko hän Henrich peloissaan, vastasi kyllä. Kysy- 
mys: Miksi. Vastaus: Fi osaa sanoa. 2. Miksi hän oli niin hiljainen. 
Vastaus: Ettei edelleen osaa sanoa. 3. Tahtoisiko hän mielellään 


59 Aina ei konsultoitu lääketieteen professoria tai lääkäriä: papit saattoivat esittää huomioitaan mielen- ja 
sielunterveydestä, välskäri lausuntonsa tarpeesta lähettää sairas hospitaaliin. Swanström 2004, 204, 
205, 207-210. 

60 Tapauksesta tarkemmin, ks. Eklund 2001; Swanström 2004, 205-207. Swanström on hieman eri lin- 
joilla Eklundin kanssa tapauksen tulkinnasta. Eklundin mukaan oikeusrevisio päätyi demonologiseen 
tulkintaan paholaisen vaikutuksesta lääketieteeseen perustuvan patologisen tulkinnan epäonnistuttua. 
Swanström sen sijaan katsoo lääketieteellisellä tulkinnalla olleen merkitystä, sillä hovioikeus esittää 
kirjeessään kuninkaalle oikeustutkinnan tuloksia vetoamalla selvästi myös Elfvingin suorittamaan 
medikaaliseen tutkimukseen. Swanström 2004, 206-207, alaviite 462; RA, AE, Religionsmäl i Finland, 
ett flertal 3:114, Hovioikeuden kirje kuninkaalle 8. helmikuuta 1723. 

61 ” —- vice Adwocat Fiscalen Ruuth närwaro igienom fölljande frågor noga examinerat bend:t dräng, 
hwad som kunnat gifwa anledning till slijke af honom föreburne Syner — — .” RA, AE, Religionsmäl 
i Finland, ett flertal 3:114, Ex Protocollo Regii Judicii 4.12.1722, [numeroimattomat lehdet]. Kiitokseni 
Riikka Miettiselle yhteistyöstä tämän aineiston tutkimisessa. 

olla yksin. Vastaus: Kyllä. Kysymys: Miksi. Vastaus: On niin paljon 
ajattelemista.*? 


Katkelma on lyhytsanaisuudessaankin koskettava, eikä vaikutelma lain- 
kaan vähene tohtorin lopulta ilmoitettua diagnoosinsa: ”melankolisesti 
häiriintynyt rakkaudesta, se on sekavuus ilman kuumetta tai rabiesta”.% 
Aineistona tämänkaltaiset oikeuspöytäkirjaotteet välittävät tutkivan 
lääkärin ja tutkittavan vuorovaikutuksesta jotain, josta melkein tuntee 
saavansa kiinni muttei kuitenkaan: lääkäri on saattanut tavoittaa jotain 
tutkittavansa mielentilasta, mutta mahdollista on myös, että kysymykset 
noudattivat tilanteeseen sopivaa, opittua mallia. Todennäköisesti Elfving 
myös sai esitietoja tutkittavastaan. Oikeusprosessin aikana Henrich- 
rengin taustaa oli jo selvitelty, hänen kristinopintuntemustaan ja luku- 
taitoaan oli testattu ja henkistä tilaansa arvioitu, jolloin myös hänen pe- 
lontunteensa olivat käyneet ilmi. 

Vaikka Elfving on tutkimuksestaan oikeudelle kertoessaan voinut 
muotoilla selostustaan oikeudelle sopivaan, tiiviiseen ja johtopäätöstä 
kohti etenevään muotoon, on siitä silti luettavissa lääketieteellisessä tut- 
kimuksessa olennaisina huomioitavia seikkoja, siten kuin Elfving asian 
näki. Selostuksessaan hän samalla julkisesti todisti tehneensä työnsä 
huolella ja tutkineensa tapaukseen liittyvät, olennaiset seikat. Joitain 
viitteitä löytyy myös siitä, miten Elfving päätyi antamaansa diagnoosiin: 


Edelleen [jatkettiin] kysymykseen, kuinka hän nukkui. Vastasi nuk- 
kuvansa joskus oikein hyvin, joskus on unia hyvistä asioista, välillä 
pahoista, mutta useimmiten siitä, mikä on hyvää, tästä tohtori sa- 


62 ”1: Pä anfrägan om han Henrich wore ängzlig, swarat ja. Ouerebt hwarföre. Respond: Kan intet säija, 
2:do hwarföre han war sä tyst. Respond: äfwen att eij kunna säija. 3:0 om han giärna willa wara allena. 
Resp: Ja Qu: hwarföre. Resp: Jag hafwer sä mycket att tanckia uppä.” RA, AE, Religionsmäl i Finland, 
ett flertal 3:114, Ex Protocollo Regii Judicii 4.12.1722, [numeroimattomat lehdet]. 

63 ”—- delirio melancholico ab amore/: hoc est delirio sine foebe et rabie —— .” RA, AE, Religionsmäl i 
Finland, ett flertal 3:114, Ex Protocollo Regii Judicii 4.12.1722, [numeroimattomat lehdet]. 

64 RA, AE, Religionsmäl i Finland, ett flertal 3:114, En Ransakning angäende Drängens Henrich 
Michelssons ifrän Pargas S:n och öf:r Kirjala by föregifne Syner och Uppenbarelser 19.-21.7.1722, ff. 

noi saaneensa syyn tarkasti ja kaikin tavoin tutkia, eikö hän olisi 
rakastunut. 


Tässä päättelyketjussa ajatus rakastumisesta näyttää luonnostaan seu- 
raavan tutkittavan unenlaadusta, mutta on syytä epäillä, että nykyluki- 
jalle yhteys ei näyttäydy aivan näin selvänä. Tällaisten arvoituksellisten 
ajatuskulkujen ymmärtämisessä ajan lääketieteellinen kirjallisuus on 
joskus hyödyksi. Jos kuitenkin keskitymme siihen, mihin käsillä oleva 
aineisto voi tutkijaa johdattaa, voidaan sen perusteella ainakin huomata 
merkkejä tapahtuneesta lääketieteellisestä tutkimuksesta ja siten päästä 
hieman lähemmäksi lääkärintyön konkreettisia puolia. 

Oikeuskäsittelyn aikana oli puhuttu unennäkemisen yhteydestä enke- 
linäkyihin jo ennen Peter Elfvingin tutkimusta, eli tohtorilla oli toden- 
näköisesti enemmänkin taustatietoja kuin edellä lainattu katkelma antaa 
ymmärtää. Katkelma ei siten jäljennä lääkärin tutkimuksellista päättelyä 
täydelleen, emmekä voi olla varmoja myöskään siitä, mitä osioita oikeu- 
delle annetusta tutkimuksen selonteosta on jäänyt pois. Pöytäkirjaote 
kuitenkin todistaa, että asiakirjoihin on jäänyt jälkiä lääkärin ja tutkitta- 
van kohtaamisista, vaikka niitä olisi useampikin taho tekstuaalisesti 
muokannut. 

Elfvingin oman henkilötaustan huomioiden aineisto kertoo myös 
ajan lääketieteellisen osaamisen monipuolisuudesta: vaikka Elfving ei 
tiettävästi ollut urallaan erityisemmin erikoistunut mielenterveyteen, 
hän rajasi ongelma-alueen ja teki diagnoosin liikkuen notkeasti fyysis- 
ten oireiden ja mielen ongelmien välillä. Mielen ja ruumiin vaivat eivät 
erkaantuneet erillisiksi kokonaisuuksiksi, vaan sopivat saman lääkärin 
toimenkuvaan. 

Henkilölähtöiselle tutkimukselle oikeuspöytäkirjat antavat mahdolli- 
suuden tarkastella tilanteita, joissa lääkäri sovelsi tietojaan aktuaaliseen 


65 ”Wijdare uppå tillfragan huru han säfwer. Resp. sig säfwa ibland helt wal, ibland hafwa drömmar om 
gädt, undertijden om ondt, men merendels om det som godt är, af detta sade Doctoren sig ater fadt 
anledning att noga och pä hwariehande sätt uthforska om icke han wore Kiar.” RA, AE, Religionsmal 
i Finland, ett flertal 3:114, Ex Protocollo Regii Judicii 4.12.1722, [numeroimattomat lehdet]. 

66 RA, AE, Religionsmäl i Finland, ett flertal 3:114, Ex Protocollo Regii Judicii 24.11.1722, [numeroimattomat 
lehdet]. 

tapaukseen näyttäytyen auktorisoituna asiantuntijana. Valitettavasti kiin- 
nostavien tapausten löytäminen ei kuitenkaan usein ole suoraviivaista, 
eikä tämän luvun kirjoittajalla ole tällä hetkellä tietoa Peter Elfvingin 
muista mahdollisista toimista asiantuntijana oikeuskäsittelyssä. Onnek- 
si vaikeat tapaukset, jotka ovat vaatineet lääkärin huomiota, ovat herät- 
täneet usein muidenkin historiantutkijoiden mielenkiinnon, ja näin 
tutkimuskohde saattaa ilmaantua tutkimuskirjallisuuteen yllättävissä- 
kin kohdin. Esimerkiksi tässä käsitellystä Michelssonin tapauksesta on 
kirjoittanut André Swanström 1700-luvun pietististä separatismia käsit- 
televässä teologian alan väitöskirjassaan. 


Lopuksi 


Edellä on esimerkkien avulla kuvattu Peter Elfvingin toimia piirilääkä- 
rinä, lääketieteen professorina ja lääketieteellisen lausunnon antajana 
oikeudelle. Elfvingin yksilöllisen toiminnan tutkiminen valotti niitä koh- 
tia, joissa lääkärintyö näyttäytyi muuten avoimena ja määrittelemättö- 
mänä. Piirilääkäri saattoi kaivata auktorisoitua valtuutusta ja neuvontaa 
toimissaan, eivätkä toimintamallit olleet selvärajaisia tartuntatauteja tor- 
juvalle lääketieteen professorillekaan. Lääkäri kykeni käyttämään omaa 
harkintaansa ja aloitekykyään, mutta tarvetta oli myös institutionaaliselle 
tai kollegiaaliselle tuelle ja ohjeistukselle. Yksilön kautta on mahdollista 
havainnoida, kuinka osaaminen näihin ennalta määrittämättömiin teh- 
täviin rakentui. Luonnollisestikaan yksilölle kertyneen kokemuksen ja 
tiedon määrää ei voi tarkastella kokonaisuutena, mutta aineistoihin on 
kertynyt viitteitä yksittäisten lääkäreiden vahvuusalueista ja heidän toi- 
mistaan tiedon välittämisessä ja soveltamisessa. 

Biografia ei ole menettänyt merkitystään lääketieteen historiassa huo- 
limatta siitä historiografisesta keskustelusta, jossa se nivottiin yhteen 
kontekstiltaan ohuen suurmieshistorian karikatyyrin kanssa. Biografial- 
le ominainen kyky tarjota samaistumisen kokemuksia ja vangita mie- 
lenkiinto elämänkulun seuraamiseen ei ole ainoastaan kaunokirjallinen 
hyve, sillä se voi edesauttaa myös tutkimuksellisia tavoitteita ja lisätä his- 
toriallista ymmärrystä. Relevantit kontekstuaaliset tiedot tekevät histo- 

riallisesta henkilöstä samaistuttavamman, ja elämänkulun seuraaminen 
kerryttää tietoja, jotka voivat auttaa ymmärtämään häntä ja sitä, miten 
hän yksilönä peilasi elinympäristöään. 

Fettisestä näkökulmasta on kuitenkin paikallaan kysyä, kuinka tutkia 
henkilölähtöisellä tutkimusotteella henkilöä, josta säilynyt aineisto pai- 
nottuu vahvasti vain muutamiin virallisiin tahoihin ja pienimuotoiseen 
julkaisutyöhön. Lukijan mielessä muodostuu väistämättä jonkinlainen 
kuva henkilöstä eikä siitä, kuinka hyvin tuo kuva tekee oikeutta mennei- 
syydessä eläneelle tutkimuskohteelle, voi saada täyttä varmuutta. Tämä 
problematiikka koskee kuitenkin kaikkea inhimillistä tietoa ja kokemus- 
ta, ja ainoa lääke siihen lienee nöyryys, varovaisuus, itsereflektio ja tut- 
kimuskohteen kunnioittaminen ihmisenä. 

Henkilölähtöinen tutkimus, joka tavoittelee ymmärrystä kohdehenki- 
löä laajemmasta historiallisesta todellisuudesta, ohjaa tutkijaa pohti- 
maan tutkittavan henkilön edustavuutta, poikkeuksellisuutta tai tyypilli- 
syyttä. Yhtä henkilöä tarkastelemalla voidaan havaita, minkä suhteen 
hän on poikkeava tai tyypillinen, ja siten huomata, miten monisäikeises- 
ti yksilö kiinnittyy ympäristöönsä, erkaantuu siitä tai jää siitä irralliseksi. 
Yksilöä tutkiessa on antoisaa tarkkailla, missä suhteessa hän ympäris- 
töään ilmentää ja minkälaisena ympäristö näyttäytyy tuosta näkökulmas- 
ta: minkälaisiin haasteisiin lääkäri katsoo olevan aihetta tarttua, missä 
hän katsoo olevan tarvetta itseään vahvemmalle auktoriteetille, minkä- 
laisesta tiedosta hän arvelee ympäristön hyötyvän. 

Yhtä henkilöä tarkasteltaessa saattaa huomata, kuinka yksilö voi olla 
sekä poikkeava että tyypillinen. Peter Flfving mukaili työssään lääkäri- 
yhteisön arvoja ja tavoitteita, mutta toimi kuitenkin omista lähtökohdis- 
taan ja tulkitsi ympäristöään omalla tavallaan. Hänen toimintansa taus- 
talta, silloinkin kun toimet kävivät yksiin lääkärikunnan yleisten mielen- 
kiinnonkohteiden kanssa, paljastuu myös oma-aloitteisuutta ja tulkintaa 
paikallisista olosuhteista ja odotuksista sekä niitä tiedollisia valmiuksia 
ja rajoja, joiden varassa hän toimi. Yksilön elämänkulkua tutkimalla 
voikin päästä sen jäljille, miten lääkärille kertynyt kokemus mahdolli- 
sesti hyödytti häntä käytännön tilanteissa, myös järjestetyissä sellaisissa, 
kuten lääkärikollegion tenteissä. Kertynyt ammatti- ja elämänkokemus 
oli luonnostaankin jokaisella erilainen, mutta yhtä kaikki nämä erottavat 

ja yhdistävät piirteet korostavat paikalliskontekstin ja henkilöhistorian 
merkitystä lääketieteen historiallisten kehityskulkujen ymmärtämisessä. 
Se tila, joka 1700-luvun alun lääkärillä oli oma-aloitteisuudelleen käytet- 
tävissä, mahdollistaa ammattikunnan sisäisten variaatioiden monipuo- 
lisen tarkkailun. 

Ympäristö on, kuten ihmisetkin, jatkuvasti muuttuva. Vaikka instituu- 
tiossa, kuten lääkärikollegiossa tai yliopistossa, voi nähdä pysyvyyttä, 
eivät nekään ole aukottomia ja joka puolelta yhtä kiinteitä. Lääketieteen 
historiassa tämä tulee erityisen hyvin esille, kun lääkäri pyrki hoitamaan 
ammattitehtäviä, joita ei ollut vielä ohjeistettu tarkoin, tai kun hän osoit- 
ti omaehtoista aktiivisuutta lääketieteen tärkeiden arvojen hyväksi. 

Luvussani nostin esimerkiksi lääkärin, joka osoitti huomattavaa 
tarmoa tehtäviensä hoidossa. Tämä virkaintoisuus sopii hyvin kuvaan 
Ruotsin suurvaltakauden jälkeisestä ajasta, jossa ilmeni tarvetta ja halua 
valtakunnan sisäisille uudistuksille. Yksilö voi paitsi ilmentää laajempaa 
yhteiskunnallista tendenssiä, myös tuoda ilmi henkilökohtaisia tekijöitä 
virkaintoisuuteen liittyen: henkilön taustaa ja virkaveljien kanssa käytyä 
keskustelua huomioimalla voi havaita lääkäreillä olleen luottamusta sii- 
hen, että heillä olisi merkittävästi annettavaa asiaintilan parantamiseksi. 
Yksilöä tutkimalla voidaan myös nähdä, miten lääkäri kohtasi tiedollisia 
rajojaan tai välitti tietojaan eteenpäin. Ammattiin kuuluneet tehtävät ei- 
vät olleet valmiit, vaan tilanteisiin sisältyi jatkuvaa neuvottelua parhaista 
mahdollisista toimintatavoista. 


KIITOKSET 

Kiitän Emil Aaltosen Säätiötä, Suomalais-ruotsalaista kulttuurirahas- 
toa, Suomen Kulttuurirahastoa, Ella ja Georg Ehrnroothin säätiötä sekä 
Tampereen kaupungin tiederahastoa väitöskirjatyölleni osoitetusta ar- 
vokkaasta tuesta. 


154 KATARIINA LEHTO 


https://doi.org/10.21435/ht.287 


LAHTEET JA KIRJALLISUUS 


ARKISTOLAHTEET 


Riksarkivet RA 

Collegium Medicum CM 

Protokoll A1A:1—2 

Inkomna handlingar, allmän serie E2:2—5 (1689-1720) 
Kanslersämbetets för Abo akademi arkiv, KAA 

E1b:2 Inkomna handlingar, Skrivelser fran prokanslar m.fl. 
Riksarkivets ämnessamlingar. Acta ecclesiastica 

3 Religionsmål 

114 Religionsmäl i Finland, ett flertal 

Henrik Michelsson 


PAINETUT LÄHTEET JA LÄHDE-EDITIOT 


Carpelan, Tor (toim.) 1945: Turun akatemian konsistorin pöytäkirjat. Consistorii Academici 
Aboensis protokoll. XI, 1720—1726. Helsinki: Helsingin yliopisto. 

Carpelan, Tor (toim.) 1948: Turun akatemian konsistorin pöytäkirjat. Consistorii Academici 
Aboensis protokoll. XII, 1726-1731. Helsinki: Helsingin yliopisto. 

Catalogus Professorum Academiae Rheno-Traiectinae. Professoren van de Universiteit Utrecht 
sinds 1636 [verkkoaineisto]. 2011. Utrecht: Universiteit Utrecht. 
https://profs.library.uu.nl/index.php. Viitattu 11.12.2019. 

Chambers, Ephraim 1728: Cyclopeedia, or, an Universal Dictionary of Arts and Sciences vol. 1-2 
[verkkoaineisto]. The ARTFL Project. Chigaco: University of Chigaco. 
https://artflproject.uchicago.edu/content/chambers-cyclopaedia. Viitattu 1.7.2019. 

Elfving, Peter — Brodin, Lars 1724: De trifolio aguatico. Väitöskirja. Turku: Kuninkaallinen 
Turun akatemia. 

Elfving, Peter [Elfwing, Petrus] 1702: De catameniorum sufflaminatione. Väitöskirja. Utrecht: 
Universiteit Utrecht. 

Elfving, Peter 1716: Kort anledning för en huushällare pä landzbygden, wid päkommande 
siukdomar. Tukholma. 

Kotivuori, Yrjö 2005: Ylioppilasmatrikkeli 1640—1852: Peter Elfving [verkkoaineisto]. Helsinki: 
Helsingin yliopisto. http://www.helsinki.fi/ylioppilasmatrikkeli/henkilo.php?id=U453. Vii- 
tattu 11.12.2019. 

Munnicks, Johannes 1670: De fluore muliebri. Utrecht. 

Series praelectionum publicarum. 1722. Excud. Erich Flodström. Turku: Kuninkaallinen Turun 
akatemia. 

Turun akatemian arkisto 1640—1828. Turun akatemian arkistoluettelo. 2017. Johdannon kirjoit- 
tanut Eero Vallisaari. Helsinki: Helsingin yliopiston keskusarkisto. 


1700-LUVUN LÄÄKÄRIN URA JA ELÄMÄ 155 


https://doi.org/10.21435/ht.287 


TUTKIMUSKIRJALLISUUS 


Alanen, Aulis J. 1935: Läpikulkuvesitie-kysymys Suomessa 1700-luvulla. |. Pikkuvihaan mennes- 
sä. Historiallisia tutkimuksia XX. Helsinki: Suomen Historiallinen Seura. 

Bonsdorff, Carl 1894: Abo stads historia under sjuttonde seklet. Första bandet. Bidrag till Abo 
stads historia, Andra serien, 1—4. Helsinki: Bestyrelsen för Abo stads historiska museum. 

Bonsdorff, Carl 1904: Abo stads historia under sjuttonde seklet. Andra bandet. Bidrag till Abo 
stads historia, Andra serien, 5-7. Helsinki: Bestyrelsen för Abo stads historiska museum. 

Cederberg, A. R. 1942: Suomen historia vapaudenajalla 1. Helsinki: WSOY. 

Eklund, Soili-Maria 2001: Drängen Henrich Michelssons änglesyner. Demonologiska och 
medicinska förklaringsmodeller i tidigmodern tid. Teoksessa Sanders, Hanne (toim.) 
Mellem Gud og Djævelen. Religiøse og magiske verdensbilleder i Norden 1500-1800. Kööpen- 
hamina: Nordisk Ministerråd, 57-69. 

Elkeles, Barbara 1987: Medicus und Medikaster. Zum Konflikt zwischen akademischer und 
”empirischer ” Medizin im 17. und frühen 18. Jahrhundert. Medizinhistorisches Journal 22, 
s. 197—211. 

Fagerlund, L. W. — Tigerstedt, Robert 1890: Medicinens studium vid Äbo universitet. Äbo uni- 
versitets lärdomshistoria 1, Medicinen. Skrifter utgifna af Svenska litteratursällskapet 
i Finland 16. Helsinki: Svenska litteratursällskapet i Finland. 

Forsius, Arno 2000: Elfving, Peter. Kansallisbiografia-verkkojulkaisu. Studia Biographica 4. 
Helsinki: Suomalaisen Kirjallisuuden Seura. http://urn.fi/urn:nbn:fi:sks-kbg-002581 

Frängsmyr, Tore 2004: Svensk idéhistoria. Bildning och vetenskap under tusen är. Del | 1000— 
1809. Tukholma: Natur och Kultur. 

Förvaltningshistorisk ordbok: Kollegium [verkkoaineisto]. 2016. Svenska litteratursällskapet 
i Finland. http://fho.sls.fi/uppslagsord/4515/kollegium/. Viitattu 1.7.2019. 

Grell, Ole Peter — Cunningham, Andrew 2002 (1997): The Reformation and Changes in 
Welfare Provision in Early Modern Northern Europe. Teoksessa Grell, Ole Peter — 
Cunningham, Andrew (toim.) Health Care and Poor Relief in Protestant Europe, 1500—1700. 
Studies in the Social History of Medicine. Abingdon: Routledge, 1—41. 

Hakosalo, Heini — Jalagin, Seija — Junila, Marianne — Kurvinen, Heidi 2014: Johdanto. 
Elämää suurempaa. Teoksessa Hakosalo, Heini — Jalagin, Seija — Junila, Marianne — Kur- 
vinen, Heidi (toim.) Historiallinen elämä. Biografia ja historiantutkimus. Historiallinen 
arkisto 141. Helsinki: Suomalaisen Kirjallisuuden Seura, 7—23. 

Heikel, Ivar A. 1940: Helsingin yliopisto 1640-1940. Helsinki: Otava. 

Hjelt, Otto E. A. 1891: Svenska och finska medicinalverkets historia 1663-1812. Första delen. 
Helsinki: Helsingfors Centraltryckeri. 

Hjelt, Otto E. A. 1892: Svenska och finska medicinalverkets historia 1663—1812. Andra delen. 
Helsinki: Helsingfors Centraltryckeri. 

Hjelt, Otto E. A. 1893: Svenska och finska medicinalverkets historia 1663-1812. Tredje delen. 
Helsinki: Helsingfors Centraltryckeri. 

Huisman, Frank — Warner, John Harley 2006: Medical Histories. Teoksessa Huisman, Frank 
— Harley Warner, John (toim.) Locating Medical History. The Stories and Their Meanings. 
Baltimore: Johns Hopkins University Press, 1-30. 


156 KATARIINA LEHTO 


https://doi.org/10.21435/ht.287 


Kallinen, Maija 1995: Change and Stability. Natural Philosophy at the Academy of Turku, 
1640-1713. Studia Historica 51. Helsinki: Suomen Historiallinen Seura. 

Kinnunen, Tiina 2019: Naishistorian biografisia ja eettisiä avauksia. Historiallinen aikakaus- 
kirja 117, s. 84-88. 

Kinzelbach, Annemarie — Grosser, Susanne — Jankrift, Kay Peter — Ruisinger, Marion 2015: 

Observationes et Curationes Nurimbergenses. The Medical Practice of Johann Christoph 

Götz. Teoksessa Dinges, Martin — Jankrift, Kay Peter — Schlegelmilch, Sabine — Stolberg, 
Michael (toim.) Medical Practice, 1600-1900. Physicians and Their Patients. Leiden: Brill, 

169—187. 

lein, Christian 2017: Biography as a Concept of Thought. On the Premises of Biographical 
Research and Narrative. Teoksessa Renders, Hans — de Haan, Binne — Harmsma, Jonne 
(toim.) The Biographical Turn. Lives in History. Abingdon: Routledge, 79-87. 

linge, Matti 1987: Opetus ja opiskelu. Teoksessa Klinge, Matti — Knapas, Rainer — Leikola, 

Anto — Strömberg, John (toim.) Helsingin yliopisto 1640-1990 osa I. Kuninkaallinen Turun 

Akatemia 1640-1808. Helsinki: Otava, 355-552. 

linge, Matti — Leikola, Anto 1987: Oppi ja tiede. Teoksessa Klinge, Matti — Knapas, Rainer 

— Leikola, Anto — John Strömberg (toim.) Helsingin yliopisto 1640—1990 osa I. Kuninkaalli- 

nen Turun Akatemia 1640-1808. Helsinki: Otava, 553-733. 

ontturi, Saara-Maija 2014: Parantajat ja tieteentekijät. Piirilääkärit Ruotsin valtakunnassa 

1700-luvun lopulta 1800-luvun alkuun [verkkoaineisto]. Suomen historian pro gradu -tut- 

kielma. Jyväskylä: Jyväskylän yliopisto. http://urn.fi/URN:NBN:fi:jyu-201403141347 

orhonen, Tua 2010: Turun akatemian kirjaston kreikkalainen kirjallisuus ja Porthanin kir- 

jastohistoria. Auraica. Scripta a Societate Porthan Edita 3, s. 3-13. 

orhonen, Tua 2011: Antiikin Kreikan auktorit Turun akatemian kirjastossa. Auraica. Scripta 

a Societate Porthan edita 4, s. 35-55. 

uriyama, Shigehisa 1995: Interpreting the History of Bloodletting. Journal of the History of 

Medicine and Allied Sciences 50, s. 1-46. 

Laine, Tuija — Nygvist, Rita (toim.) 1996: Suomen kansallisbibliografia. Finlands national- 

bibliografi. Finnische Nationalbibliographie 1488-1700. Helsinki: Suomalaisen Kirjallisuuden 

Seura. 

Laine, Tuija 1997a: Luento-ohjelmat 1600- ja 1700-luvuilla. Teoksessa Laine, Tuija (toim.) 

Vanhimman suomalaisen kirjallisuuden käsikirja. Suomalaisen Kirjallisuuden Seuran Toimi- 

tuksia 686. Helsinki: Suomalaisen Kirjallisuuden Seura, 45—48. 

Laine, Tuija 1997b: Väittelykäytäntö ja väitöskirjojen julkaiseminen Turun akatemiassa 


1600- ja 1700-luvuilla. Teoksessa Laine, Tuija (toim.) Vanhimman suomalaisen kirjallisuu- 
den käsikirja. Suomalaisen Kirjallisuuden Seuran Toimituksia 686. Helsinki: Suomalaisen 
Kirjallisuuden Seura, 14—24. 

Leikola, Anto 1987b: Eurooppalainen luonnontiede. Teoksessa Klinge, Matti — Knapas, 
Rainer — Leikola, Anto — John Strömberg (toim.) Helsingin yliopisto 1640—1990 osa I. Kunin- 
kaallinen Turun Akatemia 1640-1808. Helsinki: Otava, 679-703. 

Leikola, Anto 1987c: Opit elollisesta luonnosta. Teoksessa Klinge, Matti — Knapas, Rainer — 
Leikola, Anto — Strömberg, John (toim.) Helsingin yliopisto 1640-1990 osa I. Kuninkaallinen 
Turun Akatemia 1640-1808. Helsinki: Otava, 574-584. 


1700-LUVUN LÄÄKÄRIN URA JA ELÄMÄ 157 


https://doi.org/10.21435/ht.287 


Leskelä-Kärki, Maarit 2017: Toisten elämät. Kirjoituksia elämäkerroista. Vantaa: Avain. 
Lindroth, Sten 1975: Svensk lärdomshistoria. Stormaktstiden. Tukholma: Norstedt. 
Lindroth, Sten 1978: Svensk lärdomshistoria. Frihetstiden. Tukholma: Norstedt. 

Linker, Beth 2007: Resuscitating ”the Great Doctor”. The Career of Biography in Medical 
History. Teoksessa Söderguist, Thomas (toim.) The History and Poetics of Scientific 
Biography. Science, technology and culture, 1700-1945. Farnham: Ashgate, 221-239. 
Loriga, Sabina 2017: The Plurality of the Past. Historical Time and the Rediscovery of 
Biography. Teoksessa Renders, Hans — de Haan, Binne — Harmsma, Jonne (toim.) The 
Biographical Turn. Lives in History. Abingdon: Routledge, 31—41. 

Magnusson, Sigurdur Gylfi 2017: The Life is Never Over. Biography as a Microhistorical 
Approach. Teoksessa Renders, Hans — de Haan, Binne — Harmsma, Jonne (toim.) The 
Biographical Turn. Lives in History. Abingdon: Routledge, 42-52. 

Niemi, Mikko 1990: Kuolema iloitsee palvellessaan elämää. Suomen anatomian historia 1640- 


1990. Helsinki: Valtion painatuskeskus. 

Orrman, Eljas 1994: Oppilaitosten asiakirjat. Teoksessa Orrman, Eljas — Pispala, Elisa 
(toim.) Suomen historian asiakirjalähteet. Helsinki: Kansallisarkisto, WSOY, 197-203. 

Peltonen, Matti 1999: Mikrohistoriasta. Helsinki: Gaudeamus. 

Peltonen, Matti 2001: Clues, Margins, and Monads. The Micro-Macro Link in Historical 
Research. History and Theory 40, s. 347—359. 

Railo, J. E 2001: Fagerlund, Lars Wilhelm. Kansallisbiografia-verkkojulkaisu. Studia 
Biographica 4. Helsinki: Suomalaisen Kirjallisuuden Seura. 
http://urn.fi/urn:nbn:fi:sks-kbg-003221 

Swanström, André 2004: Separatistledare i 1700-talets Österbotten. Turku: Abo Akademis 
Förlag. 

Urpilainen, Erkki 2001: Hyödyn ja humanismin kausi. Teoksessa Tommila, Päiviö — Tiitta, 
Allan (toim.) Suomen tieteen historia 1. Helsinki: Werner Söderström Osakeyhtiö, 170-273. 

Vallinkoski, J. 1962-1966: Turun akatemian väitöskirjat 1642—1828. Die Dissertationen der alten 
Universität Turku (Academia Aboénsis) 1642-1828. Osat 1-7. Helsingin yliopiston kirjaston 
julkaisuja 30. Helsinki: Helsingin yliopiston kirjasto. 

Wikland, Erik (s.a.): Johan Hoorn, von [verkkoaineisto]. Svenskt biografiskt lexikon. 
https://sok.riksarkivet.se/sbl/artikel/13794. Viitattu 5.12.2019. 


158 KATARIINA LEHTO 


https://doi.org/10.21435/ht.287 


Diagnooseista kokemukseen 
Lapsuus ja mielenterveys historiallisena ongelmana 


Tuomas Laine-Frigren 
O https: //orcid.org/0000-0002-7568-297X 


Tavatessaan Walter Freemanin ensimmäistä kertaa 12-vuotias Howard 
Dully (s. 1948) ei osannut pelätä miestä. Dully kiinnitti huomiota lä- 
hinnä miehen omalaatuiseen ulkonäköön, pyöreisiin silmälaseihin, 
huoliteltuun pukuun ja trimmattuun pukinpartaan. Freeman vaikutti 
mukavalta ihmiseltä ja näytti ”beatnikiltä”, muisteli Dully ensimmäi- 
siä kohtaamisia pahamaineisen neurologin kanssa vuosikymmenten 
takaa." Lobotomian jälkeisestä aamusta Dully muistaa turvotuksen sil- 
missä ja ankaran päänsäryn; tunteen siitä kuin olisi pahoinpidelty. Yksi- 
tyisvastaanottoa pitänyt Freeman oli diagnosoinut pojan skitsofreeni- 
koksi ja perustellut toimenpidettä vedoten krooniseen mielisairauteen, 
johon poika ja hänen perheensä eivät muuten löytäisi helpotusta.? 
Lapsille ja nuorille tehdyt lobotomiat ovat osa psykiatristen hoito- 
muotojen historiaa. Ne kertovat paitsi asiantuntijoiden vallasta ja ”so- 
peutumattomien” yksilöiden kohtaloista myös psykiatristen käsitteiden 
ja diagnoosien hoitotoimintaa ohjaavasta roolista. Dullyn tapauksessa 


1 Dully & Fleming 2007. Kirjassa Dully kertoo henkisesti raskaasta lapsuudestaan, kokemuksistaan 
Freemanin potilaana ja pyrkimyksistään selvittää, miksi lobotomiatoimenpide lopulta tehtiin. 

2 Pietikäinen 2013, 228-229. Ks. myös El-Hai 2005. EI-Hain käsitys on, että Freeman pyrki hoitotoimen- 
piteellään ratkaisemaan lähinnä perheen sisäisiä ongelmia. 

skitsofreniadiagnoosi sivuutti pojan oman kokemuksen ja irrotti hänen 
henkisen kärsimyksensä arkielämän sosiaalisesta taustasta. Viime kä- 
dessä transorbitaalinen lobotomia? suoritettiin vaikeaksi koetun lapsen 
yhteiskuntaan sopeuttamiseksi.t Lobotomia lapsiin kohdistuneena hoi- 
tomuotona — tai yhteiskunnan sanktioimana vammauttavan väkivallan 
lajina — on esimerkki myös aikuisten ja lasten välisestä vallan epäsym- 
metriasta. Psykiatrian ja mielenterveyshuollon historian kirjoittamisen 
kannalta se toimii esimerkkinä siitä, kuinka ”lasten parasta” ajatelleiden 
aikuisten luomia lääketieteellisiä käsitteitä, diskursseja ja käytäntöjä on 
tärkeä tutkia myös lasten kokemusmaailman valossa. 

Tämä luku käsittelee psykiatrian ja mielenterveyden historian meto- 
dologisia haasteita erityisesti lapsuuden historian näkökulmasta. Kuten 
monet tutkijat ovat osoittaneet, hulluuteen ja mielenterveyteen liittyvät 
diskurssit ja käytännöt ovat monin tavoin kytköksissä yhteiskunnallisin 
muutoksiin ja kulttuurisiin arvomaailmoihin rakentuen osana tiettyä 
sosiaalista todellisuutta.’ Näin on myös eri tavoin ongelmalliseksi, poik- 
keavaksi tai patologiseksi koetun lapsuuden laita. Lapsuus on yhteis- 
kunnallisesti, kulttuurisesti ja poliittisesti määrittynyt kategoria,* johon 
on historian aikana kohdistunut monenlaisia ihanteita, intressejä ja käy- 
täntöjä. Lapsuuden historian tutkiminen edellyttääkin myös lapsen kä- 
sitteeseen kerrostuneiden asiantuntijadiskurssien kriittistä tarkastelua. 

Luku jakautuu kolmeen osaan. Ensimmäisessä osassa käsittelen 
lapsuutta ja mielenterveyttä historiallisena ongelmana. Tarkoitukseni 
on laajentaa ammattikuntakeskeistä lastenpsykiatrian historiaa kohti 
kulttuuri- ja sosiaalihistoriallisesti kokonaisvaltaisempaa mielentervey- 


3 Aiemminkin lapsia leikannut Freeman käytti Dullyn kohdalla kallonporausmenetelmän sijasta itse 
kehittämäänsä ”transorbitaalista lobotomiaa”, jossa sukkapuikon tapainen instrumentti napautettiin 
pienellä vasaralla silmämunan yltä aivoihin ja instrumenttia heiluttelemalla katkaistiin hermoratoja. 
Pietikäinen 2013, 234. 

4 Myös Suomessa ja muissa Pohjoismaissa on leikattu alle 15-vuotiaita. Yhdysvalloissa nuorin lobotomia- 
leikkauksen kokenut oli 4-vuotias. Ks. Rapelo 2012, 85-86; Salminen 2011, 34, 53; Vaczy Kragh 2010, 
207-208; EI-Hai 2005, 175. 

5 Ks. esim. Pietikäinen 2020, 19-20; Huisman, Vandendriessche & Wils 2017; Laine-Frigren, Eilola & 
Hokkanen 2018. 

6 —Vältän tässä puhumista lapsuudesta biologisena faktana, koska se johtaa helposti lapsuuden käsittä- 
miseen universaalisti samanlaisena elämänvaiheena, vaikka tosiasiassa siihen, mitä me kutsumme 
lapsuudeksi, liittyy huomattavaa historiallista ja kulttuurista vaihtelua. Ks. esim. Pande 2020; Morrison 
2015, 6, 7-10. Vrt. Fass 2008. 

den tai mentaalisen kärsimyksen historiaa. Toisessa osassa pohdin sitä, 
minkälaisin menetelmin psykiatrisia diagnooseja ja käsitteitä voi ana- 
lysoida historiallisissa yhteyksissään sekä lääketieteellisinä että sosio- 
kulttuurisina konstruktioina. Esimerkkinä käytän omassa Järvilinnan 
vastaanottolaitoksen poikia koskevassa tutkimuksessani kohtaamiani 
psykiatrisia tulkintoja ja niiden rakentumista. Järvilinnan vastaanotto- 
laitoksen (1921-1970) tehtävänä oli tutkia ja havainnoida lastensuojelu- 
viranomaisten huostaan ottamia (suomenkielisiä) poikia ja päättää hei- 
dän lopullisesta sijoittamisestaan, yleensä valtion eri kasvatuslaitoksiin.’ 
Pohdin myös psykiatrien kirjoittamien potilaskertomusten aineistollisia 
mahdollisuuksia ja haasteita. Erityistä huomiota kiinnitän näiden lähde- 
aineistojen hiljaisuuksiin. 

Kolmannessa osassa tarkastelen poikkeuksellista kirjettä, jonka 
13-vuotias poika kirjoitti kotiväelleen Järvilinnasta keväällä 1949. Kirjeen 
avulla käsittelen kysymystä siitä, missä määrin ja minkälaisin keinoin 
voimme lähestyä lasten henkisen pahoinvoinnin kokemusta historiassa. 
Pyrkimykseni on myös luoda siltaa mikro- tai kokemushistoriallisesti 
orientoituneen psykiatrian historian sekä angloamerikkalaisen ja poh- 
joismaisen lapsuuden historian piirissä harjoitetun lapsikeskeisen näkö- 
kulman välille.3 Historiantutkija Ville Kivimäen tapaan lähden liikkeelle 
siitä, että tehtäväni ei ole diagnosoida menneisyydessä kärsinyttä tai 
nykytermein ilmaistuna traumatisoitunutta yksilöä,? vaan pikemminkin 
kiinnittää huomiota niihin sosiaalisiin ja kulttuurisiin olosuhteisiin, 
joissa kipeät kokemukset ovat syntyneet. Samalla olen kuitenkin kiin- 
nostunut siitä, miltä ympäröivä todellisuus lasten näkökulmasta mah- 
dollisesti näytti, miltä se tuntui ja miten se heihin vaikutti. Tarkoitukse- 
ni on etsiä metodologisia reittejä, joiden kautta voi pyrkiä diagnoosien, 
normittamisten ja diskurssien taakse ja edetä kohti lasten ja nuorten 
historiallisesti määrittynyttä kokemusmaailmaa. 

Lukuni rakentuu tietoteoreettisesti maltillisen sosiaalisen konstruk- 
tionismin perustalle, mutta hyödyntää myös kokemushistorian viime- 


7 Sittemmin muun muassa taidekeskuksena toiminut Järvilinna sijaitsee Laukaassa, Leppäveden 
Ilveslahden rantamilla. 

8 Ks. esim. Aasgaard, Bunge & Roos (toim.) 2018; Malinen & Tamminen 2017. 
Kivimäki 2018, 103. 

aikaisia pohdintoja kokemuksen kehollisista ja materiaalisista osa- 
tekijöistä.” Tämä näkökanta on lasten historian kannalta hyödyllinen: 
kun ajattelemme kokemuksemme todellisuudesta muodostuvan paitsi 
kielellisesti myös materiaalisessa vuorovaikutuksessa elinympäristöm- 
me kanssa, voimme nähdä myös lasten toimivan osana arkista koke- 
musmaailmaansa. Kokemushistorian näkökulmat auttavat ymmärtä- 
mään, minkälaiset lapsuutta koskevat kulttuuriset odotukset, arvot ja 
toimenpiteet ovat vaikuttaneet lasten kokemusten rakentumiseen, ja 
toisaalta miten lapset itse omia kokemuksiaan — omaa lapsuuttaan — 
rakentavat. Lapset tietävät omalla tavallaan, miten maailmassa menetel- 
lään, sisäistävät heihin kohdistuvia tunnekoodistoja sekä havainnoivat 
aktiivisesti ympäristöään ja myös vaikuttavat siihen. 


Lastenpsykiatrian vai ilon ja kärsimyksen historiaa? 


Toni Gomory, David Cohen ja Stuart Kirk toteavat psykiatrian histo- 
riankirjoitusta luotaavassa artikkelissaan, että alan tutkijoiden omat 
(muuttuvat) käsitykset mielisairauksien syistä tapaavat vaikuttaa heidän 
historiallisiin tulkintoihinsa." He kirjoittavat myös, että vaikka nykyään 
länsimaissa vallitsevat käsitykset mielisairauksista ja niiden syistä pe- 
rustuvat useimmiten biologisen lääketieteen malleihin, ”hulluuden” 
syvimmästä olemuksesta kiistellään: onko mielen järkkymisessä tai sai- 
rastumisessa viime kädessä kyse biologiaan ja aivokemiaan palautuvasta 
häiriöstä yksilössä vai onko hulluus lähinnä poikkeavuutta tai yksinker- 
taisesti eräs tapa kuvata ei-toivottua käyttäytymistä? Miten tahansa tä- 
hän kysymykseen vastaammekin on selvää, että mielen pahoinvointi on 
lääkäri-potilas-suhdetta huomattavasti laaja-alaisempi sosiaalinen ilmiö 
ja siksi myös mielenterveyden historiaa on syytä tutkia monista risteä- 
vistä näkökulmista. Hulluuden määrittelyyn, hallintaan ja hoitoon ovat 


10 Ks. esim. Elder-Vass 2012. Ks. myös Kivimäki 2019. Maltillinen sosiaalikonstruktionismi korostaa 
sosiaalisen todellisuutemme rakentumista sosiaalisessa ja kielellisessä vuorovaikutuksessa. Yksilön 
ja hänen ympäristönsä välisen vuorovaikutuksen kautta ajateltu kokemuksen käsite tuo sosiaalisen 
todellisuuden rakentumiseen myös kehollisen ja materiaalisen ulottuvuuden. 

11 Gomory, Cohen & Kirk 2013. Ks. myös Pietilä 2019. 

historian saatossa osallistuneet lääketieteen ammattilaisten lisäksi (tai 
sijasta) myös monet muut toimijat, ja heitä ovat ohjanneet monenlaiset 
intressit, tarpeet ja kokemukset.” 

Lähdettäessä tutkimaan lapsuutta ja mielenterveyttä historiallisena 
ongelmana onkin kaiken tieteellisen tutkimuksen tapaan ensin selvitet- 
tävä, mitä oikeastaan tutkitaan. Lastenpsykiatrian historia on kertomus 
siitä, miten lapsen mieleen on alettu kiinnittää lääketieteellistä huomio- 
ta. Systemaattisempana toimintana tämä kiinnostus ei ulotu 1800-lukua 
kauemmaksi.” Akateemisena diskurssina ja sosiaali- ja terveydenhuol- 
lon instituutioihin kiinnittyvänä kliinisenä käytäntönä lastenpsykiatria 
kehittyi vasta 1900-luvulla. Tässä usein angloamerikkalaisesta ja am- 
mattikuntakeskeisestä näkökulmasta kerrotussa tarinassa keskeisiä 
tekijöitä ja ilmiöitä ovat muun muassa ensimmäiset lastenpsykiatrit, 
uudet diagnostiset metodit (esimerkiksi älykkyystestit), kasvatusneuvola- 
instituution kehitys ja psykoanalyyttisten lähestymistapojen läpimurto." 

Kiinnostavimmillaan lastenpsykiatrian historia on kytketty moder- 
nien kansakuntien kehitykseen ja kriiseihin, pitkäkestoisempiin kult- 
tuurisiin prosesseihin sekä yleiseen lapsuuden kulttuurihistoriaan. Näin 
on voitu esimerkiksi todeta, että herätteet lastenpsykiatrian erityisalan 
synnylle tulivat paljolti ei-lääketieteellisen toiminnan kentiltä, kuten 
kasvatuksen ja yleistyvän koulutuksen sekä oikeudenkäytön piiristä. 
Lastenpsykiatrian syntyä on selitetty myös viittaamalla valistusajan ke- 
hitysajatteluun ja romantiikan ajan lapsen itseisarvoisuutta koskeviin 
ideoihin ja ihanteisiin, jotka eri tavoin kohdistivat huomion lapsen sisäi- 
syyteen kasvatuksen, kultivoinnin ja intervention kohteena.'* Esimer- 
kiksi Sally Shuttleworth on kiinnittänyt huomiota viktoriaanisen ajan 
kirjallisuuden psykologisesti tarkkanäköisiin lapsikuvauksiin. Kuten 
Shuttleworth osoittaa, kirjallisuuden lapsikuvaukset toimivat joillekin 


12 Dowbiggin 2011, 39-40, 72. 

13 Shuttleworth 2012, 212—213; Rey ym. 2015. Myös pediatria eli lapsiin suuntautunut yleislääketieteen 
erityisala alkoi nykymerkityksessään muotoutua vasta 1700-luvun lopulla. Ensimmäinen täysin lapsille 
omistettu sairaala (L”'Höpital des Enfants-Malades) perustettiin Ranskassa vuonna 1802. 

14 Reyym. 2015, 5; Stewart 2013; Smuts 2006. 

15 Reyym. 2015, 5. 

16 Cunningham 2006, 109—114; Ahlbeck ym. 2018. 

1900-luvun lääkäreille jopa suoranaisina malleina lapsen sisäisen maa- 
ilman kasittamiseksi.” 

Jutta Ahlbeck on todennut, että lapsen mieleen ja käyttäytymiseen 
kohdistunut lisääntynyt tieteellinen kiinnostus heijasteli kansakunnan 
kehitykseen ja modernisaatioon liittyneitä toiveita ja pelkoja, joita yleis- 
eurooppalainen degeneraatioajattelu sekä lietsoi että ilmensi. Työväen- 
luokan nousun myötä pelko erityisesti köyhempien lasten kehityksen 
massamittaisesta liikkumisesta kohti huonompaa toimi myös lastenpsy- 
kiatrian yhteiskunnallisen roolin perusteluna. Lapsen mielestä ja kehos- 
ta tuli metafora laajemmille yhteiskunnallisille huolille.'? 1900-luvulle 
tultaessa lapsipsykologian ja laajemmin mielenterveyden eksperttien 
yhteiskunnalliseen painoarvoon ovat aivan keskeisesti vaikuttaneet val- 
lankumoukset, suursodat ja hyvinvointivaltioiden rakennusprosessit.'9 
Sekä maailmalla että Suomessa sosiaalihistorialliset näkökulmat lasten- 
psykiatrian historiaan ovat lisääntyneet ja uusia maantieteellisiä alueita 
on otettu tarkastelun piiriin.?* 

Lapsuus ja mielenterveys historiallisena ongelmana onkin ammatti- 
kunta- ja asiantuntijadiskursseja huomattavasti laajempi kysymys, joka 
koskettelee esimerkiksi poikkeavuuden määrittelyä ja hallintaa eri aikoi- 
na, yhteiskunnallisten ja taloudellisten kriisiaikojen seurauksia sekä yk- 
silöiden ja yhteisöjen toimintakykyä ja toimintakyvyn materiaalisia ja 
muita ehtoja. Laajempi ongelman määrittely sallii ja myös vaatii laajan 
valikoiman erityyppisiä lähdemateriaaleja sosiaalihistorian perinteisistä 
aineistoista aate- ja oppihistorian lähteisiin ja antaa myös mahdollisuu- 
den ulottaa tematiikan käsittely modernia aikaa kauemmas menneisyy- 
teen. Esimerkiksi monissa varhaismodernin ajan noituus- ja riivaus- 


17 Shuttleworth 2012. Lastenkirjallisuuden historian tutkija Olle Widhe on esittänyt samalla tapaa pu- 
huttelevan väitteen pohjoismaisessa lapsuuden historian kontekstissa. Widhen mukaan 1800-luvun 
jälkipuoliskon kirjailijat pyrkivät aikaisempaa systemaattisemmin kuvaamaan lapsen näkökulmaa ja 
samaan aikaan kulttuurissa laajemminkin alkoi levitä käsitys lapsesta tuntevana ja tahtovana subjekti- 
na. Widhe esittää, että tämä oli edellytys historiallisesti myöhemmälle keskustelulle lapsen oikeudesta 
tahtoa, tuntea ja hahmottaa maailmaa omalla tavallaan. Ks. Widhe 2018. 

18 Ahlbeck 2018, Ahlbeck ym. (toim.) 2018, 6. Egan & Hawkes 2009, 57. 

19 Ks. esim. Stewart 2013, 37-38; Shapira 2013; Bergenheim 2020, 113-142. Ks. myös Sophy Bergenheimin 
kasvatusneuvontaa sivuava käsittely tässä kirjassa. 

20 Parhi & Myllykangas 2016; Kritsotaki 2014; Filipe 2014; Zettergvist Nelson & Sandin 2013; Laine- 
Frigren 2018. 

aiheisissa tutkimuksissa on käsitelty myös lasten ja nuorten usein 
keskeistä roolia tapausten kulussa ja julkisen keskustelun kohteena.” 
Tällöin on kysytty esimerkiksi, mitä lähteissä esiintyvät kuvaukset lasten 
oudosta tai pelottavasta käyttäytymisestä mahdollisesti kertovat heidän 
kärsimystensä yhteiskunnallisesta ja kulttuurisesta taustasta ja miten 
lapset myötäelivät perheiden ja yhteisöjen sisäisiä konflikteja.?? 

Holistisempi näkökulma lapsuuteen ja mielenterveyteen historialli- 
sena ongelmana vaatii myös käsitteiden pohdintaa. Tässä kirjassa Sophy 
Bergenheim pohtii erityisesti mentaalihygienian ja kansanterveyden kä- 
sitteiden erilaisia poliittisia ja yhteiskunnallisia käyttötarkoituksia myös 
lapsuuden historian kannalta relevantilla tavalla. Lisäksi tutkijan on 
hyvä pohtia myös omia analyyttisia käsitteitään. Esimerkiksi lääketie- 
teen historioitsijan voisi olla hyvä problematisoida hieman tavallistakin 
enemmän sitä, minkälaisin ja keiden termein mielen kärsimyksistä on 
missäkin yhteydessä mielekästä puhua. Omaksummeko esimerkiksi lää- 
ketieteen diagnostisen kielen (esimerkiksi mental disorder) sellaisenaan 
osaksi historiallisia analyysejamme vai käytämmekö analyyttisesti avoi- 
mempia, kulttuuriseen kontekstiin ja myös ihmisten kokemusmaail- 
moihin joustavammin kytkeytyviä tunnekäsitteitä, kuten kärsimys ja ilo, 
pelko ja toivo tai suru ja kipu. Tutkijan kysymyksenasettelusta ja tut- 
kimuskohteen valinnasta toki riippuu, mitä termejä hän käyttää. Tässä 
luvussa kannatan jälkimmäistä tapaa, sillä uskon, että näin ymmär- 
ryksemme historiallisista mielen kriiseistä niiden kaikesta emotionaa- 
lisesta, sosiaalisesta ja kulttuurisesta monimutkaisuudesta huolimatta 
suuremmalla todennäköisyydellä lisääntyy. 


21 Bonzol 2011, 160-164; Sharpe 1996, 201-202; ks. myös Newton 2010. 

22 Bonzol on varmasti oikeassa todetessaan, että ruton ja nälänhädän, jatkuvien sotien, uskonnollisten 
levottomuuksien ja noitavainojen luonnehtima varhaismoderni Englanti oli lapselle pelottava ja ah- 
distava elinympäristö. 

23 Ks. Laine-Frigren, Hokkanen & Eilola 2018, 2-3. 

Sosiaalisesti rakentuneet diagnoosit 


Heinäkuun 12. päivänä vuonna 1945 Kivelän sairaalan mielisairaiden 
osastolle tuotiin tutkittavaksi kompleksi varhaisteini-ikäinen poika, joka 
oli pitkään ”aiheuttanut kasvatusvaikeuksia”.?4 Poikaa tutkinut lääkäri 
Sven Evert Donner (1890-1970) kirjasi laatimaansa lääketieteelliseen 
potilaskertomukseen, että poika oli lyönyt äitiään, yrittänyt heittää tä- 
män päälle lipeää ja uhannut heittäytyä kotinsa viidennen kerroksen 
ikkunasta alas katuun. 

Perheen elämäntilanne oli muuttunut kriittiseksi, kun häiriöstä ja 
melusta ärsyyntynyt vuokranantaja oli karkottanut yksinhuoltajaäidin 
ja tämän kaksi lasta perheen pienestä kodista. Lääkäri Donner kuvasi 
hyvin vaikealta näyttävää perhetilannetta ajalle ominaiseen sävyyn so- 
siaalisesti yläviistosta. Helsingin pommituksissa 1944 kuollut isä oli 
ollut ammatiltaan varastotyömies, mutta kuljeskellut lääkärin mukaan 
”vuosikausia työttömänä ja tyhjäntoimittajana”. Äidistä Donner tiesi ko- 
dissakävijöiden raporttien kautta kertoa, että tämä oli ”hermostunut ja 
tasapainoton”, ja kun vieläpä äidin sisarkin oli ”mätämuna”, pojan tilan- 
ne oli hyvin huolestuttava. 

Donner kuvasi sosioekonomisia tekijöitä seikkaperäisesti, mutta niitä, 
saati pojan kokemuksia, ei käytetty selittävinä tekijöinä diagnoosia kir- 
joitettaessa. Pojan käyttäytyminen tutkimuksen aikana vakuutti Donne- 
rin viranomaisintervention tarpeesta. Lääkärin kanssa keskustellessaan 
tämä vältteli katsekontaktia ja oli vaivaannuttavalla tavalla sulkeutunut: 


Tutkittaessa häntä vilkuilee levottomana ympärilleen, ei katso 
silmiin, vastaa hiljaisella äänellä ja rummuttaa jaloillaan lattiaa. 
Hän puolustelee puutteellista vastaamistaan sillä, että muistinsa 
on huono. Toisinaan hän tutkimuksen aikana taasen murjottaa, 
vaikuttaa ärtyisältä, äänensävy kärsimättömältä [- -] Tulevaisuu- 
destaan kysyttäessä hän kerran ilmoittaa haluavansa autoalalle tai 
jollekin koneteollisuusalalle, toisen kerran taas haluavansa merille 
[--] Erikoisen silmiinpistävää [- -] on vaikeus päästä hänen kans- 


24 Järvilinnan vastaanottolaitoksen arkisto. Oppilasaktit, no. 2658. Kansallisarkisto (Jyväskylä). 

saan luottamukselliseen kosketukseen. Hän välttelee ja katselee 
syrjään eikä avaudu kertaakaan. Myöskään häntä ei saada itkemään 
ja hänen yleensä nähdään reagoivan yhtä vähän ankaralle puheelle 
kuin ystävällisesti häneen suhtautuessakin. 


Sairaalloisesta sopeutumattomuudesta kieli käytös sairaalassa, jossa poi- 
ka oli varastellut potilaiden omaisuutta ja yrittänyt jopa ovelasti paeta 
kylpyhuoneen ikkunasta. Kiinnostavana yksityiskohtana, tosin ainoas- 
taan reunahuomautuksen kaltaisena, nousi esille myös pojan Ruotsissa 
sotalapsena viettämä aika. Donner otti tämän kyllä huomioon, mutta 
vain käyttääkseen Ruotsista saamiaan tiedonpalasia lisätukena päätel- 
milleen. Koska sopeutuminen edes ruotsalaisen perheen tarjoamaan 
”kaikesta päättäen sangen edulliseen” ympäristöön ei pojalta onnistunut, 
oli diagnoosille selkeät perusteet: poika oli ”rakenteellisesti sairas yksilö” 
ja siksi siirrettävä valtion kasvatuslaitokseen. 

Seuraavaksi käsittelen edellä esitellyn kaltaisia potilaskertomuksia. 
Olen kiinnostunut erityisesti siitä, miten niitä voi tutkia historiallisissa 
yhteyksissään, millaisia näkökulmia niistä voi avata ja millaisia haasteita 
niiden käyttöön lapsuuden historian lähdeaineistoina liittyy. Psykiatrisia 
potilaskertomuksia (case files, case narratives) on melko paljon hyödyn- 
netty sosiaalihistoriallisesti suuntautuneen psykiatrian historian lähdeai- 
neistona.?* Lapsuuden historian tutkimuksessa psykiatrien diagnooseja 
ja asiantuntijalausuntoja on kuitenkin käytetty vähemmän. Potilaskerto- 
muksilla viittaan tässä lääkärin ja (lapsi)potilaan kohtaamisen seurauk- 
sena syntyneisiin diagnostisiin lausuntoihin ja usein tarinamuotoisiin 
tapauskuvauksiin, joilla hoitotoimenpiteitä perusteltiin. Omassa tut- 
kimuksessani olen törmännyt psykiatrien lausuntoihin kasvatuslaitos- 
poikien viranomaisdokumentaation osana.? 

En käsittele tieteellisessä ja populaarissa kirjallisuudessa julkaistuja 
tapauskuvauksia, joiden avulla esimerkiksi psykologit tai psykiatrit ovat 
havainnollistaneet oman alansa kollegoille, opiskelijoille tai suurelle ylei- 


25 Järvilinnan vastaanottolaitoksen arkisto. Oppilasaktit, no. 2658. Kansallisarkisto (Jyväskylä). 
26 Pietikäinen 2019; Parhi 2018; Rissanen 2018; Vaczy Kragh 2010. 
27 Laine-Frigren 2019. 

sölle jotain lasten tai nuorten mielen tai käytöksen patologiaan liittyvää 
teemaa ja levittäneet sitä koskevaa tietoa. Tällaiset ovat sinänsä kiinnos- 
tavia aineistoja, vaikkapa juuri tietynlaisina narratiiveina tutkittaviksi.? 
Lisäksi todettakoon, että myös kauempaa menneisyydestä on toki jäänyt 
paljon sekä lääkärien että muiden tahojen kuvauksia ja raportteja lasten 
oudosta käyttäytymisestä. Esimerkiksi 1600-luvun alkupuolella työs- 
kennelleen lääkärin ja astrologin Richard Napierin (1559-1634) satojen 
säilyneiden potilaskertomusten joukosta löytyy huomattava määrä tun- 
ne-elämältään ”häiriintyneitä” lapsia. Laajemmalla sosiaalihistoriallisella 
otteella lapsuuden ja mielenterveyden teemoja voisi tutkia esimerkiksi 
keskiaikaisista ihmekertomuksista??, varhaismoderneista oikeuslähteis- 
tä tai ehkäpä jopa suomalaisten lasten ”unissasaarnaamisen” kuvauk- 
sista." 

Potilaskertomuksia voi analysoida historiallisina dokumentteina esi- 
merkiksi kysymällä, millä tavoin lapsen käyttäytymistä ja mieltä koskeva 
tieto on sosiaalisesti rakentunut eli minkälaisiin sosiaalisesti jaettuihin 
käsityksiin ja kokemuksiin tieto on perustunut. Tämä vaatii sekä aate- 
ja oppihistoriallisia kysymyksenasetteluja että kulttuurihistoriallista kon- 
tekstointia sen selvittämiseksi, mitä lapsesta, lapsuudesta ja terveyden 
sekä toimintakyvyn kriteereistä yleensä yhteiskunnassa on ajateltu. 
Elizabeth Lunbeckin mukaan potilaskertomuksia onkin syytä käsitellä 
niihin rakentuneen moniäänisyyden ja dialogisuuden kautta. Psykiatrilla 
on potilasta ja hänen tilaansa koskevia tietoja ja ennakkokäsityksiä, mut- 
ta toisaalta hänen on pyrittävä uuttamaan informaatiota saatavilla ole- 
vista lähteistä päästäkseen perusteltuun diagnoosiin — tässä hän on ta- 
vallaan potilaan armoilla, sillä tämä voi olla vastahakoinen tai ilmaista 
itseään vaikeasti käsitettävällä tavalla. Näin tähän moniäänisyyteen ja 
dialogisuuteen sisältyvät myös lääkärin ja potilaan kohtaaminen ja siitä 


28 Ks. esim. Forrester 1996; Antič 2016; Laine-Frigren 2018. 

29 Katajala-Peltomaa & Toivo 2009, 59-70; Katajala-Peltomaa & Vuolanto 2013, 96-97. 

30 Eilola 2009. 

31 Ks. esim. Suur-Savo 15.11.1913 (”Saarnatautia Kangasniemellä”). 

32 Raphael van Riel muistuttaa, että psykiatrian sosiaalisesta rakentumisesta puhuttaessa jätetään usein 
kirjoittamatta auki se, minkä ilmiön konstruktiosta oikeastaan puhutaan. Ks. van Riel 2016. 

33 Sosiologisesta lähestymistavasta terveyteen, vrt. Horwitz 2010. 

nousevat merkitykset.+ Näistä lähtökohdista, kielellisinä artefakteina, 
potilaskertomuksia on mielekästä Ana AntiCin tapaan ajatella monia 
merkityskerrostumia sisältävinä narratiiveina, jotka voivat kertoa paljon- 
kin lapsiin ja nuoriin kohdistuneista yhteiskunnallisista ja kulttuurisista 
odotuksista ja normaalia ja epänormaalia koskevista rajanvedoista.> 

Historiantutkija Katariina Parhi on tutkinut Tampereen Pitkäniemen 
sairaalassa 1920—1950-luvuilla hoidettuja lapsipotilaita2° Hänen käyttä- 
missään potilaskertomuksissa kuvataan usein lasten taustaa, (yleensä 
köyhiä) koteja ja eri tavoin rikkinäisiä perheitä. Sosiaalisia tai taloudelli- 
sia tekijöitä ei kuitenkaan varsinaisesti käytetty selityksenä oletetulle 
mielen sairastumiselle, sillä psykiatriassa vallitsevien käsitysten mukai- 
sesti mielisairaudet perustuivat biologisiin ja perinnöllisiin eli yksilön 
psyyken rakenteissa oleviin synnynnäisiin tekijöihin. Tähän liittyen 
Parhi kertoo esimerkin tapauksesta, jossa jälkikäteen tarkasteltuna lap- 
seen oli melko todennäköisesti kohdistettu seksuaalista väkivaltaa, mut- 
ta potilaskertomuksessa asiaa tarkasteltiin lapsessa itsessään piilevän 
liiallisen seksuaalisuuden seurauksena. 

On erittäin tärkeää kysyä, miten lapsen ongelmia koskeva psykiatri- 
nen tieto on tällaisissa tapauksissa rakentunut lapsen kokemuksen syr- 
jäyttävällä tavalla. Psykiatrisen tiedon normittavaa roolia ei kuitenkaan 
ole syytä yliarvioida — pikemminkin tekisi mieli korostaa asiantuntijoi- 
den epävarmuutta lasten vaikeasti ymmärrettävän käyttäytymisen edes- 
sä. Kuten ”psykopaateiksi” diagnosoitujen 1940-luvun kasvatuslaitospoi- 
kien kohdalla oli järjestäen laita, tulkinnat lapsista ja heidän oireidensa 
merkityksestä rakentuivat merkittävässä määrin lasta lähellä olleiden 
aikuisten, kuten vanhempien, naapurien, sosiaalityöntekijöiden, hoita- 
jien tai muiden viranomaisten käsityksiin nojaten. 


34 Lunbeck 2008, 130—144. 

35 Ks. esim. Antič, 2016, 27—30; Brickell 2013. 

36 Parhi 2018. 

37 Parhi esittää oivaltavasti, että yleisen köyhyyden vallitessa epäsuotuisasta taustasta tulevat lapset 
eivät olleet mitenkään poikkeuksellisia. Siksi ympäristölle häiriöksi olevaa käyttäytymistä tulkittiin 
helpommin lapsen ”persoonan” kuin olosuhteiden kautta — epänormaalilla konstituutiolla selitettiin 
sitä, miksi juuri tämä lapsi vaikutti sopeutumattomammalta tai surullisemmalta kuin tuo toinen, vaikka 
molemmat tulivat samalla tapaa vaikeista oloista. 


DIAGNOOSEISTA KOKEMUKSEEN 169 


https://doi.org/10.21435/ht.287 


Mutta missä määrin lapsipotilaan ja psykiatrin suhdetta voi lähestyä 
dialogisena suhteena? Esimerkiksi 1940—1950-luvun lastensuojelun pe- 
rustilanne näyttää olleen se, että lääkäri ja lapsi tulivat varsin erilaisista 
luokkataustoista. Siksi voisi ajatella, että jo valmiiksi ”pahatapaisen” 
ongelmalapsen roolissa ollut poika on tällaisessa kohtaamisessa ollut 
moninkertaisesti alakynnessä. Edellä mainitussa psykiatri Donnerin ta- 
pauksessa on hyvin mahdollista ajatella, että katseen välttely ja ”levoton 
ympärille vilkuilu” kertovat enemmän pojan kyvyttömyydestä tai halut- 
tomuudesta kertoa itsestään lääkärin edessä kuin persoonallisuushäi- 
riöstä. 

Tästä huolimatta on kuitenkin mahdoton sanoa, oliko pojan suhtautu- 
misessa kyse pelon- vai uhmantunteista. Varsinkin pienempien ja ehkä 
elämässään peloteltujen lasten kohdalla on vaikea puhua dialogisesta 
potilas-lääkärisuhteesta, sillä lapsilla on rajoitetusti edellytyksiä kääntää 
kokemuksiaan kieleksi. Lapsen ja psykiatrin suhdetta luonnehti moni- 
tasoinen vallan epäsymmetria, mutta tästä huolimatta sitä on mielekästä 
tarkastella avoimemmin kohtaamisena (encounter), jossa lapsi ei ehkä 
ollut pelkästään passiivinen häntä varten suunniteltujen ja häneen koh- 
distuneiden toimenpiteiden ja puhuntojen kohde, vaan myös osallinen 
sosiaalisen todellisuuden rakentumisessa.3* 

Parhi on korostanut myös psykiatrisella osastolla hoidettujen lasten 
potilaskertomusten analyysin metodologisia haasteita. Kuten hän toteaa, 
potilaskertomukset sisältävät monenlaisia hiljaisuuksia ja ei-artikuloi- 
tuja merkityksiä, joihin tutkijan on kyettävä ottamaan kantaa. Ne eivät 
esimerkiksi juuri kerro henkilökunnan ja potilaiden vuorovaikutuksesta, 
osaston jokapäiväisestä elämästä, hoivasta ja hymystä, lapsia kohtaan 
osoitetusta sympatiasta tai sen puutteesta.3? Lapsen kokemusmaail- 
maan niiden avulla ei siis helposti pääse käsiksi. 

Samaan ongelmaan törmää lastensuojelun historian tutkimuksen pa- 
rissa. Kuten Kaisa Vehkalahti on osoittanut, lastensuojelun piiriin tul- 
leiden lasten elämästä jääneet kirjalliset jäljet kertovat voittopuolisesti 
teoista ja etapeista matkalla kohti lastensuojelupäätöstä, johon niitä on 


38 Ks. Venken & Röger 2015. 
39 Parhi 2018. 

käytetty perusteena.1* Vehkalahden ratkaisu lastensuojelun dokument- 
tien viranomaisnäkökulman ylittämiseksi on siirtyä tutkimaan niiden 
sosiaalista rakentumista ja kysyä, minkälaisissa yhteiskunnallisissa, 
kulttuurisissa ja historiallisissa olosuhteissa ne on tuotettu. Tällöin ana- 
lyysin lähtökohtana on näiden dokumenttien retoriikka, mikä merkitsee 
huomion kiinnittämistä niin tieteellisiin diskursseihin kuin kulttuuri- 
siin arvomaailmoihin — siihen, miten nämä dokumentit legitimoivat ja 
tuottavat sosiaalityön käytäntöjä taustallaan lainsäädäntö, taloudelliset 
resurssit ja kulttuuriset käsitykset lapsuudesta, ikäkausista, sukupuoles- 
ta ja etnisestä taustasta. Lähteiden ”puolueellisuus” tulee siis itsessään 
analyysin keskiöön. 

Toinen mahdollisuus on tutkia tavallista laajempia lähdekorpuksia ja 
etsiä näin kaavamaisuuksia ja toistuvia piirteitä. Tämä onkin nähdäkse- 
ni välttämätöntä, jos yksittäisistä tapauksista halutaan päästä eteenpäin 
kohti laajempia näkökulmia ja argumentteja. Lastensuojelun dokumen- 
taatio sisältää joka tapauksessa yksittäistä psykiatria huomattavasti laaja- 
alaisemman toimijajoukon käsityksiä ja näkökulmia, ja kuten omassa 
1940-1950-luvun Järvilinnan poikia koskevassa tutkimuksessani olen 
huomannut, aineistoista on joskus mahdollista päätellä jotain myös las- 
ten kokemusmaailmasta. 

Hyviä ”empaattisen päättelyn” mahdollisuuksia liittyy esimerkiksi 
sellaisiin tapauksiin, joissa lapsen tekemisiä on kuvattu tavallista yksi- 
tyiskohtaisemmin. Esimerkistä käy Pitkäniemen sairaalan ylilääkäri 
Ilmari Kalpan vuonna talvella 1945 tutkima poika, joka herätti psykiat- 
rissa, pojan perheessä ja pojan tapauksen laajempia merkityksiä pun- 
taroivassa historioitsijassa monenlaisia ajatuksia ”vaellushalunsa” 
(Wandertrieb) vuoksi: ”Jo 4-vuotiaana [poika] teki yksinään pitkiä 
vaellusmatkoja mm. kävi Toijalassa ja Kangasalla [- -] varsinkin keväi- 
sin tuli tällainen vaellushalu aivan polttavaksi ja silloin aina lähti hän 
matkalle.”4? Poikaa oli pienempänä käytetty jopa psykoanalyytikko Yrjö 
Kuloveden*% luona näiden halujensa vuoksi. Nyt epätoivoinen äiti todisti 


40 Vehkalahti 2016. 

41 Gleason 2016. 

42 Järvilinnan vastaanottolaitoksen arkisto. Oppilasaktit, no. 2655. Kansallisarkisto (Jyväskylä). 

43 Yrjö Kulovesi (1887—1943) toimi tuohon aikaan Tampereella virallisesti nimettynä vähävaraisten lääkäri- 

Kuva 1. Järvilinnan poikia soutelemassa 1960-luvun alkupuolella. Pauli Heinämäen 
yksityiskokoelma. 


Kalpalle, että ”kai tuo on minun suvustani saanut sen kuljeskelunha- 
lunsa, koska minun kaksi veljeäni ja isänisäni ovat olleet merimiehiä.” 
Kalpa siirsi nämä äidin arvelut suoraan psykiatriseen lausuntoonsa osoi- 
tuksena pojan psykologisessa rakenteessa piilevästä ”sukurasituksesta”. 

Poika oli reissuillaan myös kähveltänyt tyttöjen palttoita ja alusvaattei- 
ta ja pukeutunutkin niihin. Kuten Kalpa kirjoitti, poika poti käyttäytymi- 
sestään huonoa omatuntoa ja kertoi kätkeneensä yhden puvuista ”Kan- 
gasalla metsään” sekä vieneensä yhden kotiin piiloteltuaan sitä ensin 
jonkin aikaa ”teurastuslaitoksen luona kuusiaidan vieressä”. Tämänkal- 
taisten toiminnan kuvausten kautta on mielestäni mahdollista lähestyä 
lasten kokemusmaailmaa pohtimalla sitä, miten lapsi mahdollisesti on 
ympäröivät olosuhteet omista lähtökohdistaan käsittänyt. 


nä sekä koulu- ja työpaikkalääkärinä. Hän oli kansainvälisesti tunnettu psykoanalyytikko ja kirjoitti tee- 
masta aktiivisesti myös Suomessa muun muassa lapsiin ja kasvatukseen liittyvissä lehdissä. Klockars 
& Laine 2017. 

Sosiaalisesti rakentuneet kokemukset 


Lapsuuden historian piirissä on 2000-luvun ensi vuosikymmeninä käy- 
ty kiivasta menetelmäkeskustelua, jossa on hyödynnetty muun muassa 
sosiologian, antropologian ja tunteiden tutkimuksen välineitä ja etsit- 
ty keinoja lähestyä lasten historiallista kokemusmaailmaa.44 Nykyään 
lapsuuden historian ohella puhutaankin lasten historiasta, kun halutaan 
nostaa esiin lasten omia näkökulmia ja näin täydentää ja haastaa tut- 
kimusta, joka on kohdistunut aikuisten lapsia koskeviin diskursseihin 
ja mielipiteisiin. Esimerkkeinä tällaisista, myös uudenlaisia aineisto- 
ja hyödyntävistä tutkimuksista voisi mainita vaikkapa lapsuutta toisen 
maailmansodan varjossa käsittelevät tutkimukset, joissa on hyödynnet- 
ty lasten omia tuotoksia, kuten kouluaineita tai piirustuksia.4* Tämän 
luvun lopuksi esittelen yhden lapsen oman tekstin, joka on mielestäni 
kiinnostava paitsi lapsuuden historian myös mielenterveyden historian 
näkökulmasta. 

Instituutioiden ja rakenteiden marginaaleissa tuskailevan aikuis- 
yksilön näkökulma hulluuden hallinnan, parantamisen ja hoivan his- 
toriaan ei toki ole mikään uusi asia. ”Potilaan näkökulman” esiinnousu 
psykiatrian historiassa ja historiantutkimuksessa on kytketty 1960-lu- 
vun anti-psykiatriaan, mielisairaalainstituution kritiikkiin ja potilaiden 
oikeuksiin liittyvään yhteiskunnalliseen liikehdintään. Lääketieteen so- 
siaalihistoriaa kirjoittavien keskuudessa varsinkin Roy Porterin tutki- 
musagendaa luovaa panosta pidetään merkittävänä. Hänen monista 
1980-luvun teoksistaan varmasti yksi viitatuimmista on artikkeli ”The 
Patient's View: Doing Medical History from Below” (1985).47 


44 Ks. esim. Gleason 2016; Vallgärda, Alexander & Olsen 2015; James 2007. Tuorein esimerkki tämän 
keskustelun ajankohtaisuudesta on American Historical Review'n lokakuun 2020 numerossa käyty aja- 
tustenvaihto lapsuuden historian nykytilasta, jossa sivutaan hyvin hyödyllisellä tavalla myös lapsuuden 
ja toimijuuden (agency) problematiikkaa. Ks. AHR Exchange (2020). 

45 Sandin 2020; Malinen & Tamminen 2017. 

46 Ks. esim. Malinen & Vahtikari 2021; Schrumpf 2017; Venken and Röger 2015. Esimerkiksi monissa 
Euroopan maissa opettajat ja sosiaalityöntekijät rohkaisivat toisen maailmansodan jälkeen lapsia piir- 
tämään, sillä he uskoivat, että tällä tavoin nämä voisivat käsitellä rankkoja tuntemuksiaan ja vaikeasti 
sanoiksi puettavia kokemuksiaan. 

47 Porter 1985. Ks. myös Porter 1987. 

Kuten sanottua, myös lapsuuden tutkijat ovat pohtineet paljon sitä, 
millä tavoin lasten kokemusta tai toimijuutta voisi nostaa lähdeaineis- 
toista enemmän esiin.#® Keskustelua lasten mielenterveyden tai kärsi- 
myksen historiasta olisi hyvä käydä hulluuden historian viimeaikaiset 
metodologiset pohdinnat huomioon ottaen. Yksi tällainen pohdinta 
koskee juuri kokevan yksilön näkökulmaa. Voidaan nimittäin puhua 
tietoteoreettisesta tai katsomuksellisesta perusjaosta niiden välillä, jotka 
uskovat, että kärsivän yksilön kokemusta on mahdollista lähestyä huolel- 
lisen, moniin erilaisiin aineistoihin tukeutuvan historiallisen analyysin 
avulla, ja niiden välillä, jotka lähestyvät potilasta ennen kaikkea diskur- 
siivisena luomuksena tähdentäen sitä, että kaikenlainen puhe ”autentti- 
seen” kokemukseen kiinni pääsemisestä on harhaanjohtavaa. 

Onkin tärkeää pohtia, mitä oikeastaan tarkoitamme, kun puhumme 
lapsen (tai kenen tahansa historiallisen toimijan) kokemuksesta. Uusien 
sosiaalihistorioiden hengessä on toki aivan keskeistä nostaa esille vaien- 
nettujen ja marginalisoitujen yksilöiden ja ryhmien ääntä ja toimijuutta. 
Samaan aikaan ei ole koskaan selvää, kenen tai keiden ääni lähdeaineis- 
toissa kaikuu, sillä kaikki viestintä on kielivälitteistä ja siten sosiaalises- 
sa todellisuudessa rakentunutta — tämä pätee sekä tutkimuskohteeseen 
että tutkijaan itseensä. En siis väitä, että meillä olisi tutkijoina suoraa 
pääsyä ”autenttiseen” tai esikielelliseen kokemukseen, mutta väitän, että 
huolellisella kontekstoinnilla ja erilaisiin aikalaislähteisiin pureutumalla 
voimme päästä jonkinlaiseen selvyyteen siitä, miten menneisyyden ih- 
miset itse kokemuksensa käsittivät tai miltä elämä heistä tuntui.” 

Kuten Alexandra Bacopoulos-Viau ja Aude Fauvel kirjoittavat, potilaan 
näkökulma on yli kolmekymmentä vuotta Porterin kirjoitusten jälkeen 
yhä kehittyvä.” Fi ole lainkaan selvää, minkälaista lisäarvoa yhteiskun- 
nallisten ja lääketieteellisten prosessien ymmärtämiseen potilaan äänen 
esiin nostaminen todella antaa. Kysymystä siitä, miten lukuisat yksittäis- 


48 Muistitiedon, kokemuksen ja lasten toimijuuden kysymyksistä Palestiinan kontekstissa, ks. Morrison 
2020. 

49 Laine-Frigren, Hokkanen & Eilola 2018. 

50 Ks. esim. Vehkalahti 2016, 431; James 2007. 

51 Esim. Boddice & Smith 2020, 22-23. 

52 Bacopoulos-Viau & Fauvel 2016; Nillson & Vallström (toim.) 2016. 

tapaukset kytketään metodologisesti osaksi laajempia sosiaalisia ja kult- 
tuurisia prosesseja voidaan pitää myös mikrohistorian klassisena ongel- 
mana. Lapsen näkökulman, kokemuksen tai äänen esille tuominen 
(vaikkakin harvinaisista lasten itse tuottamista aineistoista) ei myöskään 
sellaisenaan riitä, sillä tieteellisen tutkimuksen on pyrittävä tarkastele- 
maan lasten näkökulmia osana laajempia prosesseja, kuten sairautta, 
terveyttä ja poikkeavuutta normittavia asiantuntijadiskursseja, poliittisia 
prosesseja ja käytännön hoito- ja hoivatoimenpiteitä. 

Tutkimuseettisestikin tärkeään kysymykseen lasten omasta äänestä 
tai toimijuudesta liittyy myös erilaisia ongelmia. Historiantutkijan kan- 
nalta näistä ilmeisimmät liittyvät lähdeaineistojen hiljaisuuksiin, kuten 
tässäkin luvussa on jo todettu. Hiljaisuuksien merkitysten selvittämi- 
nen vaatii tutkijalta lähdekritiikin taitoja, hyviä kysymyksiä ja kiinnos- 
tusta myös oman alan ulkopuolisten näkökulmien, kuten lapsuuden 
sosiologian, kehityspsykologian tai traumatutkimuksen löydöksiin. 
Toimijuuden korostaminen voi myös johtaa harhaan varsinkin sil- 
loin, jos sosioekonomiset tekijät sekä valta- ja sortosuhteet unohtuvat 
eli reaalimaailman lasten toiminnalle määrittämät rajoitteet putoavat 
pois analyysin piiristä st Muun muassa Pirjo Markkola on osoittanut, 
että 1800-1900-lukujen vaihteen suomalaisen työläisperheen lapsen 
elämään kuului monenlaista työtä ja ”toimijuutta”, mutta samalla elä- 
män yleinen epävarmuus vaati lapsilta sen kaltaista sopeutumisen ja 
vastuunottamisen pakkoa, jota myöhemmät lastensuojelijat kritisoivat.” 

Luvun lopuksi puntaroin hieman tarkemmin kirjettä (ks. laatikko), 
jonka 13-vuotias poika kirjoitti kotiväelleen Järvilinnan kasvatuslaitok- 
sessa kevättalvella 1949.5* 


53 Kiinnostava yritys yhdistää potilaskirjeistä avautuvia lääketieteen mikrohistorian näkökulmia aate- ja 
kulttuurihistorian lähestymistapoihin, ks. Halmesvirta 2018. 

54 Kuten Sally Shuttleworth toteaa, lapsen ja aikuisen välinen vallan epäsymmetria on yhteiskunnan val- 
tarakenteiden näkökulmasta yksi keskeisimmistä jakolinjoista, joita tulisi käsitellä yhdessä feminismin 
ja postkolonialismin tarjoamien kriittisten näkökulmien kanssa. Ks. Shuttleworthin esipuhe teoksessa 
Ahlbeck ym. (toim.) 2018. 

55 Markkola 2018. 

56 Järvilinnan vastaanottolaitoksen arkisto. Oppilasaktit, no. 2982. Kansallisarkisto (Jyväskylä). 

Sain tänään kirjeen ja aloin kirjoittaa että kyllä tulen kotiin lomalle. 
Täältä saa matkarahat. Kyllä täällä on hauskaa. Onko varma että 
pääsen kotiin. Sinun täytyy päästä myös tienaamaan. Olen melkein 
hullu. Tai ei nyt oikein sentään. En näe mitään lukea kirjasta ja pää 
tulee kipeäksi ja silmät vielä enemmän Jos tahdotte niin lähettäkää 
silmälasit. Tulen muuten sokeaksi. Kiitos valokuvasta ja kirjeestä. 


Ei noista muista laitoksista pääse ennen kun on täyttänyt 21 tai 
18 vuotta. Lähettäkää sellaisia keskikokoisia paketteja. Kunta mak- 
saa matkakyyrit. Se kirje joka ennen tuli on ihan perätön monet 
pojat valehtelevat minulle ja uskoin. Lähettäkää tänne Yhteishyvän 
sarjakuvia ja Pekka Puupään sanomain kuvat. En usko että pääsen 
kotiin. Mistä tierätte sen. Eikö minua sitten eres saa olla teidän 


silmienne näkyvissä. Tai kuin. Ei se meidän omaa rahaa ollenkaan 
koska. Se matka on noin 1600 mk. Joka 2kk kuluttua maksaa kunta. 
Ei pääse ennen kun on ollut kaksi kuukautta. Täällä on 1 sellainen 
heppu joka on aika vanha. Se kiusaa jokaista. Luulen niin etten 
pääse ilman huoltolautakunnan kokousta. Täällä joutuu olemaan 
siinä 5 kuukautta ennen kun pääsen kotiin 10 vuotta on pitkä aika 


olla jossakin laitoksessa. Toivon pääseväni kotiin. Jos jourun jonne- 
kin muuhun laitokseen en kestä sitä olen jo vähän mielen vikainen. 


Kun ne isot jätkät hakkaavat päähän. Minun täytyy antaa muutamil- 
le pojille vähän kun olen saanutkin heiltä. Kyllä minä täällä koitan 
olla kunnolla. Mistä sen tierätte että voin päästä pois. Ei muuten 
pääse ellei Huoltolautakunta pirä kokousta. En tierä jos pääsen 
otiin jos pääsen minut on valvottava hyvin. Kuulehan äiti. Puhe- 
e [nimelle] jos hän pitää ja valvoo. Täällä on hyvä ja kiva Johtaja. 
Kaikki Henkilökunta on hyvä. Vaikea on päästä täältä pois. Se on 


jos joutuu jonnekin muuhun niin se menee 20 vuoteen asti pire- 
ään eikä pääse pois ennen, vaikka onkin käynyt kaikki koulut. Tulen 
omalle toukokuun puolivälissä. Ei noissa muissa laitoksissa tehdä 
juuri mitään eikä täälläkään tehrä kanssa juuri mitään. Kirje tuli 
23 päivä mutta Aloin kirjoittaa heti mutta jatkan nyt kun paketti on 
ullut. Orotin kovasti pakettia. Kaikki olivat homettuneet letut ja uuni 

pannukakku. Rusinat ja karamellit olivat ja sokerit. Toiset olivat ho- 
messa. Paketti tuli 26 päivä täällä. Ei se Maaherrasta riipu. Huolto- 
lautakunta määrää. Pääasia on että käy koulua. Kyllä kai ymmärrät- 
te sen viimeisen kirjeen kun olen vähän sekaisin. Ei tänne tarvitse 
mitää leipiä lähettää ei täällä voi sellaisia syörä. Omia vaatteita ei 
saa pitää kun lomalle tulee. Kaikilla on talon vaatteet. Itku tuli kun 
oli pilalle paketti mennyt. Onko tosi ettei pääsen. Kirjoittakaa aika 
pitkiä kirjeitä niin on mukava lukea mitä tiärätte. Niin onko ollut ko- 


kous vai mikä on ollut. Ei täältä niin helpolla pääse. Kuka on sano- 
nut. En usko oikein jos pääsen ennen 8 vuotta en kumminkaan pää- 
se. Kirjoittakaa varma tieto nopeasti että voin orottaa pääsemistä 
kotiin. Ei sittenkään kannata lähettää silmälaseja ne kumminkin 
rikotaan täällä. onko sitten niin. Ei kannata lähettää silmälaseja. 
Koetan lukea muuten. Lähettäkää sitten joskus taas toinen paketti. 
Pullaa lähettäkää ja munkkeja. Ei mitään piparkakkuja tarvitse kun 
ne kumminkin heti loppuvat. Olen koulussa osanut aika hyvin läk- 
syni ja koetan vielä parhaani. Pian lähtee se paha poika pois niin 
on elämä toisenlaista kun nyt. Suvi alkaa tulla jo vähitellen ja mäen 


rinteet ovat jo aika paljaita. Tämä rakennus on maantien vieressä 
ja se on järven rannalla. Täältä pääsen pois jos huoltolautakunta 
pitää kokouksen ja tulisivat yksimielisyyteen kaikki. Tulen lomalle 
en mene kumminkaan mihinkään muuhun laitokseen. Luulen että 
jourun lääkäriin kun tulen kotiin. Hermot ovat sellaiset kun tuota 
valokuvaa katsoo niin tulee itku. Kyllä luulen että en pääse kotiin. 
Kun kirjoittakaa tosi asia. Kun jos minä pääsen kotiin niin Niemelä 


ja Teerimaa on pistettävä valvomaan ja jos jotain tekee niin jou- 
uu takaisin. Eikö niin. Kysykää jo heti jos he ottavat. Olisi tuuraava 


onni jos pääsisi. Onko siellä mitään muuta tapahtunut. Täällä ei 


ehrä töitä kun pääseikka on että koulu on käytävä. Toivon pääse- 
väni täältä kotiin. Älkää hämmästykö vaikka olenkin vähän sekaisin. 


os joku mies sieltä esimerkiksi [nimi] niin ei minua vietäisiin mi- 
hinkään jos Jonnekin mielisairaalaan. Täällä eivät ole kukaan muu 
kun eräs poika jolle minä puhuin sen. Ei kukaan Vanhempi ole huo- 

mannut. Taalta saa ilmaiseksi posti merkit kirjeeseen ja matkaan 
rahat. Älkää lähettäkö mitään vaatetavaraa. Lumikin on sulanut niin 
että multa näkyy ja vesi juoksee että kohisee. Hommatkaa siis asiat 
niin että valvojat on ja että pääsisin kesäkuussa kotiin. Kuinka juu- 
ri kesäkuussa. Miten se tarkoittaa. Sanokaa se. Kirjottakaa se että 
kuka on sen teille sanonut. Hauska olisi kyllä. Jos joku näkisi mi- 
nun olotilani kuinka olen sekaisin täällä niin se todestaan hirttäisi 


itsensä. Nytkin itsen ihan suotta. Kun ne isot hakkaavat vähempiä. 


Tuo valokuvamme on ihan surullinen kun äiti on ihan kuihtunut. 


Eräs minun kavereistani sanoi että onko se sinun äitisi äiti, kun 
oli melkein loppunut ettei ollut kun luu ja nahka. Terveiset kaikille 
Tule pian terveeksi. Kirjoittakaa vähän enemmän että aika kuluu 
paremmin. Osaan sen kirjeen jo ulkoa jonka lähetitte. kesä tulee jo 
väkisinkin Voitteko hommata sentään tänne Verryttelyhousut. On 


ivampi housuilla juosta kun tällaiset ovat raskaat Kun rupeemme 
urheilemaan. Sen mustan pairan kanssa on sitä keväällä hauska 
pitää Hyvät ihmiset koettakaa että pääsisin täältä pois. Hyvin pian 
myös ne housut että saa juosta. Ei tarvitse muuta vaatetavaraa 
ähettää. täällä ovat lämpiät vaatteet pyhävaatteet uuret sarkaiset. 
Niin sitten koittakaa parhaanne. Ei tarvitse lähettää merkkejä. Saan 


vasta rahan sitten täällä kun tulen lomalle. Tulen varmuuren vuok- 
si lomalle jos jourun jonnekin muuhun. Täällä on moottori että 
voi kevällä kalastaa. Ne Verryttelyhousut hommatkaa seuraavaan 
pakettiin. Ne olisivat välttämättömät kun rupeemme juoksemaan. 
Tule terveeksi pian toivoo [nimi]. 

Pieni lappu on vielä. kaikki pahalla minua jo nyt alkavat kiusaa 
kun tulen ihan hulluksi. Olisi paras kun minut vietäisiin jonnekin 
mielisairaalaan. Kyllä täältä pääsee pois kun on kauniisti ja sitten 
kysyy Johtajalta. Ymmärrätte kai sen kirjeen olevan perätön kun 
minä olen jo tällainen. tulen lomalle kumminkin siinä toukokuun 
puolivälissä. Saisinko hellällä sydämmellä verryttelyhousut ilokse- 
ni. Minun piti antaa kaverille jotain hyvää kun hän puolustaa minua 
aina. ei tietoa ole mitään sanottu pois pääsystä. Olen jo nyt ylhäällä. 

Lähettäkää jotain muuta ettei ne happane eikä hometu kuin nyt 
kävi. Oli ikävä katsoa niitä kun olivat ihan kerrostuneet. söin kum- 
minkin ne en juljennu heittää niitä hukkaan kun olette kerran lähet- 
äneet. ikävä sanoa kyllä. Pistäkää anomus jo että pääsisin pois. 
Oletteko niin hyvä ja kilttejä ja lähettäisitte pian tulemaan pienen 
paketin munkkeja. olisi hauska saara kotoa oikein hyvää ja pilaan- 


umatonta matkalle. Kun ne eivät pilaannu. Jos ne housut saisin 
että pääsisin urheilemaan iltaisin mennään nukkumaan % 9 ja 


sunnuntaisin 8. Herätys on 7 arkipäivisin ja pyhänä % 8. Niitä vaat- 
teita en tierä miksi ei niitä anneta. Tiet ja mäet ovat jo sulat. Olen 


lihonut täällä paljon kylläkin. En sanonut sitä sen kautta että kyllä 
kotonakin oli yltäkyllin täällä on säännöllinen ruoka sen takia kai en 
tierä miksi. Täällä ovat hyvät ruot kylläkin. pian kirje lähettäkään tu- 
lemaan. Terveiset kaikille Toivoo [nimi]. Olen jo siinä paikassa kun 
itku tulee kun ne olivat hyviä muuten kai mutta iso home päällä. 
Pistäkää anomus huoltolautakuntaan että pääsisi pois. Tulen lo- 
malle sitten. Kuka on sanonut että voin päästä. [nimi] 


Kirjeen analyysi on syytä aloittaa lähdekriittisellä huomiolla. Pojan hen- 
kilökohtaisessa kansiossa säilynyt teksti ei nimittäin ole alkuperäinen 
käsin kirjoitettu kirje, vaan Järvilinnan työntekijän, ehkä johtaja Erkki 
Saaren, koneella kirjoittama jäljennös. Alkuperäisiä lasten laatimia kir- 
jeitä tapauskansioista toki löytyykin vain silloin, kun niitä ei ole edes 
lähetetty: tällaisia näyttävät olleen erityisesti sellaiset kirjeet, joissa on 
viitattu laitoksessa koettuun väkivaltaan.” Tämänkään kirjeen määrän- 
päästä ei ole varmuutta, mutta on silti kiinnostavaa pohtia, miksi se on 
jäljennetty ja säilytetty osana pojan viranomaisdokumentaatiota. Kuten 
Kaisa Vehkalahti on todennut, 1940-1950-luvun sosiaalityön käytän- 


57 Oman tutkimukseni aikana olen törmännyt joihinkin tällaisiin kirjeisiin, joita todennäköisesti laitoksen 
johtajan päätöksellä ei ole lähetetty. Ne on ehkä säilytetty todistusaineistona lähettäjänsä sopeutumat- 
tomuudesta. On myös mahdollista, että ne ovat sisältäneet laitoksen kannalta arkaluontoisia väitteitä 
esimerkiksi kurinpidosta. 

nöissä lasten näkökulmien tai mielipiteiden kuulemista ei pidetty lain- 
kaan välttämättömänä.’ 

Nähdäkseni kirjeen kopioimiselle ja arkistoinnille voidaan ehdottaa 
ainakin kahta erilaista syytä. Ensiksikin on todennäköistä, että kirje säi- 
lytettiin perusteluna pojan sijoituspäätökselle. Hänet nimittäin sijoitet- 
tiin lopulta sukulaisten luo kotiseudulle maalaistaloon — ei siis valtion 
kasvatuslaitokseen, joka oli Järvilinnaan tulleiden poikien selvästi yleisin 
loppusijoituspaikka.59 Fhkä kirjeessä oli jotain sellaista, joka tuki ajatus- 
ta siitä, että poika ei kuulunut kasvatuslaitokseen. Toiseksi nuoren pojan 
kirje on itsessään poikkeuksellinen: se on täynnä tunteita, vapauden 
kaipuuta ja samalla pelkoa ja epävarmuutta tulevasta kohtalosta. Sen voi 
käsittää myös järkkyvän mielenterveyden dokumenttina. 

Päällimmäisenä kirjeestä jäävät mieleen kipeä kaipuu kotiin ja lai- 
toksessa koettu paha olo, joka on moniulotteinen ja välittyy ehkä itket- 
tävimmin kotoa lähetettyjen, matkalla pilaantuneiden homeisten lei- 
vonnaisten kautta. Pojan henkilökohtaisesta dokumentaatiosta löytyvä 
yksityiskohtainen ja varsin taitava piirros oman kodin pihapiiristä, pi- 
han omenapuista, sokerijuurikkaista ja mehiläistarhasta viestii myös 
kaipuusta kotiin. Kirjeestä välittyy myös muita tunteita. Poika muun 
muassa myötäelää sairastelevan äidin kaipausta ja kirjoittaa toistuvasti 
tulevansa pian lomalle. Hän myös selvästi reagoi johonkin hänestä esi- 
tettyyn väitteeseen (josta ilmeisesti myös kotiväki tietää) peläten tämän 
vaikuttavan häntä koskeviin päätöksiin. 

Kirjettä voi myös lukea dokumenttina siitä, miten poika perustelee 
kotiväelleen tarvettaan päästä kasvatuslaitoksesta kotiin. Avainasemassa 
ovat henkistä kärsimystä kuvaavat lausahdukset (”hermot ovat sellaiset”, 
”olen melkein hullu”), joilla poika toistuvasti ja yllättävän avoimesti vies- 
tii mielensä järkkymisestä. Hän tuntuu sanovan, että jos jotain raskaut- 
tavaa on tapahtunut, se johtuu tästä. Kirjeen loppupuolella poika alkaa 
epäillä, että ehkä mielisairaala olisi hänelle lopultakin parempi paikka. 
Laitoksessa on joka tapauksessa paha olla. Poika ajattelee, että häntä 
kiusataan, koska hän on ”hullu” — ja toisaalta juuri kiusaaminen tekee 


58 Vehkalahti 2016, 432—433. 
59 Tämä väite perustuu oppilasaktien läpikäymiseen vuosilta 1945-1949. 

hänet hulluksi. Viittaukset silmälaseihin viestivät ehkä siitä, että poika ei 
oikein näe kunnolla ja tämä lisää hänen epävarmuuttaan muiden edes- 
sä. Muista poikaa koskevista dokumenteista selviää, että poika ”sokeltaa” 
ja ankyttaa.°° 

Mitä kirje kertoo pojan sosiaalisesti rakentuneesta kokemusmaail- 
masta, hänen toiveidensa ja pelkojensa reaalimaailmaan ankkuroituvas- 
ta perustasta? Siihen kuuluvat ainakin laitoksessa koettu väkivalta ja sen 
uhka, teini-ikää lähestyvän pojan huoli äidistään ja yllättävän hyvin si- 
säistetty informaatio häntä itseään koskevista lastensuojelun realiteeteis- 
ta, kuten siitä, että päätökset eivät nyt ole täysin edes hänen perheensä 
käsissä. Poika on todennäköisesti häntä koskevien tutkimusten ja toi- 
menpiteiden kautta luonut itsestään käsityksen epänormaalina, jopa 
uhkana muille. Siksi myös mielisairaala näyttäytyy hänestä realistisena 
mahdollisuutena. Kirjeestä välittyvä sairaudentunto on huomionarvoista 
myös siksi, että psykiatrisiin sairaaloihin ja mielisairauksiin liittyi 
tuohon aikaan vahva kulttuurinen stigma.“ Tämän poikkeuksellisen 
kirjeen valossa on mielenkiintoista pohtia, kuinka moni muu luonteel- 
taan poikkeavaksi tai ”psykopaattiseksi” diagnosoitu lapsi ja nuori tuli 
sisäistäneeksi itseään koskevia asiantuntijaluonnehdintoja osaksi oma- 
kuvaansa. 

Kirjeen analyysin yhtenä tärkeänä ohjenuorana onkin syytä pitää sen 
moniäänisyyttä sekä monia kasvatuslaitoksen sosiaaliseen ja materiaa- 
liseen ympäristöön kiinnittyviä kokemuksia. Edellä mainittujen asian- 
tuntijavallan ja instituutioiden äänten ohella kirjeestä nousevat esille 
laitosarjen viitekehyksessä toimintakyvyn kannalta merkittävät seikat, 
kuten juuri silmälasit, toistuvasti kirjeessä esiintyvät ”verryttelyhousut” 
ja kotoa toivotut herkut sekä kaikkiin näihin liittyvät kokemukselliset ja 
materiaaliset merkitykset. Yhdessä muiden oppilasaktien sekä laitoselä- 
mästä kertovien aineistojen kanssa analysoituna tällaiset kirjeen sisältä- 
mät henkilökohtaiset elementit auttavat lukijaa kuvittelemaan myös lai- 
toksen jokapäiväiseen elämään sisältyneitä materiaalisia ja affektiivisia 
ulottuvuuksia, fyysisiä tilanteita ja kohtaamisia. Kenties kirjeessä maini- 


60 Järvilinnan vastaanottolaitoksen arkisto. Oppilasaktit, no. 2982. Kansallisarkisto (Jyväskylä). 
61 Pietikäinen 2020, 12. 

tut materiaaliset objektit ja niihin liitetyt merkitykset voivat toimia johto- 
lankoina 1940-luvun laitospoikien kokemusmaailmaan laajemminkin. 

Pitäisikö kirjettä tarkastella dokumenttina järkkyvän mielentervey- 
den kokemuksesta vai kertooko se enemmän keskisuomalaisen lasten- 
suojelulaitoksen olosuhteista ja nuoren pojan reaktioista niihin? Ville 
Kivimäki nostaa kokemuksen problematiikkaa pohtiessaan esille kaksi 
eri tavoin kokemuksellisuuteen viittaavaa saksankielistä termiä. Siinä 
missä Erlebnis sisältää esikielelliseen, keholliseen tai sanoittamattomaan 
elämykseen liittyviä merkityksiä, voidaan Erfahrung ymmärtää käsit- 
teellistettynä ja myös kerrottuna kokemuksena.*? Kuten Kivimäki on 
historiallisen traumatutkimuksen yhteydessä pohtinut, on mahdollista 
ajatella, että vaikka yksilöllä tai laajemmin yhteisöillä ei olisi ollut (aina- 
kaan meille nykyhistorioitsijoille) selkeitä trauman kokemusta kuvaavia 
käsitteitä, ei tämä sulje pois traumaa esikielellisenä tai kehollisena koke- 
muksena. Vaikka emme tämän pojan osalta traumasta puhuisikaan, on 
kirjettä analysoitaessa hyvä pohtia, mitä oikeastaan ovat ne kokemukset, 
joista poika yrittää kertoa. 

On kiinnostavaa kuvitella, mitä pojan kirjeen lukenut (ja sen kirjoi- 
tuskoneella jäljentänyt) kasvatuslaitoksen työntekijä on sitä lukiessaan 
ajatellut. Kirjeen tunnepitoisuus ja paikoin hatara ja katkeileva ilmaisu 
on luultavasti herättänyt monenlaisia ajatuksia, mutta minkälaisia joh- 
topäätöksiä pojan kokemuksista ja niiden syntytaustasta lukija on tehnyt 
— tästä on vaikea sanoa mitään varmaa. 1940-luvulla vallinneen psykiat- 
risen tiedon valossa hän on mahdollisesti tulkinnut lukemaansa pojan 
persoonallisuuden kautta, ei esimerkiksi ymmärrettävänä reaktiona vai- 
keisiin olosuhteisiin. Jo kirjeen kopioiminen kertoo siitä, että pojassa 
vaikutti olevan jotain arkipäiväisestä poikkeavaa. Harva kasvatuslaitok- 
seen sijoitetuista ilmaisi kokemuksiaan tällä tavoin. 

Myös kasvatuslaitoksen lapsilla ja nuorilla oli oma 1940-luvun suo- 
malaiseen yhteiskuntaan kiinnittynyt käsityksensä siitä, millaista elämä 
yleensä tapasi olla — kasvatuslaitoksessa ja sen ulkopuolella. Menneisyy- 
den lasten vaikeita kokemuksia tutkittaessa on tiedettävä paljon myös 
siitä, mikä lasten näkökulmasta oli tavallista, miten aikuiset heitä yleen- 


62 Kivimäki 2019, 17. 

sä kohtelivat, ja millä tavoin lasten väliset suhteet ja hierarkiat rakentui- 
vat. Inhimillisellä kestokyvyllä on kuitenkin rajansa ajasta ja paikasta 
riippumatta. Voimme siis kysyä, miten lapset ovat kokeneet erilaisissa 
sosiaalisissa ympäristöissään kohtaamansa väkivaltaiset, ahdistavat tai 
uhkaavat tilanteet ja olosuhteet — ja kääntäen, minkälaisten perusteiden 
varaan menneisyyden lasten riittävän turvallinen ja mielekäs elämä on 
kulloinkin rakentunut? Kivimäki viittaa psykologi Derek Boltonin ja psy- 
kiatri Jonathan Hillin esittämiin neljään perusolettamukseen, joiden 
varassa ihmiset voivat elää elämäänsä: 1) maailma on riittävän turvalli- 
nen, 2) maailma on riittävän ennakoitava, 3) maailma tyydyttää ihmisten 
perustarpeita ja 4) ihminen itse on riittävän toimintakykyinen.% Näitä 
ajatuksia mukaillen voidaan siis kysyä, oliko esimerkiksi 1940-1950- 
luvun kasvatuslaitoslapsen kokema maailma riittävän ennakoitava ja 
kokiko hän olevansa tarpeeksi toimintakykyinen siinä ympäristössään, 
jossa tämän toimintakyvyn yksilölliset ja sosiaaliset mittarit rakentuivat? 
Kun väkivalta, menetys tai jatkuva pelko rikkoivat näitä arkitodellisuu- 
den perusolettamuksia, voidaan nykytermein ehkä jo puhua traumati- 
soivasta tilanteesta. 

Kuten Sari Katajala-Peltomaa ja Ville Vuolanto kirjoittavat antiikin ja 
keskiajan lapsuutta käsittelevässä tärkeässä teoksessaan, lasten tapa näh- 
dä maailma on kiehtovasti omanlaisensa, mutta heidän toiseutensa ei 
ole ylitsepääsemätön: sen ovat kaikki aikuiset joskus kokeneet. Ajatus 
lapsuuden sosiaalisesta rakentumisesta on yksi tapa pyrkiä kohti lap- 
sen historiallisesti määrittynyttä kokemusta. Lapsi sisäistää aktiivisesti 
ympäröivän yhteiskunnan ajattelutapoja siitä, mitä lapsena oleminen 
tai aikuiseksi kasvaminen sosiaalisesti, kulttuurisesti ja sukupuolisesti 
tarkoittaa. Kuten Antti Malinen ja Tuomo Tamminen kirjoittavat, yksi 
tällainen kulttuurinen ajattelutapa on 1940-luvulla ollut esimerkiksi 
lasten itsenäistä pärjäämistä korostava kasvatusihanne.% Todennäköi- 
sesti myös sairauteen ja terveyteen kohdistuneet käsitykset, arvot ja 
normit ovat vaikuttaneet lapsiin. Kuten vygotskylaisessa kehityspsyko- 

logian traditiossa ajatellaan, leikki ja luovuus kyllä liittyvät olennaisesti 
lapsen omanlaiseen olemassaolon tapaan, mutta samalla ne kytkeytyvät 
läheisesti ympäröivän yhteisön pelisääntöihin ja sosiaalisiin hierarkioi- 
hin.** Sosiologi Leena Alanen onkin ehdottanut sosialisaation käsitteen 
kääntämistä toisinpäin. Tällöin katse kohdistettaisiin lasten kohti ym- 
päristöään suuntaamaan vuorovaikutukseen.” Näin voidaan paremmin 
havaita, että lapset toimivat omanlaisista järkeilyistään käsin ja pyrkivät 
luomaan elämäänsä sisältöjä, ja että toisaalta aikuiset myös reagoivat 
heidän toimintaansa, näkemyksiinsä ja pyrkimyksiinsä. Perusongelmak- 
si kuitenkin jää, miten menneisyyttä tutkiva tieteentekijä voi näitä lasten 
järkeilyjä ymmärtää. 


Lopuksi: Mielenterveys yksilön ja yhteiskunnan suhteissa 


Aamupäivällä 16. huhtikuuta 2007 Yhdysvaltain Virginian osavaltion 
Blacksburgissa 23-vuotias Seung-Hui Cho ampui kuoliaaksi 32 ihmistä 
ja lopuksi itsensä. Virginian teknillisessä yliopistossa tapahtunut joukko- 
ampuminen tunnetaan yhä maan historian verisimpänä kampussurma- 
na. Lapsuuden historian tutkija Kathleen W. Jones on artikkelissaan 
tutkinut tapausta kiinnittäen erityistä huomiota siihen, miten ampujaa 
uutisissa ja julkisissa kommentaareissa luonnehdittiin ja minkälaista 
identiteettiä hänelle rakennettiin.*$ Lehdet kirjoittivat paljon moraalista, 
pahuudesta ja aseista, mutta lopulta vahvimmin etualalle nousi psyki- 
atrinen ”tapaus”, syvästi kieroutunut mieli, josta viestivät jo lapsuuden- 
aikainen outo käytös, autismiin viittaava hiljeneminen luokkatilanteissa 
ja lukioaikaiset tapaamiset psykologin kanssa. Keskustelu kulkeutuikin 
pian siihen, miten tukijärjestelmät voisivat ajoissa tunnistaa yksilön pa- 
tologisen kehityksen ja millä tavoin viranomaiset voisivat paremmin 
yhdessä estää vastaavien tapahtumien toistumisen tulevaisuudessa.°9 


66 Laine-Frigren 2020. Ks. myös Katajala-Peltomaa & Vuolanto 2013, 14. 

67 Alanen 2001. 

68 Jones 2009. 

69 Virginian kuvernööri allekirjoittikin lopulta lain, joka teki tahdonvastaisesta hoitoon saattamisesta 
helpompaa ja lisäsi 42 miljoonaa dollaria osavaltion mielenterveystyön budjettiin. 

Pian ampumisen jälkeen opiskelijat pystyttivät yliopistoalueelle spon- 
taaneja muistomerkkejä. Myös Seung-Hui Cho sai oman muistokivensä, 
joka kuitenkin pian poistettiin sen osoittamiseksi, että häntä ei haluttu 
lukea uhrien joukkoon. Jonesin artikkelin keskeinen huomio liittyykin 
juuri yhteisön kyvyttömyyteen tunnistaa surmatyön tekijä uhrina. Chon 
itsemurhaan ei juuri kiinnitetty huomiota saati pohdittu sitä, minkä- 
laisia sosiokulttuurisia ja yhteiskunnallisia tekijöitä henkilökohtaiseen 
umpikujaan ajautumisen kokemukseen mahdollisesti sisältyi. Psyko- 
patologian käsittein ampuja siirrettiin visusti ”meistä” muista sivuun, 
ja vaikka huomio kaiken aikaa kohdistui yksilöön, jäi nuoren ihmisen 
sosiaalisesti rakentunut kokemus taka-alalle. 

Tässä luvussa pyrkimykseni on ollut tehdä varovaisia avauksia kohti 
lasten ja nuorten näkökulmasta kirjoitettavaa psykiatrian, mielentervey- 
den, kärsimyksen tai toimintakyvyn historiaa. Luvun keskiössä on ollut 
käytännön tutkimustyön myötä syntynyt huomio siitä, että eri syistä on- 
gelmallisiksi tai ”poikkeaviksi” arvioitujen lasten ja nuorten sosiaalisesti 
rakentuneen kokemusmaailman tutkiminen on tärkeää, mutta samalla 
hankalaa. Lapsuuden ja mielenterveyden yhdistävästä perspektiivistä 
katsottuna tämä on kuitenkin hyvin tärkeää esimerkiksi juuri siksi, että 
tällöin voimme ehkä ymmärtää paremmin erilaisten yhteiskunnallisten 
ja kulttuuristen tekijöiden roolia aggressiivisiin tai epätoivoisiin tekoihin 
ryhtyneiden lasten motivoijina. 

Olen kiinnittänyt huomiota myös psykiatristen diagnoosien tutkimi- 
seen sosiaalisesti, kulttuurisesti ja historiallisesti rakentuneina dis- 
kursiivisina käytäntöinä ja esittänyt, että tarvitsemme myös sellaista 
tutkimusta, joka pyrkii lähentymään lasten ja nuorten historiallista ko- 
kemusmaailmaa. Näin voimme tehdä lapsille oikeutta ja kertoa heistä 
muutenkin kuin erilaisten yhteiskunnallisten ongelmien ilmentyminä 
tai poliittisen hyväksikäytön kohteina. Kuten Jutta Ahlbeck ja kumppanit 
kirjoittavat, modernia lapsuutta luonnehtivat sanat riski ja kriisi. Tällä 
he viittaavat lapseen ja lapsuuteen olennaisesti liittyvään ”haurauden” 
ideaan: lapsi nähdään samaan aikaan haavoittuvana ja muovailtavissa 
olevana, suojeltavana kultivoimisen kohteena. Tämä johtuu siitä, että 
lapsuutta on modernina aikana ajateltu erityisesti kehityksen, evoluu- 
tion ja edistyksen käsitteiden kautta. Primitiiviseen ihmiseen vertautuva 

lapsi on autettava pois epäkypsästä tilastaan kohti sivilisaatiota, mutta 
juuri tämän alttiina olemisen vuoksi hän on myös tarjolla ja saatavilla 
erityyppistä hyväksikäyttöä varten. Lapsuuden ja vallan analyysia kaiva- 
taankin juuri siksi, että haavoittuvuuteen ja haurauteen vetoava aikuis- 
ten yhteiskunta kaikesta huolimatta usein vahingoittaa lasta.?* 

Lapsen sosiaalisesti ja historiallisesti rakentuneen kokemusmaailman 
tutkiminen vaatii sekä aate- ja oppihistorian että sosiaali- ja kulttuurihis- 
torian menetelmiä. Kokonaisvaltaisempi näkökulma on oiva lähtökohta 
myös monitieteiselle lapsuuden tutkimukselle, jossa historioitsijoiden 
vahva kontekstiosaaminen ja ajallista muutosta koskeva ymmärrys voi- 
vat täydentyä esimerkiksi lapsuuden sosiologian, tunteiden tutkimuksen 
tai historiallisen traumatutkimuksen löydöksillä. Kuten esimerkiksi Lee- 
na Alanen on todennut, lapsuus on varsinkin 1900-luvun aikana käsi- 
tetty useimmiten ”kasvatuslapsuutena”, ja lapsista on puhuttu lähinnä 
psykologis-pedagogisen lapsikäsityksen mukaisesti tiettyjen vaiheiden 
kautta kohti aikuisuutta kehittyvinä. Tämän luvun ytimessä puolestaan 
on ollut ajatus siitä, että menneisyyden lasten ja nuorten elämää on py- 
rittävä tarkastelemaan sellaisena kuin se heistä itsestään tuntui. 

Miksi Suomessa kaikille äideille ja lapsille tarjottiin maksuton pääsy 
neuvolapalveluihin 1940-luvulla? Entä miksi neuvolakäynnistä muo- 
toutui itsestään selvä osa perheiden arkea? Terveyspalvelujärjestelmän 
tutkimus avaa terveyden historiaan näkökulman, joka mahdollistaa sekä 
yhteiskunnan makrotason että yksilön arkielämän mikrotason tarkas- 
telun. Käsittelen tässä luvussa terveyspalvelujärjestelmän yhteiskunta- 
historiallisen tutkimuksen metodologisia lähtökohtia tarkastelemalla 
kolmen käsitteen — terveyspolitiikan, terveyskansalaisuuden sekä eletyn 
terveyspalvelujärjestelmän — avaamia tutkimusotteita. Ymmärrän yh- 
teiskuntahistorian lähestymistavaksi, jossa menneisyyden käsitteellistä- 
minen ja kontekstualisointi ovat olennainen osa historiantutkimuksen 
menetelmällistä prosessia." Siksi luvun painopiste on pikemminkin teo- 
reettis-metodologinen kuin käytännön menetelmiä ja lähdeaineistoja 
erittelevä. 

Yhteiskuntahistoriallisessa tutkimuksessa terveyspalvelujärjestelmä 
nähdään sosiaalisesti ja kulttuurisesti rakentuvana ilmiönä. Sen voi- 
daan katsoa muovautuvan tieteellisen tiedon, aatteiden, yhteiskunnan 
rakenteen sekä ihmisten arkisen elämän vuorovaikutuksessa. Kuviossa 1 


ı Esim. Haapala 1989; Haapala & Lloyd 2018. 

nämä terveyspalveluiden historiallista kontekstia rakentavat tekijät on 
havainnollistettu valkoisella pohjalla. Vaaleanharmaalla pohjalla on puo- 
lestaan esitetty terveyspalvelujärjestelmän käsitteellistä analyysiä tässä 
luvussa jäsentävät termit. Kun terveyspalvelujärjestelmän tarkastelu kä- 
sitteellistetään terveyspolitiikaksi, terveyskansalaisuudeksi tai eletyksi 
terveyspalvelujärjestelmäksi, tutkimuksen näkökulma muuttuu ylätason 
politiikasta alhaalta päin, ihmisten arjesta avautuvaksi. Samalla rakenne 
ja toimijuus nousevat eri tavoin tutkimuksen keskiöön. 


— >| TIEDE <> IDEOLOGIAT (<-> 


| | 


TERVEYSPOLITIIKKA 


N 
V 


L> TERVEYSPALVELUJÄRJESTELMÄ <— 


N 
V 


TERVEYSKANSALAISUUS 


V 
ELETTY TERVEYSPALVELUJÄRJESTELMÄ 


N 
V 


—> IHMISTEN ARKI <— 


N 
Vv 
YHTEISKUNNAN RAKENNE 

e väestö 

- talous 

+ elinolot 

e sairastavuus 


Kuvio 1. Terveyspalvelujärjestelmän yhteiskuntahistoriallisen tarkastelun tutkimus- 
asetelma.? 


2 Kuvio pohjautuu Mirja Satkan (1994, 265) laatimaan tarkastelukehikkoon sosiaalisen työn rakentumi- 
sesta. Harjula 2007, 11; Harjula 2015, 20. 

Yhteiskuntahistorian ohella luku kiinnittyy pitkän aikavälin historian 
tutkimukseen, jossa teoreettinen käsitteellistäminen on laajojen kehitys- 
kaarien analyysin lähtökohta. Aluksi tarkastelen, kuinka suomalaisen 
terveyspalvelujärjestelmän 1900-luvun kehitystä on jäsennetty terveys- 
politiikan ja terveyskansalaisuuden käsitteiden avulla. Pitkän aikavälin 
kokonaiskuvaa terveyspalvelujärjestelmästä rakentavat tutkimukset ovat 
verraten harvinaisia, vaikka yksittäisistä sairauksista, hoitolaitoksista ja 
terveydenhuollon sektoreista sekä alan ammattien kehityksestä on tehty 
Suomessa runsaasti tutkimusta.t Nojaudun luvussa omiin aiempiin tut- 
kimuksiini Terveyden jäljillä. Suomalainen terveyspolitiikka 1900-luvulla 
(2007) ja Hoitoonpääsyn hierarkiat. Terveyskansalaisuus ja terveyspalve- 
lut Suomessa 1900-luvulla (2015) sekä Yrjö Mattilan väitöskirjaan Suuria 
käännekohtia vai tasaista kehitystä? Tutkimus Suomen terveydenhuollon 
suuntaviivoista (2011). Vertailen näiden teosten tutkimusotteita, metodo- 
logisia ratkaisuja ja tulkintoja. Luvun lopussa esittelen elettyä terveyspal- 
velujärjestelmää analysoivan kokemuksen historian tutkimusotteen ja 
pohdin, voisiko se tarjota uudenlaisen mahdollisuuden mikro- ja makro- 
tason sekä rakenteen ja toimijuuden tutkimukselliseen yhdistämiseen. 


Terveyspalvelujärjestelmä terveyspolitiikkana 


Terveyspolitiikka oli avainkäsite 1900-luvun suomalaista kehitystä luo- 
taavassa tutkimuksessani Terveyden jäljillä. Termi oli myös Hoitoonpää- 
syn hierarkiat -teokseni lähtökohta, joskaan ei tarkastelua jäsentävänä 
käsitteenä. Yhtä lailla Yrjö Mattilan tutkimuksessa Suomen terveyden- 
huollon suuntaviivoista terveyspolitiikka oli terveydenhuollon tarkastelua 
ohjaava termi. 

Suomalaiseen kielenkäyttöön sana terveyspolitiikka omaksuttiin 
1960-luvulla hallinnollisena käsitteenä, jolloin se esitettiin usein tavoit- 
teista käsin — kuten pyrkimyksenä eliniän, elämänlaadun tai esimerkiksi 


3 Saari 2006a. 
4 Esim. Wrede 2001; Suojanen 2003; Henriksson & Wrede 2004; Nygard 2004; Jauho 2007; Henttonen 
2009; Tiitta 2009; Hakosalo 2010; Nyström 2010; Hakosalo 2014; Laurent 2017; Kontturi 2021. 

terveyden tasa-arvon kohentamiseen — tai toiminta-alojen luokittelun 
näkökulmasta, esimerkiksi jaotteluna tautien ennaltaehkäisyyn, sairaan- 
hoitoon ja kuntoutukseen. Kun samaa termiä käytetään tutkimuksessa 
myös analyyttisenä käsitteenä, on tavallista, että käsite otetaan itses- 
täänselvyytenä ja se jää problematisoimatta. Määrittelemällä terveys- 
politiikan yhteiskunnallisten toimien kokonaisuudeksi, jolla väestön 
terveyteen pyritään vaikuttamaan, pyrin tutkimuksissani korostamaan 
käsitteen yhteiskunnallisuutta sekä terveyspolitiikan keinojen ja tavoit- 
teiden sidonnaisuutta historialliseen kontekstiinsa. Terveyspoliittisten 
toimenpiteiden kirjo on ulottunut hoidosta kasvatukseen, valvontaan, 
pakkoon sekä yhteiskuntarakenteiden muokkaamiseen, ja terveyspalve- 
lut ovat vain osa kunkin aikakauden terveyspolitiikkaa. Terveyspolitiikka 
on voitu nähdä keinona saavuttaa kansallista hyvää: yhteiskuntarauhaa, 
taloudellista kasvua, kilpailukykyä tai hyvinvointia. Toisaalta terveys on 
voitu asettaa tavoitteeksi sinällään, jolloin on korostettu pyrkimystä yk- 
silön mahdollisuuteen saavuttaa hyvä elämä.* 

Moderni terveyspolitiikka on rakentunut kansallisvaltioiden raameis- 
sa kansallisena politiikkana, ja kaikissa edellä mainituissa tutkimuksissa 
tutkimustehtäväksi on rajattu yhden valtion terveyspolitiikan ajallinen 
vertailu. Kaikissa kolmessa tutkimuksessa tarkastelu aloitetaan 1800-lu- 
vun lopulta tai 1900-luvun taitteesta, jolloin terveys nousi yhteiskunnal- 
lisen keskustelun kohteeksi ja terveydenhuollon järjestämistä alettiin 
Suomessa pohtia, kartoittaa ja organisoida. Julkisen vallan lisääntyvä 
vastuunotto kansalaisten terveydestä on ollut 1900-luvulla leimallista 
varsinkin pohjoismaiselle hyvinvointivaltiomallille, jonka kehyksessä 
terveyspolitiikka on nähty osana kansalaisten hyvinvointia turvaavaa so- 
siaalipolitiikkaa. 

Teokseni Terveyden jäljillä tarkasteli suomalaisen terveyspolitiikan ra- 
kentumista terveyden edistämisen näkökulmasta siten, että jätin 1980- 
luvun jälkeisen kehityksen lähemmän analysoinnin ulkopuolelle. Tul- 
kitsin tuoreimman ajanjakson koko vuosisadan mittaisen kehityksen 
käänteeksi, jolloin julkista vastuuta korostava terveyspolitiikka terveys- 


5 Harjula 2007, 9; Harjula 2015, 13; Vohlonen 1998. 
6 Petersen & Lupton 1996; Porter 1999; Sihto ym. 2013. 

palveluiden rakentamispyrkimyksineen muuttui kasvua rajoittavaksi ja 
yksilön vastuuta korostavaksi. Ajallinen läheisyys, muutosten nopeus, 
lähdeaineiston runsaus ja tutkimuskirjallisuuden niukkuus tekivät lähi- 
historian analyysiin tarttumisesta liian vaikean tehtävän.? Hoitoonpääsyn 
hierarkioissa sisällytin vuosisadan lopun mukaan tarkasteluun, mutta sii- 
näkin epilogimaisesti, pääosin sosiaalipoliittisen tutkimuskirjallisuuden 
avulla. Mattilan tutkimus sen sijaan paikantuu historian ohella sosiaali- 
politiikan alaan kuuluvaksi, mikä näkyy tutkimuksen aikajänteen ulot- 
tamisena vuoteen 2010 asti ja vahvana osallistumisena ajankohtaiseen 
keskusteluun terveydenhuollon uudistamisen suunnasta. 

Taulukosta 1 käy ilmi, että edellä mainitut tutkimukset päätyvät osin 
samanlaiseen, mutta osin toisistaan poikkeavaan ajalliseen jäsennyk- 
seen 1900-luvun kehityksestä. Pitkän aikavälin tarkastelun ajallinen 
jäsennys on sinällään keskeinen tutkimustulos paikantaessaan tutki- 
jan merkitykselliseksi tulkitsemat murroskohdat. Pertti Haapala on 
todennut, että ”murros tai taite ovat historianfilosofian perinteistä re- 
toriikkaa, kertomuksen narratiivinen elementti”. Juho Saari on puo- 
lestaan korostanut, kuinka pitkän aikavälin tutkimuksen jaksottamisen 
haaste liittyy yleistämisen ja ainutkertaisuuden väliseen jannitteeseen.° 
Käännekohtien tarkastelun kääntöpuoli on siten jatkuvuuksien ja yhtä- 
läisyyksien sivuuttaminen. 

Taitekohtiin keskittymistä voidaan käytännön tutkimustyössä perus- 
tella sillä, että juuri ajanjaksoina, jolloin terveyspolitiikalle on haettu uut- 
ta suuntaa, on yleensä käyty laajaa yhteiskunnallista keskustelua. Samalla 
on punnittu terveyspolitiikan keinoja ja uudelleenarvioitu sen mah- 
dollisuuksia ja merkitystä. Terveyspalvelujärjestelmää tarkasteltaessa 
lainsäädännön kehitys muodostaa varteenotettavan lähtökohdan tutki- 
muksen jäsentelylle: lainsäädäntö mahdollisti koko maata koskevien pal- 
velujärjestelmien toteuttamisen. Lakien pohjalta toteutetut käytännöt 
loivat ja uudelleen määrittelivät terveyteen liittyviä yksilön ja yhteiskun- 
nan vastuita sekä oikeuksia. Lainsäädäntöön sisällytettyjen näkökantojen 


7 — Lähihistorian haasteista esim. Henriksson & Kastari 2001. 
8 Haapala 2004, 1734. 
9 Saari 2006b, 30. 

Taulukko 1. Suomalaisen terveydenhuollon historian 1900-luvun kehityksen ajalliset jasen- 
nykset kolmessa tutkimuksessa.’ 


Terveyden edistämistä | Terveydenhuollon Terveyskansalaisuus ja 
koskeva terveyspolitiikka | instituutiot terveyspalveluiden 
(Harjula 2007) (Mattila 2011) saatavuus 


(Harjula 2015) 


1900 | hygienia terveys kansansivistys- 
projektina 

terveyspalvelut 

etenevät vähitellen 

1920 | rotuhygienia palveluiden alueellinen 

tarjonta; vastavuoroiset 

oikeudet ja 

velvollisuudet 


1940 | väestöpolitiikka 


1960 | terveyspalvelu- 


politiikka monikanavainen palveluiden 
järjestelmä kustannustasaus; 
1970 | yhteiskuntapolitiikka tasa-arvoistuva ja 


kaksijakoistuva 
terveyskansalaisuus 


1990 | (yksilön vapauden ja |yksilön vastuu yksilön vapaus ja vastuu 
vastuun politiikka) lisääntyy terveysmarkkinoilla 


voidaan myös katsoa kertovan yhteiskunnassa laajalti hyväksytyistä 
mielipiteistä. Kaikissa tarkastelemissani kolmessa tutkimuksessa lain- 
säädäntö ja sen viralliset valmisteluasiakirjat — komiteanmietinnöt, 
eduskuntakeskustelut ja hallituksen esitykset — muodostavat aineiston 
kivijalan. 

Pauli Kettunen on kritisoinut varsinkin vertailevan tutkimuksen tapaa 
nojautua kronologisoinnissa pelkästään lainsäädännön uudistamisajan- 
kohtiin. Kettunen korostaa, että edeltävät prosessit samoin kuin refor- 


10 Harjula 2007; Mattila 2011; Harjula 2015. Olen muokannut viimeksi mainitun teoksen jäsentelyn 
otsikointia taulukkoa varten informatiivisemmaksi. 

mien jälkeiset muutokset ja vaikutukset jäävät tällöin helposti kokonaan 
huomiotta. Yksinomaan lainsäädäntöön keskittymisen ongelmana on 
hänen mukaansa myös se, että eriaikaisuus diskurssien — yhteiskunnal- 
lisissa keskusteluissa kiteytyneiden merkityksenantojen ja ajattelutapo- 
jen — sekä instituutioiden, kuten terveyspalveluorganisaatioiden, muu- 
toksessa jää havaitsematta. Kettunen painottaa, että erityisesti Suomessa 
ongelmanmäärittelyn ja lainsäädäntötoimien välillä on usein ollut pitkä 
ajallinen viive, johon on sisältynyt diskursiivisia murroksia." 

Yrjö Mattila on ratkaissut Kettusen esiin nostaman ongelman erot- 
telemalla analyyttisesti toisistaan institutionaaliset muutokset, joissa 
valitaan tietty tulevaa kehitystä suuntaava terveydenhuollon organisaa- 
tiomalli sekä paradigmaattiset muutokset, jotka liittyvät arvoihin ja ajatuk- 
sellisiin käännekohtiin. Hoitoonpääsyn hierarkioissa korostin rakentavani 
periodisoinnin lainsäädännöllisten murroskohtien pohjalle ottaen kui- 
tenkin huomioon diskurssien eriaikaisuuden ja erikestoisuuden. Ter- 
veyden jäljillä -teoksessani seikka jäi kokonaan eksplikoimatta, mutta 
diskurssilähtöisyys on periaatteessa luettavissa tehtävänmäärittelystä, 
jossa totesin keskittyväni terveyspolitiikkaa koskeviin tavoitteenasette- 
luihin ja niiden perusteluihin sekä havaittuihin terveysuhkiin ja niiden 
ratkaisukeinoihin. 

Lyhykäisyydessään Terveyden jäljillä -kirjan tehtävänmäärittely sisälsi 
samalla tutkimusmenetelmän ja tutkimuksen rakenteen luonnehdin- 
nan. Aineiston analyysi eteni tavalla, jota voitaisiin nimittää kontekstoi- 
vaksi lähiluvuksi” eli keskittyen niihin merkityksiin, joita eri historialli- 
sissa konteksteissa kirjoitetuissa teksteissä esitettiin terveyttä koskevista 
tavoitteista, terveyttä uhkaavista tekijöistä sekä terveysuhkien ratkai- 
suista. Kunkin ajalliseen jaksotukseen perustuvan pääluvun tarkastelu 
jäsentyi näiden osa-alueiden mukaan. Yrjö Mattilan kuvaus tutkimus- 
menetelmästään — kvalitatiivinen sisältöanalyysi, jossa ”aineiston luke- 
misen pohjalta on hahmoteltu yleinen kehityslinja’® — viittaa teosten 
menetelmällisen otteen samankaltaisuuteen. 


11 Kettunen 2001. Diskurssianalyysista esim. Jokinen, Juhila & Suoninen 2016. 
12 Esim. Saarelainen 2013; Pöysä 2010. 
13 Mattila 2011, 44. 

Periodisoinnin ohella ajallisille taitteille annettu merkitys nostaa esiin 
tutkijan lähtökohdat ja historiatulkinnat. Tutkimuksessani Terveyden jäl- 
jillä kuvailin ajallista jäsentelyä monitulkintaisesti ”jaksoiksi”, ”kausiksi”, 
”painopisteiksi” ja ”uusiksi näkökulmiksi”. Samalla korostin näiden ajal- 
listen vaiheiden limittyneisyyttä, päällekkäisyyttä ja toisiinsa kietoutu- 
neisuutta; selvärajaisuuden sijaan korostin hahmottavani ne ”ikään kuin 
aalloiksi, jotka vähitellen nousevat esiin, saavuttavat elinkaarensa hui- 
pun ja häipyvät vähitellen taka-alalle”. 

Esitin, että hygienia, jossa pääpaino oli kulkutautien ja tuberkuloosin 
vastustamisessa terveellisten elintapojen ja elinympäristön avulla, säilyi 
terveyspolitiikan kulmakivenä 1950-luvulle saakka. Sen rinnalle nousi 
1920-1930-luvuilla rotuhygienia, jonka tavoitteena oli parantaa väestön 
laatua pyrkimällä estämään perimältään heikoksi tulkittujen ihmisten 
lisääntyminen. Sodanjälkeinen väestöpolitiikka piti lasten ja äitien ter- 
veyden vaalimista kansan tulevaisuuden kannalta tärkeimpänä tehtävä- 
nä. Aikuisten kroonisten sairauksien ehkäiseminen nousi 1960-luvun 
terveyspalvelupolitiikan päämääräksi. Palveluiden rakentamisen rinnalla 
1970-luvulle tultaessa huomio suuntautui yhteiskunnallisten olosuhtei- 
den aiheuttamiin terveysriskeihin, ja painopiste asetettiin terveyttä edis- 
täviin yhteiskuntapoliittisiin ratkaisuihin. 1980-luvun jälkipuoliskolla 
alkanutta vaihetta luonnehdin alustavasti yksilön vapauden ja vastuun 
kaudeksi. Tutkimuksen päätulos oli, että näkemykset terveydestä ja ter- 
veysriskeistä samoin kuin terveyden edistämisen keinoista ja ehdoista 
olivat koko vuosisadan ajan muutoksessa, ja kunkin uuden ”näkökul- 
man” tai ”kauden” myötä aiemmat terveyspoliittiset keinot ja saavutuk- 
set nimettiin riittämättömiksi. 

Hoitoonpääsyn hierarkioissa hahmotin ajallista kehitystä analyyttisesti 
jäsentyneemmin puhumalla aaltojen sijaan historiallisista kerrostumis- 
ta. Pauli Kettusen käsitteellistämä ajatus historian monikerroksisuu- 
desta avasi myös pohdinnan siitä, kuinka eri historialliset kerrostumat 
näkyvät ja vaikuttavat edelleen terveydenhuollon nykypäivän rakenteissa 
ja käytännöissä.” Koska terveyspalvelut — esimerkiksi mielisairaalat, 


14 Harjula 2007, 14. 
15 Kettunen 2008, 129—131. 

neuvolat ja terveyskeskukset — ovat rakentuneet pala palalta eri historial- 
lisia kerrostumia edustavan terveyspolitiikan tuloksena, mosaiikkimai- 
nen järjestelmä kantaa sisällään eri aikojen erilaisia, jopa ristiriitaisia 
lähtökohtia.'* Hyvinvointivaltion alkuperän jäljittämisen sijaan Pauli 
Kettunen ja Klaus Petersen ovatkin korostaneet pyrkimystä paikantaa 
niitä erilaisia institutionaalisia ja diskursiivisia historiallisia kerroksia, 
jotka ovat edelleen läsnä hyvinvointivaltion nykyisyydessä.” 

Yrjö Mattila asetti keskeiseksi tutkimuskohteekseen selvittää, onko 
suomalaisen terveydenhuollon kehitys tapahtunut ”suurten muutos- 
ten ja käännekohtien kautta vai onko kehitys ollut polkuriippuvaista ja 
tasaista”. Kriittinen käänne määrittyi murroskohdaksi, jossa aiemmin 
kuljetun polun suunta muuttui valittaessa ”tietty institutionaalinen 
järjestely kahdesta tai useammasta vaihtoehdosta”. Polkuriippuvuus 
puolestaan määrittyi olemassa olevien instituutioiden ohjaamaksi ke- 
hitykseksi, joka jäykistävänä sivuutti muut vaihtoehdot.” Mattila etsi 
kehityskulun selitystä polkuriippuvuuden ohella yhteiskunnan raken- 
netekijöistä, kuten taloudesta, ja toisaalta poliittisista voimasuhteista eli 
valtaresursseista. Pitkän ajanjakson tarkastelussa kysymyksenasettelun 
joko-tai-asetelma voidaan nähdä tulkintoja suoraviivaistavana, sillä se 
kätkee taakseen sen moninaisuuden ja vivahteikkuuden, jolla terveys- 
palvelujärjestelmän syntyä teoksessa analysoitiin. 

Mattila hahmotti ajanjakson maan itsenäistymisestä 1950-luvun lo- 
pulle hitaan kehityksen kautena, jolloin niukat taloudelliset resurssit 
jarruttivat palvelurakentamista. Kunnallishallinto ja terveydenhuollon 
kunnallinen järjestämisvastuu 1860-luvulla avasivat Mattilan mukaan 
polun, joka on ohjannut koko myöhempää kehitystä. Mattila tulkitsi, 
että yksi Suomen terveydenhuollon historian merkittävimmistä kään- 
teistä oli palkkatyöläisiin kohdistuneen sairausvakuutuksen kaatuminen 
poliittisiin vastakkaisuuksiin vuonna 1929. Sen seurauksena terveyden- 
huolto jäi muiden maiden kehityksestä jälkeen ja säilyi edelleen paikal- 
lisella pohjalla. 


16 Wrede 2000, 189. 

17 Kettunen & Petersen 2011. 
18 Mattila 2011, 24, 39. 

19 Mattila 2011, 20-29. 

Mattilan jäsennyksessä merkittävin murros sijoittui 1960—1980-lu- 
vuille, jolloin terveyspalvelujärjestelmä ja sen rahoitus rakentuivat 
monikanavaisiksi: sairausvakuutuksen (1963) rinnalle luotiin sekä 
kunnallinen kansanterveysjärjestelmä terveyskeskuksineen (1972) että 
työterveyshuolto (1978), joka tarjosi palkansaajille ehkäisevän tervey- 
denhuollon lisäksi myös sairaanhoitoa. Julkisten avohoitopalvelujen 
kehittymättömyyden paikkaamiseksi sairausvakuutuksella tuettiin sekä 
yksityispalveluiden käyttöä että työterveyshuoltoa. Samaan aikaan pää- 
tökseen saatiin myös koko maan kattavan sairaalaverkoston rakentami- 
nen. 

Mattilan tulkinnassa kunnallinen julkinen terveydenhuolto näyttäytyi 
suomalaisen terveydenhuollon kehityksen pääpolkuna, jonka rinnalle 
kehittyi kaksi erillistä polkua. Rinnakkaisten polkujen ajatuksessa voi- 
daan nähdä yhtymäkohtia historiallisen monikerroksisuuden näkökul- 
maan sikäli, että molemmat haastavat lineaarisen kehityksen tulkinnan. 
Mattila sijoitti kummankin rinnakkaisen polun — sekä sairausvakuutuk- 
sen että työterveyshuollon — alun 1880-1890-luvuille, jolloin apukassoja 
ja työsuojelua alettiin säädellä asetuksilla. Näiden polkujen vahvistu- 
minen 1960-1970-luvuilla selittyi elinkeinorakenteen muutoksen ja 
suotuisan talouskehityksen ohella työikäisten terveysongelmien akuut- 
tiudella sekä työmarkkinajärjestöjen nousulla merkittäväksi yhteiskun- 
nalliseksi toimijaksi. 

Mattila toteaa, että nämä kolme polkua ovat johtaneet erilaisiin näke- 
myksiin terveydenhuollon kehittämissuunnasta, ja 2000-luvun taitteen 
kehitystä hän kuvaa eri suuntiin johtavien polkujen ajanjaksona. Tuol- 
loin monikanavaisen terveydenhuoltojärjestelmän ongelmat ja eriarvois- 
tavat piirteet nousivat esiin, kun kustannusten hallinnasta tuli laman 
vauhdittamana terveyspolitiikkaa hallitseva ajatuksellinen paradigma. 
Valtiollista säätelyä purettiin ja terveyttä alettiin tarkastella yhä useam- 
min markkinoina ja kulutushyödykkeenä. 

Siinä, missä omat tutkimukseni liikkuivat terveyspolitiikan yleisen, 
virallisen ja ammatillisen diskurssin tasolla ja rajasin toimijoiden tarkas- 
telun työni ulkopuolelle, Mattila nosti esiin eri toimijoiden — ministeriöi- 
den, kuntien, puolueiden, työmarkkinajärjestöjen, kansalaisjärjestöjen 
sekä yksittäisten virkamiesten ja asiantuntijoiden — panoksen ja punta- 

roi erityisesti valtion ja kunnan muuttuvaa ja jännitteistä työnjakoa ter- 
veydenhuollossa. Hän keskittyi käsittelyssään yksilökohtaisen sairaan- 
hoidon kehitykseen. Tällöin monet ennaltaehkäisevän terveydenhuollon 
alat, kuten äitiyshuolto ja kouluterveydenhuolto, tai erikoishoidon alat, 
kuten mielisairaanhoito, jäivät vähemmälle huomiolle. Terveyden jäljillä 
-teoksessani terveyden edistämisen näkökulma puolestaan suuntasi 
huomion siihen, miten kunkin ajan yksilökohtaiset terveyspalvelut kyt- 
keytyivät osaksi muuta terveyspolitiikkaa ja miten eri terveyspalvelut 
nousivat eri aikoina kehittämisen kohteeksi: rotuhygienia vauhditti 
mielisairaaloiden ja muiden suljettujen laitosten rakentamista, kun taas 
ensimmäiset lakisääteiset, kaikille äideille ja lapsille suunnatut ennalta- 
ehkäisevät terveyspalvelut — kätilöt, neuvolat, terveyssisaret ja koululää- 
kärit — nivoutuivat tiiviisti sodanjälkeisen väestöpolitiikan tavoitteisiin. 
Sophy Bergenheimin luku tässä kirjassa osoittaa, kuinka väestöpoliittis- 
ten järjestöjen tarkastelu tarkentaa terveyspolitiikan valtakunnantason 
tulkintoja. 

Teosten vertailusta käy ilmi, kuinka eri lähtökohdat avaavat terveys- 
politiikan pitkän linjan kehityksen tarkasteluun moninaisia vaihto- 
ehtoisia näkökulmia eri toimijoiden tuottamine lähdeaineistoineen. 
Yhteinen piirre terveyspolitiikan tutkimuksessa on, että se nostaa esiin 
terveyspalvelujärjestelmän makrotason. Jotta voidaan tutkia, miten ter- 
veyspolitiikka ja sen muutokset näkyivät ihmisten arjessa, terveyspoli- 
tiikan jäsennyksen rinnalle tarvitaan käsitteellistyksiä, jotka lähestyvät 
terveyspalveluiden kehitystä alhaalta käsin, yksilöiden ja yhteiskunnan 
kohtaamisena. 


Terveyskansalaisuus: Terveyspalvelut oikeutena ja 
velvollisuutena 


Terveyskansalaisuuden käsite nostaa terveyspalveluiden tarkastelun yti- 
meen yksilön ja yhteiskunnan suhteen. Voidaan ajatella, että kansallis- 
valtion muodostumisprosessissa väestö rakentui kansaksi ja yksilöstä 
muovautui kansalainen. Dorothy Porter on käyttänyt käsitettä terveyden 
yhteiskuntasopimus (social contract of health) kuvatessaan kansalaisen ja 

valtion historiallisesti muovautuvien ja muuttuvien oikeuksien ja velvol- 
lisuuksien suhdetta.?° 

T. H. Marshallin sodanjälkeisessä klassikkoteoriassa sosiaalinen kan- 
salaisuus nostettiin yhdeksi kansalaisuuden lohkoksi. Sosiaalisen kan- 
salaisuuden osana terveyskansalaisuus sijoittuu siten kansalaisuuden 
kokonaisuuteen, johon sisältyvät myös kansalaisen perusoikeudet ja 
poliittiset oikeudet niihin liittyvine velvollisuuksineen. Marshallin nä- 
kemys kansalaisuuden lohkojen kiinteästä yhteydestä oli yhtenä lähtö- 
kohtanani, kun otin terveyskansalaisuuden Hoitoonpääsyn hierarkiat 
-tutkimuksen analyyttiseksi käsitteeksi. Oletukseni oli, että terveyskansa- 
laisuuden muutokset tapahtuivat vuorovaikutuksessa poliittisen kansa- 
laisuuden ja perusoikeuksien uudelleenmääritysten kanssa.” Esimer- 
kiksi vuoden 1905 suurlakon jälkeisen äänioikeusuudistuksen ja 
sananvapauden sekä kokoontumis- ja yhdistymisvapauden toteutumisen 
voidaan katsoa luoneen uudenlaisen kansalaisyhteiskunnan, jossa myös 
terveyteen liittyvät kysymykset nousivat uudella tavalla yhteiskunnallisen 
keskustelun kohteeksi.” Vastaavasti pyrkimys maksuttomien terveys- 
palveluiden toteuttamiseen ja tahdonvastaisen hoidon rajoittamiseen 
nivoutui kiinteästi 1960-1970-lukujen keskusteluun yksilön perus- 
oikeuksien laajentamisesta.” 

Terveyskansalaisuus konkretisoituu terveyteen ja terveyspalveluiden 
käyttöön liittyvinä juridisina oikeuksina ja velvollisuuksina. Ilpo Helen 
ja Mikko Jauho, jotka kansainvälisessäkin katsannossa ovat terveyskan- 
salaisuus-käsitteen teoretisoinnin edelläkävijöitä, ovat lisäksi korostaneet 
käsitteen informaalia ulottuvuutta, jota voidaan kuvata kansakuntaan 
kuulumisena ja yhteisön jäsenyytenä. Helén ja Jauho näkevät kansa- 
kuntaan kuulumisella kaksi ulottuvuutta. Käsitteellä kansalaistaminen 
he viittaavat pyrkimykseen rakentaa terveystiedon merkitykseen sekä 
omasta terveydestä huolehtimisen velvoittavuuteen nojaava kansalai- 
suuden eetos. Termi eriarvoistaminen puolestaan tarkoittaa kansalaisten 
luokittelua terveyttä kriteerinä käyttäen. Terveyskansalaisuuden voidaan- 


20 Porter 1999, 5; Porter 2008; McNeely 1998. 

21 Marshall 1950; Lister 2009; Saari 2013. 

22 Alapuro ym. 1987; Haapala ym. 2008; Harjula 2015, 31-67. 
23 Harjula 2015, 235-255. 

kin nähdä rakentuvan juuri osallistavien ja poissulkevien piirteiden jan- 
nitteisenä kenttänä. Samalla muodostuu kansalaisuuden hierarkioita: 
täydet kansalaisoikeudet omaavia, osittaisia kansalaisia sekä niitä, jotka 
eivät täytä kansalaiselle asetettuja kriteereitä. 

Terveyden ja kansalaisuuden suhdetta on tutkimuksissa usein lähes- 
tytty tarkastelemalla etnisten vähemmistöjen tai laittomien maahan- 
muuttajien kohtelua ja ulossulkemista.”5 Omassa tutkimuksessani 
tarkastelin sen sijaan sitä, kuinka terveyspalvelujärjestelmä määritte- 
lee ja luokittelee valtaväestöä rakentaessaan erilaisia terveyteen liittyviä 
oikeuksia sekä velvollisuuksia. Oletukseni oli, ettei palvelujärjestelmän 
laajeneminen ole itsestään selvästi merkinnyt terveyskansalaisuuden 
hierarkioiden katoamista vaan pikemminkin niiden muuttumista ja 
kuulumisen rajojen uudelleenmäärittelyä.?* 

Historiallisessa tarkastelussaan Ilpo Helen on paikallistanut 1930- 
1970-luvuille modernin terveyskansalaisuuden kerrostuman, jota hän 
kuvaa ”kypsän hyvinvointivaltion biopoliittiseksi subjektiudeksi”. Hänen 
länsimaita koskevassa jäsennyksessään olennaista on juuri terveyssub- 
jektin muuttuminen: kansalainen rakentui terveyden subjektiksi hyvin- 
vointivaltion kansallisen terveydenhoitojärjestelmän ja sairausturvan 
myötä. Aiemmasta kehityksestä Helen erotti kaksi kerrostumaa: vaa- 
rallisten ihmisten ja ympäristöjen eristämiseen pyrkineen 1700-luvun 
kulkutautikontrollin sekä sosiaalisia reformeja 1800-luvun puolivälistä 
alkaen ajaneen ympäristöhygienian, joka keskittyi väestöön ja luokkiin. 
1900-luvun lopun kehitystä Helen puolestaan luonnehti terveyden hen- 
kilökohtaistumiseksi, mikä merkitsi yksilön asettumista terveyden sub- 
jektiksi kansalaisen sijaan.” 

Lähdin tarkastelemaan Suomen pitkän aikavälin kehitystä yksityis- 
kohtaisemmin länsimaisen terveyskansalaisuuden yleisen raamin 
pohjalta. Kytkin terveyskansalaisuuden sosiaalipoliittisen terveystutki- 
muksen käsittein terveyspalveluiden saatavuuden analyysiin. Erottelin 


24 Helen & Jauho 2003; Jauho 2007, 17; Ryymin 2008; Jauho 2022; Jauho & Helén 2022; Lister 2003, 
42-43. 

25 Esim. Bryder 2008; Andresen 2008; Horton & Barker 2009; Ryymin & Ludvigsen 2013. 

26 Kuulumisen käsitteestä Yuval-Davis 2011. 

27 Helen 2008. Vrt. Huisman & Oosterhuis 2014. 

palveluiden saatavuudessa kolme eri osa-aluetta: tarjonnan, kustannuk- 
set sekä sosiokulttuuriset edellytykset, jotka pelkistyvät kysymykseen 
siitä, saavuttavatko palvelut kansalaisten hyväksynnän ja luottamuksen. 
Tutkimus edellytti kahta erilaista tutkimusotetta. Ensinnäkin selvitin ter- 
veyspalvelujärjestelmän käytäntöjä — palvelutarjontaa, palvelumaksuja, 
sairausajan toimeentuloturvaa sekä hoitoonpääsyehtoja — perustutki- 
muksen ja aiemman kirjallisuuden avulla. Niiden rinnalla tarkastelin 
diskursiivisen analyysin avulla palvelujärjestelmään kytkeytyviä kansa- 
laisuutta määritteleviä, rajaavia ja merkityksellistäviä tulkintoja. 

Yhteiskuntatieteellistä tutkimusta terveyspalveluiden käytöstä ja saa- 
tavuudesta on runsaasti saatavilla 1960-luvulta lähtien, mutta palvelu- 
järjestelmän aiemman kehityksen selvittämisessä lääkintöhallituksen 
ja sosiaaliviranomaisten tuottama vuosikertomus- ja tilastoaineisto oli 
tärkein lähde. Tilastokäytäntöjen erojen ja lukuisten muutosten takia ai- 
neistosta saatuja numerotietoja tosin saattoi pitää vain suuntaa-antavina. 
Tilastojen tutkimuksellinen anti olikin osaltaan diskursiivinen: se, mitä 
pidettiin tilastoimisen arvoisena asiana, minkä ihmisryhmän terveyteen 
kiinnitettiin huomiota ja miten asiaa tilastoinnissa käsitteellistettiin, 
kertoo omalta osaltaan aikakauden terveyskansalaisuuden rakentumi- 
sesta. Esimerkiksi lääkintötilastoissa 1920-luvulla kiinnitettiin huomiota 
perinnöllisyyteen ja taulukoitiin yksityiskohtaisesti, esiintyikö mielisai- 
raalahoidokkien isän tai äidin suvussa mielisairauksia. Mielisairauksien 
syyluokituksessa perinnöllisyys esiintyi sekä itsenäisenä syynä että muu- 
hun tekijään, kuten vanhempien juoppouteen tai alkoholiin nivoutuva- 
na ”yhdessä vaikuttavana syynä”. 1940-1950-lukujen tilastoissa puoles- 
taan kartoitettiin tarkasti äitien ja lasten terveyspalveluiden alueellista 
saatavuutta ja esitettiin läänikohtaiset luvut muun muassa neuvoloiden 
kirjoissa olevien alle kouluikäisten määrästä, kätilöiden kotikäynneistä 
ja lastenneuvolakäynneistä.?9 

Frottelin 1900-luvun suomalaisessa terveyskansalaisuudessa neljä 
ajallista kerrostumaa, joissa terveyspalveluihin liittyvien oikeuksien ja 
velvollisuuksien rajat ja sisällöt määriteltiin eri tavoin ja terveyspalve- 


28 Esim. SVT XI Lääkintölaitos 40 1923, 55, 58-59. 
29 SVT XI Lääkintölaitos 56 1939-1952, 44-54. 

luiden saatavuutta tarkasteltiin eri painotuksin (taulukko 2). Tulkitsin, 
että vuosisadan alussa lähtökohtana oli terveyspalveluiden sosiokulttuu- 
risten edellytysten rakentaminen: sivistyneistö pyrki kansalaistamaan 
rahvasta terveystiedon avulla, ja terveyspalvelutarjonnan kehittäminen 
nähtiin ajankohtaiseksi vasta terveysaatteen omaksumisen jälkeen. 
1920—1950-luvuilla pääpaino oli julkisten terveyspalveluiden alueelli- 
sesti tasa-arvoisessa tarjonnassa ja sen vastapainona kansalaisten vel- 
voittamisessa palveluiden käyttöön yhteisen edun nimissä. Terveyspal- 
veluiden tarjonnan rinnalla 1960-1980-lukujen kerrostuma korosti 
julkista vastuuta sairastamisen kustannuksista. Kaikille kansalaisille 
tarjotut edulliset (1972-1980) ja maksuttomat (1981-1992) terveyskes- 
kuspalvelut sekä sairausvakuutuksen tarjoama minimiturva merkitsivät 
terveyskansalaisuuden tasa-arvoistumista, mutta ansiosidonnainen sai- 
rauspäiväraha ja työterveyshuolto alkoivat luoda uudenlaisia hierarkioita 
kansalaisten välille. Tuorein vaihe näyttäytyi palvelutarjonnan ja kustan- 
nustasauksen tasa-arvon heikentymisenä: terveyspalveluiden alueelliset 
erot lisääntyivät kunnallisen päätösvallan kasvaessa, terveyskeskusmak- 
sut otettiin uudelleen käyttöön ja ansiotulottomien sairausvakuutus- 
päiväraha muuttui tarveharkintaiseksi. Erot yksityisten palveluiden, 
työterveyshuollon ja terveyskeskusten hoitoonpääsyssä ja palveluiden 
laajuudessa korostuivat. 

Tutkimusasetelmani ja -aineistoni rajat tulivat esiin terveyspalve- 
luiden saatavuuden sosiokulttuuristen tekijöiden tarkastelussa. Sosio- 
kulttuuriset tekijät kytkeytyvät terveysammattilaisten ja palveluiden 
käyttäjien välisiin suhteisiin ja odotuksiin. Luottamus ja hyväksyttävyys 
nivoutuvat tietynlaisen kansalaisuuden eetoksen ja kansaan kuulumi- 
sen rakentumiseen, ja niissä korostuu terveyskansalaisuuden informaali 
ulottuvuus. Toin tutkimuksessa esille, että vuosisadan alussa, jolloin 
alan juridinen säätely oli vasta rakenteilla, kansalaisen oikeuksia ja vel- 
vollisuuksia rakennettiin pääasiassa informaalien sosiaalisten normien 
kautta. Aikalaiskeskustelusta oli mahdollista havaita, kuinka terveys- 
valistuksen lupaus paremmasta tulevaisuudesta herätti 1900-luvun alus- 
sa myöntyväisyyttä, mutta samalla moralisoiva luokka-asenne ja arjen 
realiteettien sivuuttaminen saivat työväenliikkeen vastarintaan. 

Taulukko 2. Terveyskansalaisuuden kerrostumat suomalaisessa terveyspalvelujärjestelmäs- 


sä 1900-luvulla. 


| ll I IV 
aikakausi 1900-luvun 1920-luvulta 1950-luvun 1900-luvun 
alku 1950-luvun lopulta loppu 
jälkipuoliskolle | 1980-luvulle 
palveluiden hyväksyttävyys palvelutarjonta | kustannus- 
saatavuuden tasaus 
painopiste 
yksilön ase- asiakas, 
ma kansalainen/holhokki kansalainen kuluttaja 
oikeussubjekti 
kansalainen 
yksilöllä (pyrkimys alueellisesti ilmaiseen valinnan- 
oikeus saada terveys- tasa-arvoiseen perustervey- vapauteen 
tieto jokaisen palvelutarjon- denhuoltoon ja | (lapsilla ja 
saataville) taan ansiosidonnai- | työssäkäyvillä 
seen sairaus- ilmaiseen 
turvaan perustervey- 
denhuoltoon) 
yksilöllä terveellisin palveluiden yksilön auto- vastuullisuu- 
velvollisuus elintapoihin käyttöön nomia ensi- teen ja aktiivi- 
sijaista suuteen 
pakko pakkokeinot kaikkien 
erityisryhmille alistuttava pakko yksilön oman edun vuoksi 
muiden edun pakkoon 
vuoksi yhteisen 
edun vuoksi 


Tulkitsin, että 1920-1950-luvuilla terveyskansalaisuuden informaalit 
ja formaalit ulottuvuudet nivoutuivat yhteen laeissa, joissa palveluiden 
käytön hyväksyttävyyttä alettiin rakentaa rahallisin kannustein, kuten 
äitiysavustuksen kytkemisellä neuvolakäynteihin. Samalla kunnon ter- 
veyskansalaisuuteen ohjattiin mittavin pakkotoimin. 1960-1980-luvuil- 
la sen sijaan pakkolainsäädäntöä purettiin ja autonomisen kansalaisen 
sallittiin valita, käyttikö hän terveyspalveluita ja hyödynsikö terveys- 
tietoa. Mikko Jauho on korostanut, että 2000-luvun taitteen terveyskan- 
salaisuudessa lakiin kirjatut, formaalit oikeudet sekä normatiiviset vaa- 
timukset muodostivat erilliset, jännitteiset maailmat. Sosiaalipoliittisen 


30 Harjula 2015, 356 pohjalta. 

tutkimuskirjallisuuden pohjalta kävi ilmeiseksi, että kansalaisuuteen 
nivoutuva sosiaalinen oikeus terveyspalveluihin muuttui tällöin häily- 
vämmäksi. Samalla sen rinnalle alkoivat nousta kuluttaja-asiakkaan va- 
paus ja vastuu valita, ostaa ja tarvittaessa oikeusteitse vaatia palveluita 
sekä individualistinen vastuu noudattaa terveellisiä elintapoja.*" 

Näin jälkikäteen arvioituna hyväksyttävyyden analyysin syventäminen 
olisi edellyttänyt formaalin ja informaalin terveyskansalaisuuden syste- 
maattisempaa erottelua läpi tutkimuksen. Mikko Jauhon tulkinnan mu- 
kaan tutkimusasetelmani päähaasteena oli se, ettei palvelujärjestelmän 
analyysi voinut antaa riittävää vastausta hyväksynnän ja luottamuksen 
rakentumisen tutkimiseen. Jauhon osuva arvio olikin, että ”hyväksyttä- 
vyyden täysipainoinen käsittely olisi vaatinut tutkimusasetelman laajen- 
tamista terveyskansalaisuuden kokemuksiin ja siihen, miten terveyskan- 
salaisuutta määriteltiin hoitojärjestelmän ulkopuolella.”3? 


Koettu terveyspalvelujärjestelmä — eletty 
terveyskansalaisuus 


Terveyspalveluiden käyttäjien kokemuksen yhteiskunnallisen merkityk- 
sen tarkastelu avaa uudenlaisen näkökulman palvelujärjestelmän kehi- 
tykseen. Viime vuosina hyvinvointivaltiotutkimuksessa on havahduttu 
pohtimaan arkista kokemusta, joka on kiinnittänyt ihmiset hyvinvointi- 
valtioon ja samalla mahdollistanut hyvinvointivaltion legitimiteetin. 
Samaan aikaan on alettu korostaa hyvinvointivaltion arjen historian ja 
hyvinvointivaltion käsittämisen historian tarpeellisuutta.3 Esimerkiksi 
hyvinvointivaltion ammattien tutkimuksessa näkökulma on siirtynyt 
työntekijöistä ja työn sisällöstä ammattilaisten ja asiakkaiden kohtaa- 
miseen. 


31 Harjula 2015, 15-17, 313-352; Jauho 2014. 

32 Jauho 2016b, 241-242. 

33 Haapala 1993, 6-7; Béland & Petersen 2014; van Oorschot, Opielka & Pfau-Effinger 2008; Bude 2003; 
Autto & Nygärd 2015; The Cultural History of the NHS 2022; Crane & Hand 2022. 

34 Esim. Karvinen 2000, 16; Juhila 2006; Elomaa-Krapu 2015. 

Terveyshistoriallinen kivun ja sairauden kokemuksen tutkimus- 
perinne on jo ennestään vahva. Usein tutkimuksen keskiöön on nostet- 
tu yksilön tunne-elämä ja minuuden rakentuminen, mutta esimerkiksi 
Marja-Liisa Honkasalon antropologinen tutkimus rakentaa moniulot- 
teisen kuvan pohjoiskarjalaisten ihmisten sydänsairauksille antamista 
yhteisöllisistä tulkinnoista. Mikko Jauhon tutkimukset kolesteroliin ja 
sydänsairauksiin liittyvän terveysriskin arkikokemuksesta osoittavat, että 
syyllisyyden ja elämäntavan uudistamishalun ohella riskiryhmäläiset kri- 
tisoivat lääketieteen yksilöllistä selitysmallia ja esittivät yhteiskuntapoliit- 
tisia näkemyksiä sairastumisen syistä.’ Kokemuksen tarkastelu yhdistää 
myös kahta tämän kirjan lukua: Tuomas Laine-Frigen fokusoi lasten 
sosiaalisesti rakentuneeseen kokemusmaailmaan ja Sophy Bergenheim 
tuo esiin, kuinka käsitteiden historia osaltaan kertoo kokemuksista. 

Kokemuksen historian näkökulma mahdollistaa terveyspalveluiden 
käytön sosiaalisen ja kulttuurisen tarkastelun syventämisen. Suomen 
Akatemian Kokemuksen historian huippuyksikön (HEX) yhtenä kes- 
keisenä tutkimusalueena on eletyn hyvinvointivaltion analyysi? Oman 
tutkimukseni lähtöajatuksena on tarkastella niitä arkisia kohtaamisia, 
joita 1940-luvulta lähtien rakennetuissa terveys- ja sosiaalipalveluissa 
viranomaisten kanssa koettiin. Eletyn terveyspalvelujärjestelmän käsi- 
te suuntaa huomion siihen, miten terveyspalvelujärjestelmä rakentui 
ihmisten arkikokemuksissa. Kuntien kirkonkyliin rakennetut toimitalot 
— terveystalot, sairausvakuutustoimistot ja terveyskeskukset — edustivat 
uusina yhteiskunnan symboleina hyvinvointivaltiota ihmisten arjessa 39 
Siten voidaan ajatella, että jokainen kohtaaminen terveyspalvelujärjestel- 
män kanssa on rakentanut kokemusta yksilön ja yhteiskunnan suhtees- 
ta, toisin sanoen elettyä terveyskansalaisuutta. Eletyn kansalaisuuden 
käsite täydentää kansalaisuuden tarkastelua lisäämällä siihen arkisen 
alhaalta-ylös-näkökulman, jossa kansalaisuus nähdään käytännöistä ra- 


35 Honkasalo 2008; Johannisson 1997; Tuohela 2008; Bourke 2014; Boddice 2014. Traumatutkimuksesta 
ks. Kivimäki 2013. 

36 Jauho 2016a; Jauho 2017. 

37 HEX 2022; Haapala, Harjula & Kokko (tulossa). Ks. myös Annola 2020; Lindberg 2021; Malinen 2021; 
Vahtikari ym. 2022. 

38 Harjula 2019; Harjula 2020; Harjula 2021a; Harjula 2021b. 

39 Kumlin & Rothstein 2005, 34. 

kentuvana prosessina ja sen kokemuksena. Eletyn kansalaisuuden näkö- 
kulma mahdollistaa lähestymistavan, jossa yksilöt nähdään aktiivisina 
toimijoina.*° 

Suomalaiset, kansainvälisestikin arvioituna poikkeuksellisen hyvät 
muistitietokokoelmat tarjoavat periaatteessa erinomaiset lähtökohdat 
eletyn terveyskansalaisuuden tutkimiseen. Pitkän aikavälin tulkinnan 
rakentamisen kannalta ongelmana kuitenkin on, että muistitietoa on 
saatavissa varsin satunnaisesti terveydenhuollon eri instituutioista eri 
vuosikymmeniltä. Tutkimukseni haasteena onkin rakentaa tutkimusase- 
telma, joka ei jäisi yksittäisten henkilöiden kokemusten kuvailemiseksi 
vaan antaisi mahdollisuuden tutkia instituutiokohtaamisia yhteiskunta- 
historiallisena ilmiönä. 

Analyyttinen kokemuksen historia edellyttää ensinnäkin kokemuk- 
sen käsitteen teoreettista purkamista. Lähestyn kokemusta sosiaalisen 
konstruktionismin pohjalta sosiaalisessa vuorovaikutuksessa rakentu- 
vana, jaettuna merkityksenantona, jolloin yksilöpsykologian näkökulma 
rajautuu tarkastelun ulkopuolelle. Lähtökohtani on, että merkityksen- 
anto jaetaan kielen ja muiden sosialisaatiossa omaksuttujen merkkijär- 
jestelmien — kuten esimerkiksi instituutioiden käytäntöjen — välityksellä 
sosiaalisessa vuorovaikutuksessa. Siten palveluiden käyttäjien kokemus 
saattoi tulla osaksi myös muiden aikalaisten sekä tulevien sukupolvien 
kokemusmaailmaa.4 Esimerkiksi kaupunkien köyhäinlääkäreillä asioi- 
misen häpeällisyyden tunnistivat 1900-luvun alussa nekin, jotka eivät 
itse palveluita joutuneet käyttämään. 

Kokemus on ajallisesti monikerroksista, sillä kokemisen merkityksen- 
annossa ovat läsnä sekä aiemmat kokemukset että tulevaisuuteen koh- 
distuvat odotukset. Reinhart Koselleckin historiateoria korostaa koke- 
muksen ja tulevaisuuteen suuntautuvan odotushorisontin jännitteistä 
suhdetta. Kettunen ja Petersen ovat korostaneet, kuinka hyvinvointi- 
valtion sosiaalipolitiikan ydintä on juuri kokemuksen ja odotuksen jän- 


40 Lister 2007a; Lister 2007b. 

41 Esim. Museovirasto 2022. Kansatieteen aineistot, Kyselyaineistot. Museoviraston keruu Lääkintää ja 
potilaita vuodelta 1978; SKS 2022. Keruut. Kela elämässä mukana -kirjoituskilpailu vuodelta 1997. 

42 Berger & Luckmann 1994; Kokko & Harjula (tulossa). 

43 Harjula 2015, 75-78. 

nitteen hallitseminen: tulevaisuuden epävarmuutta hallitaan sosiaalisen 
riskin ja vakuutuksen käsitteillä.14 Kun aiemmin yksilön koettelemuk- 
siksi mielletyt asiat — kuten kulkutaudit tai työkyvyn menetys — muuttu- 
vat seikoiksi, joihin on mahdollista varautua yhteisvastuullisesti, voidaan 
olettaa, että koko sosiaalisen todellisuuden kokemus muuttuu.* 

Kun katse käännetään hyvinvointivaltion ideologiasta arjen käytän- 
töihin, on ilmeistä, että terveys- ja sosiaalipalvelut ovat hoidon ja tur- 
van ohella tuottaneet myös kielteisiä kokemuksia, laiminlyöntejä ja 
epätasa-arvoa.4* Arkisissa terveyspalvelukohtaamisissa kokemuksen 
ja odotuksen jännite on saattanut saada ihmiset yhtäältä karttamaan 
palveluita, mutta toisaalta tuo jännite voidaan nähdä osana palveluiden 
uudistamisen dynamiikkaa. Kokemusten ajallinen monikerroksisuus 
suuntaa huomion siihen, kuinka instituutioissa on rinnakkain eri aiko- 
jen kokemuksia kantavia rakenteita ja ajattelutapoja. 

Yhdessä Heikki Kokon kanssa kehittämillämme kokemuskerrostu- 
man ja kokemusnäyttämön käsitteillä jäsennän kokemusten ajallista ja 
tilallista rakentumista yhteiskunnassa (kuvio 2).47 Kokemuskerrostu- 
malla viittaan institutionalisoituneeseen yhteiskunnalliseen kokemus- 
varantoon, joka tiettynä aikana kantaa tiettyjä yhteisiä merkityksiä. On 
ilmeistä, että uuden kerrostuman rakentuminen kytkeytyy yhteiskun- 
nallisiin murroksiin ja samalla usein myös tiettyyn kokemukselliseen 
sukupolveen, jota yhdistävät yhdessä eletyt avainkokemukset sekä niihin 
kytkeytyvä tulkinta yksilé-yhteiskuntasuhteesta.#* 

Kokemusnäyttämö-termillä konkretisoin sitä yhteiskunnallista raa- 
mia, jossa kokemukset terveyspalvelukohtaamisista tiettynä hetkenä, 
tietyssä tilanteessa tapahtuvat. Kokemusnäyttämön sosiaalisessa vuoro- 
vaikutuksessa ihmiset ”raamittavat” sosiaalista todellisuutta kokemus- 
ten ja odotusten jännitteisessä kentässä. Kokemusnäyttämö rakentuu 
kohtaamisen fyysisistä puitteista, instituution käytännöistä — esimer- 


44 Koselleck 1985, 267—288; Koselleck 2018; Kettunen & Petersen 2011. Vakuuttamisesta vastavuoroisen 
vastuun ja hyvinvointivaltion perustekniikkana, ks. Lehtonen & Liukko 2010. 

45 Haapala, Harjula & Kokko (tulossa). 

46 Esim. Metteri 2012; Hytönen ym. 2016. 

47 Kokko & Harjula (tulossa); Harjula & Kokko 2022. 

48 Sukupolvista esim. Virtanen 2001, 18—24; Bude 2003; Purhonen 2007. 

Kuvio 2. Eletty terveyskansalaisuus kokemuksen yhteiskuntahistorian viitekehyk- 
sessä. 


kiksi sen käyttämistä käsitteistä ja menettelytavoista — sekä asiakkaan 
ja viranomaisen vuorovaikutuksen ja toimijuuden yhteiskunnallisista 
ehdoista. Samalla, kun kokemusnäyttämö on estradi senhetkiselle koh- 
taamiskokemukselle, se myös ilmentää instituution rakenteeseen aiem- 
min kerrostuneita kokemuksia. Kokemusnäyttämöt ovat siten kokemus- 
kerrostumien tuotteita ja konkretisoitumia, mutta samalla ne ovat myös 
kokemuskerrostumien rakentumisen paikkoja. 

Kokemusnäyttämö-käsitteen avulla tutkimuksen näkökulma laajenee 
yksittäisistä henkilöistä yhteiskunnallisiin tilanteisiin ja näissä tilan- 
teissa vaikuttaviin kokemuskerrostumiin. Tällainen yhteiskunnallinen 
tutkimusote kiinnittää huomiota siihen, millaista kokemusta yksilön 
ja yhteiskunnan suhteesta tarkasteltava terveyspalveluinstituutio sää- 
döksineen, käytäntöineen, käsitteineen ja asiakas-työntekijäsuhteineen 
rakentaa ja ylläpitää. Kokemusnäyttämö nostaa siten myös aikakauden 
terveyspolitiikan välittämän kokemuksen yksilön ja yhteiskunnan suh- 
teesta osaksi eletyn terveyskansalaisuuden analyysia. 

Lähtökohtani tarkasteltavien kokemusnäyttämöiden valinnassa on 
suomalaisten hyvinvointietuuksien ja -palveluiden rakennekehitys. Pai- 
kallistan sellaisia kokemusnäyttämöitä, jotka edustavat uutta palvelu- tai 

etuustyyppiä ja jotka yleisesti käytettyinä tai merkityksellisiksi tulkittui- 
na ovat olleet osa monen suomalaisen arkikokemusta. Näillä perusteilla 
esimerkiksi neuvolat ja terveyskeskukset nousevat varteenotettaviksi 
kokemusnäyttämöiksi, joihin nivoutuvia yksilö-yhteiskuntasuhteen ko- 
kemuskerrostumia voidaan jäljittää ajallisten läpileikkausten avulla. 

Voidaan ajatella, että 1940-luvun sukupolvelle ensimmäiset neuvola- 
kohtaamiset, joissa kaikkien sosiaaliluokkien äidit ja lapset odottivat 
pääsyä saman kätilön tai terveyssisaren vastaanotolle, loivat uudenlaista 
kokemusta tasa-arvosta ja kansaan kuulumisesta. Alenevan syntyvyyden 
ja sodan väestötappioiden takia lisääntyminen nähtiin kansalaisvelvolli- 
suutena, joka vastavuoroisesti velvoitti valtion pitämään huolta äitien ja 
lasten terveydestä. Se, että kaikki osallistuivat verojen kautta kustannuk- 
siin ja hyötyivät ilmaispalvelusta, loi yhteistä hyväksyntää.49 Kunnallisten 
terveystalojen valoisat neuvolatilat uutta modernia muotoilua edustavi- 
ne huonekaluineen (kuva 2) symboloivat osaltaan irtiottoa köyhyydes- 
tä ja kurjuudesta. Terveystaloihin rakennettiin erityinen tila tai katos 
lastenvaunujen sadesuojaksi, mikä osaltaan välitti kokemusta äitien ja 
lasten yhteiskunnallisesta merkityksestä ja heidän tarpeidensa uuden- 
laisesta huomioimisesta.* Kun neuvolakäynnit asetettiin vuonna 1949 
äitiysavustuksen ehdoksi, asiakkuus toi perheeseen äitiyspakkauksen 
konkreettisena osoituksena yhteiskunnan tarjoamasta huolenpidosta." 
Samanaikaisesti lääketiede tarjosi uudenlaisia keinoja aiemmin kohta- 
lokkaiden tartuntatautien taltuttamiseen ja yleiset elinolot kohenivat, 
joten myös lapsikuolleisuuden lasku oli osa yhteiskunnallisen turvalli- 
suuden ja hyvinvoinnin lupausta? 

Kokemusnäyttämönä neuvola on fyysisiltä puitteiltaan ja käytännöil- 
tään säilynyt 1940-luvulta 2000-luvulle asti peruslähtökohdiltaan pitkäl- 
ti muuttumattomana. Yhteiskuntakokemuksen näkökulmasta neuvola 
on kuitenkin muuttunut. 1940-luvun neuvola rakentui yksilön ja yhteis- 
kunnan oikeuksien ja velvollisuuksien vastavuoroisuutta sekä moraalis- 
ta sidosta korostavan kokemuskerrostuman osaksi. On ilmeistä, että jo 


49 Esim. Julkunen & Niemi 2002; Ahola, Arajärvi & Kananoja 2010; Saari 2013, 289—296. 
50 Ahola 2014. 

51 Harjula 2015, 193-197; Vahtikari ym. 2022. 

52 Laurent 2017. 

= Kuva 2. Äitiys- ja lasten- 
neuvolahuonekalujen 
mainos Maalaiskunta- 
lehdessä 5/1953. 


LÄÄKINTÖHALLITUS ON HYVÄKSYNYT 
ÄITIYS- JA LASTENNEUVOLAH U ONEKA- 
LUMME ASIALLISINA JA KESTÄVINÄ 
YLEISESTI TERVEYSTALOJEN KÄYTTÖÖN 


ARTEK 


HELSINKI . FABIANINKATU 29 


seuraavien sukupolvien kokemuksessa neuvola instituutiona uppoutui 
itsestään selväksi osaksi arkea, jolloin siihen aiemmin liitetyt yksilö- 
yhteiskuntasuhteen merkitykset himmenivät. 1940-luvun kokemusta 
kantava neuvola nivoutui siten mutkattomasti osaksi 1960-1970-luku- 
jen tasa-arvoisuutta ja kaikille yhtäläisinä tarjottavia palveluita korosta- 
vaa kerrostumaa. 

1980-luvun puolivälissä neuvoloiden saavuttaman yleisen luotta- 
muksen ja arvostuksen osatekijöiksi nimettiin maksuttomuuden ohella 
alueellinen ja sosiaalinen kattavuus, jatkuvuus sekä perheiden elämän- 
olojen hyvä tuntemus.5t Edelleen 2000-luvulla neuvolajärjestelmä miel- 
letään suomalaisen terveydenhuollon kulmakiveksi. Pahviset neuvola- 
kortit, mittaaminen ja punnitseminen ovat osa sukupolvia yhdistävää, 


53 Berger & Luckmann 1994, 71-73. Myös esim. Saari 2013, 289. 
54 Terveyttä kaikille vuoteen 2000 1986, 14-15. 

positiivisuuden sävyttämää neuvolakokemusta. Uudenlaisen yksilö- 
yhteiskuntasuhdekerrostuman rakentumisesta kertoo kuitenkin se, että 
nuoret sukupolvet ovat myös esittäneet kritiikkiä neuvoloiden normitta- 
vuudesta, kontrollista ja holhoavuudesta.55 

Neuvoloihin verrattuna terveyskeskukset koettiin 1970-luvulla ristirii- 
taisena uudistuksena. Niiden myötä menetettiin 1800-luvun lopulta asti 
rakentuneet kunnanlääkäri- ja terveyssisarinstituutiot, joilla molemmilla 
oli vankka auktoriteetti paikallisyhteisössä. Kun vastaanottoympäristö 
vaihtui kunnanlääkärin virkatalon kamarista tai terveyssisaren kotikäyn- 
niltä terveysaseman tutkimushuonerivistöön, uusi ympäristö uusine 
terveyskeskuslääkäreineen ja jonotusnumeroineen koettiin persoonat- 
tomaksi. Terveyskeskuslääkärit itse kantoivat huolta arvostuksestaan, 
etenkin kun terveyskeskustaksan pohjalta yleistyi nimitys ”kolmen mar- 
kan laakarit” 5° 

Honkasalo kuvaa tutkimuksessaan pohjoiskarjalaisen naisen kirjetta, 
jossa tämä pyysi huimausta ja anemiaa potevalle miehelleen kutsua ter- 
veystarkastukseen vuonna 1973. Nainen toi esiin miehen vastahakoisuu- 
den: ”En saa häntä menemään lääkäriin, on muka häpeä mennä ilman 
syytä”. Terveyskeskusten lääkäripalveluiden muuttuessa maksuttomik- 
si vuonna 1981 lääkärit moittivat välinpitämättömiksi ja vastuuttomiksi 
potilaita, jotka eivät saapuneet vastaanottoajalleen lainkaan tai saapui- 
vat sinne pikkuvaivojen takia ”varmuuden” vuoksi. Varsinkin iäkkäät 
potilaat pelkäsivät puolestaan sitä, että heidän ajateltaisiin hakeutuvan 
hoitoon vain palvelun ilmaisuuden takia. Julkisuudessa esitettyä koke- 
musta terveyskeskuksesta leimasivat vaihtuvat lääkärit, pitkät hoitojonot 
ja byrokraattisuus. Halventava nimitys arvauskeskus, jota terveyskeskuk- 
sista käytettiin jo ilmaishoidon kaudella 1980-luvulla, kertoo osaltaan 
koetusta hoidon laadusta.’ Kokemusnäyttämönä terveyskeskus sijoittui 
kahden jännitteisen kokemuskerrostuman väliin: tasa-arvon ja kaikkien 


55 Vaittinen 2011; Niskanen 2016; Orjala 2017a; Orjala 2017b; Flinck, Rantanen & Paavilainen 2019; THL 
2020. 

56 Kauranen 2005; Laurent 2017, 263-268; Harjula 2015, 151-153, 259-267, 291-293; Nyström 2010; 
Hakosalo 2010. 

57 Honkasalo 2008, 141. 

58 Harjula 2015, 282-293. Esim. Patokorpi 1988; Antila 1990. 

kansalaisten yhtäläisen kohtelun ohella terveyskeskusinstituutio — joka 
toimi yksityisen terveydenhuollon ja työterveyshuollon kanssa rinnak- 
kain — tuotti kokemusta yksilö-yhteiskuntasuhteen hierarkioista ja ”an- 
saitsemattoman” etuuden häpeällisyydestä. 

Terveyspalvelujärjestelmän ja asiakkaan kohtaamisia 2000-luvun tait- 
teessa tutkinut Anna Metteri on nimittänyt hyvinvointivaltion lupausten 
pettämiseksi tilannetta, jossa kohtuuttomuuden, eriarvoisuuden ja epä- 
oikeudenmukaisuuden kokemukset alkoivat heikentää ihmisten luotta- 
musta palveluihin ja tulevaisuuteen.’ Kokemuksen historian tutkimus 
avaa mahdollisuuden tarkastella sekä niitä odotuksia, joihin terveyspal- 
velujärjestelmä on vastannut, että niitä koettuja epäkohtia, jotka ovat 
rapauttaneet luottamusta ja tulevaisuususkoa. Kokemuksen näkökulma 
linkittää yhteen yhteiskunnan rakenteen ja yksilön toimijuuden tutki- 
misen: samalla, kun terveyspalveluinstituutio rakentuu ihmisten koke- 
musten ja niiden synnyttämän toiminnan pohjalta, instituutio itsessään 
rakentaa tietynlaista toimijuutta luodessaan, legitimoidessaan tai sivuut- 
taessaan kokemuksia. 


Lopuksi: Terveyspalvelujärjestelmä tutkimuskohteena 


Kun terveyspalvelujärjestelmän tutkimuksen näkökulma on siirtynyt 
terveyspolitiikan tavoitteista ja periaatteista palvelujärjestelmän kansa- 
laisille asettamiin oikeuksiin ja velvollisuuksiin sekä vähitellen myös 
palveluiden käytön arkiseen kokemukseen, on fokus vaihtunut samalla 
valtiotason tarkastelusta paikalliselle tasolle. Tällöin esiin nousee yksilö 
yhteisössään sekä yksilön ja yhteiskunnan suhde. Myös tutkimuksen 
aineisto on uusien tutkimusotteiden myötä monipuolistunut. Lainsää- 
dännön sekä poliittisten ja hallinnollisten valmisteluasiakirjojen rinnalla 
tutkimus hyödyntää muistitietokokoelmia, valokuvia, esineitä ja raken- 
nuspiirustuksia kartoittaessaan terveyspalvelujärjestelmän kokemusta. 

Terveyspalvelujärjestelmän historian tutkimuksessa yksittäisen ihmi- 
sen terveys, sairastuminen sekä hoitoonpääsy asettuvat paikallisen ter- 


59 Metteri 2012. 

veyspalvelutarjonnan, kansallisen terveyspolitiikan ja ylikansallisten 
aatteiden kontekstiin. Terveyspalvelujärjestelmän kokemushistorialli- 
sen tarkastelun kautta esiin nousevat palvelujärjestelmän arkisen legiti- 
miteetin ehdot erilaisissa historiallisissa konteksteissa, joten tutkimus 
tarjoaa aineksia myös terveyspalvelujärjestelmän nykytilan ja tulevaisuu- 
den arviointiin. Kokemushistorian näkökulma voi siten muovata tervey- 
den historian tutkimisesta entistä aktiivisemmin nyky-yhteiskuntaan 
suuntautuvan tieteenalan. 

Tieteellisen kirjoittamisen ohjeissa painotetaan usein, miten tärkeää on 
määritellä tekstissä käytetyt käsitteet. Ajatuksena on ohjata kirjoittaja 
pohtimaan, mitä hän tarkalleen ottaen sanoo ja haluaa sanoa, ja tätä 
kautta auttaa kirjoittajaa terävöittämään sekä ajatteluaan että ilmaisuaan. 
”Määrittele käsitteet” onkin yleisesti ottaen hyödyllinen ohjenuora. Olen 
silti torjunut tämän vaatimuksen silloin, kun minua pyydetään määrit- 
telemään historiallisia käsitteitä. 

Tämän luvun otsikko havainnollistaakin luvun metodologista teemaa. 
”Mentaalihygienia” ja sen mahdollinen merkitys todennäköisesti kiin- 
nittävät etenkin psykiatriaan perehtymättömän lukijan huomion. Men- 
taalihygienia on siis helposti tunnistettavissa historialliseksi käsitteeksi, 
eli termiksi, jonka merkityksestä ja historiallisesta kontekstista täytyy 
ottaa selvää. Tutumman kuuloinen ”kansanterveys” ei sen sijaan nouse 
lukijalle samalla tavalla esille, mutta itse asiassa sekin on yhtä lailla his- 
toriallinen käsite, jonka historialliset merkitykset poikkeavat huomatta- 
vasti nykypäivän merkityksestä. 

Käsitehistoria herkistää tunnistamaan myös tällaiset valeasuiset his- 
torialliset käsitteet. Tutkimusalan tarkoituksena on historiallistaa kieltä 

ja käsitteitä, eli tutkia niitä historiallisina ilmiöinä itsessään: monisävyi- 
sinä, monimutkaisina ja yhteen kietoutuvina. Aate- ja käsitehistoriassa 
toisin sanoen analysoidaan todellisuuden sosiaalista rakentumista sekä 
ihmisten vuorovaikutusta ympäröivän todellisuuden kanssa. 

Tuomas Laine-Frigren huomauttaa luvussaan, että etenkin lääketie- 
teen historioitsijoiden olisi syytä problematisoida käsitteitä, joilla tutkit- 
tavia ilmiöitä analysoidaan ja kehystetään.' Tässä luvussa analyyttisen 
suurennuslasin alla ovatkin lääketieteellis-yhteiskunnallinen diskurssi 
ja sen käsitteet 1920—1950-luvuilla. Tarkastelen, miten yhteiskunta- 
poliittisesti suuntautuneet sosiaali- ja terveysalan järjestöt Folkhälsan 
ja Väestöliitto käsittivät kansanterveyden ja mentaalihygienian. Kysyn 
esimerkiksi, mitä toimijat ovat tarkalleen ottaen tarkoittaneet ”kansan- 
terveydellä”, tai erikseen ”kansalla” tai ”terveydellä”. Mitä ”hygienia” 
tarkoittaa psykiatrian kontekstissa? Mihin ”mentaali” viittaa? Vertailen 
järjestöjen käsityksiä toisiinsa sekä tarkastelen käsitteiden kehitystä tut- 
kimusjakson aikana. Näiden kysymysten kautta myös nykypäivän luon- 
tevilta tuntuvat diskurssit ja käsitteet asettuvat uuteen valoon. 

Aate- ja käsitehistoriallisen suurennuslasin alla ovat siis tässä luvussa 
lääketieteelliset ja terveyspoliittiset käsitteet. Aate- ja käsitehistoriaa voi 
kuitenkin soveltaa kaiken inhimillisen toiminnan historiallistamiseen, 
ja lähestymistapa on näin ollen myös helposti yhdistettävissä muihin 
tutkimusteemoihin ja laadullisiin menetelmiin. Tämän luvun keskeise- 
nä tarkoituksena on esitellä, miten aate- ja käsitehistoriallisen tarkaste- 
lutavan avulla voi tarkastella terveyshistorian poliittisia ulottuvuuksia. 

Vaikka analyysin ytimessä on kaksi terveyshistoriallista käsitettä aat- 
teellisine konteksteineen, luvussa ei ole kyse pelkästään aate-, käsite- 
ja terveyshistoriasta. Sekä tutkimustehtävä itsessään että tutkittavien 
toimijoiden luonne sitovat luvun ja sen tapaustutkimukset myös muihin 
tutkimusteemoihin ja -perinteisiin, kuten hyvinvointivaltion historiaan, 
Suomen yhteiskunnan historiaan ja pohjoismaisten kansalaisyhteiskun- 
tien historiaan. Vuorovaikutus näiden aihepiirien kanssa on ollut ana- 
lyysin kannalta keskeistä; ilman niitä olisi ollut mahdotonta saavuttaa 
syvällistä ymmärrystä yhteiskuntapoliittisten järjestöjen terveyspoliitti- 


1 Ks. myös Laine-Frigren ym. 2018; Bergenheim ym. 2018. 

sista ideologioista ja niihin kytkeytyvistä käsitteistä. Alkuperäisissä ta- 
paustutkimuksissa, joihin luku perustuu, sovelsin myös muita teoreetti- 
sia käsitteitä ja (diskurssi)analyyttisia menetelmiä, kuten kehysana- 
lyysia.? Tässä luvussa tarkastelukulmana on kuitenkin nimenomaan 
aate- ja käsitehistoriallinen lähestymistapa ja sen soveltaminen terveys- 
historialliseen tutkimukseen. 

Esittelen luvussa myös käytettyä ja käytettävissä ollutta lähdemateriaa- 
lia, minkä yhteydessä käsittelen tarkasteltujen järjestöjen aineistoon liit- 
tyviä menetelmällisiä haasteita. Mitä jos tarkoituksena on tutkia keskeis- 
tä käsitettä, mutta tutkittava toimija ei käytäkään sitä ollenkaan? Mitä jos 
arkistoaineisto sisältää jotain aivan muuta kuin oli odotettavissa — tai 
ei mitään tutkimuksen kannalta käyttökelpoista? Mitä tämä tarkoittaa 
tutkimuskysymyksen asettamisen näkökulmasta? Luvun tarkoituksena 
on siis osaltaan myös valottaa, miten tutkimusta tehdään käytännössä. 
Tutkimusprosessi (etenkään aineistolähtöinen tutkimus) ei yleensä ete- 
ne suoraviivaisesti ja suunnitelman mukaan, mutta yllätykset, pulmat ja 
niiden ratkaiseminen eivät ole merkkejä epäonnistumisesta, vaan nor- 
maali ja tarpeellinenkin osa prosessia. 


Aate- ja käsitehistoria 


Käytän tässä luvussa aate- ja käsitehistoriaa yhtenä käsitteenä, vaikka aa- 
tehistoria ja käsitehistoria ovatkin omia tutkimusperinteitään, jotka edel- 
leen jakautuvat omiin koulukuntiinsa. En ole omassa lähestymistavas- 
sani kokenut mielekkääksi pitäytyä missään tietyssä tutkimustraditiossa 
ja sen vakiintuneissa menetelmissä, vaan itselleni kyse on ennemmin 
historiantutkimuksellisesta ajatusmallista, joka soveltuu myös tapaus- 
kohtaiseen systemaattisempaan analyysiin. Jätänkin näin ollen aate- ja 
käsitehistoriallisten tutkimusalojen, koulukuntien, tutkimusperinteiden 


2 Luku perustuu väitöstutkimukseni lukuihin ”Kuka kansa ja mikä terveys? Folkhälsanin ja Väestöliiton 
käsityksiä kansanterveydestä 1940-50-luvuilla” ja ” Lasten ja kansan hyväksi: Folkhälsanin mentaali- 
hygieeniset neuvolat 1930-50-luvuilla” (Bergenheim 2020b, 80-111, 112—141), joista olen julkaissut 
myös kansainväliselle yleisölle suunnattuja artikkeleita (Bergenheim 2018; Bergenheim 2020a). 

ja metodologisten ratkaisujen yksityiskohtaisemman erittelyn siinä pa- 
remmin ansioituneille kirjoittajille. 

Tässä alaluvussa esittelen sen sijaan seuraavaksi aate- ja käsitehisto- 
rian keskeisimpiä teoreettisia ja filosofisia lähtökohtia ja tavoitteita yllä 
esiteltyä tutkimustehtävää silmällä pitäen.t Aatehistoria pyrkii hahmot- 
tamaan historiallisten toimijoiden maailmankuvaa, ajattelutapaa ja kult- 
tuurista todellisuutta, mikä pitkälti on historiantutkimuksen tehtävä 
yleisemminkin. Se kysyy, minkälaiset arvot ja ideologiat, sosiaaliset tavat, 
rakenteet ja hierarkiat tai tiedot ja tieteelliset käytännöt olivat itsestään 
selviä lähtökohtia toimijoiden ajattelulle ja toiminnalle? Kulttuuriseen ja 
aatteelliseen todellisuuteen liittyy myös kielellinen ulottuvuus, jota tutki- 
taan niin aate- kuin käsitehistoriankin piirissä. Mistä aikalaisdiskurssi 
jostain aiheesta kumpusi, eli miksi tietty tapa puhua (ja ajatella) aiheesta 
oli vakiintunut ja hyväksyttävä? Minkälaisiin käsityksiin diskurssi ja sen 
käsitteet liittyivät? Käsitteitä ei toisin sanoen voi ymmärtää ilman aat- 
teellista kontekstia ja toisinpäin. 

Markku Hyrkkänen on luonnehtinut aatehistorian olevan käsittämi- 
sen käsittämistä: se on tutkimusala, joka pyrkii ymmärtämään, miten 
ihmiset ovat käsittäneet asioita. ”Asiat” viittaavat kaikkeen ja mihin ta- 
hansa, mikä voi olla käsittämisen (ymmärtämisen, ajattelun, merkityk- 
sellistämisen, kokemisen jne.) kohteena, eli inhimillisen elämän kaik- 
kiin ulottuvuuksiin ja konteksteihin. Jotta historiallista toimintaa voi- 
si ymmärtää, on välttämätöntä ymmärtää myös toiminnan sisältämää 
ajattelua. 

Jos tutkija ja tutkittava toimija puhuvat samaa kieltä äidinkielen ta- 
soisesti, tutkijan on huomattavasti helpompi tunnistaa erilaisia sävyjä, 
painotuksia ja viittauksia toimijoiden kielellisessä ilmaisussa, mikä 
tutkimusaiheesta riippuen voi olla ratkaisevan tärkeää. Yhteinen kieli 
on kuitenkin myös haaste. Se voi huomaamatta luoda vääristyneitä ole- 


3 Aatehistoriasta ks. esim. Myllykangas & Pietikäinen 2017, erityisesti luku Helo & Pietikäinen 2017; 
Hyrkkänen 2002; Norring 2022. Käsitehistoriasta ks. esim. Kurunmäki 2001; Kuukkanen 2017; 
Hyvärinen ym. 2003; Kärrylä 2022. Kielellisistä lähestymistavoista historiantutkimuksessa laajemmin 
ks. Valtonen & Ihalainen 2022. 

Ks. myös Bergenheim ym. 2018; Bergenheim 2020b, 1—44. 

5 Hyrkkänen 2002, 9-71. 

tuksia tutkijan ja tutkimuskohteen samankaltaisuudesta. Nykypäivän 
kielessä on myös niin kutsuttuja ”petollisia ystäviä”; samoja sanoja 
saattaa olla käytössä vuosikymmeniä tai vuosisatojakin, mutta niihin 
liitetyt käsitteelliset merkitykset ja kulttuuriset viittaukset muuttuvat. 
Ellei tutkija ole valppaana, hän asettaa tulkintansa alttiiksi tahattomille 
anakronismeille. 

Aate- ja käsitehistoria edellyttää kriittistä itsereflektointia, josta on 
hyötyä kaikessa historiantutkimuksessa. Se herkistää tutkijaa pohtimaan 
ja kyseenalaistamaan omaa kulttuuriaan, ajatteluaan ja kieltään — tun- 
nistamaan käsityksiä ja merkityksiä, jotka tuntuvat niin luonnollisilta 
ja itsestään selviltä, että ne voivat tiedostamatta vaikuttaa tulkintoihin 
menneestä. Samalla tutkija harjaantuu tunnistamaan historiallisten 
toimijoiden vastaavia luonnollistettuja normeja, joita on välttämätöntä 
ymmärtää tehdäkseen päteviä tulkintoja tutkimuskohteestaan. Normit 
ja niiden lähi-ilmiöt voivat myös olla hedelmällisiä tutkimuskohteita it- 
sessään. 

Käsitehistoriallista tutkimuskohdetta hahmotellessa on syytä huoma- 
ta ero sanan ja käsitteen välillä.$ Eron voi tiivistää tai yksinkertaistaa 
niin, että sana on kielellinen muoto, käsite puolestaan ajatus ja merkitys. 
Sanoilla ilmaistaan käsitteitä, eli sanoilla on välineellinen rooli. Sanat 
vain representoivat ajattelua, kun taas käsitteet ovat ajattelua. Ajattelu 
ei tässä yhteydessä viittaa pelkästään tiedolliseen jäsentämiseen, vaan 
hyrkkäsläisittäin käsittämiseen ja käsityksiin: koko inhimilliseen ajat- 
telu- ja uskomusjärjestelmään. Nimensä mukaisesti käsitehistoria on 
kiinnostunut käsitteistä, eli aatehistorian tavoin ajattelusta ja käsittämi- 
sestä. Ajatteluun itseensä tutkijalla ei kuitenkaan ole pääsyä, vaan sitä 
on mahdollista analysoida vain representaatioiden, kuten sanojen ja ku- 
vien, kautta. Käytännössä käsitehistorioitsija siis pyrkii ymmärtämään, 
minkälaista ajattelua sanat välittävät, eli hän historiallistaa sanojen ja 
niiden edustamien käsitteiden suhdetta. 

Havainnollistan edellisen kappaleen sisältöä esimerkkien avulla. Sana 
”käsi” representoi käden käsitettä, eli siihen liitettyjä käsityksiä ja mer- 
kityksiä. Kaikki äsken mieleen tulvahtaneet ajatukset (käteen tai käsiin 


6 Sanan/termin ja käsitteen suhteesta tarkemmin ks. Kuukkanen 2006. 


228 SOPHY BERGENHEIM 


https://doi.org/10.21435/ht.287 


liittyvät tiedot, tunteet, ilmaisut, mielleyhtymät...) ovat osa käden käsitet- 
tä. Se on niin laaja ja abstrakti, ettei pelkkä käsi-sana mitenkään tavoita 
tai välitä sitä kokonaisuudessaan. Sen täsmällisempään ilmaisemiseen 
tarvitaan lisää sanoja, kuten ”ortopedia” tai ”kädentaidot”, jotka puoles- 
taan saattavat representoida myös muita käsitteitä. Käsittää-verbikin 
on johdos käsi-sanasta, ja se on alun perin tarkoittanut konkreettisesti 
käsissä pitämistä ja käsiin saamista,” mikä on myös käsite-substantii- 
vin etymologinen tausta. Lähekkäisten sanojen ja käsitteiden muodos- 
tamien semanttisten kenttien avulla onkin usein mielekästä kartoittaa 
niiden taustalla olevaa laajempaa ajattelua. Semanttisten kenttien lisäksi 
myös sanan ja käsitteen muuttuvaan suhteeseen on tärkeää kiinnittää 
huomiota. ”Käsi” on vanha kantasuomen sana, mutta sanaan liitetty 
käsite ei suinkaan ole pysynyt samana vuosituhansien tai edes vuosi- 
satojen ajan. 1900-luvun alun käsityöläiselle käsi on tarkoittanut aivan 
eri asiaa kuin mitä käsi tarkoittaa 2020-luvun käsikirurgille — ne ovat 
toisin sanoen käsitteitä, eivät vain sanoja, minkä merkkinä toimii tässä 
kursivointi. 

Luvun empiirisissä osioissa käytän kursiivia vielä täsmällisempänä 
merkintätapana. Osoitan sen avulla tutkittavien toimijoiden käyttämiä 
historiallisia eli/tai empiirisiä käsitteitä, millä myös teen eron niiden 
ja tutkijan työkaluina toimivien analyyttisten käsitteiden välille. Tämä 
onkin toinen tärkeä jaottelu käsitteiden ja sanojen erottamisen lisäksi. 
Käsitehistoriassa tutkimuskohteena ovat empiiriset käsitteet, eli toi- 
mijoiden sanallistettu ajattelu historiallisessa kontekstissaan. Niitä ei 
määritellä etukäteen, kuten ei muitakaan tutkimuksen kohteena olevia 
ilmiöitä. Empiiristen käsitteiden määritelmät eivät toisin sanoen ole 
lähtökohta, vaan tutkimustulos. Analyyttisia käsitteitä sen sijaan voi ja 
on suotavaakin määritellä. Näiden käsitetyyppien jaottelua kuitenkin 
mutkistaa se, että sama sana voi olla kumpaakin: esimerkiksi ”terveys- 
politiikka” on paitsi historiallisille toimijoille keskeinen käsite, myös 
tutkijan analyyttinen käsite, jonka avulla selitetään toimijoiden peri- 
aatteellisia ja käytännöllisiä käsityksiä terveyspolitiikasta, kuten Minna 
Harjulan luku edellä osoittaa. 


7 Kamppi 2016. 

Erottelu on tärkeää myös Laine-Frigrenin esille nostaman kysymyk- 
sen, eli lääketieteen käsitteiden problematisoinnin, kannalta. Sen lisäksi, 
että lääketieteen historiassa esiintyy usein samoja termejä eri aikoina ja 
eri merkityksissä, lääketieteen terminologiaa omaksutaan usein sekä 
arkikieleen että yhteiskuntatieteisiin, mikä voi tehdä niiden erottelusta 
haastavaa. Esimerkiksi ”trauma” ja ”neuroosi” ovat termejä, joilla on 
sekä lääketieteellisiä merkityksiä (traumalla sekä fysiologinen että psyyk- 
kinen), yleiskielisiä merkityksiä että yhteiskuntatieteellisiä merkityksiä, 
jotka tietenkin muuttuvat paitsi ajan saatossa, myös käsitteen käyttäjän 
mukaan. 

Etenkin tällaisissa tapauksissa, joissa sama termi esiintyy samassa 
tekstissä useassa eri merkityksessä, tutkijan on tärkeää pitää lukija tilan- 
teen tasalla. Kirjoittajan on selvennettävä lukijalle, minkälaisena työkalu- 
na analyyttistä käsitettä käytetään, minkä lisäksi tekstistä täytyy käydä 
selvästi ilmi, missä roolissa käsitteet kulloinkin esiintyvät. 


Folkhälsan ja Väestöliitto 


Folkhälsan perustettiin vuonna 1921 suomenruotsalaisen väestön kan- 
santerveyttä vaalivaksi asiantuntija- ja kansalaisjärjestöksi. Järjestön 
toimijat olivat lääketieteen asiantuntijoita (lääkäreitä ja tutkijoita) ja ter- 
veyssisaria. Folkhälsan suoritti rotubiologista ja lääketieteellistä tutki- 
musta suomenruotsalaisesta väestöstä sekä tarjosi suomenruotsalaisille 
sosiaali- ja terveyspalveluja ja -valistusta. Järjestön keskeisenä tavoittee- 
na oli parantaa suomenruotsalaisen väestön ”elinvoimaa” ja ehkäistä 
sen fyysistä, sosiaalista ja moraalista degeneroitumista. Folkhälsanin 
huoneentaulu Vär Hustavla vuodelta 1921 julistikin mahtipontisesti: 
”Älköön maassamme esiintykö huonoja ruotsalaisia!” (Det fär ej finnas 
dåliga svenskar i detta land!)? 

Tämä tavoite kytkeytyi Suomen poliittiseen tilanteeseen — vasta vähän 
aikaa sitten itsenäistyneellä maalla oli huomattavia vaikeuksia vakiin- 


8 Federley 1946a. Vär Hustavla on julkaistu uudelleen esim. teoksessa Meinander 2016, 32. Rotu- 
hygieniasta suomenruotsalaisten toimijoiden keskuudessa (Florinin komitea, Folkhälsan, Harry 
Federley ja muut Folkhälsanin edustajat jne.) ks. esim. Dahlberg 2019; Hietala 2005; Mattila 1999. 

nuttaa yhteiskunnallinen ja poliittinen muotonsa. Verinen sisällissota 
oli jakanut maan kahtia, ja 1920—1930-luvuilla yhteiskuntarauhaa koet- 
telivat kiivaat kielikiistat sekä aitosuomalaisuuteen kytkeytyvä oikeis- 
toradikalismi. Ruotsinkielinen porvarillinen eliitti, jota Folkhälsanin- 
kin toimijat edustivat, pelkäsi suomenkielisen enemmistön poliittista 
ja kulttuurista sortoa. Pelkoon liittyi myös huoli ruotsinkielisten väes- 
töllisestä kehityksestä. Suomenruotsalaisia oli tuolloin noin 300 000 
eli noin 10 prosenttia väestöstä.? Suomenkielinen väestö oli kuitenkin 
kasvanut ruotsinkielistä väestöä nopeammin 1800-luvun lopusta saak- 
ka (1880-1910: suomenkielisten kasvu 46 prosenttia, ruotsinkielisten 
vastaavasti 15 prosenttia'*), mikä tarkoitti suomenruotsalaisten osuuden 
väestöstä kutistuvan. Laadun lisäksi myös väestön määrän nostaminen 
oli keskeinen tavoite — Folkhälsan pyrki voimallisesti vahvistamaan suo- 
menruotsalaisen väestön kokoonpanoa ja asemaa. 

Tavoite sai tuulta alleen myös luokkapohjaisista uhkakuvista, sillä 
ruotsinkielinen eliitti pelkäsi, että suomenkieliset sosialistit agitoisivat 
ruotsinkielistä työ- ja pienviljelijäväestöä luokkataisteluun. Uusien yh- 
teiskunnallisten levottomuuksien torjumiseksi eliitti piti tärkeänä, että 
työväestön ja pienviljelijöiden radikalisointi estettäisiin porvarillisten 
arvojen mukaisella valistuksella ja kontrollilla. Näissä olosuhteissa suo- 
menruotsalaisen väestön sosiaalisen ja perinnöllisen laadun vaaliminen 
näyttäytyi selviytymis- ja puolustusstrategiana. Folkhälsanille rotuhygie- 
nia ja kansanterveys olivat myös osa kansakunnan rakentamisprosessia, 
eli suomenruotsalaisen folkin konstruoimista." 

Väestöliitto perustettiin talvisodan jälkeen vuonna 1941 kattojärjes- 
töksi väestöpoliittisista kysymyksistä kiinnostuneille järjestöille. Myös 
sen keskeisenä tavoitteena oli kohottaa väestön määrää ja laatua. Kuten 
Folkhälsaninkin tapauksessa, tätä tavoitetta vauhditti ”altavastaajatrau- 
ma”. Väestön määrä oli herättänyt huolta jo 1930-luvulla, kun tuoreet 
ennusteet olivat povanneet Suomen väestönkasvun kääntyvän laskuun 
1970-luvulla. Talvi- ja jatkosota syvensivät väestöpoliittisen huolen alar- 


9 Finnas 2010. 

10 Mattila 1999, 56. 

11 Suomenruotsalaisten ja Ruotsalaisen Suomen (ruotsiksi Svenskfinland) identiteetin rakentamisen 
historiasta ks. Engman 2016; Meinander 2016. 

mistiseksi teesiksi, että Suomen väestö oli liian pieni suhteessa maan 
geopoliittiseen haavoittuvuuteen vihamielisen suurvallan naapurina.” 

Väestöliiton toiminnanjohtajat ja hallituksen jäsenet edustivat Folk- 
hälsania laajempaa asiantuntijakirjoa: lääketieteen asiantuntijoiden 
lisäksi liiton riveissä oli muun muassa juristeja sekä yhteiskunta- ja 
taloustieteilijöitä. Väestöliiton jäsenistö puolestaan koostui sosiaali- ja 
terveysalan järjestöistä sekä poliittisista järjestöistä, jotka edustivat sekä 
vasemmistoa että (nationalistista) oikeistoa. Virallisesti Väestöliitto ei 
ollut puoluepoliittisesti sitoutunut, mutta lukuisilla sen hallituksen jäse- 
nillä ja toiminnanjohtajilla oli suoria kytköksiä keskustaoikeistolaisiin 
puolueisiin (maalaisliittoon ja kokoomukseen) ja/tai kansallismielisiin 
organisaatioihin. Väestöliiton toimijat toisin sanoen edustivat ennen 
muuta porvarillisia tahoja, mikä näkyi liiton linjauksissa ja toiminnassa. 
Liitolla oli myös läheistä yhteistyötä viranomaisten kanssa, ja sen halli- 
tuksessa istui kaksi sosiaaliministeriön edustajaa. Vaikka Väestöliitto oli 
virallisesti kansalaisjärjestö, käytännössä sillä oli lähes puolivaltiollinen 
asema. 


Järjestöt ja aineistojen sillisalaatti 


Aineiston tyypistä riippumatta uusi lähdemateriaali yllättää aina jollain 
tavalla, minkä lisäksi aineistonkeruu voi sisältää odottamattomia kään- 
teitä. Tämä pätee luonnollisesti myös kansalaisjärjestöjen aineistoon. 
Ennen uppoutumista alkuperäisaineistoon on suositeltavaa tutustua tut- 
kimuksen aihepiiriin ja tutkittaviin toimijoihin tutkimuskirjallisuuden 
avulla, jotta hahmottaa lähdeaineiston kontekstin, henkilöiden väliset 
suhteet (esimerkiksi kytkökset muihin organisaatioihin) ja niin edel- 
leen. Koska kansalaisjärjestöt eivät ole esimerkiksi valtiollisia tai hal- 
linnollisia toimijoita (instituutioita tai organisaatioita, puolueita tms.) 
eivätkä niiden toimijat välttämättä ole silmäätekevimpiä yhteiskunnal- 
lisia hahmoja, tietoa voi joutua etsimään murusina sieltä täältä, myös 
tutkimuskirjallisuuden ulkopuolelta. Monilla järjestöillä on esimerkiksi 


12 Bergenheim 2020b, 46-79. 

jonkinlaisia omia historiateoksia, joista parhaimmillaan saa hyvän ku- 
van niiden toiminnasta ja kokoonpanosta. Joskus kuitenkaan ei kerta 
kaikkiaan löydy mitään, jolloin ei auta kuin katsoa, mitä järjestön oma 
aineisto paljastaa. 

Käytän mielelläni arkistoaineistoja, sillä uskon sisäiseen käyttöön 
tarkoitettujen pöytäkirjojen, muistioiden, luonnosten ja vastaavien ker- 
tovan järjestön ideologiasta ja tavoitteista enemmän kuin julkaistu ai- 
neisto. Tämä kuitenkin riippuu täysin siitä, mitä järjestö on päättänyt 
säilyttää arkistonaan. Koska järjestöjen arkistojen järjestämistä ei aiem- 
min ole säädellyt mikään laki tai suositus, arkistoissa on huomattavaa 
hajontaa niin muodossa kuin sisällössäkin. Jotkut järjestöt ovat luovutta- 
neet arkistonsa esimerkiksi Kansallisarkistoon, jolloin aineisto on aina- 
kin teoriassa järjestetty jotenkin. Logiikka arkiston järjestyksen takana 
kuitenkin vaihtelee. Jotkut ovat esimerkiksi säilyttäneet pöytäkirjat ja 
liitteet erikseen, kun taas toiset pitäneet ne yhdessä; jotkut ovat ryhmi- 
telleet kirjeenvaihdon temaattisesti tai kronologisesti, toiset eivät ole säi- 
lyttäneet kirjeenvaihtoa lainkaan. Joidenkin järjestöjen arkistoaineistoa 
säilytetään järjestön omissa tiloissa, eikä sitä välttämättä ole järjestetty 
mitenkään. Myös aineiston sisältö vaihtelee. Jotkut toimijat ovat laa- 
tineet seikkaperäisiä pöytäkirjoja toiminnastaan ja säästäneet liitteitä 
ja muuta aineistoa tunnollisesti, kun taas toisten pöytäkirjat saattavat 
olla lyhytsanaisia ja liitteistä on jäljellä enää viittauksia pöytäkirjoissa. 
Aineistoa on myös aikojen saatossa todennäköisesti päätynyt vääriin 
mappeihin, jolloin sitä ei löydy kuin sattumalta, tai se on kadonnut ko- 
konaan. 

Arkistoaineistojen sekalaisuus asettaa omia — mutta ei kuitenkaan 
ylitsepääsemättömiä — haasteitaan varsinkin vertailevalle tutkimukselle. 
Järjestöjä voi tietenkin tutkia myös julkaistun aineiston kautta. Monet 
järjestöt ovat julkaisseet toimintakertomusten ja -suunnitelmien lisäksi 
omia lehtiään, kirjojaan ja esitteitään, minkä lisäksi ne ovat esimerkiksi 
antaneet lehdille haastatteluja, ja niiden toimijat ovat saattaneet antaa 
lausuntoja valtionkomiteoille. 

Aineisto mitä suurimmalla todennäköisyydellä muovautuu pikkuhil- 
jaa, samoin kuin tutkijan käsitys siitä, mitä aineisto oikeastaan sisältää 
ja mihin kysymyksiin se pystyy vastaamaan. On eri asia kysyä esimer- 

kiksi ”mitä järjestö sanoi asiasta X?” kuin ”mitä järjestössä keskusteltiin 
asiasta X?” Jälkimmäiseen kysymykseen ei voi vastata pelkästään julkais- 
tun aineiston avulla, mutta ensimmäiseen kysymykseen vastaamiseen 
se soveltuu aivan hyvin. Aineisto, tutkimuskysymys ja lähestymistapa tai 
menetelmä ovatkin liikkeessä ja keskinäisessä vuorovaikutuksessa läpi 
tutkimuksen: aineiston pitää pystyä vastaamaan tutkimuskysymykseen 
sisällöllisesti, menetelmän puolestaan pitää olla oikea työkalu vastaami- 
seen. Näiden kolmen ulottuvuuden välisen tasapainon löytäminen ei 
välttämättä ole kovin helppoa, vaan vaatii jatkuvaa uudelleenarviointia ja 
hienosäätöä. Tutkimuskysymyksen, aineiston ja menetelmän harmonia 
onkin oikeastaan tutkimustulos itsessään. 


Kansanterveys historiallisena käsitteenä 


Kansanterveys-käsitteen etymologia ja semantiikka ovat käsitehistorial- 
lisesti hedelmällisiä: ne kannustavat suuntaamaan katsetta toimijoiden 
käsityksiin yhtäältä kansasta (folk), toisaalta terveydestä (hälsa) ja kolman- 
neksi näiden yhdistelmästä eli kansanterveydestä (folkhälsa). Ne herättä- 
vät pohtimaan, millä tavalla näiden käsitteiden merkitykset vaihtelevat 
suhteessa toisiinsa ja eri toimijoiden käsityksissä. Tässä luvussa vastaan 
siis seuraaviin kysymyksiin: Ketkä Folkhälsanin ja Väestöliiton näkö- 
kulmasta kuuluivat kansaan ja keitä siihen ei kuulunut — kuka otettiin 
mukaan ja kuka suljettiin ulos? Mikä määriteltiin terveeksi, tai vastaa- 
vasti epäterveeksi? Kuka tämän määritteli ja minkälaisin perustein? Mitä 
”kansanterveys” vuorostaan piti sisällään? 

Kuten aiemmin tässä luvussa mainitsin, käytän kursivoituja käsittei- 
tä niiden alkukielellä (folk/kansa, hälsa/terveys, folkhälsa/kansanterveys) 
silloin kun on kyse empiirisistä käsitteistä ja tutkittavien toimijoiden 
omista käsityksistä. Kun puolestani itse analysoin empiirisiä käsitteitä ja 
asetan ne laajempaan tai teoreettiseen asiayhteyteen, käytän analyyttisia 
käsitteitä sekä yleismerkityksen mukaisia sanoja ilman tekstimuotoilua 
(kansa, kansanterveys jne.). Suorissa lainauksissa olevat kursivoinnit 
ovat alkuperäisten korostusten mukaisia. 

Kansanterveys on limittynyt monien lääketieteen haarojen ja politii- 
kan alojen, kuten rotuhygienian (eli eugeniikan”) ja perinnöllisyystie- 
teen sekä väestöpolitiikan ja perhepolitiikan, kanssa. Tämä näkyy myös 
Folkhälsanin ja Väestöliiton käsityksissä ja kielessä. Väestöliitolle väestö- 
politiikka oli kaikenkattava teema ja tulkintakehys — myös kansanterveys 
oli siis liitolle ensisijaisesti väestöpoliittinen asia. Sen ydinteemana oli 
”väestökysymys”, problematisoimaton käsitys siitä, että Suomen väestö 
oli liian pieni ja että väestönkasvu oli pysähtymässä ja kääntymässä las- 
kuun. Talvisota oli liiton mukaan osoittanut, ettei pieni kansa pystyisi 
puolustautumaan Neuvostoliiton kaltaista vihamielistä suurvaltaa vas- 
taan, joten asia koski koko Suomea.” Kuten Väestöliitto ohjelmassaan 
kiteytti: ”Väestökysymys on Suomessa lyhyesti sanoen kysymys kansam- 
me olemassaolosta.” 

Väestöliiton ohjelman mukaan ongelma tuli ratkaista kohottamalla 
niin kansan määrää kuin laatuakin. Lisääntymistä ei ymmärretty yksi- 
lön valintana, vaan kansalaisvelvollisuutena. Väestöliitto peräänkuulutti 
myös yhteiskunnan vastuuta siinä, että tämän velvollisuuden suorittami- 
nen olisi mahdollisimman turvallista. Raskauteen, synnyttämiseen ja 
imeväis- ja lapsuusaikaan liittyvien terveysriskien vähentäminen oli 
yksi Väestöliiton keskeisimmistä kansanterveyteen liittyvistä määrällisis- 
tä tavoitteista. Näiden epäkohtien korjaamiseksi Väestöliitto ajoi muun 
muassa neuvolatoimintaa, synnytyssairaaloita ja -huoltoa, koululääkäri- 
laitosta, äitiys- ja lastenhuoltoa sekä äitiysvalistusta.'* 

Vuonna 1945 Väestöliitto perusti erillisen kansanterveystoimiston, 
jonka tuli kiinnittää huomiota Suomen kansan määrää ja laatua koske- 
viin kysymyksiin ”terveydenhoidolliselta, lääketieteelliseltä ja rotu- ja 
perinnöllisyysopilliselta kannalta”. Määrää koskevia aiheita olivat muun 
muassa äitiys- ja lastenhuoltoon liittyvät kysymykset, kuten raskaus ja 
synnytys sekä sukupuolitaudit ja niin kutsutut rikolliset keskenmenot 


13 Pohjoismaissa ja Saksassa puhuttiin rotuhygieniasta (rashygien, racehygiejne, Rassenhygiene jne.), kun 
taas muualla maailmassa, esimerkiksi Euroopan ja Amerikkojen englanninkielisissä ja romaanisten 
kielten maissa, puhuttiin yleisemmin eugeniikasta (eugenics, eugénisme, eugenesia jne.). 

14 Väestöliitto 1942. 

15 Väestöliitto 1942, 18. Alkuperäinen korostus. 

16 Väestöliitto 1942, 24-27; Väestöliiton hallitus ptk 4.1.1945, liite 1. Suomen neuvolatoiminnan kehityk- 
sestä tarkemmin ks. Laurent 2017. 


LÄÄKETIETEEN JA POLITIIKAN RAJAPINNASSA 235 


https://doi.org/10.21435/ht.287 


eli abortit.” Abortit olivat Väestöliitolle aivan erityinen kansanterveyteen 
liittyvä huolenaihe. Liiton mukaan käytäntö oli niin yleinen, että sillä 
oli kielteinen vaikutus väestönkasvuun. Väestöliiton mukaan useimmat 
rikolliset abortit olivat lisäksi vaarallisia toimenpiteitä, jotka aiheuttivat 
vakavia vaurioita ja vammoja, usein myös hedelmättömyyden. Väestö- 
liiton kehystyksessä abortit olivat toisin sanoen tuomittavia kahdesta 
keskeisestä syystä. Ensinnäkin ne olivat rikkomus lisääntymisen ja äitiy- 
den kansalaisvelvollisuutta vastaan. Toisekseen rikollisilla aborteilla, jot- 
ka tekivät naisen hedelmättömäksi, oli kielteinen kerrannaisvaikutus, 
sillä ne estivät myös tulevia sukupolvia syntymästä. 

Laatua koskevissa kysymyksissä pääpaino oli seikoissa, jotka ”vaikut- 
tavat koko kansan laatuun sukupolvesta toiseen”. Tällaisia seikkoja olivat 
esimerkiksi perinnölliset taudit, eritoten ”perinnölliset mielitaudit ja 
poikkeavat tilat”, vajaamielisyys, sterilointi ja kastrointi sekä ”rikollisuu- 
den syiden lääketieteellinen selvittäminen”. Väestöliiton perustamista 
osaltaan valmistellut Väestöpoliittisen Keskustoimikunnan kansanter- 
veydellinen jaosto oli jo alkuvuodesta 1941 asettunut pakollisen steri- 
loinnin kannalle. Näkemyksen mukaan steriloimalla henkilöitä, joilla 
oli rikollisia taipumuksia tai tauteja, ”jotka periytyessään jälkeläisiin 
tekevät nämä epäsosialisiksi [sic], huollettaviksi yksilöiksi”, pyritään ”pa- 
rantamaan rotua” ja ”yhteiskunnan kokoomusta”??* Tavoite toistettiin 
Väestöliiton ohjelmassa sekä toimintakertomuksissa ja -suunnitelmissa 
sterilointilainsäädännön uudistukseen saakka vuonna 1950." Väestö- 
liitto siis määritteli kansanterveyden varsin selväsanaisesti ja kehysti sen 
nimenomaan väestöpoliittisena kysymyksenä, ja järjestö teki jopa eron 
”yleisen kansanterveyden” ja väestöpoliittisesti tärkeiden kansantervey- 
dellisten toimenpiteiden välille.?? 

Folkhälsanin aineistoon siirtyessäni oletin löytäväni vastaavia määrit- 


telyjä ja kehystyksiä folkhälsasta. Yllätyksekseni ja järkytyksekseni 


17 Väestöliiton hallitus ptk 4.1.1945, liite 1. Abortti oli Suomessa rikos vuoteen 1950 asti (Laki raskauden 
keskeyttämisestä 82/1950). 

18 Esim. Väestöliitto 1942, 28. 

19 Väestöliiton hallitus ptk 4.1.1945, liite 1. 

20 Väestöpoliittinen Keskustoimikunta ptk 8.1.1941, liite C. 

21 Sterilisoimislaki 83/1950; Kastroimislaki 84/1950. 

22 Väestöliitto 1942, 28. 

”folkhälsa” kuitenkin esiintyi tuskin lainkaan Folkhälsanin 1940- ja 
1950-luvun pöytäkirjoissa ja toimintakertomuksissa. Ensimmäinen epä- 
toivoinen ajatukseni oli, että joudun keksimään kokonaan uuden tutki- 
musaiheen — miten voisin tutkia jotain, jota ei aineistossa ole? Pulma 
kuitenkin havainnollistaa sanan ja käsitteen eroa hyvin. Aineistossa ei 
loistanut poissaolollaan kansanterveyden käsite, vaan kansanterveyden 
sana — Folkhälsanilla aivan varmasti oli oma käsityksensä kansantervey- 
destä. Ongelmaksi muodostui täten se, miten pääsisin käsiksi käsittee- 
seen, jota ei ilmaista tai määritellä sanallisesti. Mitä käsitteestä kertoo, 
että sitä ei sanallisteta — minkälaisia tällaiset käsitteet voisivat olla? 
Vaikka Folkhälsan ei täsmällisesti käsitteellistänytkään näkemyksiään 
kansanterveydestä, kyseinen sana oli kuitenkin koko järjestön nimen 
perustana, joten sen merkitys ei selvästikään ollut mitenkään vähäpätöi- 
nen. Sanallistamattomat käsitykset voivatkin tosiasiassa olla käsitteitä, 
jotka ovat toimijoille niin itsestään selviä, ettei niitä ole tarpeen mää- 
ritellä tai edes ilmaista. Folkhälsa oli siis Folkhälsanille kaikenkattava 
avainkäsite ja lähtökohta. Järjestön nimessä ilmaistu avainkäsite itses- 
tään selvästi kehysti kaiken järjestön toiminnan folkhälsanin edistämi- 
senä. Folkhälsanin tapauksessa avainkäsitteen hegemoninen status ei 
siis ilmennyt käsitteen yleisyytenä järjestön omassa aineistossa (kuten 
Väestöliiton tapauksessa), vaan päinvastoin sen poissaolona. 
Täsmällisemmän kuvan muodostamisessa auttoi myös laajemmalle 
yleisölle suunnattu aineisto, kuten Folkhälsanin 25-vuotisjuhlajulkaisu? 
sekä ruotsinkielisen lehdistön järjestöstä kirjoittamat jutut. Julkaistus- 
sa aineistossa folkhälsa yhdistyy selväsanaisemmin suomenruotsalaisen 
folkin (johon viitattiin toisinaan myös väestönä, befolkning) fyysiseen ja 
henkiseen terveyteen sekä perinnöllisiin taipumuksiin — toisin sanoen 
rotuhygieniaan tai perinnöllisyyshygieniaan, arvshygien. Folkhälsanin 
tausta oli julkilausutusti rotuhygieniassa, ja erityisesti järjestön johto- 
hahmo, perinnöllisyystieteen professori Harry Federley, oli aktiivinen 
rotuhygienian puolestapuhuja. Tämä näkyi myös Folkhälsanin käsityk- 


23 Samfundet Folkhälsan 1946. 

24 Folkhälsania koskevia lehtijuttuja on mm. Brages Pressarkiv -sanomalehtiarkiston kansioissa 118A: 
Hälsovärd 1935—1942, 119A: Hälsovärd, allmänt, 1943-1948 ja 132A: Samfundet Folkhälsan 1955-65, 
Sinnessjukvard 1950-65 sekä topografisen kokoelman Hälsovärd-aiheisissa kansioissa. 

sissä ja muotoiluissa. Niissä rotuhygienia ja folkhälsa piirtyvät ensisijai- 
siksi ja yhteen kietoutuneiksi keinoiksi puolustaa ja turvata suomen- 
ruotsalaisten asemaa suomenkielisen enemmistön muodostamaa uhkaa 
vastaan. Federley tiivisti järjestön tavoitteet seuraavasti: 


[Federley] korosti, miten tärkeää on määrätietoisesti työskennellä 
rationaalisen terveydenhuollon eteen suomenruotsalaisen väestön 
keskuudessa. Rotuhygieeniset kysymykset ovat nousseet etualalle 
etenkin aikamme diktatuurivaltioissa, mutta myös maissa, joissa 
enemmistökansa on enemmän tai vähemmän valtaapitävä, joutu- 
vat vähemmistökansat hyökkäyksen kohteeksi. Vähemmistökansa, 
joka ymmärtää arvostaa rotuhygieniaa ja heimonsa fyysistä ja hen- 
kistä kehitystä, tulee kuitenkin ajan mittaan selviytymään taistelus- 
ta voittajana. Suomenruotsalaisella vähemmistöllä on kaikki syy 
vaalia kansanterveyttään [folkhälsa].? 


Myös folkhdlsassa oli siis kyse väestön laadusta ja määrästä. Positiivisen 
rotuhygienian periaatteiden mukaan Folkhälsan pyrki kannustamaan ter- 
veitä yksilöitä lisääntymään esimerkiksi äidinpalkinnon (moderpremiering, 
moderbeléning) kautta. Folkhälsan ja sen edeltäjä Florinin komitea jakoi- 
vat 1910—1930-lukujen aikana tunnustus- ja rahapalkintoja äideille, joil- 
la oli vähintään neljä ”henkisesti ja fyysisesti tervettä ja elinvoimaista” 
4-14-vuotiasta lasta (myöhemmin ikäraja nostettiin 17 vuoteen). Äidin 
ja hänen aviomiehensä tuli polveutua terveistä ja kunniallisista ruotsin- 
kielisistä suvuista.?* Hyviä ja toivottavia piirteitä vaalittiin myös muun 
muassa erilaisen terveydenhoidollisen ja lastenkasvatuksellisen valis- 
tuksen ja neuvonnan sekä lasten kesäsiirtoloiden ja harrastustoiminnan 


25 Alkuteksti: [H]an framhöll betydelsen av ett målmedvetet arbete för rationell hälsovård bland den 
svenska befolkningen i Finland. De rashygieniska spörsmälen ha trätt i förgrunden särskilt i vära 
dagars diktaturstater, men även i länder, där folkmajoriteten i större eller mindre grad är den bestäm- 
mande bli folkminoriteterna utsatta för angrepp. En folkminoritet, som förstär sätta värde pä rashygien 
och sin stams fysiska och andliga utveckling skall dock i längden gä segrande ur kampen. Den svenska 
minoriteten i Finland har all anledning att beakta sin folkhälsa. (Mänga barn ger duktigt släkte 1938. 
Lehtileike luettu alun perin Brages Pressarkiv -sanomalehtiarkistossa, kansio 12T: Nyland, Hälsovärd 
1911-54.) 

26 Federley 1946b. 

kautta. Järjestö ja sen toimijat myös kannattivat negatiivisia toimenpitei- 
tä, ennen muuta sterilisaatiota, joilla saataisiin kitkettyä väestön laatua 
heikentäviä piirteitä eli degeneraatiota. Federley johtikin 1920-luvulla 
sterilointikomiteaa, jonka mietinnön pohjalta säädettiin vuoden 1935 
sterilointilainsäädäntö.? 

Sekä Folkhälsan että Väestöliitto toisin sanoen kytkivät kansantervey- 
den rotu- ja perinnöllisyyskysymyksiin. Järjestöjen hierarkkiset kehys- 
tykset kuitenkin poikkesivat toisistaan. Folkhälsanille folkhälsa oli pää- 
käsite, kun taas Väestöliiton kehystyksessä kansanterveys oli alistettu 
väestöpolitiikalle (vaikka ne olivatkin yhteen kietoutuneita, eikä niiden 
välinen ero suinkaan aina ollut selvä). Siitä huolimatta järjestöillä oli 
samanlaiset ydinkäsitykset ja tavoitteet väestön määrän ja laadun korot- 
tamisesta. 


Kansanterveys analyyttisena käsitteenä 


Kansanterveyden käsitehistoriaa hahmotellessani haastavinta oli yhtäältä 
vakiintuneen ja vasta perustetun järjestön vertailu, toisaalta kirjavan tai 
muuttumattoman sanaston taakse kätkeytyvien käsitteiden ja semant- 
tisten kenttien hahmottaminen. Toimintaansa aloittavan organisaation 
on välttämätöntä määritellä tavoitteitaan, toimintaansa ja itseään — ja 
sitä kautta avainkäsitteitään — huomattavasti selväsanaisemmin kuin jo 
vakiintuneen organisaation. Ajan saatossa tapahtuvaa normatiivista ja 
käsitteellistä kehitystä sen sijaan ei useinkaan selväsanaisesti dokumen- 
toida, sillä muutos on aikalaistoimijoille itsestään selvää. Toimijoiden 
käyttämät sanat kuitenkin saattavat säilyä pitkälti muuttumattomina, 
kuten Folkhälsanin tapauksessa, joten kehityksen hahmottaminen syyl- 
listymättä anakronismeihin on mielenkiintoinen käsitehistoriallinen 
haaste. Oma haasteensa on myös löytää eroja ja yhtäläisyyksiä eri sanoja 
käyttävien järjestöjen käsitteistä. 

Aiemmasta tutkimuksesta kannattaa ottaa hyöty irti myös tieteellises- 
sä luovuudessa. Muista tutkimuksista voi ja kannattaa ammentaa ana- 


27 Sterilisoimislaki 227/1935; Sterilisoimisasetus 228/1935. 

lyyttista inspiraatiota ja ahaa-elämyksiä niiden ajatuksia vertailemalla, 
soveltamalla ja edelleen kehittelemällä. Siksi on tärkeää lukea tutkimus- 
kirjallisuutta ja myös palata jo luettuun kirjallisuuteen uusin silmin. 
Fi haittaa, jos joku onkin tutkinut lähes tai jopa täysin samaa aihetta 
— kahdesta samasta tutkimuksesta ei joka tapauksessa ole kyse. Tässä 
tilanteessa voi päinvastoin pohtia, miten oman ja toisen tutkimuksen 
tutkimusasetelmat, lähestymistavat, aineistot ja löydökset eroavat toisis- 
taan tai vastaavat toisiaan: mitä tästä voi päätellä ja mitä se merkitsee 
omalle tutkimukselle? 

Kansanterveyskäsitysten historiallistamisessa minulle oli suuresti 
hyötyä Markku Mattilan taulukosta, jossa hän on jakanut 1900-luvun 
alkuvuosikymmenten ”käytännön rotuhygienian” eri osa-alueisiin. Posi- 
tiivisen ja negatiivisen rotuhygienian lisäksi Mattila tyypittelee rotuhy- 
gienian antropologiseen, lääketieteelliseen ja väestöpoliittiseen rotuhy- 
gieniaan sekä erittelee muun muassa, mitä ”rodulla” on tarkoitettu.?8 
Analysoimalla omaa aineistoani Mattilan luokittelua vasten hahmot- 
telin esiin eroja ja yhtäläisyyksiä Folkhälsanin 1920—1930-luvun rotu- 
hygieenisten käsitysten ja molempien järjestöjen 1940—1950-lukujen 
kansanterveydellisten käsitysten välillä. Lopputuloksena oli Mattilan 
luokitteluun pohjautuva typologia 1940-1950-lukulaisesta ”käytännön 
kansanterveydestä”. 

Keskeisin havaintoni oli, että 1900-luvun alun rotuhygienian ja 
1940-1950-lukujen kansanterveyden lähtökohdissa, ihanteissa ja tavoit- 
teissa oli paljon yhteistä. ”Rotu” ja ”kansa”, ”hygienia” ja ”terveys” sekä 
”rotuhygienia” ja ”kansanterveys” olivat siis synonyymin kaltaisia sisar- 
käsitteitä. Sekä rotuhygienia että kansanterveys olivat normatiivisia kä- 
sityksiä, jotka voidaan erotella positiiviseen ja negatiiviseen muotoon. 
Positiivinen rotuhygienia/kansanterveys pyrki normalisoimaan ja edistä- 
mään tietynlaista lääketieteellistä, sosiaalista ja moraalista ihannetta 
kannustamalla ihanteen kriteerit täyttäviä ”kelvollisia” yksilöitä lisäänty- 
mään. Tämä johtaisi tavoiteltuun tilanteeseen, eli yhteisön määrälliseen 
ja laadulliseen paranemiseen. Negatiivinen rotuhygienia/kansanterveys 
vastaavasti pyrki ennaltaehkäisemään ja poistamaan ihanteen vastaisia 


28 Mattila 1999, 16. 

piirteitä yhteisöstä, mikä tapahtui estämällä tai hankaloittamalla ”kelvot- 
tomien” yksilöiden lisääntymistä. 

Niin Folkhälsanin kuin Väestöliitonkin kattavat ja monisävyiset kä- 
sitykset kansanterveydestä yhdistivät sosiaalisia, lääketieteellisiä ja po- 
liittisia ulottuvuuksia. Järjestöjen agenda perustui rotuhygieeniseen 
pronatalismiin eli syntyvyyttä kannustavaan ideologiaan, joka puoles- 
taan kytkeytyi nationalismiin. Keskeinen oletus oli, että riittävän suuri 
ja laadukas väestö takaisi elinvoimaisen kansan (suomenruotsalainen 
folk tai Suomen kansa, väestö tai kansakunta), joka myös olisi kykenevä 
puolustautumaan ulkoista uhkaa vastaan (suomenkielinen enemmistö 
tai Neuvostoliitto). Terveys ei siis liittynyt vain yksilön omaan terveyteen, 
vaan kyse oli koko väestön fyysisestä, henkisestä ja määrällisestä tervey- 
destä. 

Järjestöjen käsitykset kansanterveydestä selittyvät muutamilla kes- 
keisillä tekijöillä, jotka voi karkeasti jakaa sisäisiin ja ulkoisiin. Sisäisiä 
selittäviä tekijöitä tai ajattelutapoja olivat yhteisön ja yksilön suhde, de- 
generaatio- ja rotuoppi, luokka-ajattelu ja sukupuoli. Ulkoisia tai ulos- 
päin suuntautuneita ulottuvuuksia puolestaan olivat (vähemmistö)na- 
tionalismi ja geopolitiikka. 

Sekä Folkhälsanin että Väestöliiton käsitykset kansanterveydestä pe- 
rustuivat kollektivistiseen yhteiskuntanäkemykseen. Sen itsestään sel- 
vänä lähtökohtana oli yhteisön — esimerkiksi valtion, kansakunnan tai 
kansan -— etu. Kollektivistisessa kansanterveydessä terveys ymmärrettiin 
yksilön velvollisuutena yhteisöä kohtaan, ei nykyisen ajattelumallin mu- 
kaisesti yksilön oikeutena ja yhteisön (ennen muuta valtion) velvolli- 
suutena yksilöä kohtaan. Yhteisön edun nimissä oli myös perusteltua 
puuttua yksilöiden keholliseen ja sosiaaliseen toimintaan esimerkiksi 
velvoittamalla terveitä lisääntymään tai rajoittamalla sairaiden lisäänty- 
mista.?9 

Kollektivistinen yhteiskuntanäkemys ja ennaltaehkäisyä painottava 
hygienia-ajattelu selittävät osaltaan, miksi järjestöjen käsityksissä näkyi- 
vät myös degeneraatio- ja rotuopit, vaikka ne olivat 1940-1950-lukuun 
mennessä menettäneet tieteellistä selitysvoimaansa muun muassa pe- 


29 Bergenheim ym. 2018. 

rinnöllisyystieteen kehityksen myötä. Väestön fyysisen ja psyykkisen 
rappeutumisen sekä niihin kytkeytyvien sosiaalisten ongelmien ennalta- 
ehkäisy oli kuitenkin ollut keskeinen motivaattori niin hygienia-ajatte- 
luun pohjautuvassa kansanterveydessä kuin sosiaalihygieniassa, rotu- 
hygieniassa ja perhepolitiikassa, mikä näkyi myöhemmässäkin ajattelus- 
sa ja politiikassa. Petteri Pietikäisen mukaan perusajatus degeneraatiosta 
säilyi rotuhygieenisessä ajattelussa, mutta se yhdistettiin uudempiin 
käsityksiin perinnöllisyydestä, jotka puolestaan limittyivät modernisaa- 
tio- ja kansallisvaltiokehitysten kanssa. Työväenluokan nousu, kaupun- 
gistuminen ja paikoin myös maahanmuutto saivat ylemmät yhteiskun- 
taluokat huolestumaan sekä omasta asemastaan että väestön laadusta. 
Myös ensimmäinen maailmansota oli konkreettinen uhka kansakuntien 
väestölliselle kehitykselle. Nämä lähtökohdat kehystivät kansallisen po- 
pulaation fysiologisen, psyykkisen ja geneettisen terveyden sekä tiettyjen 
ihmisryhmien lisääntymisen kontrolloimisen nationalistiseksi ja kollek- 
tivistiseksi kysymykseksi. 

1940-1950-lukulainen kansanterveys kytkeytyi toisin sanoen vahvasti 
lisääntymiseen. Se oli näin ollen myös voimakkaasti sukupuolittunut: 
kansanterveydessä oli kyse naisten velvollisuudesta ylläpitää ja edistää 
kansan määrällistä ja laadullista terveyttä. Sukupuoli limittyi myös käsi- 
tykseen luokasta. Järjestöt pyrkivät esimerkiksi avioliittoneuvonnan ja 
asuntopolitiikan kautta normalisoimaan ja vahvistamaan porvarillisia 
sukupuoli- ja perhemalleja, ennen muuta ydinperhettä ja kotiäitiyttä. 
Muun muassa Ritva Nätkin, Kirsi Saarikangas ja Jaana Vuori ovat luon- 
nehtineet näitä käsityksiä suomalaisessa kontekstissa äitimyytiksi ja koti- 
kultiksi. Ne perustuivat maternalistiseen ideologiaan, joka samasti 
äitiyden ja naiseuden, kehysti synnyttämisen naisen kansalaisvelvolli- 
suudeksi sekä ylisti äitejä yhteiskunnan ja kansakunnan moraalisena 
selkärankana. Keskiluokkainen ja porvarillinen elämäntapa nähtiin hy- 
vänä ja terveenä elämänä paitsi yksilöille, myös ja varsinkin kansakun- 
nalle. Se mahdollisti naisten täysipainoisen omistautumisen äitiyden 


30 Pietikäinen 2007; ks. myös Bashford & Levine 2010; Thomson 1995; Ahlbeck 2018; Hobsbawm 1995. 

31 Nätkin 1997; Saarikangas 1993; Vuori 1999; ks. myös Helen 1997; Berg 2008. Maternalismista ana- 
lyyttisena käsitteenä kansainvälisessä kirjallisuudessa ks. Plant & van der Klein 2012; Koven & Michel 
1990. 

tehtävälle, mistä olisi tuloksena fyysisesti ja henkisesti terveitä uusia 
sukupolvia. 

Folkhälsanin ja Väestöliiton altavastaajatrauma kytki niiden pronata- 
listiset ja maternalistiset käsitykset kansanterveydestä geopoliittiseen 
ja nationalistiseen kehykseen. Folkhälsanissa pelättiin suomenkielisen 
enemmistön poliittista ja kulttuurista ylivoimaa, Väestöliitossa puoles- 
taan ”väestökysymys” liitettiin elimellisesti Neuvostoliiton uhkaan. Näin 
kansanterveys hahmottui elintärkeänä puolustusstrategiana, jolla pyrit- 
tiin varmistamaan yhteisön (suomenruotsalaisen kansan tai Suomen) 
selviäminen. 


Mentaalihygienia kansanterveyden kehyksessä 


Folkhälsan pyrki edistämään suomenruotsalaisen väestön terveyttä ja 
elinvoimaa laaja-alaisen kansanterveystyön kautta. Yksi järjestön monis- 
ta toimintamuodoista oli mentaalihygieeninen neuvonta, jonka Folk- 
hälsan ja Mannerheimin Lastensuojeluliitto käynnistivät Suomessa en- 
simmäisinä.? Folkhälsanin Turun paikallisyhdistys perusti vuonna 1931 
kaupunkiin ruotsinkielisen mentaalihygieenisen neuvolan (mentalhy- 
gienisk rädgivningsbyrä), jota kutsuttiin myös kasvatusneuvolaksi (rädgiv- 
ningshyrä i uppfostringsfragor). Neuvola lopetti toimintansa vuonna 1938, 
mutta mentaalihygieeninen toiminta käynnistyi vuonna 1939 uudelleen 
emojärjestön alla. 1950-luvulla Folkhälsan tarjosi kasvatusneuvontaa 
koko ruotsinkielisessä Suomessa, ja Folkhälsanin Helsingin-neuvolan 
lääkäri toimi kaupungin ruotsinkielisten koulujen koulupsykiatrina. 
Mutta mitä Folkhälsanin mentaalihygienia tarkoitti tai kattoi? Tätä 
käsitehistoriallista tutkimustehtävää voi kansanterveyden tavoin lähestyä 
analysoimalla yhdyssanaa ja sen eri osia: mentaali, hygienia ja mentaali- 
hygienia. Folkhälsanin tapauksessa on tärkeää hahmottaa, että järjestön 
kaikki toiminta palveli kansanterveyden ydintavoitteita, eli suomenruot- 
salaisen kansan laadullisen ja määrällisen terveyden parantamista ja 
degeneraation ennaltaehkäisyä. Tähän vihjaa myös mentaalihygienia- 


32 MLL:n toiminnasta ks. Kotioja 2019; Kotioja 2020. 

yhdyssanan osa ”hygienia”, jonka merkitys hahmottuu ”terveys”-sisar- 
käsitteen kautta: se viittasi fyysiseen, psyykkiseen, sosiaaliseen ja mo- 
raaliseen terveyteen. ”Mentaali” puolestaan vihjaa, että kyse on ennen 
muuta kolmesta viimeisestä. 

Folkhälsanin mentaalihygieenisen toiminnan keskeinen kansanter- 
veydellinen tehtävä oli kasvattaa lapsista terveitä aikuisia kansalaisia. 
Vaikka neuvoloiden asiakaskunta koostui lapsista ja nuorista, joista 
usein puhuttiin ongelmalapsina (problembarn), Folkhälsanin asiantun- 
tijat eivät nähneet käytöshäiriöiden ja muiden vaikeuksien johtuvan 
lapsista itsestään, vaan ongelmavanhemmista. Varsinkin työväenluok- 
kaisten vanhempien (eli äitien) nähtiin olevan huonoja kasvattajia: tie- 
tämättömiä, osaamattomia ja julmiakin. Lisäksi vanhempien heikot so- 
siaaliset ja moraaliset piirteet olivat vaarassa periytyä kasvatuksen kautta 
lapsille, minkä lisäksi piirteet kuten debiliteetti eli tylsämielisyys? kuor- 
mittivat lasten biologista perimää. Folkhälsanin näkökulmasta senhetki- 
set aikuiset sukupolvet (eli vanhemmat) olivat kansanterveyden kannalta 
jo menetettyjä tapauksia: heidän biologisiin ja sosiaalisiin piirteisiinsä 
ei voinut enää vaikuttaa. Lapset sen sijaan olivat vielä sosiaalisesti ja 
moraalisesti muovattavissa. 

Karen Smith on luonnehtinut lasten muovattavuutta keinona mani- 
puloida tulevaisuutta ja huomauttanut, että potentiaali tähän kasvoi en- 
tuudestaan modernisoituvissa yhteiskunnissa.3t Muovattavuuden poten- 
tiaalissa kuitenkin piili myös uhka. Huonot vanhemmat kasvattaisivat 
sopeutumattomia lapsia, joista kasvaisi esimerkiksi rikollisia, päihde- 
ongelmaisia tai yliseksuaalisia aikuisia — eli huonoja kansalaisia, jotka 
heikentäisivät kansan laatua. Folkhälsanin mentaalihygieenisen toimin- 
nan tavoitteena oli suojella lapsia kaltoinkohtelulta ja ongelmavanhem- 
milta sekä näiden tekijöiden petaamalta huonolta tulevaisuudelta. 

Katariina Parhi on tutkinut Pitkäniemen sairaalassa 1920-1950- 
luvuilla hoidettuja psykopatiadiagnoosin saaneita lapsia. Parhin mukaan 
psykiatrit paikansivat lasten ongelmat biologisiin perinnöllisyystekijöi- 
hin, eli lapsen synnynnäisen psyyken patologisiin piirteisiin. Lääkärit 


33 Alyllinen jälkeenjääneisyys; älykkyysosamäärä n. 50-70. 
34 Smith 2011. 

eivät sen sijaan katsoneet ympäristötekijöiden, kuten perheen sosioeko- 
nomisen taustan ja elinolojen, olevan varsinaisia syitä ongelmien taus- 
talla vaan ainoastaan synnynnäisten piirteiden voimistajia. 1950-lukuun 
mennessä Pitkäniemen psykiatrit kuitenkin alkoivat painottaa myös 
ympäristötekijöitä. Parhi huomauttaa, että tämä saattoi toisaalta myös 
vahvistaa oletusta synnynnäisestä patologiasta: jos häiriökäyttäytyminen 
ei korjaantunut ympäristönvaihdoksella, oli selvää, että ongelma oli lap- 
sessa itsessään 

Folkhälsanin mentaalihygieenikoilla oli toisenlainen käsitys neuvonta- 
toimistoissa hoidettujen lasten ongelmien syistä. Huonojen vanhempien 
biologisen, sosiaalisen ja moraalisen perimän, johon lukeutui luokka- 
taustan lisäksi myös kaksikielisyys", katsottiin aiheuttavan tai vähintään 
altistavan sekä synnynnäiselle ja pysyvälle epänormaaliudelle (tylsämie- 
lisyydelle) että väliaikaisille häiriöille (neuroottisuus ja huono käytös), 
mitä vanhempien tarjoamat kasvuolosuhteet pahensivat. Vanhempien 
haitallisen vaikutuksen minimointi oli näin ollen avainasemassa, jotta 
lapsella olisi mahdollisuus kehittyä mahdollisimman normaaliksi aikui- 
seksi. Perinnöllisyyttä tai degeneraatiota ei Folkhälsanissa toisin sanoen 
käsitetty puhtaasti biologisina ilmiöinä, vaan käsityksiä voisi ennemmin 
luonnehtia lamarckilaisen ajattelun uudelleentulkinnaksi, joka painotti 
ennaltaehkäisyn tärkeyttä ja mahdollisuuksia. Folkhälsanin mentaali- 
hygieenisten neuvoloiden viitekehyksenä ei ollutkaan lääketieteellinen 
diskurssi ja jo sairastuneet potilaat sairaalaympäristössä, vaan hygienia- 
ajatteluun pohjaava, yhteiskuntapoliittinen kansanterveys. 

Lapsuusajan merkitys ja normaaliuden edistäminen kasvatukselli- 
sena tehtävänä kytkeytyivät osaltaan kansanvalistuksen ja -sivistyksen 
perinteeseen. Se oli 1800-luvun aikana muuttunut rahvaan sivistämis- 
tehtävästä urbaanin teollisuustyöväestön valistusprojektiksi, jonka mer- 
kitys korostui sisällissodan myötä. Valkoisten näkökulmasta sisällissota 
oli osoittanut, miten tuhoisa yhteiskunnallinen vaikutus huonoilla (so. 
punaisilla) äideillä ja heidän antamallaan kasvatuksella oli. Aikuisen 
sukupolven katsottiin jo olevan aatteellisesti turmeltunut, vastaavasti 


35 Parhi 2019. 
36 Spoof 1946. 

kuin huonojen vanhempien nähtiin olevan avun ulottumattomissa so- 
siaalis-moraalisen perimänsä vuoksi — osin nämä kategoriat menivät 
myös päällekkäin. Tätä taustaa vasten pidettiin yhteiskuntarauhan ja 
kansakunnan tulevaisuuden nimissä olennaisen tärkeänä vaalia nuoren 
polven tervettä kehitystä, niin fysiologisesti ja psyykkisesti kuin sosio- 
kulttuurisestikin 37 

Työväestön valistus- ja sivistysprojekti perustui porvarillis-kristilliseen 
ja isänmaallis-militaristiseen arvomaailmaan, talonpoikaisihanteeseen 
sekä dikotomiseen sukupuolijärjestelmään. Sen tehtävänä oli rahvaan ja 
työväestön kulttuurinen ja institutionaalinen sitouttaminen yhteiskun- 
taan kasvattamalla heitä oikeanlaiseen, sukupuolittuneeseen kansalai- 
suuteen, siveyteen ja itsekontrolliin. Tätä sivistyneen ja modernin kan- 
salaisen normia edistettiin — tai ainakin pyrittiin edistämään - erilaisissa 
yhteiskunnallisissa instituutioissa, kuten lakisääteisessä oppivelvolli- 
suusopetuksessa, suojeluskunnissa ja puolustusvoimissa, järjestöjen 
ja muiden vapaaehtoisten toimijoiden järjestämässä harrastus- ja kesä- 
siirtolatoiminnassa sekä sosiaali- ja terveysvalistuksessa, setlementti- 
liikkeessä ja paternalistisessa työväenhuollossa.$ 

Kasvatusneuvonnan lisäksi Folkhälsan toteutti mentaalihygienian 
kansanvalistuksellista tehtävää avioliittoneuvonnan kautta. Folkhälsan ja 
kaksi muuta ruotsinkielistä järjestöä perustivat vuonna 1950 siihen eri- 
koistuneen toimiston. Toimisto tarjosi ruotsinkielisille aviopareille tera- 
piaa ja psykologista neuvontaa, terveys- ja perinnöllisyysneuvontaa sekä 
juridista ja taloudellista neuvontaa.3? Se myös järjesti nuorille aviopareil- 
le tunnesuhdetta ja kumppanuutta syventäviä ”avioliittokouluja”, joissa 
luentojen aiheina olivat muun muassa ”onnellisuus ja vastuu avioliitos- 
sa”, ”avioelämä lääketieteellisestä näkökulmasta” sekä lastenkasvatus.*° 
Folkhälsanin näkökulmasta avioliitto ja lapset kuuluivat luonnollisesti 


37 Kansalaissivistyksen ja kansanvalistuksen historiasta ks. esim. Koski 2011; Tähtinen 2011. Punaisista 
naisista ks. Lintunen 2017; Lintunen 2007; Kaarninen 2008; Kaarninen 1990. Sukupuolittuneista ihan- 
teista ja uhkakuvista ks. esim. Blom 2000; Kotioja 2014; Ahlbäck 2014; Nevala 2003; Kaarninen 2003. 

38 Ks. esim. (temaattisessa järjestyksessä) Tuomaala 2004; Tähtinen 2011; Arola 2003; Nevala-Nurmi 
2012; Ahlbäck 2014; Bergenheim 2020b; Dahlberg 2019; Kotioja 2020; Korppi-Tommola 1990; 
Jalovaara 2019; Maaperä 2020; Enbom & Fellman 2019; Kettunen 2018. 

39 Samfundet Folkhälsan 1951, 19-20. 

40 Samfundet Folkhälsan 1953. 

yhteen, joten avioliitto- ja kasvatusneuvonta olivat toisiinsa laheisesti 
liittyviä kansanterveystyön muotoja. 

Terveyteen ja perinnöllisyyteen liittyvä avioliittoneuvonta oli perhe- 
suunnittelu- ja ehkäisyneuvontaa. Perinnöllisten sairauksien ja muiden 
huonojen piirteiden ei tietenkään haluttu siirtyvän jälkikasvulle, jolloin 
lisääntymisestä suositeltiin pidättäytyvän kokonaan. Raskaaksi tulemi- 
sen kontrolloinnin nähtiin kuitenkin myös edistävän perimältään ter- 
veiden parien avio-onnea, sillä raskauden pelko aiheutti seksuaalista 
vastahakoisuutta ja loi kielteisiä mielleyhtymiä perhe-elämästä, mikä 
johtaisi onnettomaan ja lapsettomaan avioliittoon. Puolisoiden välinen 
avio-onni sen sijaan johtaisi luonnostaan perheenlisäykseen.* 

Folkhälsan näkikin avioliittoneuvonnalla ja perhesuunnittelulla olevan 
tärkeä tehtävä ruotsinkielisen väestön mentaalihygienian vaalimisessa: 


Ruotsinkielisen avioliittoneuvonnan sosiaalinen tehtävä on il- 
meinen. Ehkäisyllä on monesti tärkeä sosiaalinen ja mentaali- 
hygieeninen merkitys. Intiimejä yksityisiä ongelmia [...] voidaan 
neuvontatoimistossa valottaa gynekologisesta, sosiaalisesta ja men- 
taalihygieenisestä näkökulmasta. 


Avioliittoneuvonnan mentaalihygieeninen rooli toisin sanoen kytkeytyi 
avio-onnen, lastenkasvatuksen ja perinnöllisyyden kontrolloinnin kautta 
kansan biologiseen, sosiaaliseen ja moraaliseen laatuun. Avioliittoneu- 
vonta kasvatti aviopareja ”realistiseen” ja porvarilliseen avio-onneen sekä 
tulevia vanhempia vanhemmuuteen ja perheonneen. Onnellisten ja las- 
tenkasvatuksellisesti valistuneiden vanhempien uskottiin saavan paljon 
jälkikasvua, josta he kasvattaisivat sopeutuvaisia ja tasapainoisia lapsia 
— eli hyviä kansalaisia. Avioliittoneuvonta ja sen mentaalihygieeninen 
tehtävä toisin sanoen palveli Folkhälsanin näkemyksiä pronatalistisesta 
ja positiivisesta kansanterveydestä. 


41 Ks. myös Helen 1997, 237—238, 250. 

42 Alkuteksti: Svenska äktenskapsrädgivningens sociala uppgift är uppenbar. Födelsekontrollen har 
i manga fall en viktig social och mentalhygienisk betydelse. Problem av intim personlig art [...] kan 
inom byrän bli belysta fran gynekologisk, social och mentalhygienisk synpunkt. Samfundet Folkhälsan 
1952, 26. 

Sosiaalisesti (uudelleen) rakentuva terveys ja normaalius 


Julia Dahlbergin mukaan Florinin komitean ja Folkhälsanin piirissä 
terveys käsitettiin 1900-luvun alkuvuosikymmeninä lääketieteellisen 
ajattelutavan mukaisesti sairauden ja puutoksen poissaolona ja ennalta- 
ehkäisynä. Tämä luonnehdinta sopii myös Folkhälsanissa ja Väestö- 
liitossa 1940—1950-luvuilla vallinneisiin käsityksiin. Lääketieteellisessä 
viitekehyksessä terveys ja normaalius ovat synonyymeja, jotka molem- 
mat tarkoittavat fysiologista ja psyykkistä ihannetilaa. Kummankaan 
järjestön käyttämät käsitteet, kuten terveys tai perimä, eivät kuitenkaan 
vastanneet lääketieteellisiä, biologiaan viittaavia määritelmiä, sillä kan- 
santerveyskäsityksissä oli kyse myös sosiaalisesta ja moraalisesta tervey- 
destä. Folkhälsanin ja Väestöliiton käsitteet ja kohdeyleisö kytkeytyivät 
laajempaan yhteiskuntapoliittiseen diskurssiin ja hygienia-ajattelun pe- 
rinteeseen; terveys ja normaalius viittasivat siis laajemmin yhteiskun- 
nan ja yhteisön ihanteelliseen tilaan.14 

Folkhälsanin ja Väestöliiton poliittiset taustat ja luokka-ajattelu hei- 
jastuivat sekä siihen, minkälaista ihannekansalaista järjestöt konstruoi- 
vat kannanottojensa ja toimintansa kautta, että vastavuoroisesti siihen, 
minkälainen kuva piirtyi ei-toivotuista ominaisuuksista ihanteen peili- 
kuvana. Ihanteellisia — eli normaaleja — piirteitä olivat ydinperheen ja 
kotiäitiyden lisäksi luterilaisuus, raittius ja maalaiselämä. Folkhälsanin 
kriteeristöön kuului tietenkin olennaisesti myös suomenruotsalaisuus. 
Väestöliitto ei ottanut julkilausutusti kantaa vähemmistö- tai kielikysy- 
myksiin, mutta sen käsitykset ihannekansalaisen piirteistä kuitenkin 
määrittelivät samalla myös ei-toivottuja piirteitä. Esittämällä porvarilli- 
sen perhemallin sekä paikkaan sidotun maaseutuelämän ihanteellisina 
normeina Väestöliitto sanattomasti rajasi esimerkiksi saamelaisten ja 
romanien kaltaiset vähemmistöt ulos normin piiristä. 

Normi ei kuitenkaan ollut pelkästään ulos sulkeva, vaan ihanne 
saattoi tarjota myös ”sisääntuloväylän”: kriteeristöön sopeutumalla oli 


43 Dahlberg 2019. 
44 Normaaliuden määritelmistä tieteenfilosofian näkökulmasta tarkemmin ks. Hacking 1990. 
45 Vastaavan hahmottelun on esittänyt Nätkin 2003. 

ainakin teoriassa mahdollista siirtyä yhteisön ulkopuolelta vähintään 
yhteisön pariin, jos ei varsinaisesti sen täysivaltaiseksi jäseneksi. Nor- 
mia saattoi lähestyä esimerkiksi omaksumalla porvarillisia arvoja ja 
keskiluokkaisen elämäntavan ottaen näin etäisyyttä esimerkiksi työ- 
väenkulttuuriin. Steriloitavaksi suostuminenkin oli eräänlaista normiin 
sopeutumista, sillä näin yksilö ei siirtäisi normin vastaisia sosiaalisia 
ja moraalisia piirteitään jälkikasvulleen. Kansan laadun varmistamisen 
lisäksi määrätietoisen kansanterveystyön siis ajateltiin voivan ennalta- 
ehkäistä yhteisöstä ulos jäämistä jopa hyvin perustavanlaatuisella tasolla: 
estämällä sosiaaliseen ja terveydelliseen kurjuuteen tuomittuja sukupol- 
via syntymästä kokonaan. 

1900-luvun alkuvuosikymmeninä olikin tyypillistä, että ennaltaeh- 
käisevää kansanterveystyötä tehtiin laajemmin kansanvalistuksen so- 
siokulttuurisessa viitekehyksessä.1* Ylhäältä lähtevä ja alempiin yhteis- 
kuntaluokkiin kohdistuva terveys- ja hygieniakasvatus sekä sosiaali- ja 
nuorisohuolto ja -kasvatus olivat etenkin Folkhälsanin ruohonjuuri- 
toiminnassa vahvasti limittyneitä kenttiä, jotka samalla palvelivat por- 
varillisia (vähemmistö)nationalistisia päämääriä. Eeva Kotioja luonneh- 
tii samansuuntaisesti myös Mannerheimin Lastensuojeluliittoa, joka 
Folkhälsanin tapaan toimi aktiivisesti lasten ja lapsiperheiden fyysisen, 
psyykkisen ja sosiaalisen hyvinvoinnin hyväksi. 

Kollektivistisessa ja hygienia-ajatteluun pohjautuvassa kansanter- 
veydessä oli pohjimmiltaan kyse yksilöiden ja ihmisryhmien muovaa- 
misesta normaaliksi. Petteri Pietikäinen puhuu neuroosin historiaa luo- 
taavassa artikkelissaan ”normalisoinnista” tämän ajatuksen mukaisesti, 
eli sopeutumiskyvyltään puutteellisten yksilöiden kuntouttamisesta so- 
peutumiskykyisiksi ja itsekontrolliin kykeneviksi yhteiskunnan jäsenik- 
si. Kollektivistinen käsitys yhteiskunnan ja yksilön suhteesta legitimoi 
tarvittaessa myös yksilöihin kohdistuvan suoran sosiaalisen ja biologi- 
sen kontrollin. Tämä voi kuulostaa omituiselta ja jopa pöyristyttävältä 
nykypäivän länsimaisen ihmisen näkökulmasta, sillä individualismi 


46 Harjula 2007. 

47 Kotioja 2019. 

48 Pietikäinen 2017. Vastaavasta lähestymistavasta angloamerikkalaisessa kriminaalipolitiikassa ks. 
Garland 2001. 

ja yksilön oikeudet ovat meille itsestään selvä lähtökohta inhimillisen 
ja yhteiskunnallisen toiminnan tarkasteluun. Tosiasiassa tämä on kui- 
tenkin varsin uusi tapa hahmottaa yksilön ja yhteisön välistä suhdetta. 
Aiemmin kollektivismi oli yhtä luonteva lähtökohta — normaali perus- 
oletus. 

Minna Harjulan luvussaan käyttämää lähestymistapaa soveltaen voisi 
puhua ”eletystä normaaliudesta”, jossa kulloinenkin normaalius on kol- 
lektiivisesti sisäistetty itsestäänselvyydeksi. Oman aikamme ja kulttuu- 
rimme lähtökohdat ovat meille kokemuksellinen tosiasia, jota emme 
yleensä tule edes ajatelleeksi aikaan ja paikkaan sidottuna sosiaalisena 
konstruktiona. Vastaavasti historialliset toimijat ovat mieltäneet omat 
lähtökohtansa itsestään selvänä todellisuutena, jonka sanallistaminen 
tai käsitteellistäminen tuntuu mielettömältä. 

Oman haasteensa erilaisten kulttuuristen lähtökohtien tunnistami- 
seen tuovat vakiintuneet tavat periodisoida ja käsitteellistää mennyttä. 
Viime vuosina on käyty kriittistä historiateoreettista keskustelua mo- 
dernisaatioteorioiden ongelmallisista käsitteistä ja käsityksistä, kuten il- 
miöiden jaksottamisesta auttamattoman anakronistisesti ”esimoderniin” 
ja ”moderniin”. Myös näennäisen ajaton dikotomia modernisaation ja 
edistyksen sekä perinteisyyden, takapajuisuuden ja alkukantaisuuden 
välillä on kirvoittanut vaatimuksia historiallisten variaatioiden tunnusta- 
misesta.49 Toinen vakiintunut ja luontevan tuntuinen jaksottaja on toi- 
nen maailmansota, mikä näkyy ilmauksissa kuten ”sodanjälkeinen” tai 
”sotienvälinen”, jotka kuitenkin ovat samalla tavalla ongelmallisia kuin 
”esimoderni”. Toisen maailmansodan shokeeraavien tapahtumien myös 
helposti oletetaan herättäneen ihmisiä välittömästi muuttamaan ajatte- 
lutapojaan ja käytäntöjään. 

Käytännössä hegemoniset ajattelutavat kuitenkin muuttuvat hitaasti. 
Ennen kuin uudet peruskäsitykset vakiintuvat eletyksi normaaliksi, uu- 
det ja vanhat ajattelutavat ja käytännöt kerrostuvat ja limittyvät sisäisesti 
ristiriitaiseksikin kokonaisuudeksi.’ Minna Harjula havainnollistaa 
luvussaan tätä ilmiötä terveyspolitiikan osalta. Keir Waddington puo- 


49 Gluck 2011; Kettunen 2019. 
50 Bergenheim ym. 2018. 

lestaan erittelee tuoreessa puheenvuorossaan modernisaation suurten 
kertomusten ja dikotomioiden roolia lääketieteen historian tutkimukses- 
sa sekä pohtii vaihtoehtoisia lähestymistapoja. Hän nostaa esille Carol 
Gluckin käsitteen sekoittuneista tai yhteen sulautuneista modernisaa- 
tioista (blended modernities), joka perustuu ajatukseen eräänlaisesta ai- 
kaan ja paikkaan sidotusta kerrostuneisuudesta, sekä lääketieteen so- 
siaalihistorian tarkastelemisen arjen historiana esimerkiksi Michel de 
Certeaun teorioiden pohjalta.’ 

Koherentit kategoriat ja selvärajaiset ajanjaksot eivät siis vastaa lääke- 
tieteen tai terveyspolitiikan elettyä normaalia, arkea tai todellisuutta (mi- 
ten asian haluaakaan käsitteellistää). Toinen maailmansota ei merkinnyt 
yhtäkkistä muutosta Folkhälsanin, Väestöliiton tai Suomenkaan kan- 
santerveysdiskurssissa ja -politiikassa. Yleisessä diskurssissa kylläkin 
tapahtui terminologinen siirtymä rotuhygieniasta muun muassa kan- 
santerveyteen ja väestöpolitiikkaan, kuten Minna Harjula on osoittanut, 
mutta sanaston muutos ei merkinnyt, että käsitteet tai käytännöt olisi- 
vat mullistuneet kertaheitolla.’ Esimerkiksi vuonna 1950 uudistettu ja 
tiukennettu sterilisaatiolainsäädäntö sekä samassa yhteydessä säädetty 
aborttilaki käytännössä sallivat vapaaehtoisen ja pakollisen steriloinnin 
ja abortin rotuhygieenisin perustein. Rotuhygieenisten sterilointien 
ja aborttien huippukausi ajoittuikin 1950- ja 1960-luvuille.59 Kansan- 
terveyden käsitehistoriaa käsittelevässä antologiassa luonnehdimme 
1940-1970-lukuja siirtymäkautena kollektivismista individualismiin, 
jonka aikana molemmat lähtökohdat olivat vallitsevia normaaleja.54 


Lopuksi: Limittyvät ja sotkuiset käsitteet 


Kaikessa historiallisessa analyysissa on tärkeää tunnistaa ja tunnustaa il- 
miöiden nyanssit, moniaikaisuus ja päällekkäisyys. Historioitsijan täytyy 


51 Waddington 2021. 

52 Harjula 2007, 54-56; Harjula 2018. 

53 Mattila 1999, 337. 

54 Bergenheim ym. 2018. Historiateoreettisesta keskustelusta ajan kerrostuneisuudesta ja periodisoinnin 
ongelmallisuudesta ks. Koselleck 2018; Jordheim 2012. 

toisin sanoen sietää inhimillisen toiminnan epämääräisyyttä, joka vaatii 
parikseen epätäydellisiä narratiiveja eikä istu siisteihin lokeroihin tai 
vastaa selvärajaisia dikotomioita. Usein on hedelmällisempää tarkastella 
eri ulottuvuuksien ja tekijöiden vuorovaikutusta ja suhteita, varsinkin 
jos ne ovat näennäisesti ristiriitaisia, epäjohdonmukaisia tai toisensa 
poissulkevia. Tässä luvussa olen nostanut esille esimerkiksi auttami- 
sen ja kontrolloinnin mutkikkaan suhteen. Folkhälsanin ja Väestöliiton 
kansanterveyskäsityksissä oli olennaisesti kyse yhteisön sosiaalisesta ja 
biologisesta kontrolloinnista ja ohjailusta, mutta olisi aivan liian yksi- 
oikoista luonnehtia järjestöjen toimintaa ja tavoitteita auktoritatiiviseksi 
hallinnaksi. Niissä oli nimittäin samalla myös kyse halusta auttaa hei- 
kossa asemassa olevia yksilöitä ja ihmisryhmiä puuttumalla hyvinkin 
konkreettisiin sosiaalisiin ja kansanterveydellisiin ongelmiin, kuten äi- 
tiys- ja lapsikuolleisuuteen.55 

Luvun keskeinen havainto on myös porvarillisten toimijoiden moni- 
syinen suhde reformismiin ja konservatismiin — porvarillisuus tai oi- 
keistolaisuus ei toisin sanoen automaattisesti tai yksinomaisesti ollut 
synonyymi vanhoillisuuden kanssa. Konservatiivisen aatemaailman ja 
uudistusmielisyyden limittyminen kytkeytyi sen sijaan mutkikkaaseen 
modernisaatiokäsitykseen: jännitteeseen rationaalisen edistysuskon ja 
perinteisiä sosiaalisia järjestyksiä arvostavan traditionalismin välillä. 

Inhimillinen todellisuus on sotkuinen, ja sotkuista on sen tutkimus- 
kin. Yleisesti ottaen tutkimusprosessissa on sallittua ja suotavaa jättää 
tilaa luovuudelle, uteliaisuudelle ja kokeilemiselle. Historiantutkimuk- 
sen ”pyhä kolminaisuus” — tutkimuskysymys, aineisto ja analyyttiset työ- 
kalut — on koko ajan liikkeessä, varsinkin prosessin alussa. Sen osien 
yhteensovittaminen saattaa haastaa tutkijan analyyttista mielikuvitusta, 
mutta toimivan kokonaisuuden muotoutuminen on parhaimmillaan 
myös erittäin palkitsevaa. 


55 Auttamisen ja hallinnan mutkikkaaseen suhteeseen viittaa myös analyyttinen käsite caring power, jota 
Annemieke van Drenth ja Francisca de Haan (1999) soveltavat analysoidessaan naispuolisten sosiaali- 
reformistien ajattelua ja toimintaa 1800-luvulla. 

Historian metodikursseja pitäessäni mieleeni on joskus hiipinyt ajatus, 
että moniin jaloihin sääntöihin, toimintaperiaatteisiin ja tekniikoihin 
pitäisi lisätä: ”tehkää niin kuin minä ja lainaamani metodiauktoriteetit 
sanomme, mutta älkää tehkö niin kuin minä olen omassa tutkimukses- 
sani tehnyt”. En liene ainoa historioitsija, joka empii pyydettäessä kirjoit- 
tamaan syvemmin omista metodeistaan, enkä viimeinen, joka epäilee, 
missä määrin hänen tutkimuksensa on laadittu kestävien metodisään- 
töjen varaan. Mutta koska olen ammattilainen, kestän tämän epävar- 
muuden ja pohdin asiaa kirjoittamalla, kuten historialliseen metodiin 
kuuluu! 

Ville Vuolanto on hyödyllisesti erotellut metodin merkityksiä histo- 
riantutkimuksessa. Hän erottaa ”metodille” ainakin neljä merkitystä tai 
vivahdetta: sana voi tarkoittaa koko tutkimusprosessia, tutkimusmate- 
riaalin jäsentämisen analysoinnin välineitä (lähdekriittiset menetelmät, 
käsitteellistävät keinot), teoreettisia perusteita ja ennakko-oletuksia (me- 
todologia) sekä argumentoinnin ja esittämisen menetelmiä (tutkimuk- 


1 Hyrkkänen 2017, 32; Kalela 2000, 164. 

sen kirjoittaminen).? Jos metodia ajatellaan ”tienä, joka oli kuljettava”, 
se viittaa koko tutkimusprosessiin. Tätä merkityskehystä hyödyntäen 
erittelen seuraavaksi pitempää polkua, joka johti minut tutkimaan ki- 
niiniä koloniaalisessa terveyshistoriassa. Käsittelen luvussa myös kinii- 
nin tutkimisen metodologiaa ja käytännönläheisempiä metodeja. Kuten 
havaitaan, kiniini itsessään osoittautuu paitsi tutkimuskohteeksi, myös 
tutkimusmetodiksi. 

Kiniinin tutkiminen ei ole itsetarkoitus. Sen ottaminen tutkimuksen 
keskiöön on vain yksi tapa selvittää, miten ihmiset pyrkivät ehkäisemään 
ja hoitamaan malariaa ja muita kuumesairauksia, jotka olivat keskeisiä 
terveysuhkia kolonialisteille tropiikissa etenkin niin sanotun uuden 
imperialismin ajalla (n. 1870—1914). Kiniiniä on pidetty höyryvoiman ja 
konekiväärin kaltaisena Afrikan nopean valloituksen mahdollistaneena 
innovaationa, ”imperiumin työkaluna” Kiniinin tärkeys malarian tor- 
junnassa oli yksi tutkimukseni lähtökohta ja taustaoletus, mutta en alun 
perin tiennyt mitä se merkitsi, tai miten kiniinin merkitykset rakentui- 
vat. Aikana, jolloin kiniini oli yksi harvoista ”länsimaisista” lääkkeistä, 
joita pidettiin yleisesti tehokkaina, siihen liitettiin enemmän merkityk- 
siä ja käyttötapoja kuin vain malarian torjunta ja hoito. Kiniinin kaltai- 
sen monimerkityksisen, paitsi lääketieteellisesti myös poliittisesti, ta- 
loudellisesti, kulttuurisesti ja ekologisesti tärkeän aineen tutkiminen on 
yksi keino tutkia laaja-alaisesti menneisyyden maailmaa ja avata siihen 
uusia näkökulmia. Tämä näkemys kiniinin historian merkityksestä on 
kirkastunut minulle kuitenkin vasta pitkähkön tutkijanpolun kuluessa. 

En usko, että totuus menneisyydestä on saavutettavissa siten, että voi- 
simme olla varmoja onnistumisestamme. Voimme kuitenkin tavoitella, 
pyrkiä, ja koettaa etsiä historiallista totuutta, ja lopputuloksena meillä on 
mahdollisuus enemmän tai vähemmän kestäviin historiallisiin tulkin- 
toihin. En ole ”puhdasverinen” konstruktionisti, jolle menneisyydessä 
ei ole mitään muuta tutkittavaa kuin erilaiset kielelliset tai sosiaaliset 
rakennelmat, mutta sekä kielellinen käänne että sosiaalisen konstruk- 
tionismin variaatiot olivat 1990-luvulla tutkijanuraa aloittaessani ohitta- 


2 Vuolanto 2007. 
3 Headrick 1981. 

mattomia vaikutevirtauksia, ja ne kiistatta avasivat aivan uusia tutkitta- 
via maailmoja myös minulle. 

Bergerin ja Luckmannin Todellisuuden sosiaalisen rakentumisen (1995) 
esimerkki siitä, kuinka psykoanalyysi ja haitilainen voodoo-perinne kä- 
sittelivät samankaltaisia ihmisten ongelmia newyorkilaisissa älymystö- 
piireissä ja Haitin maaseudulla — erilaisissa sosiaalisesti rakentuneis- 
sa todellisuuksissa, joissa molemmissa ihmiset kärsivät — on harvoja 
tenttikirjoista minulle todella mieleen jääneitä näkökulmia.t Historian- 
opinnoissani kontekstuaalinen aatehistoria, jossa vaikkapa degeneraa- 
tion kaltaista ilmiötä saatettiin jäljittää kaunokirjallisuudesta, lääketie- 
teestä ja kriminologiasta, samoin kuin mikrohistoria, jossa yksittäisiä 
henkilöitä tutkimalla paljastettiin yllättäviä, tärkeitä seikkoja tutkittavas- 
ta maailmasta, olivat keskeisiä vaikutteita.’ 

Näiden suuntausten vaikutus on nähtävissä pyrkimyksissäni yhdis- 
tellä heterogeenistä lähdemateriaalia ja etsiä yksityiskohtia, henkilöitä ja 
muita johtolankoja, kuten kiniiniä, joita seuraamalla voimme järjestää 
lähdeaineistoa uudelleen, havaita uusia yhteyksiä ja rakentaa uusia tul- 
kintoja. Opintojeni perintö näkyy myös periaatteellisessa sitoumukses- 
sani uskoa, että ihminen voi yrittää ymmärtää toista ihmistä yli kaikkien 
kieli-, kulttuuri- ja aikakausirajojen, mutta että näiden yritysten ennakko- 
ehtona on tietynlainen nöyryys, oman tietämättömyyden ja erehtyväisyy- 
den tunnustaminen ja menneisyyden moninaisuuden ja yllättävyyden 
tiedostaminen.* Tältä pohjalta on myös kohdattava kysymys siitä, kuka 
minä olen tutkimaan 1800-luvun britti-imperiumia, siirtomaa-ajan 
Malawia ja englantilaisia, chewoja, skotteja, tumbukoita, ngoneja ja 
xhosia? Haasteista ja vaikeuksista huolimatta minulla saattaa olla miele- 
kästä, lähteisiin perustuvaa sanottavaa noista ajoista, paikoista, ihmi- 
sistä ja olosuhteista. En myöskään hyväksy ajatusta, että koska kiniiniä 
koskevat lähteeni ovat lähes yksinomaan keski- tai yläluokkaisten britti- 


4 Berger & Luckmann 1995, 198-202. 

5 Daniel Pickin Faces of Degeneration (1989) oli ensimmäinen vieraskielinen monografia, jonka analysoin 
praktikum-kurssilla ja se teki lähtemättöman vaikutuksen osin haastavuutensa, osin viktoriaanisen 
kauhukirjallisuuden analyysinsa vuoksi. 

6 Masonen (2001) on mielestäni korostanut hienolla tavalla nöyryyden merkitystä historiantutkimukses- 
sa. 

miesten kirjoittamia, en voisi kategorisesti edes yrittää sanoa mitään 
afrikkalaisten, intialaisten tai naisten kiniinin käytöstä, vaikka se on eit- 
tämättä vaikeampaa. Kiniinin käyttäminen tutkimuksen johtolankana 
antaa yhden keinon lähestyä menneisyyttä siten, että kaikille ihmisille 
tunnustetaan periaatteessa tasa-arvoinen toimijuus tutkittavan lääkeai- 
neen ympärillä. 

Miten tutkimusaihe sitten valitaan? Minun on tunnustettava, että olen 
usein rikkonut niitä tutkimuksen perustelua koskevia ohjeita, jotka ko- 
rostavat esimerkiksi täsmällisen tutkimuskysymyksen varhaista muotoi- 
lua, miksi-kysymysten tärkeyttä ja tutkimuksen merkityksen perustelua 
nykyhetkelle.? Myöhemmin olen kuitenkin ilahtunut löytäessäni myös 
historiateoreettisia perusteluja miten-kysymysten merkityksellisyydelle 3 
Kun selvitetään laveammin, miten asioiden laita oli, saatetaan vastata 
myös miksi-kysymyksiin mutta tavalla, joka ei lukitse tutkimusta liian 
yksinkertaistaviin selityksiin. Toisaalta samalla otetaan riski, että tutki- 
muksesta tulee liian rönsyilevää kuvailua, josta lukija ei löydä olennaista 
argumenttia tai selvää vastausta täsmällisiin kysymyksiin. Tasapainotte- 
lu sujuvan argumentoinnin ja menneisyyden moninaisten sävyjen ja sä- 
röjen esiintuomisen välillä on taitolaji: hyvän historiantutkijan tunnistaa 
kyvystä kirjoittaa tarkasti ja mahdollisimman luotettavasti epätarkoista ja 
usein ”sotkuisista” asioista ”epäluotettavien” lähteiden perusteella. 

En ole useinkaan tietoisesti muotoillut täsmällistä kysymyspatteria 
tutkimusprosessin alussa. Sen sijaan olen lähtenyt laveasti selvittämään, 
minkälaisia seikkoja lähteiden valossa selviää, miten eri asioiden laita 
niiden perusteella oli ja mitkä ovat esille nousevia mielenkiintoisia, 
poikkeavia, tai ristiriitaisia asioita, joita voisi lähteä selvittämään eteen- 
päin. Vähitellen, tutkimuksen edetessä, kysymykset ovat tarkentuneet 
tai ylipäätään syntyneet, koska monista tutkimistani asioista (kuten ki- 
niinistä, strophanthuksesta tai salaamisen merkityksistä afrikkalaisten 
parantajien strategioissa) en ole yksinkertaisesti alussa tiennyt tarpeeksi 
voidakseni kysyä niitä. Historiantutkimuksessa tutkijan esiymmärryk- 
sellä ja lukeneisuudella on keskeinen merkitys.? 


7 Näitä seikkoja painotamme esimerkiksi Oulun yliopiston historiatieteiden menetelmäopetuksessa. 
8 Megill 2007. 
9 Lappalainen 2002. 


KINIINISSÄ TOTUUS? 261 


https://doi.org/10.21435/ht.287 


Kiniinin tutkimuksen pariin minut johti kysymys siitä, miten siirto- 
maa-aikana Keski-Afrikassa pyrittiin pysymään terveenä ja hoitamaan 
kuumesairauksia. Tähän kysymykseen olin puolestaan päätynyt polulla, 
joka alkoi kiinnostuksesta viktoriaanisiin lääkärilähetteihin. Nämä lähe- 
tit olivat eräänlainen lääketieteen, lähetyskristillisyyden ja kolonialismin 
”risteyskohta” — heitä tutkimalla saattoi oppia paljon aate-, sosiaali- ja 
kulttuurihistoriasta (politiikkaa unohtamatta) Britanniassa ja sen valta- 
vassa imperiumissa. Malawissa asuneet skotit osoittautuivat tästä ryh- 
mästä erittäin hedelmälliseksi tutkimuskohteeksi: he olivat merkittäviä 
toimijoita, heitä oli suhteellisen paljon, ja heidän jäljiltään löytyi rikas 
ja monipuolinen alkuperäislähdeaineisto Skotlannista, Englannista ja 
Malawista. Tätä aineistoa, johon kuuluu kirjeenvaihtoa, päiväkirjoja, ra- 
portteja, ja muistelmia, olen louhinut yli kaksikymmentä vuotta moni- 
naisten aiheiden parissa.'* Malariasta ja kiniinistä löytyi jo varhain 
valtavasti materiaalia, jota koskevat kysymykset muotoutuivat vasta vä- 
hitellen, edetessäni pidemmälle koloniaalisen terveyshistorian pariin. 


Koloniaalisen terveyshistorian metodologinen perintö 


Lääketieteen, terveyden ja lääkinnän historioiden metodologinen pe- 
rintö on varsin heterogeeninen. Pelkästään omassa tutkimuksessa- 
ni keskeisiä vaikutteita ovat olleet sosiaalinen konstruktionismi, Roy 
Porterin potilaita ja kehollisuutta korostavat näkemykset sekä antropo- 
logiset näkökulmat lääkkeisiin ja parantamiseen — kaikki kolonialismin, 
kulttuurikohtaamisten ja liikkuvuuden viitekehyksissä tarkasteltuna." 
Seuraavaksi selvitän tämän eklektisen metodologisen perinteen mah- 
dollisuuksia tarkastelemalla kiniiniä ja kiniinin käyttöä ”johtolankana” 
koloniaaliseen terveyskulttuuriin. Samalla hahmottelen yhteyksiä omien 
tutkimustapojeni ja laajemman historiantutkimuksen metodologisen 
keskustelun välillä. 


10 Hokkanen 2007; Skotlannin ja Malawin yhteyksistä ks. esim. McCracken 1977. Skotlantilais- 
afrikkalaisista suhteista ja vuorovaikutuksesta laajemmin ks. Adogame & Lawrence (toim.) 2014. 
11 Porter 1985; Vaughan 1991, 1994; Whyte & Van der Geest (toim.) 1988. 

Koloniaalinen terveyshistoria” tutkii terveyttä, sairautta ja paranta- 
mista 1500—1900-lukujen kulttuurikohtaamisissa lähinnä kolonialismin 
ja siirtomaavallan viitekehyksessä, erityisesti Afrikassa, Aasiassa ja Ame- 
rikassa. Se ei välttämättä rajoitu vain poliittisen siirtomaavallan aikaan, 
vaan voi käsitellä myös varhaisempia kulttuurisia kohtaamisia ja vuoro- 
vaikutusta, kuten esimerkiksi lääkintää afrikkalaisessa diasporassa.” 
Tämän laajan tutkimuskentän keskeisiä aihepiirejä ovat 1990-luvulta 
alkaen olleet siirtomaalääketieteen konstruktiot kolonisoiduista,'t mer- 
kittävien epideemisten ja endeemisten tautien (unitauti, malaria, tuber- 
kuloosi) sosiaalihistoriat,5 erilaisten afrikkalaisten ja aasialaisten välit- 
täjähahmojen (”medical middles”) roolit'$ sekä tiedontuotannon historiat 
koloniaalisissa konteksteissa.” Samanaikaisesti ”perinteisemmät” aihe- 
piirit kuten sairaaloiden ja muiden instituutioiden tutkimus sekä siirto- 
maalääkäreiden, sairaanhoitajien, lääketieteen ja politiikan keskinäiset 
suhteet ovat säilyttäneet merkityksensä. Tutkimuskenttä on kasvanut 
voimakkaasti viimeisen kolmenkymmenen vuoden aikana, ja se on saa- 
nut vaikutteita erityisesti lääketieteen sosiaalihistorian angloamerikka- 
laisesta suuntauksesta, Michel Foucault'n tiedon ja vallan tutkimuksesta 
sekä antropologiasta. Frityisesti Afrikan modernissa terveyshistoriassa 
monet uusimmat tutkimukset ovat historiallisesti suuntautuneiden ant- 
ropologien tekemiä.” 

Tulin tälle kasvavalle tutkimuskentälle kontekstuaalisen aatehisto- 
rian ja mikrohistorian ”kouluista” ilman taustaa siirtomaahistoriassa 


12 Tämäonoma, väljä määritelmäni kentälle, jonka piiriin mahtuu englanninkielisen colonial medical his- 
toryn tai social history of colonial medicinen lisäksi erilaista alueellista lääketieteen ja terveyden historiaa 
ja globaalia terveyshistoriaa (global health history). Lääketieteen historian spesialistien lisäksi monet 
tämän alan tutkijoista ovat sosiaali-, kulttuuri- tai aatehistoriallisesti suuntautuneita historioitsijoita 
tai antropologeja. 

13 Ks. esim. Kananoja 2015; Cagle 2017. 

14 Esim. Vaughan 1991; Arnold 1988. 

15 Esim. Packard 1989, Lyons 1992. 

16 Hunt1999. 

17 Esim. Tilley 2011. 

18 Etelä-Afrikan osalta ks. esim. Digby 2006; Deacon, Phillips & van Heyningen (toim.) 2004; Marks 
1994- 

19 Foucaultista ks. Vaughan 1991, historiallisesta antropologiasta esim. Langwick, Kane & Dilger (toim.) 
2012; Luedke & West (toim.) 2006. Lääketieteen post-koloniaalisesta historiasta Afrikassa ks. myös 
Jan Kuhasen luku tässä teoksessa. 

tai Afrikan historiassa. Aloitin laaketieteen sosiaalihistoriasta ja ennen 
muuta Roy Porterin tuotannosta ollessani Anssi Halmesvirran oppilaa- 
na. Suomessa opiskellessani Jan Kuhasen tutkimustyö Ugandan siirto- 
maa-ajan terveyshistorian parissa oli tärkeä varhainen vaikute.?* Skot- 
lannissa ensin gradua ja sitten väitöskirjaa työstäessäni Afrikan-tutkijat 
Megan Vaughan ja Nancy Rose Hunt nousivat ”guruikseni”.? Ludmilla 
Jordanovan artikkeli lääkinnällisen tiedon sosiaalisesta rakentumisesta 
oli puolestaan metodologisesti ehkä tärkein yksittäinen teksti, joka aut- 
toi minua ymmärtämään, mitä olin tekemässä ja minne halusin edetä. 
Jordanovan pohjalta saatoin kutsua omaa tutkimussuuntaustani lääke- 
tieteen kulttuurihistoriaksi??: olin löytänyt metodologisen kodin ja loke- 
ron, joka oli riittävän laaja-alainen niille moninaisille aiheille, jotka mi- 
nua kiinnostivat, ja samalla riittävän fokusoitu tutkimuksen viemiseksi 
eteenpäin. 

Monia näitä tutkijoita yhdistivät metodisesti monipuolisten, eklektis- 
ten lähteiden käyttö, tarve selvittää monenlaisia konteksteja, kriittinen 
lähdeaineiston lukeminen ”vastakarvaan”, herkkä tasapainottelu yksi- 
löllisen ja yleisen välillä sekä historiallisen mielikuvituksen käyttö eri- 
laisten tulkintojen puntaroimisessa. Siirtomaa-ajan kirjalliset lähteet, 
jotka ovat tunnetusti haasteellisia, usein epäluotettavia ja lähtökohtai- 
sesti hyvin värittyneitä kuvatessaan vaikkapa afrikkalaisten potilaiden, 
parantajien tai johtajien puheita, tekoja ja elämää, vertautuvat joissakin 
suhteissa varhaismodernin tai keskiajan historian lähteisiin. Lähteitä 
laativat lääkärit, oikeuslaitos, kirkko ja ohut kirjallinen eliitti, ja tällai- 
sen lähdeaineiston pohjalta Porterin tai Ginzburgin tapaiset tutkijat kir- 
joittivat uutta eurooppalaista sosiaalihistoriaa 1970—1990-luvuilla, pyr- 
kien ymmärtämään myös eliitin ulkopuolisten kansanosien käsityksiä 
ja toimintaa. Afrikan historia ja imperiaalinen (tai Henk Wesselingin 


20 Porter 1985; Kuhanen 2005. Lääketieteen sosiaali- ja aatehistoriaa yhdistelevä pioneeritutkimus 
Suomessa on Halmesvirta 1998. 

21 Vaughan 1991, Hunt 1999. Myös Steven Feiermanin (1985; 1990) ja John ja Jean Comaroffin (1997) 
historiaa ja antropologiaa yhdistelevillä tutkimuksilla oli suuri vaikutus. 

22 Jordanova 1995. 

23 Falola 2015; Thornton 2015. 

24 Jyväskylässä vaikuttavien historiantutkijoiden piirissä havaitsimme osaltamme 2000-luvun alkuvuo- 
sina, miten keskustelut ja kysymykset menneisyyden ihmisten käsityksistä terveydestä, sairaudesta ja 

sanoin ”mertentakainen”) historia olivat 1990-luvulla yllättävänkin eril- 
lisiä aloja ainakin englanninkielisessä maailmassa.” Lääketieteen ja ter- 
veyden historiat leikkasivat usein näiden alojen rajojen yli. Vaughanin, 
Huntin ja Intian historian puolella esimerkiksi David Arnoldin ja Mark 
Harrisonin tutkimukset olivat vaikuttavia esimerkkejä uudenlaisesta 
koloniaalisen lääketieteen historiantutkimuksesta, joka ammensi so- 
siaalisen konstruktionismin traditioista, mutta ankkuroitui usein myös 
vahvaan empiiriseen sosiaalihistoriaan.?* 

Tavalla tai toisella lääketieteen historioitsijoiden on ennemmin tai 
myöhemmin otettava kantaa periaatteelliseen kysymykseen siitä, ovat- 
ko tutkitut menneisyyden vaivat (illness) kulttuuris-sosiaalisia konstruk- 
tioita, nykyisen biolääketieteellisen ymmärryksen mukaisia sairauksia 
tai tauteja (disease), vai molempia. Kannatan Vaughanin ajatusta, että 
lääketieteen historiassa ideaalitilanne olisi, että konstruktionistiset ja 
biolääketieteelliset näkökulmat yhdistettäisiin siten, ettemme hukkai- 
si menneisyyden sairauden ja lääkinnän ruumiillista todellisuutta, 
emmekä menneisyyden ihmisten ajattelua, kokemusta ja merkitysten 
antamista sairastamiselle, lääkinnälle ja parantamiselle. Käytännössä 
meidän on kuitenkin usein valittava vähintään se, kumpaa suuntausta 
painotamme.? Lääkekeskeinen lähestymistapa tarjoaa mahdollisuuden 
molempien harjoittamiselle. 

Kuten Harrison on todennut, tautien tutkimuksessa konstruktionis- 
mi ja biolääketieteellinen näkökulma on usein ollut mahdollista yhdistää 
hedelmällisesti.?* Siirtomaa-ajalta esimerkiksi unitauti, tuberkuloosi ja 
paiserutto ovat soveltuneet tutkimuskohteiksi, joita tarkastelemalla tut- 
kijat ovat saaneet paljon irti niistä sosiaalisista maailmoista, joissa nuo 
taudit materialisoituivat, tinkimättä kuitenkaan niiden lääketieteellisestä 
ymmärryksestä.?? Kiniinin kaltaisen lääkeaineen tutkiminen on yksi, 


parantamisesta olivat pitkälti yhteisiä keskiajan, uuden ajan alun ja siirtomaa-ajan historiassa. Osin 
näistä yhteisistä intresseistä ja kysymyksistä kumpusi sittemmin oma terveyden ja hyvinvoinnin tutki- 
muskeskittymänsä. Yhteistyön tuloksista ks. Laine-Frigren, Eilola & Hokkanen (toim.) 2018. 

25 Wesseling 2001. 

26 Arnold 1993; Harrison 1994. 

27 Vaughan 1994. 

28 Harrison 2004. 

29 Lyons 1992; Packard 1989; Vaughan 1991. 

täydentävä lähestymistapa sairauksien, tautien ja lääketieteen tutkimi- 
sessa. Ymmärtääkseen kiniinin historiaa on ymmärrettävä malarian 
historiaa, mutta myös laajemmin kuumesairauksien ja lääketieteen 
muuttuvaa teoriaa ja käytäntöjä. Kiniiniin keskittyminen ei vapauta 
tutkijaa pohtimasta sairauksille ja taudeille annettuja merkityksiä ja nii- 
den biologis-fysiologista todellisuutta, mutta asettaa nämä kysymykset 
kenties helpommin käsiteltäviin raameihin. Kiniinin kitkerä maku ja 
mahdollisesti rajut sivuvaikutukset (kuulon menettäminen, oksentelu) 
olivat kehollista todellisuutta sen käyttäjille, samoin kuin malarian pel- 
ko ja mustavesikuumeen aiheuttamat usein hirvittävät kärsimykset ja 
kuolemat. 

Malaria oli tutkimusalueellani keskeinen sairaus, ja osan tutkimuk- 
sestani olisi pitkälti voinut jäsentää malarian sosiaali-ja kulttuurihisto- 
rian alle.3° Miksen siis kirjoittanut eksplisiittisesti malarian kulttuuri- 
historiaa? Tutkimus kiniinistä on osaltaan tutkimusta malariasta, mutta 
se on muutakin. 

Käydessäni läpi heterogeenistä lähdeaineistoa Keski-Afrikan terveys- 
historiasta 1850-luvulta alkaen huomioni kiinnittyi yhä enemmän 
kiniiniin lääkkeenä, jolle annettiin monenlaisia merkityksiä, jonka 
käytöstä kiisteltiin ja kamppailtiin ja joka oli aivan keskeisellä sijalla 
siirtomaa-ajan terveyskulttuurissa. Ajatus kiniinistä keinona yhdistellä 
hedelmällisesti erilaisia lähteitä pidemmältä aikaväliltä ja käsitellä useita 
teemoja fokusoituneella tavalla virisi vähitellen. Samalla säilytin biolää- 
ketieteellisen näkökulman tutkimuksessani implisiittisesti rivien välissä: 
lääkeainetta tutkiessa on tarpeen tunnustaa sen vaikutukset — mukaan 
lukien sivuvaikutukset — nykytiedon valossa, mutta olennaisia ovat men- 
neisyyden ihmisten lääkkeelle antamat merkitykset ja käyttötavat. Ki- 
niinin historiassa on syytä ymmärtää, että se on tehokas malarialääke, 
mutta vähintään yhtä olennaista on, että sen toimivuuden perusteista, 
käytöstä ja sopivuudesta sekä malarian että monien muiden vaivojen 
hoidossa vallitsi laaja kirjo erilaisia käsityksiä 1800- ja 1900-luvuilla. 


30 Malarian historiasta yleisemmin ks. Packard 2007; Worboys 1996. Malariasta Euroopassa ks. esim. 
Snowden 2006. Malariaa (suom. horkka) esiintyi myös Suomessa 1940-luvulle saakka. Vuorinen 2002. 

Materia, liikkuvuus ja verkostot 


Lääkeaineiden tutkiminen koloniaalisessa terveyshistoriassa voidaan si- 
joittaa osaksi laajempaa ”materiaalista käännettä” historiantutkimukses- 
sa, laveampaa kiinnostusta esineiden ja asioiden kulttuurihistorioihin, 
farmaseuttista antropologian suuntausta sekä tieteenhistorian Bruno 
Latourin inspiroimaa perinnettä, jossa materiaalisille ilmiöille annetaan 
erityistä painoarvoa.?Kiniinin kaltainen tärkeä ja monimerkityksinen 
lääkeaine tarjoaa mahdollisuuksia tutkia menneisyyden ajattelua, toi- 
mintaa ja olosuhteita monipuolisesti eri historia-alojen risteyksissä. Toi- 
miessaan se on sekä johtolanka, joka auttaa katseen kohdistamisessa, 
lähteiden etsimisessä ja analysoimisessa, että hedelmällinen solmukoh- 
ta (nexus), josta aukeaa useita näkökulmia menneisyyteen ja joka saattaa 
paljastaa uusia, odottamattomiakin yhteyksiä. Huomion kiinnittäminen 
solmu- tai risteyskohtiin liittyy usein verkostojen, verkkojen ja systee- 
mien tutkimukseen. Kuten muutkin merkittävät aineet, kiniinin kal- 
tainen lääke on luonteeltaan helposti liikkuva, ja osa sen merkityksistä 
perustuu poikkeukselliseen globaaliin liikkuvuuteen? 

Alun perin Andeilla kasvaneesta kiinapuusta tuotettiin Euroopan ja 
Aasian imperiaalisissa puutarhoissa, plantaaseissa ja laboratorioissa lää- 
kettä, joka näytteli merkittävää osaa Afrikan siirtomaavalloituksessa ja 
koloniaalisessa terveyskulttuurissa trooppisilla alueilla. Liikkuvuus ja 
verkostot ovat hedelmällisiä käsitteitä, joiden avulla siirtomaa-ajan Keski- 
Afrikan lääkkeitä, parantajia ja potilaita voidaan tutkia osana paikallista, 
alueellista ja imperiaalista ylirajaista historiaa.3+ Kysymällä millaisia 
verkostoja kiniinin ympärille muodostui, miten se liikkui ja millaisia 
merkityksiä sille annettiin, tutkimus eteni, laajeni ja fokusoitui jälleen. 


31 Latour 1987; 1988. Monipuolinen johdatus sairauden ja lääketieteen historiantutkimuksen suuntauksiin 
löytyy Mark Harrisonin Disease and the Modern World- teoksen johdannosta (2004). 

32 Hokkanen 2017. Ylirajaisuudesta koloniaalisessa terveyshistoriassa erinomainen artikkelikokoelma on 
Digby, Ernst & Mukharji (toim.) 2010. 

33 Mark Honginsbaumin The Fever Trail (2002) on sujuva katsaus ja kertomus kiniinijahdista 1800-luvun 
jälkipuoliskolla. 

34 Liikkuuvuudesta ja verkostoista ks. Hokkanen 2017, johdanto. 

Kiniinin lähteillä — aineiston järjestäminen ja analyysi 


Kiniini toimi tutkimuksessani myös konkreettisena metodisena työkalu- 
na: keinona löytää, luokitella ja järjestää rönsyilevä lähdeaineisto. Mikä 
tahansa lääkettä käsittelevä teksti tai puhe oli siis periaatteessa kiinnos- 
tava. 1850-luvulta 1950-luvulle kiniinistä Keski-Afrikassa kirjoittivat 
englanniksi lääkärit ja maallikot David Livingstonesta lähtien erilaisissa 
julkaistuissa ja julkaisemattomissa teksteissä, mutta kapeahko maantie- 
teellinen rajaus mahdollisti osaltaan leveän lähdepohjan käytön. Aikai- 
semmissa tutkimuksissani olin ottanut haltuun valtaosan lähetysmate- 
riaalista, mikä teki uuden aineiston etsimisestä helpompaa: keskityin 
seuraavaksi maallikko-kolonialistien, siirtomaahallinnon lääkäreiden ja 
lääketieteellisen profession tuottamiin lähteisiin. 

Kiniinistä kirjoitettiin valtavasti esimerkiksi Lancetin ja British Medi- 
cal Journalin kaltaisissa lehdissä. Britannian kansallisarkistosta ja Well- 
come-kirjastosta (erityisesti kiniinituotteita valmistaneen Burroughs 
Wellcome-yhtiön arkistosta) löytyi helposti kansiokaupalla kiniiniä käsit- 
televää materiaalia, kiitos kehittyneiden hakusanatoimintojen. Aineiston 
hakemisessa olennaista oli, että ”kiniini”, ”malaria”, ”mustavesikuume” 
ja ”kuumeet” olivat samalla riittävän spesifejä ja riittävän yleisiä haku- 
sanoja, jotta saatoin löytää riittävästi materiaalia, mutta en hukkunut 
siihen. Lisäksi kun tiesin mitä etsin, saatoin käydä läpi useiden vuosien 
siirtomaahallinnon kirjeenvaihtokansioita Malawista ja sen edeltäjistä 
(erityisesti Njassamaan protektoraatti) Britannian ja Malawin kansallis- 
arkistoissa. Näissä kansioissa oli usein liitteinä painettuja raportteja, 
lehtileikkeitä ja muuta materiaalia, jota en muuten olisi todennäköisesti 
koskaan löytänyt. Julkaistut kuvaukset kuumeista ja kiniinin käytöstä 
hyppäsivät silmille esimerkiksi Flizabeth Currien teoksesta With Pole 
and Paddle down the Shire and Zambesi (1918) ja vanhan kolonialistin 
lääkärille ja historioitsijalle Michael Gelfandille 1950-luvulla Njassa- 
maasta lähettämästä kirjeestä, jossa hän muisteli lääkkeen käyttöään. 
Kirjallista aineistoa täydensivät lyhyillä kenttätyöjaksoilla kerätyt haas- 


35 Vuolanto 2007, 307-308. 
36 Currie 1918. 

tattelut iäkkäiden malawilaisten kanssa vuosina 2009 ja 2010. Haastat- 
teluaineistot antoivat näkökulmia kiniinin leviämiseen kahdella paikka- 
kunnalla: Ekwendenissä lääke liitettiin lähetysasemaan, Zubayumossa 
siirtotyöläisiin.? 

Vasta tutkimuksen loppupuolella, käydessäni läpi Wellcome-kirjas- 
tossa ja Cambridgen yliopiston kirjastossa kiniiniaineistoa, keskeisik- 
si teksteiksi nousivat entisen lähetin, anglikaanisen kirkonmiehen ja 
Livingstonen kirjallisen perinteen rakentajan Horace Wallerin kirjoi- 
tukset, etenkin pamfletti Health Hints for Central Africa (useita painoksia 
1880-90-luvuilla). Waller oli maallikko, joka esiintyi aikalaisten silmissä 
varsin uskottavasti terveyden asiantuntijana Keski-Afrikassa — olihan 
hän itse selvinnyt monista sairauksista siellä 1860-luvun alussa ja tun- 
si henkilökohtaisesti Livingstonen, joka oli kiniininkäytön keskeinen 
auktori ja pioneeri. 1890-luvulla Waller saattoi asemansa vahvistami- 
seksi vedota myös kirjeenvaihtoonsa harvojen Malawissa vaikuttavien 
brittilääkärien kanssa. Waller rakensi ”Livingstone-traditioksi” kutsu- 
maani oppia kiniinistä sekä tärkeimpänä malarialääkkeenä että tehok- 
kaana yleislääkkeenä liki kaikkiin vaivoihin (muun muassa ”akuuttiin 
maniaan”) Keski-Afrikassa. Hänen tekstinsä ammensivat Livingstonen 
auktoriteetista, vaikka erosivatkin todellisuudessa tämän vaihtelevasta 
kiniinipolitiikasta. Ne olivat äärimmäinen versio useissa lääkärilähteissä 
esitetyistä ideoista kiniinistä ”ankkurina” malarian hoidossa — vaikka ei 
tiedetty varmuudella, miksi kiniini toimi, siihen voitiin ainakin luottaa, 
että se tehosi jollakin lailla. 

Richard Draytonin oivaltava näkemys kiniinin luonteesta ”imperiaali- 
sena fetissinä”, jolla oli tärkeä symbolinen ja psykologinen merkitys 
imperialismin palveluksessa olleen länsimaisen tieteen voiman osoit- 
tamisessa, tarjosi tärkeän tulkinnallisen linssin tämän eklektisen lähde- 
materiaalin lukemiseen. Kiniinin moninaiset käyttötavat ja kiistat sen 
oikeasta käytöstä toisaalta vahvistivat draytonilaista tulkintaa, toisaalta 
toivat esille, kuinka potentiaalisesti hauras tämä ”fetissi” saattoi olla. 


37 Hokkanen 2017, 204. 
38 Hokkanen 2017; Waller 1893. 
39 Drayton 2000, 208. 

Lähdemateriaali paljasti myös maallikoiden ja potilaiden merkityksen 
keskustelijoina, jotka määrittivät kiniini-keskustelua siinä missä lääkä- 
ritkin. Lähemmässä tarkastelussa luottamus kiniinin oli aina vähintään- 
kin huojuva konsensus, joka särkyi pahoin 1890-luvun lopun ”musta- 
vesikuumekriisissä”, jossa kiniinin epäiltiin itseasiassa aiheuttaneen 
tämän hengenvaarallisen oireyhtymän. Ensimmäiseen maailmansotaan 
tultaessa, kolonialistien kuolleisuuden vähentyessä ja kiniininkäytön 
muuttuessa standardisoidummaksi lääkkeen arvovalta palautui osittain 
samalla kun siitä tuli spesifimpi malarialääke.1* 


Katse potilaaseen 


Roy Porter tunnetusti korosti, että potilaat ovat lääketieteen ja terveyden 
historiassa merkittäviä siinä missä lääkäritkin, ja että historioitsijoiden 
tulee kiinnittää huomiota parantajien ja potilaiden vuorovaikutukseen.* 
Tällainen lääketieteen sosiaalihistoriallinen painotus on ollut hedelmäl- 
linen myös siirtomaa-ajan terveyshistoriassa, ja se on osaltaan auttanut 
ajattelemaan paikallista toimijuutta. Potilaiden huomioimisen näkö- 
kulma on ollut helppo yhdistää esimerkiksi John Janzenin lääkintä- 
antropologiseen tutkimusotteeseen, jossa potilaiden lisäksi ”terapian 
hallintaryhmän” rooli korostuu. Tällaisen sairaan omaisten ja ystävien 
muodostaman ryhmän päätösvalta hoitojen suhteen oli tyypillisesti 
suurempi kuin länsimaissa — potilaalla itsellään saattoi olla vain vähän 
sananvaltaa asioihinsa. Toisin sanoen ajateltaessa niitä konteksteja ja 
olosuhteita, joissa kiniiniä käytettiin, on syytä pohtia sekä potilaiden että 
heidän lähipiirinsä toimijuutta ja mahdollisuuksia. 

Porterin ja lääkintäantropologien vaikutus näkyy käytännön tutki- 
mustyössä katseen kohdistamisessa ja kysymysten muotoilussa — siis 
ennemmin teoreettisina, metodologisina ja heuristisina tutkimusta 
suuntaavina ja rajaavina ideoina, kuin käytännön metodisina ohje- 


40 Hokkanen 2017. 
41 Porter 1985. 
42 Janzen 1978. 

nuorina siihen, miten lähteitä pitäisi lukea ja analysoida. Käytännössä 
miltei kaikki löytämäni kuvaukset kiniinin käytöstä ovat olleet valkois- 
ten eurooppalaisten kirjoittamia, poikkeuksena lyhyet maininnat etelä- 
afrikkalaisen xhosa-evankelista William Koyin kirjeissä 1880-luvulla. 
”Potilaan ääntä”, terapian hallintaryhmästä puhumattakaan, ei juuri 
pääse kuulemaan varhaisella siirtomaakaudella. Mutta ajatus terapian 
hallintaryhmästä, joka päättää erilaisten lääkinnällisten voimavarojen 
käytöstä, auttaa hahmottamaan laajempaa kokonaisuutta kiniinin kal- 
taisen lääkeaineen ympärillä. 

Porterin huomio potilaisiin -näkökulma ulottuu laajemmin maallik- 
kojen toimintaan ja esimerkiksi omalääkintään. Eurooppalaisten kolo- 
nialistien tutkimuksen osalta tämä laajentaa lähdepohjaa huomattavas- 
ti, kun erilaisia raportteja, matkakertomuksia, päiväkirjoja, kirjeitä ja 
lehtikirjoituksia voidaan ottaa mukaan. Lukemalla vaikkapa Blantyressä 
1890-luvulla ilmestynyttä Central African Planter-sanomalehteä päästään 
käsiksi julkiseen keskusteluun malariasta, kuumesairauksista ja kinii- 
nistä. Lehdessä maallikkojen ideat esimerkiksi kiniinin mahdollisesta 
vaikutuksesta mielenterveyteen esiintyivät rinta rinnan lääkäreiden kir- 
joitusten ja eurooppalaisesta sanoma- ja aikakauslehdistöstä poimittujen 
tekstien kanssa. 

Kiniinin seuraaminen johti pois varsinaisista siirtomaasairaaloista 
ja laajemmalle kentälle, jossa afrikkalaiset, intialaiset ja eurooppalaiset 
maallikot ja lääkärit käyttivät kiniiniä ja myöhemmin muita malarialääk- 
keitä. Vaikka kiniini olikin varhaisella siirtomaakaudella Keski-Afrikassa 
ennen kaikkea valkoisten lääke valkoisten pelkäämiin sairauksiin, lyhyet 
maininnat kiniinin käytöstä afrikkalaisten ja intialaisten joukossa erot- 
tuivat heti lähdeaineistosta. Huomion kiinnittäminen siihen, kuinka 
”rotu”, luokka ja sukupuoli vaikuttivat lääkkeiden käyttöön ja saatavuu- 
teen, on tärkeä metodinen sosiaalihistoriallinen peukalosääntö, ja siirto- 
maa-ajan Keski-Afrikka on tässä suhteessa kiinnostava tapaus. 

Löysin 1800-luvun lopulta sekä tapauksia, joissa kallista kiniiniä ei 
näiden vaatimuksista huolimatta haluttu antaa mustille xhosa-läheteille 


43 Koyi Lawsille 23.1.1882, 3.3.1882, 4.8.1883. Skotlannin kansalliskirjasto (National Library of Scotland) 
Edinburgh, Acc.9220 (2). 

Malawissa, että tapauksia, joissa lääkettä annettiin keskiafrikkalaisille 
potilaille, joiden suhtautuminen kiniiniin vaihteli epäilyksestä ja inhosta 
innostukseen.*+ Lähetyslähteet antavat hieman johtolankoja myös afrik- 
kalaisten kiniinipuheesta. Vuonna 1892 tohtori W.A. Scott Blantyressä 
totesi, että ”kwiniinin pyytäminen on melko yleistä” lähetysaseman 
lähiympäristössä Etela-Malawissa. Kaksikymmentä vuotta myöhemmin 
Robert Laws kirjoitti Livingstonian lähetyskeskuksesta, että kiniinistä oli 
tullut haluttu lääke afrikkalaisten parissa, ”vaikka harvojen kuulee niin 
sanovan”. Hän antoi ymmärtää, että kwinini-nimityksestä ei ollut tullut 
yleinen ainakaan Pohjois-Malawissa vielä 1912.46 Varhaisen siirtomaa- 
kauden malawilaisten toimijuutta ja mahdollisia ääniä kuumesairauk- 
sien hoidossa ja kiniinin laajemman käytön osalta on etsittävä lähettien 
ja siirtomaahallinnon teksteissä esiintyvistä pienistä viittauksista. Näitä 
tekstejä on, kuten uudemmassa Afrikan historiantutkimuksessa paino- 
tetaan, usein luettava myös rivien välistä ja vastakarvaan." 

Eurooppalaisten naisten kiniinin käyttömahdollisuuksiin vaikuttivat 
puolestaan pelot aineen vaikutuksesta heidän hedelmällisyyteensä — ki- 
niini oli Britanniassa ja Irlannissa tunnettu myös aborttilääkkeenä.48 Pi- 
temmällä aikavälillä luokka, sukupuoli, koulutus, ja varallisuus, ei vain 
ihonväri, olivat kiniinin saatavuuteen vaikuttavia merkittäviä tekijöitä. 
Silti köyhemmilläkin valkoisilla siirtolaisilla oli pääsääntöisesti parempi 
pääsy kiniinin äärelle kuin harvalukuisella koulutetulla malawilaisella 
eliitillä, joka oli tutustunut lääkkeeseen lähetyskouluissa. Kiniiniä voi- 
daankin tarkastella voimakkaana aineena, jolla oli tietynlaista valtaa — se 
erotteli ne, joilla oli pääsy tehokkaaseen lääkkeeseen yleistä hengenvaa- 
rallista tautia vastaan niistä, joilla vastaavaa ei ollut.19 


44 Hokkanen 2017, 199-201. 

45 ”[R]eguests for ”kwinini” are pretty common”. Life and Work in British Central Africa, toukokuu 1892. 

46 Life and Work in British Central Africa, toukokuu 1892; Laws Hearseylle 23.3.1912. Malawin 
kansallisarkisto (Malawi National Archives), Zomba. Letterbooks of Robert Laws, 1894—1927. 47/ 
LIM/1/1/13, 924. 

47 Länsimaisista lähteistä Afrikan historiantutkimuksessa ks. Falola 2015; Thornton 2015. Kenttätyön 
mahdollisuuksista ”populaarin epidemiologian” tutkimisessa uusimmalla ajalla ks. Jan Kuhasen luku 
tässä teoksessa. 

48 Delay 2019. 

49 Laura Hollsten on artikkelissaan oivaltavasti analysoinut elohopeaa varhaismodernissa Euroopassa 
aineena, jolla oli moniulotteista valtaa, myös lääkkeenä. Hollsten ammentaa Jane Bennettin thing- 

1900-luvun alkupuolella kysymys kiniinin saatavuudesta Keski-Afri- 
kassa liittyi enemmän kansainväliseen lääketeollisuuteen, vaihteleviin 
maailmanmarkkinahintoihin, logistiikkaan ja kuljetuskustannuksiin 
kuin koloniaalisen lääketieteen eksplisiittiseen rasismiin. Toisaalta britit 
eivät yrittäneet laajan mittakaavan ”kininisaatiota” afrikkalaisten paris- 
sa, vaan turvautuivat malarian torjunnassa hygieeniseen rotuerotteluun 
siten, että eurooppalaisten asuinalueet pyrittiin erottamaan afrikkalai- 
sista 59 

Maailmansotien välillä afrikkalaisille Njassamaassa yleisimmin tarjol- 
la ollut kiniini oli kitkerää pulveria, siinä missä eurooppalaiset saattoivat 
nauttia lääkkeensä tabletteina tai lääkärin antamina injektioina. Vuosi- 
sadan vaihteessa valkoiset siirtolaiset ottivat erään muistelijan mukaan 
kiniinipulverinsa yleensä tupakkapaperossiin käärittynä, halvan viskiryy- 
pyn kanssa." Tällaisia käyttötapoja ei virallisissa lääkärien raporteissa 
tai ohjeissa mainittu, mutta malariaa alueella 1900-luvun alussa tutki- 
nut komissio kyllä kritisoi paikallisten valkoisten kiniinin puutteellista 
tai epäsäännöllistä käyttöä. 5? 

Kiniiniä lähetettiin ainakin joissakin tapauksissa postitse afrikkalai- 
sille kristityille, jotka päättivät, kenties laajemman ryhmän osana, miten 
sitä käytettiin ja kenelle sitä annettiin. Samoin lääkettä postitoimistosta 
ostaneet afrikkalaiset, joista emme tiedä muuta, kuin että he ostivat ki- 
niiniä, saattoivat kuulua terapian hallintaryhmään — tai olla yksilölli- 
siä lääkkeiden kuluttajia. Emme tiedä, mitä kitkerää kiniinipulveria 
1920-luvulla ottaneet malawilaiset ajattelivat siitä, että eurooppalaiset 
nauttivat kiniininsä kalliimmassa ja helpommin nautittavassa muo- 
dossa. Tiedämme kuitenkin muista lähteistä, että Malawissa siirtomaa- 
kaudella olleita eurooppalaisia kritisoitiin siitä, että he antoivat afrikka- 
laisille usein halpoja, pahanmakuisia ja tehottomia lääkkeitä. Heidän 
epäiltiin perustellusti pitävän tehokkaimpia lääkkeitä itsellään.” 


power-käsitteestä, joka erittelee epäorgaanisissa aineissa, kuten mineraaleissa, olevaa ”vitaalisuutta” 
ja vaikutuspotentiaalia. Hollsten 2012, 23-24. 

50 Ks. esim. Curtin 1992. 

51 A. Maw M. Gelfandille 4.10.1953, siteerattu teoksessa Gelfand 1964, 239. 

52 Barratt & Yorke 1909. 

53 Hokkanen 2017, 130-132, 212—213; Lwanda 2002, 76, 95. 

Lääkkeen historia narratiivina ja punaisena lankana 


Vuolannon mallissa historian tutkimusprosessista on huomioitu myös 
metodin merkitys tutkimuksen argumentin rakentamisessa ja tulosten 
esittämisessä. Tässä merkityksessä lääkeaineen historia voi toimia myös 
menetelmänä tutkimuksen jäsentämisessä kertomuksen muotoon. Far- 
maseuttisten antropologien katsanto lääkkeiden ”elämäkerroista” tuotan- 
nosta loppukäyttöön muodostaa luontevan viitekehyksen myös kiniinin 
historian jäsentämiselle.54t Asettamalla alkuperäislähteisiin perustuvan 
kiniinin ”mikrohistorian” Keski-Afrikassa ja britti-imperiumissa laajem- 
paan kontekstiin kiniiniä käsittelevän tutkimuskirjallisuuden avulla, tut- 
kimukseni alkoi olla valmis. Livingstonen ja hänen seuraajiensa ajattelu 
ja toiminta, kiniinin saatavuus ja käyttö sekä erilaisten kiniininkäyttäjien 
toimijuus asettuivat luontevasti osaksi pidempää jatkumoa lääketieteen 
ja kolonialismin historioissa. 

Tutkimuksen loppuvaiheissa tapahtui kuitenkin vielä yllätyksiä, jotka 
suuntasivat huomioni myös muihin malarialääkkeisiin. Jäljittäessäni 
Britannian kansallisarkistossa kiniiniä Afrikassa käsitteleviä kansioita, 
törmäsin laajempaan imperiaaliseen keskusteluun kiniinistä ja synteet- 
tisistä malarialääkkeistä maailmansotien väliseltä ajalta. Kansainliiton 
asiantuntijat, pitkälti Saksassa kehitetyt synteettiset malarialääkkeet ja 
lopulta toisen maailmansodan vaiheet vaikuttivat kaikki kiniiniä koske- 
viin keskusteluihin, toimenpiteisiin ja olosuhteisiin 1930- ja 1940-lu- 
vuilla. Sota merkitsi kiniinin säännöstelyä britti-imperiumissa, varsinkin 
japanilaisten vallattua Jaavan kiniinintuotantoalueet 1942. Njassamaan 
protektoraattiin tuotiin tuona vuonna ennätysmäärä lääkkeitä Hollan- 
nin Itä-Intiasta — mahdollisesti johtuen evakuoiduista kiniinituotteista. 
Afrikkalaiselle väestölle kiniinin korvikkeena annettiin ilmeisesti To- 
taguine-lääkettä, joka oli Kansainliiton asiantuntijoiden 1930-luvulla 
suosittelema cinchona-pohjainen mutta vähemmän vaikuttavaa ainetta 
sisältävä valmiste. Ainetta kritisoitiin ainakin Kultarannikon (Ghana) 
lääkintäviranomaisten taholta, ja Pohjois-Rhodesiassa (Sambiassa) sillä 
havaittiin olevan huolestuttavia sivuvaikutuksia. Malawin osalta emme 


54 Whyte, van der Geest & Hardon 2002. 

tiedä, miten totaguineen suhtauduttiin. Sodan jälkeen britit käyttivät 
ainakin synteettistä Paludrinea malarialääkkeenä, ja kiniinin tuonti 
Njassamaan protektoraattiin väheni selvästi. 

Viimeisin kiniiniä koskeva maininta lähdeaineistossani korosti kui- 
tenkin tiettyä jatkuvuutta lääkkeen käytössä ja sen saamaa erikoisasemaa 
brittiläisten tutkimusmatkailijoiden ja imperiumin agenttien parissa. 
Sodan jälkeen Malawiin suuntautunutta matkaansa kuvaavassa teok- 
sessaan Venture to the Interior (1953) Laurens van der Post mainitsi an- 
taneensa uutta malarialääkettä Paludrinea retkikuntansa afrikkalaisille 
kantajille, mutta käyttäneensä itse kiniiniä. Van der Post toisti vanhaa 
matkakertomusten trooppia afrikkalaisista kantajista lääkkeiden, erityi- 
sesti castor-öljyn, innokkaina kuluttajina, mutta omat kuumekokemuk- 
sensa hän näki ennemmin psykologisina kuin biologisina poikkeus- 
tiloina.5° 


Lopuksi 


Kiniini johtolankana, tutkimuskohteena ja metodina on ollut minulle 
ennen kaikkea valine menneisyyden ihmisten elamisen, sairastamisen, 
lääkitsemisen ja kuolemisen parempaan ymmärtämiseen. Sen avulla 
voidaan selvittää ajattelua, toimintaa ja olosuhteita (Markku Hyrkkä- 
sen hyödyllisen kolmijaon hengessä)” monipuolisesti erilaisissa histo- 
riallisissa ja kontekstuaalisissa risteyksissä. Toimiessaan se on paitsi 
seurattava punainen lanka, joka auttaa lähteiden etsimisessä ja katseen 
kohdistamisessa, myös hedelmällinen nexus, risteyskohta, josta aukeaa 
useita näkökulmia menneisyyden maailmaan. 

Tutkimukseni keskeinen kiteytymä oli, että kiniini määritteli kolonia- 
listista kokemusta Keski-Afrikassa 1800-luvun lopulla ja 1900-luvun 
alkupuolella enemmän kuin mikään muu lääke. ”Livingstoniaanisen” 
perinteen mukaisesti ollakseen terveesti elävä kolonialisti Keski-Afrikas- 


55 Hokkanen 2017, 206-210. 
56 Van der Post 1953, 101-102. 
57 Hyrkkänen 2008, 190. 

sa oli otettava kiniiniä sääntöjen mukaan. Nämä säännöt olivat kuiten- 
kin kiistojen, kamppailuiden ja uudelleenmäärittelyjen tulosta, eivätkä 
niitä sanelleet vain asiantuntijat. Katseen kohdistaminen lääkäreiden 
lisäksi potilaisiin, afrikkalaisiin toimijoihin ja kiniinin tuotantoon, kul- 
jettamiseen ja markkinointiin liittyviin seikkoihin auttaa ymmärtämään 
paikallisia, imperiaalisia ja ylirajaisia lääkinnän historioita laajemmin 
ja syvällisemmin. Kertomuksen rakentamisen keinona kiniinin seuraa- 
minen osoittautui hedelmälliseksi, joskin arvaamattomaksi ja toisinaan 
myös sivupoluille rönsyileväksi. Se täytti kuitenkin kirkkaasti metodi- 
kurssilla opiskelijoille usein toistamani, Seija Jalaginilta lainaamani 
vaatimuksen: ”Kaikkein tärkeintä on muodostaa tutkimustehtävä, joka 
vie eteenpäin!” 

HIV ja AIDS Afrikassa 


Historiointi, symbolinen valta ja tutkijan vastuu 


Jan Kuhanen 
O https: //orcid.org/0000-0002-1250-0833 


AIDS (acquired immunodeficiency syndrome) eli immuunikato tuli ensi 
kertaa maailman tietoisuuteen Yhdysvalloissa vuonna 1981. HI-viruksen 
aiheuttamaa tappavaa, sukupuoliteitse ja saastuneen veren välityksellä 
leviävää uutta oireyhtymää tavattiin pian myös Euroopasta ja Keski-Afri- 
kasta, joista jälkimmäisessä se oli levinnyt paikoin laajoiksi epidemioik- 
si. 1990-luvulle tultaessa Afrikasta oli muodostunut uuden globaalin 
pandemian pahiten runtelema maanosa." 

1980-luvun puolivälissä maailman siihen asti pahin HIV- ja AIDS- 
epidemia riehui keskiafrikkalaisessa Ugandassa. Seuraavan vuosi- 
kymmenen aikana sadat tuhannet ugandalaiset sairastuivat ja kuolivat 
AIDSiin, johon ei ennen vuotta 2000 ollut saatavilla edullista, toimivaa 
lääkehoitoa. Viime vuosituhannen lopulla Afrikan HIV- ja AIDS- epide- 
mian polttopiste oli siirtynyt Keski-Afrikasta eteläiseen Afrikkaan, jossa 
se intensiivisestä valistuksesta huolimatta aiheutti laajoja kansallisia 
epidemioita.? 2000-luvulla merkittävästi parantunut lääkehoito vähen- 
si uusien tartuntojen määrää muuttaen HIV:n tappavasta epidemiasta 


1 Grmek 1993; Iliffe 2006. 
2 Ks. Iliffe 2006. 

endeemiseksi infektioksi. Silti HIV-tartunnan saa vuosittain yhä yli mil- 
joona ihmisiä ympäri maailmaa, valtaosa heistä Afrikassa. Yksinomaan 
vuonna 2021 AIDS aiheutti maailmanlaajuisesti noin 650 000 ihmisen 
kuoleman 3 

Kiinnostuin HIV:n ja AIDSin historiasta 2000-luvun alussa työs- 
kennellessäni nuorena väitöskirjatutkijana Ugandassa. Tuolloin HIV 
ja AIDS olivat julkisuudessa paljon esillä Yhdysvaltain presidentti 
George W. Bushin hallinnon lanseeraamaan mittavan AIDS-ohjelman, 
Presidential Emergency Plan for AIDS Reliefin (PEPFAR), johdosta. Ohjel- 
ma jakoi 15 miljardia dollaria viideksi vuodeksi (2004-2008) HIV:n ja 
AIDSin hoitoon ja ennaltaehkäisyyn viidelletoista taudin eniten vaivaa- 
malle maalle lähinnä Afrikassa, Karibialla ja Aasiassa. Uganda oli yksi 
PEPFAR-rahojen vastaanottajamaista. 

Törmäsin uudelleen PEPFAR:iin vuonna 2006 Namibiassa, jossa 
työskentelin HIV:n ja AIDSin vaikutuksia perherakenteeseen tutkinees- 
sa hankkeessa. Kierrellessäni ympäri Pohjois-Namibiaa ymmärsin, että 
ilman PEPFAR:in antamaa rahallista tukea lähes kaikki alueella toimi- 
vat HIV- ja AIDS-ohjelmat pysähtyisivät tai vähintäänkin muuttuisivat 
tehottomiksi. Yhdysvaltojen tuki mahdollisti paikallisten kirkkojen, 
kansalaisjärjestöjen ja jopa julkisen vallan toiminnan HIV:n pysäyttä- 
miseksi lahjoittamalla järjestöjen ja ohjelmien käyttöön toimitiloja, 
autoja, tietotekniikkaa, testausvälineitä, koulutusmateriaalia ja toimis- 
totarvikkeita, kustantamalla ohjelmien palvelukseen amerikkalaisia 
neuvonantajia sekä rahoittamalla paikallisen henkilökunnan koulutusta. 
Käytännöllisesti katsoen miltei koko AIDS-työ Pohjois-Namibiassa toimi 
PEPFAR-rahan varassa. 

PEPFAR toimi Namibiassa ilmeisen tehokkaasti. Pian minulle kui- 
tenkin selvisi, että PEPFAR-rahoituksen saamiseksi järjestöjen ja oh- 
jelmien täytyi sitoutua tiettyihin toimintaperiaatteisiin. Esimerkiksi 
lääkkeet, joita PEPFAR:in rahoittamissa ohjelmissa tarjottiin, oli sopi- 
muksen mukaan hankittava yhdysvaltalaisilta lääkevalmistajilta, mikä oli 
kallista ja muodosti suuren kuluerän. Lisäksi ennaltaehkäisevässä työssä 
ja valistuksessa kondomia sai markkinoida ehkäisyvälineenä ainoastaan 


3 UNAIDS 2022. 

erityistapauksissa. Kondomin ohella oli painotettava muita HIV:n tor- 
juntamenetelmiä, kuten seksistä pidättäytymistä ja uskollisuutta vaki- 
tuista kumppania kohtaan.* Ymmärsin, että tämä politiikka oli otettu 
PEPFAR:in ohjenuoraksi nimenomaan Ugandassa saavutettujen tulos- 
ten perusteella, ja nyt sitä sovellettiin myös muissa Saharan eteläpuoli- 
sen Afrikan maissa. Paitsi PEPFAR, myös YK:n AIDS-järjestö UNAIDS 
oli HIV:n torjunnassa samoilla linjoilla painottaen ABC-mallia — Abstain, 
Be Faithful, use Condom eli pidättäydy, ole uskollinen, käytä kondomia 
— jonka myös sanottiin perustuvan siitä Ugandassa saatuihin hyviin 
kokemuksiin. Monissa AIDS-järjestöjen julkaisuissa Uganda esitettiin 
HIV:n ja AIDSin vastaisen taistelun afrikkalaisena menestystarinana.5 
Kaikesta tästä sain kimmokkeen perehtyä tarkemmin HIV:n ja AIDSin 
historiaan juuri Ugandassa. 

Tämä luku käsittelee Ugandan HIV- ja AIDS-epidemiaa historioinnin 
ja historiantutkimuksen kohteena. Luku ei ole historiografinen katsaus 
Ugandan epidemian aiempaan tutkimukseen, vaan se lähestyy HIV:tä 
ja AIDSia historiallisesti merkittävänä tutkimuskysymyksenä pyrkien 
ymmärtämään, mistä epidemiassa ja sen historioinnissa on kyse. Histo- 
rioinnilla tarkoitan tässä yhteydessä menneeseen nykyisyydessä liitettyjä 
merkityksiä, jotka määrittävät sitä, mikä osa menneestä katsotaan säi- 
lyttämisen ja muistamisen arvoiseksi. Luvussa kuvataan kahden eri tut- 
kimushankkeen muodostaman tutkimusprosessin kautta tutkimuksen 
vaiheittaista etenemistä tutkijan näkökulmasta. Se osoittaa, kuinka mat- 
kan varrella saadut tutkimustulokset ja esiin nousevat uudet kysymykset 
saattavat vaikuttaa merkittävästi alkuperäisiin tutkimuskysymyksiin ja 
tutkimuksen jäsentymiseen. 

Tutkimusprosessin kuvauksen kautta luku pyrkii valottamaan samal- 
la toista, ajallisesti varhaisempaa prosessia: Ugandan HIV:n torjunnan 
menestystarinan syntyä. Pyrin osoittamaan, kuinka poliittinen tarkoitus- 
hakuisuus ja symbolinen valta näyttelivät merkittävää osaa Ugandan 
HIV- ja AIDS-epidemian historioinnissa. Tutkimusprosessin kuvauksen 
rinnalla etenevä kertomus Ugandan menestystarinan rakentamisesta 


4 Cohen 2005. 
5 UNAIDS 2004a, 73; UNAIDS 2001. 

ilmentää historiantutkijan tavoitetta yhdistää satunnaiset tiedonmuruset 
koherentiksi, loogiseksi kertomukseksi siitä, mitä tapahtui ja miksi. 

R. G. Collingwoodin mukaan tutkimukseen jäävien ”aukkojen” täyt- 
täminen vaatii tutkijalta historiallisen mielikuvituksen käyttöä ja kykyä 
selittää kertomuksen aukot loogisesti ja uskottavalla tavalla.* Näin syn- 
tyvä historiallinen representaatio on kuin rotkon yli rakennettu silta: 
mitä useamman pilarin (lähteen) varassa se seisoo, sitä vahvempi se 
yleensä on. Historiallisen mielikuvituksen käytössä on viime kädessä 
kyse siitä, millä tavoin tutkija yhdistää erilliset ”pisteet” (lähteet) toisiin- 
sa niin, että niistä muodostuu ymmärrettävä kuva tai kehityskulku. Mitä 
enemmän pisteitä on käytettävissä, sitä tarkempi kuva niiden pohjalta 
on piirrettävissä. 

Pisteiden avulla piirtyvä kuva on lähtökohtaisesti puutteellinen, usein 
vinoutunut ja vaikeasti hahmotettavissa. Voiko tutkija tällöin oletustensa 
perusteella kuvitella ja piirtää pisteitä sinne, missä niitä ei ole, mikäli 
ne auttavat loogisen kokonaiskuvan rakentamisessa? Voiko hän yhdistää 
olemassa olevat pisteet toisiinsa suoralla tai kaarevalla viivalla? Missä 
kulkevat historiallisen mielikuvituksen, ”kuvitteellisten pisteiden” lisää- 
misen ja pisteitä yhdistävien viivojen piirtämisen rajat? Entä voiko tutki- 
ja jättää osan olemassa olevista pisteistä huomiotta, mikäli ne rikkovat 
(kuviteltua) kokonaiskuvaa tai tekevät sen vaikeasti hahmotettavaksi? 
Kuinka pitkälle historiantutkija voi lähteiden tulkinnassaan tai tulkit- 
sematta jättämisessään mennä? Entä millaisille lähdeaineistoille validit 
tulkinnat menneestä voivat perustua? 

Alun Munslow katsoo, että historialliseen mielikuvitukseen nojaava 
historiantutkimus on vallankäyttöä. Munslow'n mukaan sirpaleisten 
lähteiden organisointi loogisesti eteneväksi kertomukseksi luo illuusion 
totuudenmukaisesta menneisyydestä, jota voidaan käyttää vallankäytön 
oikeutuksena nykyhetkessä.? Tutkimuksessani olen joutunut pohti- 
maan niin kysymystä symbolisesta vallasta — erityisesti sen merkitystä 
kollektiivisten muistikuvien tuottamisessa ja ylläpitämisessä — historian 
ja symbolisen vallan suhdetta, kuin myös kysymystä yksittäisen, huo- 


6 Collingwood 1993, 239—241. 
7 Munslow 2006, 15-16. 

mattavaa symbolista valtaa käyttävien tutkijoiden ja asiantuntijoiden vas- 
tuusta tiedon tuottamisessa ja soveltamisessa. Millä tavoin symbolinen 
valta toimii tieteellisen tutkimuksen ja yhteiskunnallisen vaikuttamisen 
kohtauspinnoilla? Mikä on historian rooli kansanterveydellisessä päätök- 
senteossa? Kenen näkemys menneestä muodostuu lopulta ”historiaksi” 
ja millä perusteella? 

Tämä luku ei pysty tarjoamaan tyhjentäviä vastauksia edellä esitettyi- 
hin kysymyksiin. Sen sijaan se pyrkii esimerkkitapauksen kautta osoit- 
tamaan, kuinka tietoon, valtaan ja vastuuseen liittyvät kysymykset voivat 
hämärtyä ideologian, rahan, kansanterveydellisten tavoitteiden ja tulos- 
vastuun ristipaineessa. Toivoakseni luku myös osoittaa, että kriittisen 
akateemisen historiantutkimuksen tarve yhteiskunnallisen ja kansan- 
terveydellisen päätöksenteon tukena on edelleen olemassa. 


Symbolinen valta, HIV- ja AIDS-epidemia ja historia 


Pierre Bourdieun mukaan symbolinen valta on todellisuutta rakentavaa 
valtaa, jonka pääasiallinen työkalu on legitiimiksi mielletty puhuttu ja 
kirjoitettu kieli.$ Legitiimiksi kieleksi hän määrittelee ilmaisut, joiden 
uskotaan olevan lähtökohtaisesti tosia puhujan tai kirjoittajan asemasta 
johtuen. Viranomaiset, poliitikot ja muut yhteiskunnallisesti merkittä- 
vissä asemissa toimivat henkilöt, niin sanotun virallisen kielen tuottajat 
sekä erilaiset asiantuntijat ovat siten symbolisen vallan käyttäjiä, jotka 
julkisuudessa antamillaan lausunnoilla rakentavat ja muokkaavat to- 
dellisuutta ja siihen liittyviä käsityksiämme. Bourdieun huomio siitä, 
että legitiimiksi mielletyt ilmaisut voi haastaa ainoastaan suurempaa 
symbolista valtaa käyttävä — toisin sanoen yleisön silmissä uskottavam- 
pi — taho, auttaa ymmärtämään sekä HIV:n ja AIDSin torjuntaan että 
epidemian historiointiin liittyviä ongelmia. HIV:tä ja AIDSia koskeva 
asiantuntijapuhe on merkityksellistä vain, jos se vastaanottavan yleisön 
näkökulmasta on oikeutettua ja rationaalista.9 


8 Bourdieu 1994, 166-167. 
9 Ks. Hallett 2003, 132—134. 

Mikäli asiantuntijapuheen legitimiteetti kyseenalaistetaan esimer- 
kiksi yhteisön tunteisiin, haluihin ja uskomuksiin paremmin vetoavan 
asiantuntijapuheen tai poliittisten ja uskonnollisten johtajien esittä- 
män tunteisiin ja uskomuksiin vetoavan retoriikan keinoin, menettää 
se merkityksensä todellisuuden kuvaajana ja rakentajana. Siinä missä 
asiantuntijapuheen tulisi perustua tieteellisiin faktoihin, yhteisön kol- 
lektiivisten muistikuvien tuottaminen ja muokkaaminen ei ole riippu- 
vainen faktoista, vaan puhujan tarkoitusperistä ja asemasta symbolisen 
vallan käyttäjänä. Symbolisen vallan keinoin menneisyydestä on valikoi- 
van muistamisen ja unohtamisen kautta muokattavissa tarina, joka tu- 
kee puhujan tai hänen edustamansa tahon tavoitteita ja pyrkimyksiä. 
Halutusta lopputuloksesta käsin rakentuva, mielikuviin ja satunnaisiin 
faktoihin palautuva representaatio muuttuu näennäisen loogiseksi ”his- 
toriaksi”, jossa ei ole ristiriitoja eikä häiritseviä sivujuonteita.' 

Arvovaltaisten globaalien terveystoimijoiden HIV- ja AIDS-pande- 
miasta esittämät faktat, arviot ja näkemykset muodostuvat ensisijaisek- 
si kosketuspinnaksi useimmille HIV:stä ja AIDSista kiinnostuneille. 
Oletamme kyseisten toimijoiden tarjoaman tiedon olevan luotettavaa ja 
puolueetonta. Unohdamme helposti, että kyseiset tahot ovat tulosvas- 
tuullisia organisaatioita, joiden toimintaa määrittelevät kansanterveyden 
ohella myös politiikan ja talouden realiteetit. Kyseisten organisaatioiden 
intresseihin ei kuulu maalata kuvaa globaalista HIV:n ja AIDSin vastai- 
sesta taistelusta loputtomana, upottavana suona, vaan herättää luotta- 
musta tuottamalla alati uusia tarinoita ja toimintatapoja, jotka antavat 
toivoa ja luovat uskoa tulevaisuuteen. Tässä kontekstissa menneiden 
onnistumisten ja epäonnistumisten kriittinen arviointi akateemisen 
historiantutkimuksen keinoin on kyseisten organisaatioiden ja niiden 
kanssa yhteistyössä toimivien tahojen näkökulmasta epäolennaista. His- 
torialla on niille merkitystä vain silloin, kun sillä voidaan legitimoida 
tämänhetkistä tai tulevaa toimintaa." 


10 Ks. Halbwachs 1992; Kuhanen 2014. 

11 Berridge 2001. Osin samasta syystä suuryritykset (ja muut organisaatiot) ovat jo vuosikymmenien ajan 
palkanneet palvelukseensa ammattihistorioitsijoita, joiden tehtävänä on laatia historioita, jotka tukevat 
yhtiön tai organisaation strategisia tavoitteita. Ks. Hurtado 1986. 

Tutkimustehtävä, metodi ja tutkimusperinne 


Tavoitteenani oli tutkia HIV:n ja AIDSin historiaa Ugandassa ruohon- 
juuritasolla. Erityisiä kiinnostuksenkohteitani olivat epidemian pai- 
kallinen/”populaari epidemiologia”, AIDSille annetut merkitykset ja 
selitykset sekä hallituksen ja eri järjestöjen toiminta paikallistasolla. 
Tutkimusalueekseni valitsin Tansanian rajan tuntumassa sijaitsevan 
syrjäisen Rakain piirikunnan, josta Ugandan AIDS-epidemia silloisen 
tutkimustiedon mukaan lähti liikkeelle 1980-luvun alussa. Katsoin, että 
ymmärtääkseni HIV- ja AIDS-epidemiaa ja sen historiaa Ugandassa mi- 
nun oli mentävä epidemian alkulähteille. 

Tutkimusmenetelmiksi valikoituivat lähihistorian tutkimukselle tyy- 
pillinen arkistoanalyysi sekä henkilö- ja ryhmähaastattelut. Haastattelut 
historiantutkimuksen menetelmänä jakavat mielipiteitä, sillä muistiin 
perustuvan tiedon katsotaan olevan epäluotettavampaa asiakirjalähtei- 
den tarjoamaan tietoon verrattuna.” Lisäksi tutkija valitsemansa tee- 
man, näkökulman ja kysymysten kautta vaikuttaa osaltaan siihen, mil- 
laisia muistoja haastatteluissa nousee esiin. Tutkijan onkin tiedostettava 
oma roolinsa esiin nousevien tarinoiden ja merkitysten muovautumi- 
sessa, ja haastattelujen tuottamaa tietoa on pyrittävä mahdollisuuksien 
mukaan peilaaman muuhun saatavilla olevaan lähdeaineistoon. Nämä 
seikat huomioiden laadin sen hetkisiin tietoihini perustuvan puolistruk- 
turoidun, avoimen haastattelurungon, joka jakautui 4-5 aiheeseen kes- 
keisesti liittyvään teemaan. Teemoista muodostettuihin yksittäisiin kysy- 
myksiin haastateltava sai vapaasti vastata haluamallaan tavalla. 

Jo ennen haastattelurungon laatimista olin alkanut perehtyä aihetta 
käsittelevään aiempaan tutkimukseen. Tutkimusperinteeseen tutustu- 
minen on yksi tutkimuksen tärkeimmistä ja usein eniten aikaa vievistä 
vaiheista, mutta sen tekeminen on välttämätöntä, jotta tutkija pystyy 
asemoimaan oman tutkimuksensa osaksi laajempaa tutkimuskenttää. 
Tutkimusperinteen kartoitusta ei yleensä voi tehdä yhdellä kertaa ikään 
kuin yhtenä yhtäjaksoisena työrupeamana, vaan siihen perehtyminen 
jatkuu muiden työvaiheiden ohessa. Huomasin heti aluksi, että vaikka 


12 Philips 2005 tarjoaa hyvän kokoelman näkökulmia aiheeseen. 

aiempaa tutkimusta HIV:n ja AIDSin osalta oli valtavasti eri tieteenaloil- 
ta, pandemian historiasta oli kirjoitettu melko vähän. Historiaa sivua- 
vaa tutkimusta oli kuitenkin jonkin verran saatavilla, jopa sellaista, joka 
käsitteli epidemian historiaa Afrikassa yleensä ja Ugandassa erikseen. 
Monet epidemian historiasta kirjoittaneet eivät olleet historioitsijoita, 
vaan esimerkiksi antropologeja, politiikan tutkijoita ja journalisteja.” 
Aiemman tutkimuksen valossa vaikutti siltä, että Ugandan HIV- ja 
AIDS-epidemian historiointi oli yksipuolista ja keskittyi lähinnä hal- 
lituksen AIDSin vastaisten toimien ja epidemian vaikutusten kuvai- 
lemiseen. Historioitsijoiden harvalukuiset mutta sinänsä kelvolliset 
yleisesitykset sekä muutamat spesifit tutkimukset perustuivat pitkälti 
toisen käden lähteisiin, mikä yleisesitysten kohdalla on täysin ymmär- 
rettävää.'t Näin ollen ne eivät kuitenkaan pystyneet avaamaan HIV-epi- 
demian paikallista kontekstia samassa määrin kuin esimerkiksi antropo- 
logien tekemät tutkimukset, jotka pyrkivät asettamaan HIV:n ja AIDSin 
laajempaan historiallisen kontekstiin siinä vaihtelevasti onnistuen.” 
Useat sekä ugandalaiset että ulkomaalaiset tutkijat sivuuttivat epide- 
mian ”varhaishistorian” kokonaan aloittaen historiankirjoituksen vuo- 
desta 1986, jolloin presidentti Yoweri Museveni ja hänen johtamansa 
National Resistance Movement (NRM) nousivat asein valtaan Ugandassa 
ja käynnistivät pian olojen rauhoituttua AIDSin vastaisen ohjelman. 
Usein mainittiin, että siinä missä monet muut Afrikan hallitukset kielsi- 
vät AIDSin olemassaolon maissaan, Musevenin johtama köyhä ja sodan 
raunioittama Uganda puhui avoimesti AIDS-ongelmastaan maailmalle 
avaten ovet kansainväliselle avulle. Kunnianhimoisimmat kirjoittajat 
mainitsivat tutkimuksissaan esimerkiksi presidentin nuivan suhtau- 
tumisen kondomeihin, kirkkojen roolin kansan valistajana, avoimuu- 
den kulttuurin sekä median ja ulkomaisen avun merkityksen ennen 
siirtymistään vuoteen 1993, jolloin epidemian kulussa tapahtui kään- 
ne ja HIV:n esiintyvyys alkoi laskea.'* Koko HIV:n ja AIDSin historia 
Ugandassa tuntui kulminoituvan tähän käänteeseen — epidemian his- 


13 Yksityiskohtaisemmin ks. Kuhanen 2008. 
14. Iliffe 2006; Setel, Lewis & Lyons 1999. 

15 Bond & Vincent 1997; Hasu 1999. 

16 Ks. Kaleeba 2000. 

toriaa jäsennettiin pitkälti tämän aikalaisten silmissä poikkeuksellisen 
tapahtuman kautta." 

Poikkeuksia yllä kuvattuun HIV:n ja AIDSin historiointitapaan muo- 
dostivat lähinnä muutamat yksittäiset akateemiset tutkimukset, joista 
varhaisimmat oli tehty jo 1980-luvun lopulla ja 1990-luvun alussa. Osa 
niistä lähestyi epidemiaa paikallistasolla pyrkien ymmärtämään taudin 
leviämiseen vaikuttanutta paikallista dynamiikkaa.'* Ne valaisivat epide- 
mian kontekstia paremmin kuin hallituksen toimia kuvaavat akateemi- 
set esitykset ja viralliset historiikit. Niiden perusteella uskoin, että oma 
tutkimukseni, joka painottui paikallisten kokemuksiin, oli oikeilla jaljil- 
lä. HIV:n ja AIDSin varhaisempi historia — toisin sanoen historia ennen 
1980-luvun puoliväliä — oli Afrikassa yleensä ja Ugandassa erityisesti 
heikosti dokumentoitua. Näin tässä mahdollisuuden valaista omalla tut- 
kimushankkeellani myös HIV-epidemian laajempaa historiallista kon- 
tekstia, joka ulottuisi ajassa taaksepäin ja huomioisi myös epidemian 
kokemisen paikallistasolla. 


Ugandan ”menestystarina” 


Tutkimusperinteeseen tutustuminen toi tietoisuuteeni myös 2000-lu- 
vun alussa käynnissä olleen kiivaan akateemisen debatin, joka liittyi 
edellä mainittuun Ugandan HIV- ja AIDS-epidemian kulussa tapahtu- 
neeseen käänteeseen 1990-luvun alkuvuosina. Tuolloin kyseessä oli 
ollut ensimmäinen kerta maailmassa, kun valtaväestön keskuuteen 
levinnyt HIV-yleisepidemia (generalised epidemic) osoitti laantumisen 
merkkejä.” WHO:n ja Ugandan terveysministeriön vuonna 1995 teke- 
män seksuaalikäyttäytymistä kartoittavan selvityksen pohjalta oli pää- 
telty, että käänne saattoi osin johtua seksuaalikäyttäytymisen muutok- 
sista. Kun kyseisen selvityksen tuloksia verrattiin vuonna 1989 kerätyn 
samankaltaisen WHO-selvityksen tuloksiin havaittiin, että erityisesti 


17 Uganda AIDS Commission 2004. 

18 Obbo 1993; Kisekka 1990; Barnett & Blaikie 1992. 

19 Samaan aikaan Ugandan käänteen kanssa tapahtui käänne myös Pohjois-Tansaniassa, mutta siihen 
ei kiinnitetty samanlaista huomiota WHO:n taholta. 

nuoremman sukupolven kohdalla oli viitteitä seksuaalikäyttäytymisen 
muutoksista, kuten sukupuolielämän myöhemmästä aloittamisesta ja 
lisääntyneestä kondomin käytöstä. Tutkijat varoittivat, että tulokset olivat 
vain viitteellisiä ja rajoittuivat ainoastaan kahteen suurimpaan kaupun- 
kiin, eivätkä siten olleet yleistettävissä koko maata koskeviksi.?° 

Näiden tulosten julkaisemisen jälkeen keskustelu kiihtyi. Ugandalai- 
set ja ulkomaalaiset tutkijat puntaroivat aineistojen luotettavuutta ja sitä, 
mistä HIV-esiintyvyyden lasku itse asiassa kertoi. Osa tutkijoista katsoi, 
että kyseessä oli aidosta seksuaalikäyttäytymisen muutoksesta johtunut 
HIV-ilmaantuvuuden lasku, joka heijastui HIV:n esiintyvyyteen.? Toi- 
set puolestaan ajattelivat, että HIV-esiintyvyyden laskun taustalla olivat 
pääosin epidemian luontaiseen kehitykseen kuuluneet tekijät, kuten 
HIV-infektion saturaatio väestössä ja AIDS-kuolleisuuden nousu.” 

Ugandan HIV-epidemian talttuminen oli merkittävä tapahtuma. 
Siitä alettiin puhua HIV-torjunnan menestystarinana jo 1990-luvun 
loppupuolella, vaikka olikin jokseenkin epäselvää, mikä oli aiheuttanut 
HIV-esiintyvyyden laskun. YK:n uusi AIDS-järjestö UNAIDS nosti 
useassa julkaisussaan Ugandan esiin ainutlaatuisena HIV:n torjunnan 
menestystarinana Afrikassa. UNAIDS:n julkaisuissa esiteltiin laajalti 
HIV:n seurantamenetelmiä ja niiden kautta saadun datan vahvuuksia 
ja heikkouksia sekä pohdittiin, olivatko HIV-esiintyvyyden laskun taus- 
talla biologiset ja epidemiologiset tekijät vaiko Ugandan hallituksen 
AIDS-ohjelma. Selkeää vastausta suuntaan tai toiseen UNAIDS ei pys- 
tynyt antamaan, mutta se piti tärkeänä, että panostamista HIV:n torjun- 
taan Afrikassa jatkettiin.? 

Muutamat yksittäiset tutkijat esittivät, että WHO:n epidemiologiset 
mallit osoittivat, kuinka HIV:n ilmaantuvuus Ugandassa oli kääntynyt 
laskuun jo 1980-luvun lopulla. He pitivät tätä selkeänä todisteena 


20 Asiimwe-Okiror ym. 1997. 

21 Konde-Lule 1995. Ilmaantuvuus (incidence) tarkoittaa uusien tartuntojen määrää esim. vuositasolla, 
kun taas esiintyvyys (prevalence) tarkoittaa tartuntojen senhetkistä määrää väestössä. 

22 Wawer ym. 1997. Saturaatio tarkoittaa tilannetta, jossa valtaosa suurimmassa tartuntavaarassa olevista 
ryhmistä ja yksilöistä on saanut tartunnan, jolloin epidemian leviäminen populaatiossa hidastuu. Kun 
samalla AIDSiin sairastuneiden määrä kasvaa ja kuolleisuus lisääntyy, HIV:n esiintyvyys väestössä 
laskee. 

23 UNAIDS 1998. 

HIV-torjuntamenetelmien toimivuudesta.” Toiset puolestaan katsoi- 
vat, etta koko menestystarina oli liioittelua ja perustui kiistanalaisen 
lähdeaineiston vääränlaiseen tulkintaan. He eivät kiistäneet Ugandan 
HIV-esiintyvyyden laskun merkityksellisyyttä eivätkä vähätelleet maan 
HIV:n vastaisessa taistelussa tekemiä panostuksia mutta katsoivat, että 
tuloksia oli osin liioiteltu. Heidän mukaansa tulosten avulla oli pyritty 
selittämään asioita, joita ne eivät selittäneet, kuten HIV:n ilmaantuvuu- 
den laskua.” Samalla osa heistä katsoi, että menestystarinan synnyttä- 
misen taustalla vaikuttivat poliittiset tekijät, kuten tarve turvata AIDS- 
ohjelmien jatkorahoitus ja nostaa AIDS-työtä tekevien työskentely- 
moraalia erityisesti Afrikassa.?* 

Kiista Ugandan menestystarinan ympärillä jatkui koko 2000-luvun 
alun. Se muodosti ikään kuin taustan, jota vasten jouduin peilaamaan 
omaa tutkimusteemaani. Uskoin, että voisin tutkimuksellani valottaa 
sekä HIV- ja AIDS-epidemian paikallista historiallista kontekstia ennen 
ja jälkeen vuoden 1986 että AIDS-taistelun paikallisia ulottuvuuksia, 
mutta voisiko epidemian paikallishistoria valaista myös menestystarinan 
taustoja? Tämä kysymys mielessäni suuntasin ensimmäiselle aineiston- 
keruumatkalle Ugandaan syksyllä 2007. 


Arkistotyöskentely 


Aineiston keruu Ugandassa käsitti arkistotyöskentelyä ja haastatteluja. 
Haastattelut jakautuivat ajallisesti siten, että ennen varsinaisia kenttä- 
haastatteluja suoritin yhdessä paikallisen avustajani kanssa muutamia 
pilottihaastatteluja pääkaupungissa Kampalassa, jotta sain kuvan laati- 
mani puolistrukturoidun teemahaastattelun toimivuudesta. Samaan ai- 
kaan aloitin myös arkistojen ja kirjastojen läpikäynnin autenttisen asia- 
kirja-aineiston löytämiseksi. Ugandan Terveysministeriöllä ei tuolloin 
ollut toimivaa, tutkijoille avointa arkistoa, vaan ainoastaan eräänlainen 


24 Stoneburner ym. 1996; Low-Beer & Stoneburner 1997. 
25 Parkhurst 2001; Parkhurst 2002. 
26 Parkhurst 2002. 

kirjaamo (registry). Se käsitti huoneen, jossa oli pinoittain asiakirjoja 
lattiasta kattoon. En koskaan päässyt tutkimaan noita asiakirjapinoja 
nähdäkseni, mitä se sisälsivät. Sen sijaan jouduin tyytymään Terveys- 
ministeriön kirjastoon, jossa oli saatavilla monipuolisesti eri tahojen 
julkaisemia raportteja AIDSiin liittyen. 

Parempi tuuri kävi Mulagon sairaalan lääketieteellisen tiedekunnan 
kirjastossa, joka tunnetaan Sir Albert Cook Medical Libraryna perusta- 
jansa mukaan. Kirjasto oli laaja ja siihen kuului myös arkisto-osasto, 
jossa oli autenttista asiakirjamateriaalia siirtomaa-ajan alusta lähtien. 
Olin tottunut käyttämään arkistoa jo väitöskirjatyöni aikana ja minut 
muistettiin talossa edelleen, joten ovet aukenivat verrattain helposti. 
Kirjasto osoittautui hyväksi AIDS-aineiston lähteeksi, sillä sen hyllyltä 
löytyi sekä autenttisia että kopioituja raportteja ja julkaisuja, joita olivat 
tuottaneet muun muassa hallituksen AIDS Control Program (ACP) ja 
WHO:n Global Programme on AIDS (GPA). 

Raporttejakin tärkeämmäksi lähdeaineistoksi alkuvaiheessa ja myö- 
hemminkin osoittautuivat sanomalehdet. Musevenin hallituksen val- 
taantulon myötä sanomalehtitoiminta oli vironnut vilkkaaksi ja maassa 
toimi useita sekä englannin- että paikalliskielisiä sanomalehtiä. Niiden 
vanhoja vuosikertoja löytyi useista eri kirjastoista. Valitsin ensimmäi- 
sessä vaiheessa tarkasteluun muutaman suurimman englanninkielisen 
lehden aikaväliltä 1980-1992, eli AIDS-epidemian puhkeamisesta aina 
HIV-epidemian käänteeseen saakka. Ajatuksenani oli kasvattaa tarkas- 
teluväliä tulevien aineistonkeruumatkojen myötä aina 2000-luvun al- 
kuun. 

Sanomalehtien tutkiminen oli aikaa vievää mutta samalla hyvin pal- 
kitsevaa työtä. Koska käytössäni ei vielä tuolloin ollut digitaalisia asia- 
kirjojen tallennusmenetelmiä, muistiinpanot oli tehtävä käsin kynää ja 
paperia käyttäen (ei ollut pistoketta, johon kytkeä tietokone). Työskentely 
eteni verkkaisesti, koska jokainen lehti oli selattava AIDS-uutisten toi- 
vossa läpi kokonaan. Tästä huolimatta vihkoon kertyi päivittäin useita 
sivuja muistiinpanoja. Sanomalehtien uutisointi ja kirjoittelu AIDSiin 
liittyen oli melko runsasta ja varsin vapaata, ja vähitellen minulle muo- 
dostui kuva siitä, kuinka epidemia oli edennyt maan eri osissa 1980- 
luvun alkupuolelta 1990-luvulle asti. Lisäksi sanomalehdissä uutisoitiin 

ahkerasti muun muassa AIDSiin liittyvistä paikallisista ja kansallisista 
tutkimuksista, raporteista ja selvityksistä, joiden tuloksia ei enää monien 
vuosien jälkeen ollut löydettävissä. Mielenkiintoisia olivat myöskin ylei- 
sönosastokirjoitukset, joissa tavalliset ugandalaiset ottivat kantaa ACP:n 
toimiin ja hallituksen AIDSin vastaiseen taisteluun. 


Haastattelut 


Arkistoista ja sanomalehdistä keräämäni taustatiedon perusteella tein 
muutamia täsmennyksiä ja lisäkysymyksiä Suomessa laatimaani haas- 
tattelurunkoon. Tämän jälkeen suuntasimme ugandalaisen avustajani 
kanssa Rakaihin, Etelä-Ugandaan, jossa vietimme ensimmäisen mat- 
kani aikana kolme viikkoa haastatteluja tehden ja tutkimuksen kohde- 
alueeseen tutustuen. 

Rakai on syrjäinen, Tansanian kanssa 1978-1979 käydyn sodan run- 
telema, laajalti kehittymätön, unohdettu ja Ugandan mittapuulla har- 
vaan asuttu alue, joka nousi 1980-luvun lopulla hetkeksi maailman tie- 
toisuuteen AIDSin seurauksena ja jonka yllä lepäsi edelleen historian 
sille tuoma synkkä maine ”AIDSin kotina.” Samalla se oli vehreiden 
kukkuloiden, laajojen suoalueiden, jyrkkien kalliomuodostelmien, pien- 
ten järvien ja Victoriajärven sinisen aavan kuvankaunista seutua, jonka 
pienissä, ränsistyneissä mutta kuvauksellisissa kylissä ajoittain tuntui 
siltä, kuin aika olisi oikeasti pysähtynyt. Tiestö oli huonoa, ajoittain sa- 
noin kuvaamattoman kelvotonta, mutta siitä huolimatta koin olevani 
siihenastisen tutkijanurani mielenkiintoisimmassa tehtävässä pujotte- 
lemassa maastoautolla kohti syrjäisiä kyliä, joiden nimet olivat tulleet 
minulle tutuiksi lukemani kirjallisuuden ja tutkimieni raporttien ja leh- 
tijuttujen sivuilta: Kannabulemu, Kateera, Kyebe, Kasensero, Lukunyu. 
Paikannimiä, joita ei löytynyt kartoista. 

Haastattelimme pääosin vanhempia ihmisiä, jotka olivat olleet nuo- 
ria aikuisia tai keski-ikäisiä AIDS-epidemian puhjetessa Rakaissa 1980- 
luvun alussa. Haastateltuihin kuului niin kyläpäälliköitä kuin tuiki taval- 
lisia miehiä ja naisia — kalastajia, kauppiaita, autonkuljettajia ja maan- 
viljelijöitä. Lisäksi haastattelimme muutamia avaininformantteja — ase- 

mansa tai ammattinsa puolesta yhteisölle merkityksellisiä henkilöitä 
— kuten pappeja, terveydenhoidon ammattilaisia, kansalaisjärjestöjen 
työntekijöitä ja paikallispoliitikkoja. AIDS oli yhä arka ja raskas aihe mo- 
nille, ja ensi alkuun haastateltavat suhtautuivat meihin epäillen. Avus- 
tajani oli loistava kansanmies ja hänen laaja kokemuksensa Ugandan 
eri kulttuureista auttoi molemminpuolisen jännityksen laukaisemisessa 
ja rennon ja välittömän ilmapiirin luomisessa haastattelutilanteisiin. 
Ihmiset innostuivat, kun pyysimme heitä kertomaan meille, mitä he 
olivat kokeneet ja kuinka asiat olivat Rakaissa tapahtuneet. Ymmärsin, 
että monille tämä oli ensimmäinen kerta, kun he pääsivät vapaasti ker- 
tomaan kokemastaan ilman, että kukaan vaati heiltä oikeita vastauksia 
esitettyihin kysymyksiin. 

Ihmisten kertomusten myötä HIV- ja AIDS-epidemian ymmärtämi- 
sessä avautui kohdallani kokonaan uusi sivu. Ymmärsin, että se, mitä 
hallitus ja muut AIDSia historioineet tahot kertoivat, oli valikoitua, 
siloteltua, osin virheellistä ja suurelta osin puutteellista, paikallishisto- 
riallisesta kontekstista irrallaan olevaa Ugandan hallituksen ja sen tu- 
kijoiden kilven kiillotusta, josta tavallisten ihmisten kokemukset oli 
häivytetty täysin. Ihmisten kertomuksista Rakaissa ja pääkaupungissa 
Kampalassa rakentui vuosien 2007 ja 2008 aineistonkeruumatkojen 
tuloksena koherentti HIV- ja AIDS-epidemian paikallistason kuva, jota 
sanomalehtiaineisto ja ACP:n viralliset aikalaisraportit pitkälti tukivat ja 
joka oli monilta osin ristiriidassa Ugandan hallituksen ja monen muun 
merkittävän tahon, kuten PEPFAR:in, esittämän AIDSin torjunnan me- 
nestystarinan kanssa. 

Olin innoissani, mutta samalla hämmentynyt. Kuinka siihenastisessa 
HIV- ja AIDS-epidemian historioinnissa oli voitu sivuuttaa kaikki se, 
mitä Rakaissa oli lähteitteni ja informanttieni mukaan tapahtunut? Oli- 
ko epidemia edennyt samalla tavoin ja saanut aikaan samanlaisia seu- 
rauksia myös muualla maaseudulla? Jos oli, niin mihin niin sanotun 
virallisen historian antama kuva epidemiasta perustui? Selvittääkseni, 
mistä tässä kaikessa oli kyse, suuntasin WHO:n arkistoon Geneveen 
tavoitteenani tutkia, mitä Ugandassa oli tapahtunut HIV:n torjunnan 
suhteen 1980-luvun puolivälistä 1990-luvun alkuun. 


HIV JA AIDS AFRIKASSA 293 


https://doi.org/10.21435/ht.287 


WHO:n arkisto 


WHO/GPA:n arkisto on osa WHO:n Geneven päämajan yhteydessä si- 
jaitsevaa arkistoa, jonka asiakirjamäärä on laajuudessaan musertava. 
WHO:n AIDS-ohjelman arkisto oli ja on yhä vailla kattavaa indeksointia 
ja järjestelyä. Aineiston 20 vuoden salassapitoaika tarkoitti sitä, että sain 
käyttööni asiakirjoja vain vuoteen 1989 asti. Tästä johtuen vierailuni ky- 
seisessä arkistossa muodostuivat melkoisen säännöllisiksi aina vuoteen 
2016 asti, jolloin olin läpikäynyt suuren osan, mutta en kaikkea, GPA:n 
Ugandasta tuottamasta asiakirja-aineistosta aikavälillä 1987-1995. 

WHO:n arkistossa kiitin vuosien saatossa Afrikan arkistoissa oppi- 
maani pitkäjänteisyyttä. Kokonaisen päivän työn tuloksena saattoi 
muistiinpanoja kertyä puoli liuskaa, joskus koko liuska. Lopulta kahden 
vuoden arkistovierailujen jälkeen minulla oli kasassa pienehkö määrä 
aineistoa, josta ilmeni, kuinka GPA:n toiminta Ugandassa 1980-luvun 
lopulla oli ollut alituista tasapainoilua yhtäältä poliitikkojen, terveys- 
viranomaisten ja avunantajamaiden näkemyksien ja vaatimuksien ja 
toisaalta epidemiologisten tosiasioiden ristiaallokossa. Aineisto paljasti, 
että Ugandan paljon kiitelty AIDS-ohjelma perustui alusta alkaen GPA:n 
laatimaan malliin, jota se tarjosi kaikille maille eräänlaisena yleisratkai- 
suna ja jota kukin maa oli vapaa soveltamaan parhaaksi katsomallaan 
tavalla. 

GPA:n tehtävänä oli tarjota ennen kaikkea teknistä ja asiantuntija- 
apua sekä rahoitusta. Ohjelman ensisijaisena tavoitteena oli ehkäistä 
HIV:n leviämistä tekemällä terveydenhuollosta turvallista, antamalla 
AIDS-valistusta terveydenhuollon ammattilaisille ja kansalaisille sekä es- 
tämällä HIV:n leviämistä sukupuoliteitse. Näistä päämääristä vain kaksi 
ensimmäistä olivat toteutuneet Ugandassa 1980-luvun loppuun men- 
nessä. GPA:n aineisto antoi ymmärtää, että suurin syy sille, miksi HIV:n 
leviämistä sukupuoliteitse ei ollut saatu kuriin oli maan poliittisen ja 
uskonnollisen johdon kielteinen suhtautuminen kondomiin HIV:n ja 
muiden seksitautien torjunnassa. Tämä teki kondomin suosittelemisen 
GPA:n tukemissa ACP:n ohjelmissa käytännössä mahdottomaksi. Seu- 
rauksena GPA — jota muun muassa Yhdysvaltain kansainvälisen avun 
järjestö USAID painosti omaksumaan kovemman linjan kondomien 


294 JAN KUHANEN 


https://doi.org/10.21435/ht.287 


suhteen — turhautui ja koki, että toiminta Ugandan viranomaisten kans- 
sa oli ajoittain vaikeaa ja usein tuskallisen hidasta.? 

Pintaraapaisu GPA:n arkistoon riitti osoittamaan, että ainakaan alku- 
vaiheessa HIV:n ja AIDSin vastainen kamppailu Ugandassa ei sujunut 
aivan siten, kuin arvovaltaisissa julkilausumissa ja virallisissa histo- 
rioissa oli annettu ymmärtää. Koska hankkeeni oli lopuillaan eikä lisää 
GPA:n asiakirjoja ollut salauksesta johtuen saatavilla, yritin muodostaa 
kokonaiskäsitystä kaiken sen aineiston pohjalta, jota olin eri lähteistä 
siihen asti kerännyt. 


Tulokset: Uudet kysymykset 


Tutkimushankkeessa saamani tulokset herättivät minut huomaamaan, 
kuinka merkittävästi menestystarina oli vaikuttanut HIV:n ja AIDSin 
historiointiin Ugandassa. Ensinnäkin se vääristi epidemian historiaa ra- 
jaamalla ulkopuolelle kaiken ennen vuotta 1986 tapahtuneen ikään kuin 
HIV-epidemian taustalla vaikuttaneista sosioekonomisista ja kulttuuri- 
sista tekijöistä olisi tullut merkityksettömiä. Toiseksi hallituksen toimet 
HIV:n pysäyttämiseksi keskittyivät lähinnä muutamaan suurimpaan 
kaupunkiin, joissa oli olemassa jokseenkin toimiva perusinfrastruktuu- 
ri, joka mahdollisti klinikoiden ja terveysasemien turvallisen toiminnan 
ja modernien tietojenkäsittelymenetelmien käytön. Maaseutu, jossa 
vuonna 1990 eli arviolta 89 prosenttia ugandalaisista, oli valtaosin vail- 
la sähköä, turvallista vettä ja kunnon tiestöä ja siten lähes kokonaan 
näiden toimien ulkopuolella. Esimerkiksi Rakain alueella AIDS-valistus 
alkoi vasta vuonna 1990 — yli kymmenen vuotta ensimmäisten AIDS- 
tapausten ilmenemisen jälkeen — kun muutamat kansalaisjärjestöt al- 
koivat auttaa hädässä olevia, omien yhteisöjensä hyljeksimiä ihmisiä, 
kuten AIDS-orpoja. 

Kolmanneksi menestystarinassa korostettiin Ugandan hallituksen toi- 
mintatapoja, joiden väitettiin olevan ugandalaisten itsensä kehittämiä. 
Ugandalaisten panosta mitenkään väheksymättä on kuitenkin todettava, 


27 WHO/GPA/A20-370-2 UGA/6 GPA — Uganda/P. Feeney'n kirje Jonathan Mannille, 21.12.1989. 

että ilman WHO:n, UNICEF:in, UNDP:n, USAID:in ja monen muun 
avustus- ja tutkimusorganisaation panosta Ugandassa ei olisi tapahtunut 
mitään. Presidentin ja kristillisten kirkkojen roolin korostaminen tuntui 
lähinnä irvokkaalta kun tiesi, että nämä olivat kamppailleet kondomeja 
vastaan aina vuoteen 1991 asti, jolloin presidentti oli antanut asiassa 
myöten ja saanut WHO:n ja USAID:in sympatiat puolelleen. Neljän- 
neksi, tutkimusperinteen tarkemman lukemisen ja Ugandan epide- 
miasta vuosien 2007 ja 2010 välisenä aikana julkaistun kirjallisuuden 
valossa näytti vahvasti siltä, että menestystarina oli alkanut elää omaa 
elämäänsä. Sen historiaan oli alettu liittää kehityskulkuja ja ilmiöitä, 
jotka eivät siihen asti läpikäymäni lähdemateriaalin valossa näytelleet 
kovinkaan merkittävää osaa kansallisen tason HIV:n vastaisessa taiste- 
lussa.” Samalla HIV:n levinneisyyttä paisuteltiin esittämällä muutaman 
urbaanin seurantapaikan esiintyvyyslukuja koko maan HIV-esiintyvyyttä 
kuvaavina.3* Tämä kaikki tapahtui muutamien arvovaltaisten tahojen 
palveluksessa olleiden, akateemisesti koulutettujen eri alojen asiantun- 
tijoiden ja tutkijoiden toimesta. 

Näiden tulosten pohjalta pyrin uudessa tutkimushankkeessani sel- 
vittämään HIV:n varhaishistoriaa Rakain alueella niin pitkälle kuin se 
suullisen historian ja arkistoaineistojen valossa oli mahdollista. Halusin 
myös nostaa esiin HIV:n ja AIDSin paikallistasolla aikaan saamia vaiku- 
tuksia sekä asettaa Ugandan menestystarinan laajempaan historialliseen 
kontekstiin. Jatkoin aineiston keruuta aikaisemmilla menetelmillä sillä 
erotuksella, että haastattelujen kohdalla siirsin painopisteen henkilö- 
haastatteluista ryhmäkeskusteluihin. Olin havainnut ryhmähaastatte- 
luiden toimivuuden puhuttaessa yhteisön historiasta. Ryhmissä men- 
neisyyden tapahtumia muisteltiin omakohtaisesti ja niistä keskusteltiin 
ja väiteltiin muiden osallistujien kanssa. Nämä keskustelut olivat usein 
tutkimusteemani kannalta hedelmällisempiä kuin yksitäisten ihmisten 
henkilökohtaiset muistikuvat. Ne silminnähden innostivat myös paikal- 


28 Jälkeenpäin presidentti Museveni ratsasti AIDSin selättäjän maineellaan kansainväliseen suosioon. Ks. 
Waal 2006, 95—116. 

29 Ks. Green 2003a; Low-Beer & Stoneburner 2004. 

30 Esim. Low-Beer & Stoneburner 2004, 166-167; Green 2003a, 143-144. 

lisia muistelemaan ja keskustelemaan tapahtumista. Maantieteellisesti 
hanke laajeni käsittämään myös Pohjois-Tansanian, koska erityisesti 
epidemian alkuvaiheiden lähempi tarkastelu olisi muutoin ollut mah- 
dotonta. 


Ugandan HIV:n torjunnan menestystarinan historiallinen 
konteksti 


Tutkimuksen alkuvaiheessa pyrin epidemian paikallishistorian tutki- 
muksen ohella ymmärtämään Afrikan HIV- ja AIDS-epidemian suhdet- 
ta globaalin pandemiaan. Toivoin, että laajemman kontekstin hahmotta- 
minen auttaisi myös paremmin ymmärtämään sitä, mitä Ugandassa 
tapahtui erityisesti 1990-luvun kuluessa HIV-epidemian suhteen. Vas- 
tauksia en löytänyt Ugandan menestystarinaa käsittelevistä kirjoituk- 
sista, vaikka ne väittivätkin kertovansa menestystarinan historian." 
Kontekstin hahmottamisessa turvauduin siten pääasiassa WHO:n, 
UNAIDS:n ja muutamien muiden YK:n tahojen tuottamaan asiakirja- 
ja raporttiaineistoon, ugandalaiseen ja kansainväliseen sanoma- ja aika- 
kauslehdistöön sekä globaalia HIV- ja AIDS-pandemiaa käsittelevään 
aiempaan tutkimukseen. 

Minulle valkeni, että 1990-luvun alussa kasvanut globaali pandemia 
ajoi WHO:n AIDS-ohjelman kriisiin. GPA:n tarjoama taloudellinen ja 
tekninen tuki olivat käymässä riittämättömiksi erityisesti köyhimmille 
maille, joilla oli pahin AIDS-ongelma. GPA pyrki tehostamaan HIV:n 
torjuntaa ja säästämään niukkoja resursseja hajauttamalla vastuuta ja 
toimintaa yhä enemmän kansallisille ja paikallisille toimijoille. Koska 
monessa maassa julkinen terveydenhuoltohenkilöstö ja -infrastruktuu- 
ri olivat riittämättömiä mittavan hajauttamisen onnistumiseksi, apuun 
tarvittiin kansalaisjärjestöjä. 1990-luvun kuluessa sadat kansalliset ja 
kansainväliset kansalaisjärjestöt ja uskonnolliset organisaatiot aktivoi- 
tuivat AIDS-työhön, ja niiden avulla AIDS-potilaiden hoito ja AIDSin 


31 Ks. Kirby 2008a; Kirby 2008b; Thornton 2008; Green 2003a; Slutkin ym. 2006. 

yksilöllisten ja yhteiskunnallisten seurausten lieventäminen saivat huo- 
mattavasti aiempaa enemmän huomiota osakseen.? 

Toiminnan hajauttaminen, jossa GPA:n kontrollia vähennettiin ja 
vastuuta siirrettiin laajemmin kansallisille ja paikallisille toimijoille, ei 
osoittautunut kaikilta osin toimivaksi. Kansalliset terveysviranomaiset 
ja GPA ajautuivat resurssi- ja vastuukiistoihin, joissa molemminpuo- 
linen luottamus oli koetuksella. Lisäksi useilla YK:n jäsenjärjestöillä, 
kuten UNICEF:llä, UNDP:llä ja UNFPA:lla, oli monissa maissa omat, 
rinnakkaiset AIDS-ohjelmansa, joiden toiminta ei ollut keskenään koor- 
dinoitua, eikä eturistiriidoilta ja kilpailulta voitu täysin välttyä. Näin ol- 
len tulokset uhkasivat jäädä laihoiksi. 

GPA:ssa ymmärrettiin jo 1980-luvulla, että pelkillä teknisillä ratkai- 
suilla HIV:n patoaminen olisi vaikeaa, ellei mahdotonta. Globaalissa 
etelässä, eritoten Afrikassa, AIDS ei ollut ainoastaan lääketieteellinen 
ongelma, vaan hyvin monimutkainen yhteiskunnallinen ongelma, joka 
heijastui lähes kaikille elämänaloille. Sen vuoksi AIDSin vastaiseen 
taisteluun piti valjastaa kaikki yhteiskunnan sektorit, mukaan lukien 
talouselämä, kansalaisjärjestöt, koulutuslaitos, uskonnolliset instituutiot 
ja valtioiden turvakoneistot. Tämä vaati kuitenkin laajempaa ja tehok- 
kaampaa organisointia, selkeämpiä toimintaperiaatteita, lisää resursseja 
sekä niiden aiempaa tehokkaampaa käyttöä. Vastauksena haasteeseen 
lanseerattiin 1990-luvun alkupuoliskolla uusi YK:n AIDS-yhteistyö- 
järjestö UNAIDS, joka pyrki yhdistämään kaikki YK:n jäsenjärjestöt ja 
niiden AIDS-ohjelmat sekä muut merkittävät kansainväliset organisaa- 
tiot, kuten Maailmanpankin, yhteisten periaatteiden ja toimintamallien 
taakse. UNAIDS aloitti toimintansa vuoden 1996 alussa johtajanaan 
ebola-tutkimuksillaan mainetta niittänyt belgialainen Peter Piot. 

UNAIDS:n myötä pyrittiin voimavarojen käyttöä rationalisoimaan ja 
koordinoimaan tehokkaammin, parantamaan tiedonkulkua ja edelly- 
tyksiä sen käytännön soveltamiseen, vähentämään sairaiden syrjintää, 
parantamaan hoitoa sekä aktivoimaan yhteiskunnallisen elämän kaikki 


32 WHO/AFR/RC40/3 Add. 1/WHO Regional Committee for Africa. AIDS Prevention and Control in the 
African Region, 20 August 1990; WHO/GPA/A20/83/2/5/Report to the GPA Management Committee 
Meeting, 6 -8 December 1989. 

33 United Nations Economic and Social Council, E/1995/71, 19 May 1995; UNAIDS 1996; Piot 2012, 232. 

osa-alueet mukaan globaaliin rintamaan HIV:ta ja AIDSia vastaan. Visio 
UNAIDS:n tehtävästä ja vaikuttavuudesta oli hieno, mutta resursseja 
sen mandaatin toteuttamiseen oli 1990-luvun puolivälissä käytössä niu- 
kalti, koska keskeisten avunantajamaiden usko HIV:n pysäyttämiseen 
oli alkanut horjua.34 

1990-luvun alussa prosentuaalisesti suurin GPA:n taloudellisen ja 
teknisen avun saaja oli Saharan eteläpuolinen Afrikka. GPA:n tuella 
oli pystytetty kansallisia organisaatioita, lanseerattu mittavia valistus- 
kampanjoita, kehitetty lääkehoitoa, tuettu kansalaisjärjestöjä ja tehty 
virologista tutkimusta ja kalliita rokotetestejä. Maanosan alati paheneva 
AIDS-tilanne kuitenkin osoitti, että omaksutut toimintatavat eivät mer- 
kittävästi hidastaneet HIV:n leviämistä. Kun pandemia samaan aikaan 
laajeni muilla mantereilla, GPA:han kohdistui paine tarjota yhtäläisiä 
palveluita ja resursseja myös Afrikan ulkopuolisten maiden AIDS-oh- 
jelmille. GPA:n pääasialliset rahoittajat, kuten Yhdysvallat, Kanada, Iso- 
Britannia ja Pohjoismaat, vaativat tuloksia, eivätkä GPA:n saavutukset 
Afrikan osalta olleet rohkaisevia. Rahoituskriisiin ajautuneen ohjelman 
toimintoja oli siten karsittava ja sen tukea kansallisille ohjelmille leikat- 
tava. Tämä uhkasi ajaa kansalliset AIDS-ohjelmat suuriin ongelmiin 
eritoten Afrikassa. Suunnitteilla oleva UNAIDS:n perustaminen oli niin 
ikään ajautumassa vaikeuksiin rahoittajamaiden lisääntyneen skeptisyy- 
den myötä. Tarvittiin menestystarinoita, jotka vakuuttaisivat avunantaja- 
maat siitä, että HIV:n torjuntaan kannatti yhä osoittaa varoja. 

Menestystarinoita oli olemassa. Zairessa (nykyinen Kongon demo- 
kraattinen tasavalta) yhdysvaltalaisten rahoittama Project SIDA oli 
onnistunut kondomien sosiaalisen markkinoinnin kautta saamaan 
HIV:n leviämisen kuriin Kinshasan miljoonakaupungissa. Senegalis- 
sa HIV-epidemia saatiin kuriin panostamalla prostituoitujen ja heidän 
asiakkaidensa valistamiseen kondomin käytön tärkeydestä. Thaimaa 
onnistui 1990-luvun alussa saamaan oman HIV-epidemiansa kuriin 
pitkälti samoin keinoin. Nämä ”menestystarinat” olivat kuitenkin ongel- 
mallisia, sillä ne sisälsivät elementtejä, jotka tekivät niistä sopimattomia 


34 Ks. UNAIDS 1999. 
35 Kuhanen 2015, 278-279; Piot 2012, 235-239. 

valtaosaan Afrikan maista. Project SIDA oli ongelmallinen, koska se ei 
ollut WHO:n alainen ohjelma, eikä sen menestystä voitu siten suoraan 
käyttää GPA:n menetelmien markkinoinnissa. Kondomin käyttö taas oli 
konservatiivisissa Afrikan maissa vaikea kysymys, koska useat kristilliset 
kirkot katolisten johdolla olivat voimakkaasti sitä vastaan. Prostituutio 
oli rikos useissa Afrikan maissa, joten prostituoiduille suunnatut valis- 
tuskampanjat olivat niin ikään ongelmallisia. Senegal ei muutoinkaan 
sopinut esimerkiksi valtaosalle Saharan eteläpuolisen Afrikan maita: 
se oli muslimivaltio, jossa prostituutio oli laillista ja selkeästi rajattu 
suuriin kaupunkeihin, eikä irtosuhteiden harrastamiseen liittynyt siellä 
siinä määrin alkoholin käyttöä kuin muissa, pääosin katolisissa Afrikan 
maissa. Näin ollen GPA tarvitsi kipeästi menestystarinaa, jonka avain- 
tekijöihin eivät kuuluneet kondomit, prostituoidut tai islam. 

Sellaisia oli olemassa. Sekä Ruandassa että Tansanian luoteisosissa 
HIV-epidemia oli kääntynyt laskuun 1990-luvun alussa. Molempien 
maiden poliittinen johto oli pitänyt etäisyyttä AIDS-ongelmaan jät- 
täen sen lähinnä terveysviranomaisten ja kansalaisjärjestöjen huoleksi. 
GPA:n toiminta Ruandassa ja Tansaniassa oli ollut vähäisempää ja epi- 
demiologinen seuranta osin puutteellista, joten GPA:n menetelmien 
merkitys epidemian käänteen kannalta olisi ollut vaikeasti osoitettavissa. 
On mahdollista, että näissä maissa havaittu käänne liittyi epidemian 
luonnolliseen kehityskaareen sen muuttuessa epidemiasta endemiaksi, 
toisin sanoen nopeasti leviävästä kulkutaudista väestössä jatkuvasti 
esiintyväksi taudiksi.” 

Sen sijaan Ugandassa GPA oli toiminut vuodesta 1987 lähtien laajalla 
mandaatilla. Maan julkinen terveydenhuolto oli sisällissodan jäljiltä kai- 
ken muun tavoin pirstaleina, eikä sillä ollut mitään mahdollisuuksia sel- 
vitä HIV:n ja AIDSin haasteesta omin avuin. Niinpä GPA, kuten myös 
monet muut avustusjärjestöt, otettiin Ugandassa avosylin vastaan, vaik- 
ka Ugandan hallituksen avomielisyys olikin pitkälti pakon sanelemaa. 


36 Ks. UNAIDS 2001. 

37 WHO/GPA/A20/370/2/TAN/5/AIDS Assessment and program implementation study: aide-mem- 
oire, 20.12.1988; WHO/GPA/A20/370/2/TAN /7/National AIDS Control Programme Review Report, 
2.5.1989.; WHO/GPA/A20/370/2/TAN/12/A. Buckley, R. Widy-Wirsky K. & Edström H. Van Astenille, 
28.8.1991. 

Maahan pystytettiin GPA:n johdolla HIV:n seurantajärjestelmä, joka oli 
1990-luvun alussa Afrikan maiden parhaimmistoa. Avoimen suhtautu- 
misen ja kehittyneen seurantajärjestelmän vuoksi Ugandasta muodostui 
HIV:n torjunnan ja tutkimuksen koelaboratorio, eräänlainen kenttäkoe, 
jossa GPA muiden toimijoiden ohella saattoi toteuttaa ohjelmaansa 
HIV:n pysäyttämiseksi, tosin pienin muutoksin. Kondomi ei nimittäin 
alkuvaiheessa kuulunut maan poliittisen johdon hyväksymien HIV:n 
ehkäisymenetelmien joukkoon. 

Vuosien 1990-1992 välisenä aikana HIV- ja AIDS-epidemia saavutti 
huippunsa Etelä- ja Keski-Ugandassa. Tämä tarkoitti korkeaa HIV-esiin- 
tyvyyttä ja AIDS-kuolleisuuden nopeaa nousua. Seurantapaikoilla 
HIV-esiintyvyys saavutti paikoin pelottavan korkeita arvoja. Kun epide- 
mia ei osoittanut laantumisen merkkejä, presidentti Museveni taipui 
GPA:n ja muiden avunantajien tahtoon ottaa kondomit mukaan HIV:n 
vastaiseen taisteluun. Näin vuodesta 1991 alkaen HIV:n torjunnassa oli 
käytössä koko GPA:n suosittelema keinoarsenaali. Samalla Uganda ja 
sen kansallinen AIDS-ohjelma muodostuivat GPA:n kohtalonkysymyk- 
seksi. Mikäli maassa aloitettu tehostettu IEC-kampanja (Information, 
Education, Communication) ei saisi ugandalaisia välttämään riskialttiita 
seksisuhteita, HIV-epidemian pysäyttäminen jäisi kondomien vastuulle. 
Mikäli kondomi puolestaan onnistuisi pysäyttämään HIV:n etenemisen, 
se saattaisi kyseenalaiseksi maan poliittiset ja uskonnolliset tahot, jot- 
ka olivat puhuneet avoimesti kondomia vastaan. Jos HIV:n leviäminen 
taas jatkuisi kondomistakin huolimatta, se osoittaisi turhaksi GPA:n ja 
muiden organisaatioiden ponnistelut HIV:n ja AIDSin pysäyttämiseksi. 
Pelissä ei siten ollut ainoastaan Ugandan, vaan myös koko Afrikan AID- 
Sin vastaisen taistelun uskottavuus.3 


38 Kuhanen 2015; UNAIDS 1998. 
39 Kuhanen 2015; Parkhurst 2002. 

Deus ex machina% 


Ugandan HIV- ja AIDS-epidemian asettaminen laajempaan historialli- 
sen kontekstiin auttoi hahmottamaan, kuinka merkittävä rooli Ugandan 
kamppailulla oli koko Afrikan ja myös osin globaalin AIDS-taiste- 
lun kannalta. Se auttoi myös ymmärtämään, miksi Ugandan laskeva 
HIV-esiintyvyys täytyi selittää HIV:n ilmaantuvuuden laskusta johtu- 
vaksi. WHO:n arkistosta löytämieni niukkojen tiedonmurusten sekä 
muutamien asianosaisten tutkijoiden vuosituhannen vaihteen molem- 
min puolin julkaistujen kirjoitusten perusteella oli mahdollista päätel- 
lä, kuinka Ugandan menestystarina rakennettiin WHO:ssa 1990-luvun 
puolivälissä. 

Vuodesta 1991 lähtien WHO:n epidemiologisen tutkimuksen, seu- 
rannan ja ennakoinnin jaosto* oli keskittynyt kehittämään sellaisia ma- 
temaattisia malleja, joiden avulla voitaisiin arvioida vaikeasti tutkittavaa 
HIV-ilmaantuvuutta saatavilla olevan esiintyvyysdatan avulla. Kyseisten 
mallien avulla pyrittiin arvioimaan HIV-epidemioiden tulevaa kehitystä 
eri puolilla maailmaa. Yhdysvaltalainen Rand Stoneburner oli työsken- 
nellyt WHO:ssa kyseisten mallien kehitystyön parissa jo vuodesta 1991 
alkaen. Stoneburner oli aikaisemmin toiminut New Yorkin kaupungin 
AIDS-ohjelman johtajana, jolloin hän oli muun muassa todistanut 
HIV-epidemian laantumista paikallisen gay-yhteisön keskuudessa sek- 
suaalikäyttäytymisen muutoksen seurauksena. WHO:ssa Stoneburner 
oli vuodesta 1992 lähtien etsinyt riittävän kattavaa HIV-aineistoa, joka 
sopisi kehitteillä olevan epidemiologisen mallin tarpeisiin. Tehtävä oli 
vaikea, sillä useissa Afrikan maissa HIV:n ja AIDSin seuranta oli puut- 
teellista ja HIV:n esiintyvyys ja AIDS-kuolleisuus huonosti dokumen- 
toituja.1? 


40 Tässä yhteydessä ei ole mahdollista yksityiskohtaisesti käsitellä Ugandan menestystarinan rakentamis- 
ta. Keskityn ainoastaan olennaisten käänteiden kuvaamiseen pitkälti jo olemassa olevan tutkimuksen 
kautta. 

41 Epidemiologial Research, Surveillance and Forecasting. 

42 WHO/GPA/A20/83/8/Steering Committee held from 10 to 12 February 1993 — Research priorities and 
activities; WHO/GPA/A20/370/2/TAN /20/Proposed visit to the United Republic of Tanzania by Dr R. 
Stoneburner, 9 March 1995. 

WHO:n asiakirjoista ilmeni, että vuoden 1993 aikana Stoneburner 
vieraili useissa Keski- ja Itä-Afrikan maissa, mukaan lukien Ugandassa, 
jossa HIV-seuranta ja aineiston keruu oli keskimääräistä paremmin jär- 
jestetty. Ugandasta saamansa aineiston pohjalta Stoneburner ryhtyi ra- 
kentamaan tietokoneohjelmaa, joka mallintaisi HIV:n ilmaantuvuutta ja 
auttaisi siten ennustamaan epidemian kehitystä Saharan eteläpuolisessa 
Afrikassa. Kun sitten HIV-esiintyvyyden yllättävästä laskusta raportoitiin 
Ugandassa vuoden 1994 jälkipuoliskolla, Stoneburner ja hänen esimie- 
hensä WHO:ssa, Thierry Mertens, matkustivat paikan päälle vuoden 
1995 alussa auttaakseen paikallisia terveysviranomaisia aineiston tulkin- 
nassa. He keräsivät laajalti tutkimustietoa tarkempaa analyysia varten ja 
organisoivat seksuaalikäyttäytymistä kartoittavan selvityksen laatimansa 
kyselylomakkeen pohjalta. Keräämänsä datan avulla Stoneburner vii- 
meisteli vuoden 1995 aikana epidemiologisen mallin, joka Ugandasta 
kerätyn aineiston pohjalta auttoi WHO:ta arvioimaan HIV-esiintyvyyden 
muutoksia vuodesta 1987 lähtien. Tarkoituksena ei enää ollut niinkään 
selvittää, mihin Ugandan epidemia oli menossa, vaan selittää HIV:n 
esiintyvyydessä vuoden 1992 jälkeen ilmennyttä odottamatonta laskua.1t 

Jotta HIV:n torjunnalla voidaan sanoa olevan merkitystä väestötasolla, 
on HIV-ilmaantuvuuden väestössä laskettava. Stoneburnerin kehittämä, 
Ugandasta kerättyyn dataan perustuva tietokonemalli esitti, että näin 
juuri oli tapahtunut. Malli ja sitä tukevan seksuaalikäyttäytymisselvityk- 
sen tulokset osoittivat, että HIV:n ilmaantuvuus oli alkanut laskea jo 
vuonna 1988, pian hallituksen AIDS-ohjelman aloittamisen jälkeen. 
Tämä osoitti tutkijoiden mukaan, että Ugandan hallitus oli GPA:n ja 
muiden järjestöjen tuella onnistunut hidastamaan HIV:n leviämistä 
merkittävästi. HIV:n ennaltaehkäisy toimi siis sittenkin. Se oli uutinen, 
jonka sekä GPA että toimintaansa aloitteleva UNAIDS halusivat kuulla.% 

Stoneburnerin näkemys Ugandan HIV-epidemian kulusta ja HIV:n 
esiintyvyyden laskun taustalla vaikuttaneista voimista aloitti välittömästi 


43 WHO/GPA/A20/370/2/UGA/R. Billington to the WHO Representative, Uganda, 9 March 1995; WHO/ 
GPA/A20/370/2/UGA/Note for the record by T. Mertens, 2 May 1995. 

44 Stoneburner ym. 1996. 

45 Kuhanen 2015; Timberg & Halperin 2012, 132-135; WHO:n epidemiologisten mallien ja niiden kaytta- 
män datan kriittistä arviointia, ks. Parkhurst 2008; Thornton 2008, luku 2; Chin 2007, 106-108. 

keskustelun tulosten oikeellisuudesta. Sekä tausta-aineisto että mallinta- 
minen jättivät tilaa erilaisille tulkinnoille. Monet Stoneburnerin mallia 
kritisoivista asiantuntijoista olivat hänen silloisia ja entisiä työtoverei- 
taan, jotka nostivat esiin mallinnuksen puutteita osoittaen, että tulokset 
eivät voineet pitää paikkaansa. Heidän mukaansa Ugandassa vuoden 
1992 jälkeen havaittu HIV-esiintyvyyden lasku oli niin nopea ja jyrkkä, 
että vaikka ilmaantuvuus olisi pudonnut nollaan vuonna 1988, se ei riit- 
täisi selittämään nyt todistettua jyrkkää esiintyvyyden laskua.1* 

Stoneburnerin ja hänen tutkijaryhmänsä esittämä näkemys soti myös 
sitä historiallista kuvaa vastaan, joka minulle oli syntynyt siihenastisten 
tutkimusteni tuloksena. Kyseisten matemaattisten mallien ja niiden 
pohjalla olevien aineistojen analyysi ja tulkinta ylittivät moninkertaisesti 
omat kykyni, joten en pystynyt millään tavalla arvioimaan osapuolten 
omien näkemyksiensä tueksi esittämien perustelujen luotettavuutta. 
Sen sijaan minun oli mahdollista rekonstruoida 1980-luvun lopun ja 
1990-luvun alun sosiokulttuurinen ja väestöhistoriallinen konteksti 
saatavilla olevien lähdeaineistojen pohjalta. Sen kautta olisi mahdollista 
arvioida, kumpi HIV-epidemian esitetyistä kehityskuluista oli historian 
valossa todennäköisempi. 


Kuvitellusta historiasta politiikan ohjenuoraksi 


Hahmotellessani AIDS-ajan Ugandan historiallista kontekstia törmäsin 
muutamaan otteeseen erinäisten tutkijoiden esittämiin väitteisiin, jotka 
saivat minut ymmälleni. Kyseiset tutkijat tulkitsivat osin samoja lähde- 
aineistoja, joita itse olin käyttänyt, mutta päätyivät lopulta eri tulkintaan 
siitä, mitä ne kertoivat epidemiasta ja ihmisten reaktioista siihen. Näi- 
den tutkijoiden mukaan lähes kaikki laadullinen aineisto tuki heidän 
esittämiään väitteitä seksuaalikäyttäytymisen muutoksista. Itse en ollut 
läheskään yhtä varma asiasta varsinkaan, kun tutustuin heidän määräl- 
liseen analyysiinsä tarkemmin. 


46 Chin 2007, 153—154. 
47 Kirby 2008b; Green 2003a. 

Eras tutkimus, joka katsoi sanomalehtiaineiston puoltavan näkemystä 
siitä, että ugandalaiset muuttivat selkeästi seksuaalikäyttäytymistään, 
perustui kahden sanomalehden analyysille kymmenen vuoden aikajän- 
teellä. Lehdistä toinen oli hallituksen pää-äänenkannattaja, toinen kato- 
lisen kirkon omistama lehti. Itse olin avustajieni kanssa vuoteen 2013 
mennessä käynyt läpi useita eri sanomalehtiä ja lukenut niistä satoja 
AIDS- ja sukupuolitautiaiheisia uutisia, artikkeleja ja yleisönosastokir- 
joituksia aikavälillä 1971-2004 päätyen tulokseen, että seksuaalikäyttäy- 
tymisen suhteen kovin vähän, jos mitään, oli muuttunut. Keräämäni 
haastatteluaineisto, arkistoaineistot, suuri osa julkaistusta ja julkaise- 
mattomasta tutkimuksesta,#® omien avustajieni näkemykset ja koke- 
mukset sekä omat havaintoni miesten ja naisten välisestä kanssakäymi- 
sestä Ugandassa puolsivat tätä tulkintaa. Myös valtaosa kansainvälisestä 
Ugandan HIV- ja AIDS-epidemiaa käsittelevästä tutkimuksesta katsoi, 
että epidemian laantumiseen mahdollisesti vaikuttaneet syyt olivat vai- 
keasti todennettavissa.49 

Rand Stoneburnerin ja muutaman muun WHO:n asiantuntijan halu 
osoittaa Ugandan hallituksen AIDS-kampanja merkitykselliseksi on 
ymmärrettävä HIV- ja AIDS-pandemian historiallista kontekstia vasten. 
1990-luvun AIDS-kurimuksessa jokainen valonpilkahdus oli tervetullut, 
ja vaikka Stoneburnerin mallin hyödyntäminen AIDS-taistelun jatkuvuu- 
den turvaamiseksi oli kenties tutkimuseettiseltä kannalta kyseenalaista, 
jalo tarkoitus näyttää pyhittäneen keinot. Sen sijaan vaikeammin ymmär- 
rettävissä oli Stoneburnerin ja muutaman muun tutkijan halu vähätellä 
yhden seksuaalikäyttäytymisen muutoksen, kondomien lisääntyneen 
käytön, vaikutusta HIV-esiintyvyyden laskussa. Miksi vähätellä yhtä teki- 
jää, joka ilmeisen selkeästi vaikutti muutoksen taustalla yhdessä mui- 
den tekijöiden kanssa? En myöskään täysin ymmärtänyt, miksi USAID 
oli 2000-luvun alkuun mennessä muuttanut radikaalisti aiempaa po- 
litiikkaansa HIV:n torjunnan suhteen erityisesti kondomin kohdalla. 

Etsiessäni vastauksia näihin kysymyksiin päätin perehtyä tarkemmin 
Rand Stoneburnerin tekemisiin vuoden 1995 jälkeen saatavilla olevien 


48 Käsittää mm. kansanvälisissä AIDS-konferensseissa esitetyt abstraktit. 
49 Garnett, Gregson & Stanecki 2006; Kinsman 2010. 

lähteiden kautta.5° Kesällä 1996 Stoneburner siirtyi WHO:sta USAID:in 
palvelukseen tehtävänään kehittää edelleen HIV-ilmaantuvuusmallia 
sekä havainnollistaa seksuaalikäyttäytymisen muutoksia kyseisen mal- 
lin ja sosiaalisten verkostojen välisten kommunikaatiomallien pohjalta.’ 
Vuonna 2000, todennäköisesti Durbanin kansainvälisen AIDS-konfe- 
renssin yhteydessä, hän tutustui niin ikään USAID:in palveluksessa 
työskennelleeseen Edward Greeniin, jonka ajatukset HIV:n torjunnasta 
olivat radikaaleja ja osin Stoneburnerin näkemysten kanssa yhteneviä. 

Green oli kansanomaisia lääkintämenetelmiä ja parantamisen kult- 
tuureja laajalti tutkinut antropologi, jolla oli mittava kokemus Afrikasta. 
AIDS-tutkimuksen pariin Green siirtyi 1980-luvulla ensin Karibialla ja 
myöhemmin Afrikassa, jossa hän 1990-luvun kuluessa muun muassa 
suunnitteli ja arvioi USAID:in rahoittamia terveysohjelmia. Omien 
sanojensa mukaan Green vakuuttui Ugandan AIDS-ohjelman toimi- 
vuudesta vuonna 1993, jolloin hän vieraili maassa erään USAID:in 
rahoittaman yhdysvaltalaisen konsulttiyhtiön työntekijänä. Tuolloin 
hänen tapaamansa ugandalaiset lääkärit informoivat häntä väestön kes- 
kuudessa havaituista seksuaalikäyttäytymisen muutoksista. Seuraavien 
vuosien aikana hän näyttää tehneen saamiensa tietojen pohjalta omat, 
valtavirrasta poikkeavat johtopäätöksensä Ugandan menestystarinan 
keskeisistä tekijöistä, mitä ilmeisimmin Stoneburnerin 1990-luvun lo- 
pun mallinnustutkimusten innoittamana. Vuodesta 1998 alkaen Green 
alkoi aktiivisesti esitellä Ugandan ”ABC-mallia” ikään kuin vaihtoehtona 
USAID:in silloiselle AIDS-ohjelmalle.5? 

Greenin ja Stoneburnerin tavatessa ensi kertaa vuonna 2000 molem- 
mat työskentelivät yhä USAID:in palveluksessa. Heidän valtavirrasta 
poikkeavat näkemyksensä eivät olleet juuri saaneet vastakaikua kansain- 
välisessä AIDS-tutkijayhteisössä, mutta kesällä 2000 he molemmat to- 
dennäköisesti ymmärsivät, että ajat olivat muuttumassa. Marraskuussa 


50 Tukeuduin tässä paljolti verkkoaineistoihin, kuten sanomalehtiin ja eri organisaatioiden sivustoillaan 
reaaliajassa ja takautuvasti vuoden 2000 jälkeen julkaisemiin raportteihin, joita olin kerännyt säännöl- 
lisesti vuodesta 2007. Tänä päivänä monet aineistoista eivät ole enää verkko-osoitteiden perusteella 
löydettävissä. 

51 Rand Stoneburnerin Linkedln-profiili. https://www.linkedin.com/in/rand-stoneburner-5475b95. 
(Viitattu: 26.8.2019.) 

52 Green 2003a, 19, 160; Buckman 2009. 

2000 republikaani George W. Bush valittiin Yhdysvaltain presidentiksi 
ja han astui virkaansa seuraavan vuoden maaliskuussa. Samana vuonna 
Green siirtyi Harvardin yliopiston kansanterveyslaitoksen palvelukseen 
ja aloitti Bushin hallinnon neuvonantajana AIDS-kysymyksissä. Vuosien 
2000 ja 2002 välisenä aikana sekä Green että Stoneburner esittelivät 
näkemyksiään Ugandan AIDS-ohjelmasta useilla arvovaltaisilla fooru- 
meilla, kuten Maailmanpankissa ja USAID:in pääkonttorissa Washing- 
tonissa. Keväällä 2003 Green antoi Yhdysvaltain senaatille lausunnon 
Ugandan AIDS-ohjelman periaatteista painottaen, että kyseessä oli me- 
nestystarina, jonka resepti tarjoaisi patenttiratkaisun HIV:n ja AIDSin 
torjuntaan. Samana kesänä presidentti Bush lausui PEPFAR:in syntys- 
anat ja Green julkaisi kirjansa, jossa hän määritteli HIV:n torjunnan 
uudet periaatteet.3 

PEPFAR:in aloittaessa toimintansa vuonna 2004 AIDS-taistelun uu- 
det tuulet olivat puhaltaneet Ugandassa ja muualla Afrikassa jo kotvan 
aikaa. Kun Andrew Natsios, Bushin valitsema USAID:in uusi pääjoh- 
taja, totesi kesäkuussa 2001 Washingtonissa pitämässään puheessa 
USAID:in alkavan toteuttaa uudenlaista uskoon perustuvaa (faith-based) 
AIDS-ohjelmaa Afrikassa, tämä pantiin merkille Ugandassa.’ Saman 
vuoden elokuussa yhdysvaltalainen konservatiivi-kristitty Pam Stenzel 
vieraili maassa ja kritisoi avoimesti Ugandan terveysministeriön poli- 
tiikkaa markkinoida kondomeja HIV:n torjunnassa.5 Maailmanpankin 
AIDS-ohjelman asiantuntija David Wilson totesi puolestaan syyskuussa 
2003 Nairobissa järjestetyssä AIDS-konferenssissa, että kondomit eivät 
aiheuttaneet Ugandan HIV-epidemian talttumista, vaan sen teki seksu- 
aalipartnereiden vähentäminen 5* 

Tämänkaltaiset viestit olivat mannaa Ugandan poliittiselle johdolle ja 
muille konservatiivisille voimille. Syyskuussa 2003 Ugandan katolisen 
kirkon kardinaali totesi julkisuudessa, että kondomit olivat prostituoitu- 


53 Hogle 2002; Green 2003b. 

54 Mucunguzi 2001. 

55 Kamagara 2001. 

56 Wendo 2003. Varmuudella ei voida sanoa, kuinka Wilson päätyi tähän johtopäätökseen, mutta kenties 
Stoneburnerin ja Greenin Maailmanpankissa 2002 pitämä luento Ugandan saavutuksista vaikutti 
hänen mielipiteisiinsä. 

ja varten ja ainoastaan rohkaisivat ihmisiä moraalittomuuteen. Hänen 
mukaansa seksistä pidättäytyminen oli paras suoja HIV:tä vastaan.” 
Heinäkuussa 2004 myös presidentti Museveni totesi Bangkokin kan- 
sainvälisessä AIDS-konferenssissa, että kondomit eivät olleet oikea rat- 
kaisu HIV- ja AIDS-ongelmaan. 

Vain muutamassa vuodessa AIDSin vastainen taistelu Afrikassa oli 
saanut dramaattisen käänteen. Yhdysvaltain muuttunutta suhtautumis- 
ta hämmästeltiin eurooppalaisten toimijoiden taholta, joista monet 
jatkoivat kondomien tarjoamista rahoittamiensa ohjelmien kautta. 
PEPFAR-rahojen vaikutus kuitenkin muutti tilannetta kentällä. Se mah- 
dollisti ensi kertaa esimerkiksi konservatiivisten herännäiskristillisten 
organisaatioiden mukaantulon AIDS-työhön. Uusia kansalaisjärjestöjä, 
jotka sitoutuivat PEPFAR:in periaatteisiin, syntyi tiheään ja jo toimin- 
nassa olevista järjestöistä osa tarkisti toimintaperiaatteitaan tullakseen 
kelpuutetuiksi PEPFAR-rahoituksen vastaanottajiksi. Ugandassa katoli- 
nen kirkko, monet herännäiskristilliset kirkot ja maan korkein poliitti- 
nen johto alkoivat puhua niin sanotun AB-ohjelman puolesta. Ne tul- 
kitsivat PEPFAR-kriteerejä yksipuolisesti ja katsoivat, että kondomi ei 
kuulunut hyväksyttyjen ja tehokkaaksi havaittujen HIV-ehkäisymene- 
telmien piiriin. 59 

Kansainvälinen AIDS-yhteisö huolestui tapahtuneesta käänteestä. 
UNAIDS yritti perustella kondomien tärkeyttä HIV/AIDS-ohjelmien 
osana, mutta Ugandan kohdalla se oli myöhäistä." Vuosina 2004-2005 
kondomien maahantuonti romahti niille asetettujen uusien testaus-, va- 
rastointi- ja tullimääräysten johdosta ja hätääntyneimmät puhuivat kan- 
sallisen AIDS-ohjelman lamaantumisesta.* Vuonna 2006 HIV-esiinty- 
vyys urbaanissa Ugandassa kääntyi ensi kertaa nousuun yli kymmenen 
vuoden yhtämittaisen laskun jälkeen.*? 


57 Anon. 2003. 

58 Kinsman 2010. 

59 Feldman 2008; Epstein 2005. 

60 UNAIDS 2004b. 

61 Human Rights Watch 2005. 

62 Uganda Ministry of Health 2009. Nousun taustalla vaikutti paitsi kondomipula myös tehostunut 
lääkehoito, jonka ansioista HIV-positiiviset ihmiset elivät pidempään. 


308 JAN KUHANEN 


https://doi.org/10.21435/ht.287 


Historia, symbolinen valta ja tutkijan vastuu 


Historiaa on Euroopassa käytetty yleisesti kansanterveyspolitiikan pe- 
rusteluna. Jo 1800-luvun lopulta lähtien kansanterveydellinen tutki- 
mus Euroopassa ja Yhdysvalloissa tukeutui historiaan perustellakseen 
argumenttejaan ja toimintatapojaan. 1900-luvun epidemiologia painotti 
historiallisen kontekstin ymmärtämistä: yhteiskunnallisten, poliittisten, 
taloudellisten ja kulttuuristen tekijöiden huomioimista kansanterveydel- 
lisessä suunnittelussa ja päätöksenteossa.% 

Elizabeth Fee ja Daniel Fox ovat havainneet, kuinka informaatiotekno- 
logian nopea kehitys on muuttanut historiantutkimuksen ja terveyspoli- 
tiikan välistä suhdetta 1980-luvulta lähtien. Uuden teknologian myötä 
tietokonemallinnus on korvannut yhä useammin historiantutkimuksen 
ja epidemiologisen seurannan kansanterveydellisen toimenpiteiden 
suunnittelussa. Matemaattisten mallien avulla on mahdollista ennustaa 
epidemioiden käyttäytymistä ja arvioida niiden torjumisen kustannuk- 
sia. Mallinnus itsessään on nopeaa ja kustannustehokasta. Historian ar- 
vostus kansanterveyden ”aputieteenä” on vähentynyt ja suhtautuminen 
siihen muuttunut yksipuolisemmaksi. Historian tarpeellisuus nykyhet- 
ken toimien perustelussa ei ole kadonnut, mutta historiantutkijoiden 
tuottaman akateemisen tiedon paikan menneen selittäjänä ovat ottaneet 
organisaatioiden ”institutionaaliseen muistiin” palautuvat representaa- 
tiot, joita esittävät usein korkeassa asemassa olevat ja siten merkittävää 
symbolista valtaa käyttävät asiantuntijat.° Tim Hallettin mukaan koko- 
naisten organisaatioiden toimintakulttuuri (ja siten ”institutionaalinen 
muisti”) rakentuu usein vain muutamien symbolista valtaa omaavien 
yksilöiden näkemyksille ja kokemuksille, joita organisaation jäsenet ja 
muu yleisö pitävät legitiimeinä.% 

Symboliseen valtaan perustuva ”asiantuntijuus? ja siihen nojaavat toi- 
mintakulttuuri ja -tavat voivat olla esteenä etsittäessä ratkaisuja kansan- 
terveydellisiin ongelmiin. Randall Packardin ja Paul Epsteinin mukaan 


63 Perdiguero ym. 2001; Berridge 2000. 
64 Fee & Fox 1988, 1-3. 
65 Hallett 2003, 132-133. 

biolääketieteen yritykset ymmärtää sairauksia Afrikassa ovat toistuvasti 
kaatuneet luotettavan epidemiologisen datan puuttumiseen ja tartunta- 
tautien taustalla vaikuttavan sosiokulttuurisen kontekstin ylenkatsomi- 
seen. Afrikkaan on sosiokulttuurisen kontekstin ymmärtämisen sijaan 
pyritty soveltamaan länsimaissa omaksuttuja toimintamalleja, koska ne 
vaikuttavat organisaatioiden usein ei-afrikkalaisten toimijoiden näkö- 
kulmasta legitiimeilté.°° Matemaattisten mallien käyttö HIV-epidemian 
kohdalla on tästä hyvä esimerkki. 

Mikäli hyväksymme, että historiantutkimus on vallankäyttöä, siihen 
liittyy myös vastuuta. Historiantutkijan kohdalla vastuu merkitsee men- 
neestä esitettyjen tulkintojen perustamista monipuolisiin lähdeaineistoi- 
hin, metodologiseen johdonmukaisuuteen, lähdekritiikkiin ja esitettyjen 
argumenttien huolelliseen dokumentointiin. Historiantutkijan päätel- 
mät voivat vallitsevasta kansanterveydellisestä näkökulmasta riippuen 
olla joko oikeita tai vääriä, korrekteja tai epäkorrekteja, mutta niiden 
tulisi olla ennen kaikkea johdonmukaisia, nykytodellisuudesta riippu- 
mattomia ja mennyttä todellisuutta usealta kantilta valaisevia. Tämä 
lähestymistapa poikkeaa usein epidemiologien, kansanterveyden am- 
mattilaisten ja organisaatioiden historiantutkimukselle asettamista odo- 
tuksista: historiasta etsitään usein yksinomaan oikeutusta senhetkiselle 
valitulle toimintatavalle. Omaksutun toimintatavan kritisointi historian 
keinoin koetaan tavoitteiden kannalta haitalliseksi. 

HIV:n ja AIDSin kohdalla on myös pohdittava, missä määrin hyvä tar- 
koitus voi pyhittää keinot. Onko historian muokkaaminen politiikan oi- 
keuttamiseksi hyväksyttävissä, jos siten voidaan kenties pelastaa ihmis- 
henkiä tulevaisuudessa? Edward Green ja Rand Stoneburner käyttivät 
huomattavaa asemiensa tuomaa symbolista valtaa HIV:hen ja AIDSiin 
liittyvissä tutkimuksissaan ja lausunnoissaan. He käyttivät tuota valtaa 
hyväkseen muokatessaan Ugandan HIV- ja AIDS-epidemian historian 
vastaamaan sitä kuvaa, jonka he halusivat uskoa todeksi. Molemmat 
tutkijat ovat sittemmin kertoneet, että he eivät vastustaneet kondomeja 
sinänsä, vaan halusivat ainoastaan kyseenalaistaa kondomien ympä- 


66 Packard & Epstein 1992, 346—373. 
67 Berridge 2001; Kuhanen 2014. 

rille rakennettujen AIDS-ohjelmien toimivuuden Afrikassa.°* Tämä 
Ugandan tarjoaman esimerkin turvin tehty kyseenalaistaminen edellytti 
Ugandan HIV- ja AIDS-epidemian dekontekstualisointia, sen tietoista 
yksinkertaistamista, valikoivaa muistamista ja yksipuolista historiointia 
ennalta valittua näkemystä tukevaksi. 

Ugandan tapauksessa akateemiset kriteerit täyttävän, historiallisiin 
faktoihin palautuvan historiankirjoituksen ohuus mahdollisti HIV- ja 
AIDS-epidemian valikoivan historioinnin muutamien tunnettujen fak- 
tojen pohjalta. Tuloksena oli vain löyhästi historiallisiin tosiseikkoihin 
perustuva representaatio, joka kertoi, millaisena HIV:n vastaisen taiste- 
lun historia haluttiin muutamien toimijoiden taholta nähdä.$9 Tämä 
representaatio syöpyi yhteisön kollektiiviseen muistiin Ugandan HIV- ja 
AIDS-epidemian ja AIDSin vastaisen taistelun koko kuvana. Sitä käytet- 
tiin oikeutuksena HIV:n vastaisen taistelun painopisteen muuttamises- 
sa kohti konservatiivisia, kristillisiä arvoja kaikkialla Afrikassa. 

Ilman WHO:n ja USAIDiin sille antamaa arvovaltaa Stoneburnerin 
epidemiologinen malli olisi todennäköisesti jäänyt hyvin vähälle huo- 
miolle tutkijayhteisössä. Green, joka antropologina oli vuosikaudet tutki- 
nut afrikkalaisten kulttuurien parannus- ja lääkintäjärjestelmiä, oli ken- 
ties joko tietoisesti tai tiedostamattaan virittynyt osoittamaan, että myös 
HIV:n kohdalla paikallinen lähestymistapa oli ainoa oikea. USAID:in ja 
myöhemmin Harvardin yliopiston palveluksessa toimiminen nostivat 
hänen kiistanalaisen sanomansa painoarvoa niissä vaikutusvaltaisissa 
piireissä, joissa tehtiin päätöksiä, jotka vaikuttivat merkittävästi siihen, 
millaiseksi tuhansien afrikkalaisten nuorten elämä muodostui. 


Lopuksi 
Inhimillinen toiminta on harvoin, jos koskaan ristiriidatonta. Tämä kos- 


kee myös menneiden tapahtumien tulkintaa säilyneiden historiallisten 
lähteiden kautta. Olen edellä kuvannut yhden tutkimusprosessin kulkua 


68 Buckman 2009. 
69 Esimerkkejä tästä mm. Timberg & Halperin 2012, 115-118. Kritiikkiä ks. Kuhanen 2014. 

ja sitä, kuinka historiantutkimus saattaa nostaa esiin näkemyksiä, jotka 
ovat ristiriidassa vallitsevan ”totuuden” ja kollektiivisten muistikuvien 
kanssa. Olen pyrkinyt välittämään lukijalle vaikutelman siitä, kuinka 
omalla kohdallani tuo ”totuus” ja kollektiivinen muistikuva murenivat 
pala palalta tutkimuksen edetessä ja kuinka tutkimuksen alkuperäiset, 
rajatut tutkimuskysymykset muuntuivat laajemmiksi, koko Ugandan ja 
Afrikan HIV- ja AIDS-epidemiaa koskeviksi. 

Ugandan poliittisten ja uskonnollisten johtajien sekä pienen mutta 
vaikutusvaltaisen AIDS-asiantuntijaryhmän lausuntojen 2000-luvun 
alussa tuottama kollektiivinen muistikuva Ugandan HIV- ja AIDS- 
epidemiasta on säilynyt vahvana näihin päiviin saakka. Sen kyseenalais- 
taminen teknisin, aineistojen edustavuuteen palautuvin asiantuntija- 
argumentein on osoittautunut vaikeaksi tehtäväksi. Vaihtoehtona on 
historiantutkimuksen menetelmin tapahtuva historiallisen kontekstin 
avaaminen, jonka puitteissa eri toimijoiden ja tekijöiden välisiä suhteita 
ja vuorovaikutusta on mahdollista arvioida. Lopulta sekään tuskin kyke- 
nee muuttamaan sitä kuvaa, joka Ugandan HIV- ja AIDS-epidemian 
kulusta yleiseen tietoisuuteen on piirtynyt. Tästä huolimatta Munslow'n 
esittämä historian dekonstruktointi — sen purkaminen osiin ja tutkimi- 
nen, mitä sirpaleiset lähteet itse asiassa kertovat meille, kuinka niiden 
sanomaa on tulkittu ja kuinka ne on liitetty toinen toisiinsa näennäisen 
aukottomaksi kertomukseksi — on aika ajoin paikallaan. Historiantut- 
kijan tehtävänä on löytää tulkintojen ja kertomusten ristiriidat, nostaa 
ne esiin ja tehdä ne ymmärrettäviksi. Vain siten historiallisiin faktoihin 
palautuva keskustelu siitä, mitä menneisyydessä oikeastaan tapahtui, 
on mahdollista. 

Abstract 


Health History. Viewpoints and Approaches from the Middle Ages to 
the Present 


This book deals with approaches, sources, and methods in health 
history from the middle ages to the twentieth century. Individual 
chapters demonstrate how historians of medicine and health choose 
their methodological approaches and form interpretations from primary 
sources. They discuss the practices of writing and show how obstacles 
in the research process can be overcome. Practical examples of source 
materials, used methods and research challenges give tools to students 
for carrying out projects independently and help them to understand 
different possibilities in the field of health history. In this book, history 
of health includes but is not limited to medical science. Emphasising 
medical pluralism, it places (public) health in a cultural and social field 
encompassing official and unofficial practitioners, medical institutions, 
and patients. Individual case studies highlight themes in Finnish, 
European, and African history. 

